A világ legkedveltebb mesélőjének sodró története a második esélyről, arról, hogy életünk a lehető legjobb is lehetne.
Charles Vincent-nak látszólag minden megadatott – gyönyörű feleség, vagyon, sikeres karrier. De a fényes lakkréteg elfedte, hogy Charles hiába kereste, nem lelte meg a boldogságot. Élete azonban örökre megváltozik, mikor egy éjszaka a normandiai parti úton autózva egy rettenetes pillanatban lezuhan a sziklafalról.
Csodával határos módon Charles nem hal meg. Sérült és hitehagyott, amikor egy házikóra bukkan, a kedves és szép Aude otthonára. Tüstént egymásba szeretnek. Aude meggyógyítja a férfit, Charles pedig rátalál a szenvedélyre, amely annyira hiányzott az életéből.
Majd rádöbben, hogy nem kell visszamennie. Dönthet úgy is, hogy egyszerűen eltűnik, hogy kilép előző életéből. Mintha a szeszélyes sors új kezdet esélyét kínálná fel. Ám Aude-nak is vannak titkai, és múltjuk kisvártatva mindent fenyegető jelenidővé válik.

NYOM NÉLKÜL
Első fejezet
Charles Vincent már több mint két órája várakozott párizsi irodájában, hogy beszélhessen a főnökével. Péntek délután volt, és ő megígérte a feleségének, Isabelle-nek, hogy korán hazaindul a városból. Háromórás autóút állt előtte, ráadásul az utolsó félórát már a normandiai tengerpart mentén, keskeny, hepehupás vidéki utakon kellett megtennie. A hétvégére szállóvendégeket vártak a kastélyukba, Isabelle barátait, akiket ő is ismert. Olyan gyakran dolgozott későig, és a munkája miatt annyit kellett utaznia, hogy a felesége már hozzászokott a hiányához, és teljesen önálló társasági életet élt. Charlie ezen nem bánkódott, sőt örült neki, hogy Isabelle milyen jól feltalálja magát.
Kiterjedt közös baráti körük mellett az asszonynak megvolt a magáé, és ehhez jöttek még azok a barátnők, akiknek a férjük éppoly keményen dolgozott, mint Charlie, vagy éppenséggel elvált nők voltak. Isabelle tehát sohasem nélkülözte a társaságot, amikor a férje épp el volt foglalva. Minden gátlás nélkül egyedül is eljárt különböző eseményekre vagy szórakozni, de Charlie ma megígérte, hogy estére otthon lesz. Az egyik barátnő férjének ünnepelték a születésnapját, és Isabelle ebből az alkalomból egy egész hétvégét szervezett a kastélyban. Szeretett büszkélkedni a dombtetőn épült vidéki otthonukkal, amelyet immár tíz éve tudhattak a magukénak, és ahonnan pompás kilátás nyílt a zord partvidékre és a tengerre. Szépségével maga a kastély is elbűvölt minden vendéget.
Charles Franciaország legnagyobb műanyag-feldolgozó üzemének, a Jansen Plasticsnak a vezérigazgatói tisztét töltötte be. Egy új karriert, a korábbi élete reinkarnációját jelentette számára ez a mostani. A Jansennél rábízott állás mentette meg őt tizenegy évvel ezelőtt.
Most arra várt, hogy találkozzék a cég alapítójával, a nyolcvankét évesen is életerős tulajdonossal, Jerome Jansennel. Jansen egyetlen fia évekkel ezelőtt áttelepült az Egyesült Államokba, hogy megcsinálja a szerencséjét. Amerikai nőt vett feleségül, nem érdekelte apja vállalata, nem akart az örökébe lépni, sem visszajönni Franciaországba, amit végérvényesen a múltjának tekintett. Ma már amerikai állampolgár volt, ahogy a felesége és a gyerekei is. Azáltal, hogy maga is vagyont szerzett Los Angeles-i és dél-kaliforniai gyorséttermi hálózata révén, apja számára világossá tette elhatározását. Jerome Jansen akkor úgy döntött, hogy a cégét rábízza egy olyan emberre, aki segít okosan és vaskézzel vezetni.
Jerome Jansen birtokolta Franciaország legnagyobb játékgyártó cégét, emellett voltak még más célú műanyag termékeket gyártó üzemei is. Ezek hatalmas vállalattá álltak össze, és Charlie útja épp az alkalmas időben keresztezte Jansenét. Charlie apját tekintélyes, tehetséges íróként tartották számon Franciaországban, ennek ellenére kereskedelmi szempontból csak szerény sikereket ért el. Közvetve mindez a könyvkiadói pálya felé terelte a frissen diplomázott Charlie-t, aki mindig is rajongva szerette a könyveket és mindent, ami a könyvekkel függött össze, kivéve az írást.
Meglepő és imponáló volt karrierjének üstökösszerű felívelése, ráadásul rájött, hogy mennyire élvezi, amit csinál. Az íráshoz nem volt tehetsége, és egyetlen fiúként egész életében apja nehezen megszerezhető és rövid távra szóló elismeréséért küzdött, ám az ő kívánalmainak szinte lehetetlen volt megfelelnie. Szigora ellenére az apja persze méltányolta a fia tudását, de nem maradt sok ideje a büszkélkedésre, mert meghalt két évvel azután, hogy Charlie a könyvkiadásban kezdett dolgozni. A fiú édesanyja kedves asszony volt, de Charlie őt már nagyon fiatalon elveszítette.
Céltudatos és szorgalmas gyerek lévén, Charlie-t a legjobb francia iskolákban taníttatták. Szerette a munkáját és mindazt, ami összefüggött vele, kivéve Gilles Vermier-t, a kiadó zsarnok tulajdonosát. A tizenhat év alatt, amíg Charlie ott dolgozott, pokollá tette az életét. A főnöke ellenében elért sikerei nyomán ő lett a kiadói világ szépreményű ifjú titánja. Habár a kiadó az ő érkezése előtt is imponáló szerzői gárdával büszkélkedhetett, Charlie-nak sikerült hírneves francia és külföldi írók odacsábítása révén jóval magasabb szintre emelnie a megbecsültségüket. Az ő előrelátásának, jó megérzésének és Ösztöneinek tudható be, hogy mindenki másnál hamarabb adtak ki e-könyveket, sőt a többi franciaországi kiadót megelőzve, az amerikai könyvpiac mintájára hangoskönyvekkel is megpróbálkoztak a piacon. Kiváló érzéke volt a marketinghez, és nehéz természetű apjának köszönhetően a hóbortjaikkal együtt megértette az írókat, akikkel jó kapcsolatokat épített ki.
Ötévi munka után Charlie kivételes hírnévre tett szert kiadói berkekben, tíz év elteltével pedig egyenesen sztárrá nőtte ki magát. A kiadó tulajdonosa személyes sérelemként élte meg alkalmazottjának sikereit, emiatt Charlie-nak küzdenie kellett minden fejlesztésért. De ahelyett, hogy feladta volna, még nagyobb erőbevetéssel harcolt azért, amiről tudta, hogy növelni fogja az eladást. Miután a tulajdonos egyetlen fia balesetben meghalt, Charlie lett az aranyat érő alkalmazott, aki képes biztosítani a jövőjüket, és Franciaország legnagyobb könyvkiadójává fejleszti a céget. Kénytelenkelletlen ezt még a főnöke is elismerte, noha őt magát személy szerint nem kedvelte. Charlie gyakran érezte, hogy Vermier haragszik rá, amiért életerős és eleven, miközben a fia oly fiatalon meghalt.
Végül egy becsületbeli kérdés olyan hamar vetett véget Charlie karrierjének, amilyen gyorsan üstökösszerű felemelkedése korábban a kiadói sztárságig repítette.
A dolog egy kisebb vitával kezdődött arról, hogy célszerű-e beilleszteniük a kiadói tervükbe szoft pornót, pusztán kereskedelmi okokból. A tulajdonos mellette érvelt, Charlie azonban ellenezte, ezáltal kétségbe vonva Vermier hatalmas egóját. A következő lépésben a főnök egy külsőst helyezett Charlie fölé, hogy irányítsa és az ő álláspontja támogatására kényszerítse őt. Kétévnyi harc után hatalmas leszámolás következett, és olyan helyzet állt elő, amit Charlie már nem tudott elviselni. Lassan, fokozatosan sarokba szorították, válaszút elé állítva: vagy a büszkeségét feladva kapitulál, vagy otthagyja a kiadót. Egy véres háború lezárásaként az utóbbi mellett döntött. Büszkeségében megsértve, haraggal távozott, abban a biztos tudatban, hogy gond nélkül talál kedvére való állást, ahol értelmesebb, az övéhez hasonló értékrendet valló tulajdonos áll a kormánynál.
A negyvenedik születésnapja előtt két héttel mondott fel, és nagyon gyorsan rá kellett jönnie, hogy már nem tekintik a könyvkiadás kincset érő reménységének. A kiadó tulajdonosával vívott állandó csatározása és az új ember alkalmazása csorbát ejtett a hírnevén. Bekopogott minden kiadó ajtaján, de tudomásul kellett vennie, hogy „nehéz embernek" tartják, és sehová sem akarják felvenni. Túl magasra emelkedett, túl sokat fizettek neki, ő pedig mindig a maga feje után menve, az önállósága elnyerésére használta az egoját meg az elveit. Előbb-utóbb be kellett látnia, hogy amikor felmondott, túl sokat feltételezett magáról és a lehetőségeiről. Megalázó és nagyon kemény lecke volt ez számára. És ami a legjobban megrémítette: egyelőre nem talált új állást.
A régi kiadója egy belső emberrel töltötte be a helyét, olyannal, aki nem sok vizet zavar, és ellenvetés nélkül végrehajtja, amit a tulajdonos akar. Indítottak egy teljesen új műfajt jelentő kategóriát a szoft pornó számára, ami azonban nem váltotta be a reményeiket. A cég megsínylette a melléfogást, és több neves szerző, akit Charlie hozott a kiadóhoz, az ő távozásakor otthagyta őket. Ám hiába bizonyosodott be, hogy neki volt igaza, sovány vigasz volt ez számára, mivel két évig állás nélkül maradt. A világa összeomlott, és magával sodorta a magánéletét is.
Isabelle, a felesége, vidám, eleven és szellemes lány volt, amikor elvégezték az egyetemet, és megismerkedtek. Köztiszteletben álló családból származott, a legjobb francia iskolákba járt. Művészettörténetből szerzett diplomát, okos volt és jól képzett. Egy rövid ideig a Louvre-ban dolgozott, de miután összeházasodtak, többé nem vállalt állást, otthon maradt, és nevelte a gyerekeiket. A karriert illetően nem voltak igazi ambíciói. Gondoskodott Olivier fiukról és a hat évvel később született Judith lányukról. Apja Franciaország legnagyobb luxus márkái közül többnek is a tulajdonosa volt, például egy pezsgőmárkának, luxus bőráruknak és ékszerkollekcióknak – ezek mindegyike rendkívül jövedelmező üzletnek bizonyult.
Isabelle-t nem arra nevelték, hogy karriert építsen, hanem hogy az apjához hasonlóan sikeres ember felesége legyen. Hozzá volt szokva mindahhoz, amit kezdetben egy jól menő üzletember apa, majd később egy hasonlóan tehetős férj tudott nyújtani. Pazar vendégségeket rendezett, mindig divatosan, elegánsan öltözködött, intelligens volt – egyszóval tökéletes feleség egy iparági vezető számára, de nem egy bukott embernek, akivé Charlie egyik napról a másikra vált. Attól kezdve, hogy megszűnt a kiadói állása, Isabelle egyetlen napon sem mulasztotta el a tudtára adni, hogy vissza kell kerülnie a csúcsra, méghozzá haladéktalanul.
Charlie-t arra nevelték, hogy tisztelje a szellemi kiválóságot, és törekedjék annak elérésére. író apját zavarba ejtette fia érdeklődése a „kereskedelem" iránt. Charlie egyetemista volt, amikor finom lelkű anyja, a koszorús költő, a Sorbonne tanára meghalt. Mindez Isabelle számára semmit sem jelentett, neki apja meglehetősen könyörtelen, de anyagilag sikeres pályája volt az ismerős közeg. Három lánytestvére egy-egy fontos emberhez ment feleségül, de egyikük sem volt olyan menő, amilyen Charlie volt tizenhat éven keresztül. Isabelle akkoriban még büszke volt a férjére, nem úgy, mint azóta, hogy munkanélküli lett.
Apósa fiatalon látta benne a lehetőséget a naggyá válásra, de a tizenhat év könyvkiadói munkája és az azt követő kétéves munkanélkülisége láttán közölte a lányával, hogy ideje továbblépni, mivel Charlie kiégett. Ezt Charlie is tudta. Már nem akart küzdeni. Egyszerűbb munkára és jobb életre vágyott. Nem akart mindennap csatasorba állni, hogy megnyerhetetlen háborút vívjon túlzott elvárásokat támasztó, hatalmas egójú emberekkel. Tudta, sohasem lesz olyan sikeres, mint Isabelle apja. Mialatt az elveit követve olyasmiért harcolt, amit helyesnek tartott, felégette a hidakat a kiadói világban. Elterjedt róla, hogy makacs, túlságosan független és nehéz természetű ember, ezért két hosszú éven át még alacsonyabb beosztásban sem alkalmazták. Minden megpályázott álláshoz túlképzett volt, így nem sikerült elhelyezkednie.
Kétségbe volt esve. Felélték a megtakarítását, és Isabelle-nek az apjától kellett kölcsönkérnie, amit végtelenül megalázónak tartott, így volt ezzel Charlie is, habár az utolsó fillérig visszafizetett mindent, amikor újra munkába állt. De Isabelle szemében addigra már leszerepelt, és többé nem tudott ugyanúgy érezni iránta, mint addig. Charlie megbélyegzett emberré vált, nem érzett iránta tiszteletet, sőt egy ágyban sem tudott aludni vele. A házasságuk halott volt, akárcsak Charlie karrierje.
Jerome Jansen volt az, aki anyagilag teljesen talpra állította. Kivételes képességű vezetőt keresett a cége számára, és egy közös barátjuktól hallott Charlie-ról, aki őt hozta fel példának arra, hogy mi történhet egy emberrel, aki feljutva a csúcsra, a büszkeségétől és az önérzetétől vezetve merész lépésre szánja el magát: szembeszáll a felettesével. Onnantól kezdve egyre lejjebb csúszik, mert többé nem talál a képességeinek megfelelő nívójú munkát a maga területén. Charlie addigra már bő két éve munkanélküli volt, és bár a barát nem tudott róla, Isabelle ultimátumot intézett hozzá, miszerint vagy azonnal elhelyezkedik valahol, vagy elválik tőle.
Az asszony két évig tartó megaláztatásnak tekintette, hogy házasságban kellett élnie vele, panaszkodott, hogy már ez is több volt, mint amit el tud viselni. Az pedig, hogy apjától kellett pénzt kölcsönkérnie, az utolsó csepp volt a pohárban. Még Judith magániskoláját sem engedhették volna meg maguknak, és Olivier sem kezdhetett volna azon a magánegyetemen tanulni, ahová már elfogadták a jelentkezését, ha Isabelle apja nem fizeti a gyerekek tanulmányait, ami megint csak a megaláztatást jelentette Charlie-nak. Isabelle a szemére hányta, hogy még a gyerekei taníttatását sem tudta fizetni, ő pedig szégyellt találkozni a barátaival.
Charlie már két éve élt az egyre súlyosbodó kétségbeesés ködében, amikor Jerome Jansen megkereste telefonon. A közös barátjuk fényes elmének nevezte, és kezeskedett érte. Jansen tétovázott, mivel Charlie sohasem dolgozott az iparban, de a barát meggyőzte arról, hogy a siker a vezetőn múlik, nem a terméken, amit elad. Ő biztos volt abban, hogy Charlie át tudja vinni a kiadói tapasztalatait erre a területre. Jansen vállalatának rosszul ment abban az időben, ezért valami drasztikus lépésben gondolkodott, amivel átvehetné a vezetést a konkurensei között.
Kétszer találkozott személyesen Charlie-val, és pontosan azt látta benne, amit a közös barátjuk. Mert Charlie-ban még ebben a némileg levert állapotában is érezhető volt valami rendkívüli. Okos volt, kreatív és leleményes. Akkor még semmit sem tudott a műanyagokról, és abban is biztos volt, hogy Isabelle rangján alulinak tartja ezt a munkát, de amikor meghallotta, hogy mekkora fizetést ajánl neki Jerome Jansen, meggondolta magát. Lenyűgözték a juttatások, amelyeket Charlie akkor kap, ha képes lesz jelentősen növelni a cég profitját, és maguk mögé utasítani a konkurenciát. Charlie-t izgatta a kihívás, az újat tanulás lehetősége, és égett a vágytól, hogy megpróbálhassa. És ez visszahozta őt az életbe.
Behatóan tanulmányozta a műanyagok természetét és mindent, amit a játékgyártásról tudni lehet, és temérdek izgalmas, innovatív ötlettel szolgált Jansennek. Jansen még többet ígért neki, és Charlie elfogadta az állásajánlatot. Néhány éven belül megvalósította az ígéreteit, és ezt tette a munkaadója is. A rendkívül jövedelmező üzletágat képviselő játékgyártásban övék volt a vezető szerep, és a gyerekeket nevelő francia családoknál hegyekben álltak a Jansen-féle játékok. Öt év alatt a teljes műanyagipari vállalkozásuk csillagászati méreteket öltött. A műanyaggyártás minden területén vezető szerepet töltöttekbe. Tizenegy év után Charlie volt az egyik legbefolyásosabb üzletember Franciaországban. Ehhez képest semmiségnek tűnt az, amit a könyvkiadásban csinált. Ma már egy megbecsült pozícióban lévő, vagyonos ember volt. Nem szerette úgy, mint a könyvkiadást, de már nem volt számára szempont, hogy olyan területen dolgozzék, amit szeret. A dolog arról szólt, hogy el tudja tartani a családját, hogy egy napon lesz mit rájuk hagyni, és a házassága is megmarad.
Noha sötét hajával és barna szemével ma is jóképű férfi volt, közte és Isabelle között már évek óta kihűltek a meleg érzések. Tizenegy éve dolgozott Jerome Jansennek, aki sokkal kellemesebb ember volt, mint Gilles Vermier, a korábbi főnöke, a könyvkiadó tulajdonosa. Jansen is ódzkodott minden változtatástól és új ötlettől, de volt annyira okos, hogy a legtöbb esetben végül hallgasson Charlie-ra. Tudta, hogy Charlie rajta tartja az ujját az ipar ütőerén, és az ösztönei tévedhetetlenek. Jansen éppúgy hajlamos volt az olcsó, néha kétes megoldásokra és ötletekre, mint annak idején a kiadó tulajdonosa. Ő is be akart vezetni egy sor másik márkanév alatt forgalmazott szexuális segédeszközt, ami ellen Charlie fáradhatatlanul harcolt vele. Senki sem venne tőlük a gyerekének játékot, ha rájönne, hogy szexjátékot is gyártanak. A legnagyobb hasznuk a gyerekjátékokon volt. Jerome Jansen ebben hallgatott rá, más dolgokban viszont nem.
Gyűlölte a játékszereken kötelezően feltüntetendő biztonsági figyelmeztetéseket, mert meggyőződése szerint ezek visszafogják az eladást. A törvény azonban kötelezte rá, ezért egy minimális figyelmeztető szöveget kénytelen volt mellékelni. Azt állította, hogy a figyelmeztetés elcsúfítja és negatív megvilágításba helyezi az adott játékot. Charlie akkor is ragaszkodott a figyelmeztetés megjelenítéséhez, amikor a törvény nem tette kötelezővé. Szívügyének tekintette minden gyerek biztonságát, aki az ő játékaikat használja. Jansen ritkán látta a Los Angelesben élő unokáit, és amúgy sem volt oda a gyerekekért. Nem foglalkoztatta a vásárlóik gyerekeinek jólléte és biztonsága, a szülők pénzét akarta, semmi mást. Jeróme üzletember volt, nem családszerető férfi.
Charlie-t jobban érdekelte, hogy ne történjék semmi tragédia, még ha emiatt matricát kellett is ragasztani egy babára, vagy bármi játékszerre, vagy egy társasjáték dobozára. Charlie-nak volt szíve és lelkiismerete, Isabelle azonban nem volt sokkal jobb Jerome Jansennél. Élvezte azt az életstílust, amit a Jansen Plastics nyújtott, de az, hogy mit gyártanak, nem érdekelte. Az indítékai, hogy miért volt még mindig Charlie felesége, teljesen nyilvánvalóak voltak. A férje betartotta a neki tett ígéretét, újra elfoglalta a helyét a csúcson. A feleségét csak ez érdekelte, és hogy irigyeljék őt a barátnői, meg hogy mindent megvehessen, amit csak akar.
Egy évre rá, hogy Charlie Jerome-nak kezdett dolgozni, és visszafizették a kölcsönt az apósának, vett egy kastélyt Isabelle-nek a normandiai tengerparton, háromórányira Párizstól. Elég lerobbant állapotban volt, egy évig tartott, amíg Isabelle részletes útmutatásai szerint újjá alakították. A tervezés megszállottjává vált. A kastély egy kis sziklatetőn állt, nagyszerű kilátással a tengerre és a zord partvonalra. Isabelle fényűzésről és kényelemről szőtt álma valósult meg benne. Charlie köszönetképpen vette meg neki, amiért kitartott mellette a nehéz időkben.
Isabelle gyakran gondolt arra, hogy ha pár hónappal hamarabb elvált volna Charlie-tól, ahogy eredetileg tervezte, lemaradt volna a kastélyról. Érdemes volt hát megmaradni a feleségének, még akkor is, ha a kastély nem forrósította fel az érzékeit, és nem hozta vissza az egykori érzéseit iránta. A két év alatt, amíg Charlie munka nélkül volt, Isabelle elvesztette az iránta érzett tiszteletét és érdeklődését. Gyűlölt bukott ember feleségének lenni. Felfogása szerint a saját presztízse a férje sikerességétől függött. Már minden reményét elvesztette, hogy Charlie talpra tud állni, és újra magára talál. De ő bebizonyította, hogy Isabelle tévedett, és igazolta Jerome Jansen belé vetett hitét.
Az asszony azt is tudta, hogy férje nem szereti a munkáját, és a főnökével való egyezkedés a legtöbbször gyötrelmes számára. Csak azért nem hagyta ott Jansent, mert nem mert megkockáztatni újabb két évet a munkanélküliség pusztaságában bolyongva. Ha azt akarta, hogy Isabelle továbbra is a felesége legyen, meg kellett maradnia az állásában. Tudta, ha kilépne, az asszony abban a pillanatban elhagyná. Így a gondolatot, valahányszor megfordult a fejében, menten elhessegette. Ötvenhárom évesen tudta, hogy pályája hátralévő részére ez lesz a sorsa.
Huszonkilenc éves fia, Olivier, már önálló egzisztenciával rendelkezett, remek állása volt Londonban. A huszonhárom éves Judith a közelmúltban fejezte be a tanulmányait a tekintélyes svájci École Hôtelière-ben, és New Yorkban kezdett dolgozni. Gyakran kikérte apja tanácsát.
Isabelle fenn akarta tartani a maga által megszabott színvonalat, hogy megmutassa a világnak: egy győztesnek, nem pedig egy lúzernek a felesége. Olyan megaláztatást, amilyet Charlie miatt kellett elszenvednie, soha többé nem lenne hajlandó elviselni. Ötvenkét éves volt, egy évvel fiatalabb a férjénél, de a kétévnyi „szegénység" mély nyomot hagyott az idegrendszerén. Állandósult benne a félelem, hogy egyszer elveszíti azt, ami számára a legdrágább kincs, drágább annál az embernél is, aki biztosította számára ezt a kincset: az életstílusát.
Volt mit felmutatnia harmincévi házasság után: egy gyönyörűen felújított, ragyogó állapotban lévő kastélyt, tele műalkotásokkal, antik bútorokkal és nagy értéket képviselő tárgyakkal valamint egy lakást Párizsban, a 7. kerület legelegánsabb, legfelkapottabb részében, a Champ de Mars-on, tökéletes kilátással az Eiffel-toronyra, amit mindenki irigyelt. Fel tudta mutatni az összes státuszszimbólumot, amire vágyott. Élvezte, hogy szánalom helyett immár irigységet ébreszt a kevésbé szerencsésekben. A sajnálkozást lélekrombolóként élte meg. Az ő munkája az volt, hogy Charlie felesége, még ha nem lelte is örömét a férje társaságában. Ma már nem volt bennük semmi közös, a szerelem és a vágy évek óta kikopott a házasságukból. Valahol útközben elmúlt, köddé vált a szerelmük. Már nem számított, hogy mikor, csak megtörtént.
Isabelle többnyire a barátnőivel vásárolgatva vagy elegáns éttermekben töltötte a napjait, és wellnessheteket szervezett magának Charlie költségére. Mindezt természetesnek találta, sőt el is várta a férjétől. Charlie lassan megértette, hogy mint ember egyáltalán nem érdekli a feleségét, neki egyedül az számít, amit anyagilag nyújtani tud. És ő. hajlandó volt bármit megtenni, amit csak kellett, hogy fenntartsa a házasságát. Hitt abban, hogy a házasság egy életre szól, és a kötelezettségeket be kell tartani. Vigaszra ma is a könyvekben, újabban pedig a veterán autók iránti szenvedélyében talált.
Tisztában volt azzal, hogy bármennyire is nem ért egyet Jerome-mal az üzleti politikáját illetően, pláne abban, hogy a tulajdonost nem érdekli a játékszereiket használó gyerekek biztonsága, amit Charlie nagyon is fontosnak tartott, vele éppen olyan szoros „házasságban" él, mint Isabelle-lel. A két ember karöltve birtokolta őt. Jerome Jansen csapdába ejtette, és lekötelezte a fizetésével és a minden évben kiutalt, elképesztő összegű bónuszokkal.
Isabelle ellenben olyan volt, mint egy emberi testet öltött számológép. Pontosan tudta, hogy Charlie mikor, mennyit keres. Amiből aztán pazarlóan költött, miközben Charlie-nak azt mondta: az ő kedvéért teszi, érte csinosítja, díszíti az otthonukat, de még az elegáns ruháit is érte vásárolja, hogy ezzel is az ő imázsát tökéletesítse. Jerome is úgy viselkedett, mintha emberbaráti gesztust gyakorolna azzal, amit Charlie-nak fizet, holott az a valóságban júdás-pénz volt, hogy alkalmazottja megmaradjon az állásában. Mindketten visszaéltek azzal, hogy Charlie szava tartó ember volt, aki sohasem utasította vissza, hogy megtegye, amit Jerome vagy éppenséggel a felesége elvár tőle.
Még ma is a fülébe csengett Isabelle tizenegy évvel ezelőtti fenyegetése, hogy elválik tőle. Akkor elhatározta, hogy élete végéig megteszi, amit meg kell tennie, és megtartja az állását a Jansen Plasticsnál. Életében egyszer vállalkozott rá, hogy szembeszáll a felettesével, a sikeres vizsgából azonban a végén bukás lett, és két évig munka nélkül maradt. Tudta, hogy még egyszer nem lesz képes ezt megkockáztatni. Isabelle nem tűrné el.
Jerome végül este hét óra húsz perckor jelent meg Charlie irodájában. Ő türelmesen, e-mailekre és üzenetekre válaszolva várt az íróasztalánál. Már nem reménykedett, hogy idejében megérkezik a kastélyba az aznap esti vacsoravendégek fogadására, vagy akár a születésnapi torta felvágására. Isabelle hozzászokott, hogy Jerome szeszélyének engedelmeskedve, Charlie-nak olykor késő estig bent kell maradnia a munkahelyén, és az asszony ezt nem bánta. A hétvégi vendégségek alkalmával azonban szertartásos vacsorákat adott a kastélyban, így nagyobb jelentőséget tulajdonított annak, hogy Charlie legalább a desszertre hazaérjen. Ezúttal erre nem volt semmi esély, így nélküle kellett lebonyolítani az estét, de ez sem keltett benne különösebb riadalmat, mivel Isabelle kitűnően értett az ilyesmihez.
Charlie kíváncsi volt, vajon mivel menti őt ki a barátai előtt a késedelemért. Talán csak annyit mond, hogy a férjének rengeteg a dolga, és sokáig bent kell maradnia egy megbeszélés miatt – ami rendszerint igaz is volt. De az igazsághoz az is hozzátartozott, hogy Charlie sohasem törte magát a mielőbbi hazaérésért. Sőt péntek délutánonként néha szándékosan elpiszmogott valamivel, hogy lehetőleg lekésse a vacsorát vagy egyéb ünnepi alkalmat, amit Isabelle jóformán minden hétvégén rendezett a barátainak.
Nem lelte örömét ezekben az estékben, csak kötelességből vett részt rajtuk. Az életét egyfelől Isabelle egyre szigorúbb és követelőzőbb elvárásai, másrészt Jerome Jansen azon próbálkozásai irányították, hogy minél jobban magához idomítsa őt. Jerome élvezte ezt; neki mindig „győznie" kellett. Ez a két ember a maga módján, különböző okokból, de pénzügyileg nagyjából egyforma eredménnyel birtokolta Charlie-t. A dolog mindkettőjük előnyére vált, nem úgy, mint Charlie-nak, akinek a munkájáért és az ötleteiért kapott pénz épp csak átment a kezén, hogy aztán Isabelle bolondériáit fedezze.
A valóságban Charlie ennek a két embernek a túsza volt, jóllehet ő maga ezt sohasem mondta ki. Jerome-é azért, mert felkínálta neki a második karriert, ami megmentette, ráadásul még jövedelmezőbb is volt, mint az első, ugyanakkor egy olyan területen, amit gyűlölt, és ami nem érdekelte. Isabelle-nek meg azért volt a túsza, mert tudta, ha nem biztosítja neki azt a magas színvonalat, ami szerinte megilleti, ezúttal tényleg kilép a házasságból, és akkor a gyerekeik, akik mellesleg azóta már felnőttek, kiborulnak, legalábbis Isabelle ezt állította. És Charlie mindennél jobban szerette a gyerekeit. Tudta, hogy megnyugtató számukra az az illúzió, hogy a szüleik házassága szilárd alapokon nyugszik, és sohasem árulta el nekik az igazságot, azt, hogy ez a házasság csak annyira szilárd, mint a pénz, amit a fenntartására hazavisz. Elég egy botlás, és mindennek vége.
Ők ketten Isabelle-lel csak kötelességből, megszokásból és hagyományból maradtak együtt, és Charlie mind a háromban hitt. Nem is emlékezett rá, mióta nem szereti Isabelle-t, vagy Isabelle őt, de abban biztos volt, hogy az elhidegülés jóval azelőtt zajlott le, hogy otthagyta a kiadót. Valahol menet közben vált a házasságuk lélektelenné és élettelenné, már nem is tartotta fontosnak, hogy mikor. Az lett belőle, ami lett, és Charlie-nak már nem voltak illúziói. Időnként úgy érezte magát, mintha robot lenne, és elvesztette az életkedvét. Az élete másról sem szólt, mint a kötelességről. Mindig dolgozott, egyre sikeresebben, ritkán találkozott a régi barátaival, és azokat a hobbijait sem űzte, amiket valamikor annyira élvezett. Fiatalabb korában többet szórakozott. Most gazdag volt, de a boldogság messzire elkerülte.
Szerette a kastélyt, de neki nem a társadalmi rangot jelentette, mint Isabelle-nek. A kastély az ő elvárásaihoz képest túl nagy volt, Isabelle-nek azonban tökéletesen megfelelt. Charlie azokon a téli napokon szerette a leginkább, amikor zord időben hosszú, magányos sétákat lehetett tenni a szürke égbolt alatt. Olyankor otthon érezte magát a kastélyban, míg Isabelle hétvégi partijain mintha valaki másnak a házában lett volna, ahová véletlenül tévedt be. Ilyenkor nem szívesen látott idegennek érezte magát.
A kastély Isabelle-hez tartozott, mivel neki ajándékozta hálából, amiért a két rettenetes év után is megmaradt a feleségének. Hogy mit csinál ott, és kiket lát vendégül, teljes mértékben tőle függött. Ezt sem beszélte meg vele soha, ahogy mást sem. Független nő volt, aki középkorúként, főleg attól fogva talált magára és a saját hangjára, hogy a gyerekei felnőttek és elköltöztek. Tökéletesen kézben tartotta mindazt, ami számított neki. Charlie sohasem tudta biztosan, hogy ő is számít-e Isabelle-nek, de volt annyi esze, hogy ne tegyen föl nehéz kérdéseket. Az asszony sohasem mutatta jelét, hogy hiányoznának neki a gyerekei, Charlie-nak azonban borzasztóan hiányoztak, amióta elmentek otthonról.
Charlíe és Isabelle egymástól függetlenül, két párhuzamos vonalként haladtak. Olykor keresztezték egymás útját, de sohasem mélyebb szinten. Így nézett ki Charlie mostani életének úthálózati térképe, és azt is tudta, hogy milyen lesz a jövője: a hétvégék a kastélyban, a hétköznapok a városi lakásukban. Isabelle a barátnőivel utazgatott, amíg ő üzleti utakon járt. Ezeken az utakon adódott néha alkalma arra is, hogy félrelépjen. Nem történt meg gyakran, és sohasem volt jelentősége. Nem szeretett bele senkibe. Hozzászokott a szerelem nélküli létezéshez. Már nem is emlékezett rá, milyen érzés volt szerelmesnek lenni, vagy hogy milyen volt olyan munkát végezni, amit igazán fontosnak tartott. Most azt csinálta, amit elvártak tőle, amit vállalt. Tisztességes ember lévén elvégezte, amit megígért, ahogy ezt tette világéletében, azt az egyetlen, merész pillanatot leszámítva, amikor otthagyta a kiadói állását, amiért meg is kapta a súlyos büntetését.
Ma már okosabb volt, noha a Jerome Jansennek végzett munkában sohasem lelte örömét, akármennyi pénzt keresett is vele. Eladta a lelkét, hogy Isabelle boldog lehessen, és ezzel mind a hárman, ő, Jerome és Isabelle egyaránt tisztában voltak. Az apósa is örült, és helyeselte, hogy elfogadta a műanyaggyáros által felkínált állást. Ezt teszik a derék férfiak, mondta, akik megbecsülik a házasságukat. Charlie-nak már nem voltak védelemre szoruló kisgyerekei, de a házasságát fenn akarta tartani, és meg szerette volna őrizni a látszatot is.
Amikor azon a péntek estén Jerome belépett az irodájába, elégedetlen arcát látva Charlie azonnal tudta, hogy az új címkék bosszantották fel. Ő rendelte az újabb sorozatot, hogy a játékokra nyomtatva figyelmeztessék a szülőket a biztonságos használatra.
– Rémesen néznek ki. Mi értelme van közölni velük, hogy a gyerekük kitörheti a nyakát, vagy eltörheti a karját vagy a lábát? Nem lenne egyszerűbb címkét ragasztani a dobozra azzal a szöveggel, hogy „Ne vegye meg ezt a játékot!"? – méltatlankodott, amit Charlie rendíthetetlen nyugalommal vett tudomásul. Visszatérő vita volt ez közöttük.
– Ez is egy lehetőség. De te sem szeretnéd, Jerome, ha megsérülne valaki. Gondolj csak bele, milyen perek következnének ebből! – Tudta, hogy Jerome jobban fél egy lehetséges pertől, mint attól, hogy egy gyerek megsérülhet. Árultak különböző méretű ugrálóasztalokat, amiket egyformán kedveltek a kisebb és nagyobb gyerekek, de kellő felügyelet híján a használatuk nem kis kockázatot jelentett.
– Így is, úgy is beperelnek, hiába rakjuk rájuk a nyavalyás címkéidet. Szedd le őket!
– Nem lenne bölcs dolog, Jerry, te is tudod. – Charlie kívülről nyugodt, tisztelettudó és udvarias maradt, mint mindig.
– Akkor csináltass belőlük kisebbet, és tegyék a játék hátuljára, ahol a szülők nem látják.
– Az nem lenne célravezető. Nem szeretném megvárni, míg valaki megsérül, és gondolom, te sem szeretnéd. Képzeld csak el, hogy egy kislány lebénul, mert a bátyja megengedte, hogy az ő trambulinján ugráljon. – Már a gondolattól is kirázta a hideg, nem úgy, mint Jeromot.
– Mi nem bébiszitterek, hanem játékgyártók vagyunk. A szülők dolga, hogy vigyázzanak a gyerekeikre, nem a miénk – közölte fölényesen a főnöke.
– Az azonban a mi dolgunk, hogy figyelmeztessük és emlékeztessük a szülőket erre, mert egyes játékszerek veszélyesek is tudnak lenni – tartott ki az álláspontja mellett Charlie.
– Hétfőig adok időt arra, hogy visszahívd a terméket, és szedesd le a nyavalyás címkéidet, mielőtt piacra dobjuk. – Jerry fenyegetései rendszerint hatottak az emberekre, az egy Charlie-t leszámítva, aki tudta, hogyan érveljen vele szemben. Ezekből a vitákból rendre ő került ki győztesen, de Jerrynek szüksége volt rá, hogy előbb felsöpörje vele a padlót. Adott esetben, ha muszáj volt, Charlie engedett. De ezúttal nem. Ez az ügy túl fontos volt. A kormányzati irányelveket nem lépték ugyan át, de ezzel a termékkel Charlie ennél messzebbre akart jutni. Túl nagy volt a benne rejlő veszély lehetősége. Az óriási kockázat miatt megérte egy feltűnőbb figyelmeztetéssel ellátni az ugrálóasztalt.
– Nem szedetem le a címkéket, Jerry – közölte határozottan.
– Tedd, amit mondok, az istenit neki! Ne felejtsd el, ki itt a tulajdonos! Az én nevem van kiírva a házra, nem a tiéd. Itt én parancsolok! – kiabált vele Jerry, de Charlie már ismerte, és tudta, hogyan kezelje őt.
– A minőségi marketingért és eladási tanácsokért fizetsz engem. Ne kényszeríts pénzkidobásra. Ebben az esetben a józan észre kell hallgatnod – felelte nagyon komolyan.
– Ne mondd meg nekem, hogy mit kell csinálnom! – förmedt rá Jerry, azzal kiviharzott, és bevágta maga mögött az ajtót. Charlie egy percre becsukta a szemét, hogy meg tudja őrizni a nyugalmát.
Tizenegy év óta először elfogta a kísértés, hogy megtegye azt, amit egyszer már megtett: bemenjen egyenesen a cégtulajdonos irodájába, felmondjon, és kisétáljon innen. De mihez kezd utána? Tudta, hogy ötvenhárom évesen még annyira sem találna ehhez hasonló állást, mint negyvenéves korában. Ha most, tizenhárom évvel később, haragjában itt hagyná a céget, lehet, hogy ez lenne élete utolsó állása, és nem érezte késznek magát arra, hogy szembenézzen ezzel a helyzettel. Tudta, mi lenne Isabelle reakciója. Holnap reggel felhívná apja ügyvédjét, hogy el akar válni. Charlie-nak volt ugyan megtakarított pénze, de az garantálhatóan nem volt elég arra, hogy Isabelle sokáig fenntarthassa a mostani életstílusát. Még sok évig dolgoznia kell. Mennyi pénz volna elég? Azt az összeget sohasem tudta meghatározni. Mindig több volt, mint amire számított, mert mindig volt valami új luxuscikk, ami nélkül Isabelle nem tudott élni.
Végül felállt, hogy elinduljon. Nyolc óra volt. Háromórás út várt rá, de az is lehet, hogy a hétvégi forgalom miatt még hosszabb. Arra gondolt, hogy útközben megáll valahol enni, de azok után, hogy Jerry torkaszakadtából üvöltözött vele, elmúlt az éhsége. Majd a kastélyban eszik valamit a vacsora maradékából. Egyébként is aznap volt egy nagy üzleti ebéden. Jólesett volna legalább egy pohár ital, de majd csak ha már odaért a kastélyba. Az odáig vezető keskeny, jórészt éles kanyarokkal teli út nem volt éppen veszélytelen.
Jó volna, ha most beronthatna Jerry irodájába, és úgy mehetne el, hogy előbb felmondott, de hallgatnia kellett a józan eszére. Felnőtt ember volt, milyen jogon mondhatna fel, csak mert akkor, abban a pillanatban jó érzés lenne, ha megtenné? A súlyos következmények miatt nem éri meg, akármennyire lélekölő is ez a sok vitatkozás Jerryvel.
Charlie fáradtan szállt be a Jansen Plastics Párizs 11. kerületi ipari negyedében lévő irodaépülete alagsorában parkoló autójába. Mint a cég vezérigazgatójának, saját megjelölt parkolóhelye volt. Elegáns, nagy autó helyett egy kis kocsival járt, amivel jobban tudott közlekedni Párizs zsúfolt utcáin. Isabelle-nek Mercedese volt, Charlie azonban nem szerette a drága és feltűnő autókat. De közben arról álmodott, hogy egyszer, talán majd ha nyugdíjba megy, lesz egy Aston Martinja. Arra is gondolt, hogy használtan vesz egyet, amit majd helyrehoz, de nem volt rá ideje.
Kifelé a városból együtt haladt a forgalommal. Sokan csak most jöttek el a munkahelyükről, holott az irodák többsége már egy órája bezárt. Már úton volt, amikor üzenetet kapott Isabelle-től, hogy ha túl fáradt az éjszakai vezetéshez, akkor csak reggel jöjjön haza, mivel a vacsorát már mindenképpen le fogja késni. A válasszal nem fárasztotta magát. Isabelle úgyis látni fogja, amikor megérkezik.
Elmerült a gondolataiban; Jerryre és az irodájában lejátszódott jelenetre, Jerry utasítására gondolt, hogy szedesse le a trambulinokról a figyelmeztető feliratokat. Belefáradt a vele való csatározásokba és az egészbe, úgy, ahogy volt. Hétfőn talán majd jobb lesz, de most úgy érezte magát, mint egy gyerek, akit leteremtett az apja vagy az iskolaigazgató. Az apja szigorú volt, olykor igazságtalan is, és lévén Charlie az egyetlen gyereke, belé helyezte minden reményét és elvárását, aminek ő megpróbált megfelelni. Most ugyanezt tette Isabelle, a gyerekei és Jerry is. Mindannyian nagyon sokat vártak tőle. Időnként nyomasztotta a sokféle felelősség súlya.
Charlie ma, ötven valahány évesen is jóképű férfi volt. A haja sötét maradt, csak a halántékán őszült, szemének melegbarna fénye és a belőle áradó kedvesség még megnyerőbbé tette a külsejét. Magas, sportos, és jó kondiban lévő férfi volt, amit a felesége már észre sem vett, vagy nem törődött azzal, hogy a férje hogy néz ki.
Az út feléig könnyű volt vezetni, de Étretat-nál a főúttól letérve, a tengerpart mentén kisebb helyi utakon kellett haladnia, amelyek tele voltak hajtűkanyarokkal, és néhol veszélyesen közel került a part menti hatalmas sziklák széléhez. Némelyik a harmincöt méteres magasságot is elérte, de voltak közöttük alacsonyabbak is. Az út mentén itt-ott virágcsokor vagy hevenyészett kereszt mutatta, hogy ott egy figyelmetlen autós a szikla peremén áthajtva lezuhant a mélybe. A virágok és a házilag készített emlékművek látványa figyelmeztette az autósokat.
A meleg júniusi estén holdfény csillogott az óceán vizén, és Charlie a látvány szépségében gyönyörködve átengedte magát a vezetés élvezetének. Végre érezte, hogy felenged benne a feszültség. Charlie az oda vezető utat szerette a legjobban, és azt a békességet, ami vezetés közben eltöltötte. Szeretett egyedül autózni odáig, és ezt meg is tette gyakran. Megnyugtatta a hosszú munkanap után. Isabelle korábban, már délután hazament a saját kocsiján. Charlie a késő esti, éjszakai autózást élvezte a legjobban.
Érezte, ahogy az egész teste ellazul, miközben sorra veszi az ismerős hajtűkanyarokat. Ez az útszakasz a kevés helyek egyike volt, ahol próbára tehette a vezetési gyakorlatát, amikor az útra tapadó kerékkel robogó kocsiban egy pillanatra úgy érezhette magát, mintha autóversenyző lenne. Gyerekkorában az volt az álma, hogy egyszer autóversenyző lesz. Mindig is szerette az autókat, és sokat tudott róluk. Imádott autókiállításokra járni.
Mosolyogva robogott a néptelen úton. Itt nem bukkantak fel házak a közelben, hosszú szakaszokon nem kísérte más, csak a sötét út, az itt már alacsonyabb sziklák, és alatta a köveket csapkodó tenger – a nyitott szélvédőn át hallotta az ismerős hangokat. Ezen az útszakaszon mérföldekre voltak egymástól a házak, ami még békésebbé tette az autózást.
A következő kanyart a szokottnál kicsit gyorsabban vette be, és miközben a fáradtságtól meg-megrebbenő szeme egyszer csak lecsukódott, az autó csúszni kezdett, és irányíthatatlanná vált. Azt álmodta, hogy a versenypályán van. Még akkor is mosolygott, amikor a jármű csúszva, megállíthatatlanul elhagyta az út szélét, és lerepült a tízméteres sziklafalról. Hirtelen felriadt, és rájött, hogy mi történik. Hogy lezuhant az útról, le a szikláról, a mélybe. Semmit sem tehetett, hogy megállítsa a zuhanást.
A kocsi a sziklafalat súrolva, a szirteken pattogva, összevissza hánykolódott a benne ülő férfival. Mindössze másodpercekig tartott az egész, de Charle éveknek érezte a lefelé tartó utazást, és a telihold fényében tisztán látta a köveket és az óceán hullámaiból felcsapó vízpermetet. Érezte, amint elernyed az egész teste. Ami most történik, azt sem elhárítani, sem megállítani, sem megváltoztatni nem tudta. Beütötte a fejét, de szinte észre sem vette. A sziklafal egy kiszögellése beleakadt a vezetőoldali ajtó sarokpántjába, és feltépte az ajtót. A biztonsági öv megóvta attól, hogy kizuhanjon, de már nem voltak kétségei afelől, hogy a biztos halál vár rá, és mint egy hatalmas hullám, eláradt benne a békesség.
Tulajdonképpen nem bánta, hogy véget ér az élete. Tenni ellene úgysem tudott semmit. A kocsi mindjárt levágódik a parti kövekre, és onnan beröpül a tengerbe. Soha nem gondolta volna, hogy ilyen könnyű lesz meghalni. Nem is félt. Megkönnyebbült. Vége volt.
Második fejezet
Mintha álomból ébredt volna, amikor a kocsi a köveken zötykölődve végül a vízben kötött ki, és elmerült. Egy pillanatra megbénult, de aztán dolgozni kezdtek az ösztönei. Mivel a mellette lévő ajtó nyitva volt, az autó másodpercek alatt megtelt vízzel. Kikapcsolta a biztonsági övét, és miközben az autó tovább süllyedt lefelé, kievickélt belőle. Filmekben látta, hogyan próbálnak emberek kivergődni a víz alá merült autóból, és hogyan fulladnak meg benne. Mivel azonban a kocsijának súlyosan megrongálódott ajtaja tárva-nyitva állt, ki tudott úszni, mielőtt még végzetesen mélyre süllyedt volna. Az autót maga alatt hagyva, sikerült távolabbra úsznia tőle. Úgy érezte, nagyon hosszú ideje sodorják már az áramlatok a víz alatt, de hirtelen a szétrobbanással fenyegető tüdő érzésével kilökődött a felszínre, és megpróbált együtt úszni a víz sodrásával.
Az áramlatok nem engedték őt messzire eltávolodni, inkább á part menti sziklák felé vitték. Amikor elég közel került hozzájuk, kinyúlt, megragadta az útjába eső első szirtet, és erősen belekapaszkodott. A kő durva felszíne felsértette a tenyerét, de alig érezte. Egy pillanatra átvillant rajta, hogy ha most elengedné a szikladarabot, a vízbe fulladna, ami talán nem is lenne olyan rossz.
De győzött az életösztöne. Talált egy helyet, ahol megvetette a lábát, és felmászott a sziklafal alján egy kőtömbre. Sokáig feküdt ott, s közben minden hullámverésnél eláztatta őt a tenger sós perméte.
Amikor végre újra egyenletesen tudott lélegezni, felnézett a sziklafal tetején, nem túl messze futó útra, ahonnan lezuhant, és végül a tengerben kötött ki. El sem hitte, hogy életben maradt, és kis híján elfogta a csalódottság érzése. A ruhája teljesen átázott, a zakója oda lett, az inge elszakadt. A fűzős cipője ellenben, amiben dolgozni járt, a lábán maradt, csak a talpa vált csúszóssá, ami miatt nehéz lesz a köveken lépkednie. Szerencsére viszont nem sértették fel a lábát. A nadrágját több helyen is kiszakították az éles kövek.
Végignézve a sziklafalon, látott olyan helyeket, ahol át tud majd mászni, ha már lesz hozzá ereje. De közben arra gondolt, hogy nem lenne-e könnyebb, ha hagyná, hogy visszacsússzon a tengerbe, és megfulladna. Olyan vonzónak érezte a gondolatot, hogy szinte megkísértette. Percekkel ezelőtt még kész volt meghalni. De most csuromvíz volt, fázott, és úgy gondolta, ha nem esik le, és nem hal meg, feljuthat a sziklafalon. Ha akarja, esélyt kaphat az életben maradásra.
Nem gondolkodott tovább, csak elindult. Óvatosan, a nagyobb tömbökbe megkapaszkodva lépkedett a köveken, mígnem elért a szikla aljáig, és meglátott egy kis bemélyedést, ahol megvetheti a lábát. Egy ugrással elérte a helyet. Felfelé kapaszkodva rendre talált támaszokat a kezének és a lábának a sziklán, mintha a gondviselés azt akarta volna, hogy ha életben akar maradni, fogadja el a kihívást, és ehhez megadja a segítséget. A döntés nélküle született meg.
Nem érzékelte, mennyi ideig tartott, amíg felért a sziklafal tetejére, és azt sem tudta, hány óra lehet. Az órája elveszett. Amikor felért, legurult a földre, és azon vette észre magát, hogy az úton hever. Sokáig feküdt ott azon merengve, hányán élhették túl a zuhanást a lenti kövekre. Az út szélén látott virágcsokrokból ítélve valószínűleg nem sokan. Már nem bánta, hogy életben maradt, de nagyon meglepődött rajta.
Nagy sokára remegő lábakkal felállt. Mivel tudott járni, nem gondolta, hogy csontját törte volna, noha keze-lába csupa vér volt. Amikor megérintette az arcát, rájött, hogy azt is véresre horzsolta. Nem fájt, az egész teste érzéketlenné vált. Mivel más nem jutott eszébe, elindult gyalog az úton, miközben sejtelme sem volt arról, hol lehet a legközelebbi ház. Nem emlékezett rá, hogy mérföldeken át látott volna egyet is. Arrafelé tartott, amerre az autóval haladt: a kastély felé. Jó másfél órányit kellett volna még vezetnie, amikor lezuhant az útról. Érzése szerint órákig tartott a zuhanása, a vízben töltött idő, és a visszamászás az útra. Valójában elhagyta az időérzéke, csak némán, magányosan baktatott az úton.
A lába időnként fel akarta mondani a szolgálatot, ilyenkor leült egy farönkre vagy egy kőtömbre, pihent, azután ment tovább az úton. Az volt az érzése, hogy órák óta gyalogol, de rájött, hogy legfeljebb egy óra telhetett el így. Egy idő után úgy érezte, egy lépést sem tud tovább menni. Betért az útról egy fákkal körülvett kis tisztásra, hogy majd keres egy füves vagy levelekkel borított részt, ahol kialussza magát, és reggel folytatja az útját. Képtelen volt tovább menni, a teste eljutott a tűrőképessége határáig. A mobiltelefonja a kocsijával együtt eltűnt.
Ahogy lelépett az útról, a fák között fényt pillantott meg, amely mintha egy faházból látszott volna ide. Az egyenetlen talajon botladozva, bokrokon átgázolva elindult a fény felé, mígnem balra meglátott egy keskeny, kövezetlen kocsifelhajtót. Mire elért a házhoz és bekopogott, a lába össze akart csuklani alatta. Odabent égett a villany, de hangot nem hallott belülről. Mivel senki sem válaszolt, újra kopogtatott. Végre lépteket hallott, és egy női hangot. Ekkor már az ájulás környékezte.
– Tessék, ki az? – kérdezte szigorú hangon a nő. A szigor főleg annak szólt, hogy már nagyon késő volt.
– Bocsánatot kérek... segítség... segítségre van szükségem... Baleset ért – felelte elcsigázottan. A nő habozott, de aztán óvatosan ajtót nyitott. Elakadt a lélegzete, amikor meglátta Charlie-t. Az arca véresre volt horzsolva, és a karján meg a lábán is hasonló nyomokat hagyott a sziklamászás. Az ing cafatokban lógott rajta. A nadrágja is elszakadt, és az is csupa vér volt.
Charlie nem érzett fájdalmat, és a nő úgy látta, hogy sokkos állapotban van. Kitárta előtte az ajtót, hogy bemehessen. Charlie reszkető lábbal lépett be.
– Ó, Istenem, mi történt magával? – A nő bevezette a konyhába, és kihúzott neki egy széket az asztal mellett. Charlie nehézkesen lezökkent rá, mire a helyiség megfordult körülötte. Halottsápadt volt. A nő hozott neki egy pohár vizet, és a kezébe adta.
– Elnézést a betolakodásért – mondta Charlie, és hátradőlt a székben. – Használnom kellene a telefonját. – Fogalma sem volt, hány óra van, úgy tippelt, hogy az éjszaka közepén járhatnak. Meglátott egy órát, amely éjfélt mutatott. A szeme megakadt egy festőállványon, és rajta egy festményen. A nőn egy festékkel összefröcskölt férfiing és egy ugyancsak festékes farmernadrág volt. Hosszú szőke hajú, zöld szemű, gyönyörű, nő volt.
– Sajnos nincs telefonom – nézett rá sajnálkozva a nő. – A mobilom meg tönkrement. Mindig tervezem, hogy veszek egy újat, de itt igazából nincs rá szükségem. Viszont holnap bevihetem a városba, hogy vegyek egyet, és felhívjunk valakit. Hol hagyta a kocsiját? Elütötték, vagy nekiment egy fának?
– Lezuhantam a szikláról. Pár órával ezelőtt, tíz óra körül történhetett. Elaludtam a volánnál. A kocsi elsüllyedt a tengerben. – A nő nem akarta elhinni, hogy túlélte, de ezzel ő maga is így volt. Hideg vízbe mártott törülközővel óvatosan letörölgette a férfi arcát. A horzsolások tele voltak homokkal és apró törmelékkel. Charlie mozdulatlanul ülve tűrte, és közben úgy érezte magát, mint valami szürreális álomban. Nem fájdalmat, hanem valami könnyű lebegést érzett.
– Hogy jutott onnan vissza az útra? – kérdezte a nő.
– Nem tudom... felmásztam. Volt elég támasz a kezemnek és a lábamnak, hogy fel tudjak jutni az útra. Ott meg gyalogoltam... idáig.
– Kész csoda, hogy túlélte, és hogy nem zuhant le a falról. – Még nagyobb csoda volt, hogy nem fulladt meg, amikor a kocsija elmerült a tengerben. A nő tovább tisztogatta a sebeit, Charlie meg közben őt nézte. Aztán a nő kiment a konyhából, és kötszerekkel tért vissza. Segített levenni a szakadt inge maradványát, majd amikor Charlie kibújt a szétázott, összevissza karistolt cipőjéből, a nadrágját is elkérte. Már teljesen kimerült, minden tagja lemerevedett, annyira, hogy beszélni is alig tudott. – A közelben nincs kórház, de ha akarja, elvihetem Le Havre-ba – ajánlotta a nő.
– Nem hiszem, hogy fel tudnék most állni – mosolygott rá Charlie, de nyomban össze is rándult, mert akkor már a karján és a tenyerén lévő mély vágások tisztogatása zajlott. A nő hozott neki egyet azokból a férfiingekből, amiket a festéshez használt, és a méretük épp megfelelt Charlie-nak. Hozott festékfoltos overallt is, ami nagyjából megfelelő méretűnek látszott, de ő, lévén magas és vékony, többször is belefért volna. Jótevője egy törülközővel betakarta, majd a lábán is kitisztogatta a sebeket. Divatos fazonra vágott sötét hajáról, és még így, szétázva is jó minőségűnek tűnő cipőjéről megállapította, hogy az előtte ülő férfi tiszteletre méltó külsejű ember volt, mielőtt lezuhant a szikláról, és majdnem a tengerbe veszett.
Charlie eltűnődött azon, hogy vajon Isabelle aggódik-e már érte, vagy még mindig a vendégeivel van elfoglalva, és csak arra gondol, hogy a férje később ér haza. Nem tudta őt felhívni innen, ahhoz meg túl fáradt és összetört volt, hogy elmenjen valahova. Nem volt olyan sebe, amit össze kellett volna varrni, leginkább csúnya karcolások, horzsolások estek rajta, amelyeket beterített a föld és a föveny homokja. A sziklafalon felfelé kapaszkodástól a tenyerén lévő vágások voltak a legfájdalmasabbak. De akkor, mászás közben nem érezte a kínokat, egyre csak ment, érzéketlenül.
– Van egy házam feljebb az út mellett, másfél órányira innen, Veules-les-Roses közelében – magyarázta, de közben annyira rázta a hideg, hogy alig tudott beszélni. A nő plédet terített a vállára, majd leült vele szemben, és mély együttérzéssel nézte. Aztán észrevette a jegygyűrűt az ujján.
– Nem enne valamit? Nem éhes? – Charlie megrázta a fejét, de a beszédhez már nem volt ereje. – Aludnia kellene.
– A nevem Charles Vincent – mondta elhaló hangon Charlie.
– Aude Saint-Martin. – A nő ezek után elment ágyneműért, és. ágyat vetett neki a kanapén. – Holnap el kell vinnem a kórházba, hogy megnézzék, nem tört-e el valamije.
– Nem hiszem. Hosszan gyalogoltam az úton, mire eljutottam idáig. Azt hiszem, beüthettem a fejemet, de úgy néz ki, hogy épségben megúsztam. – Elmosolyodott, mire a nő a fejét csóválva visszamosolygott rá.
– Maga egy kész csoda, ugye tudja? – Kedves, szelíd mosolya volt.
– Nem érzem magamat annak. Úgy érzem magam, mint aki leesett egy szikláról – válaszolta fanyar mosollyal Charlie. Aude elvezette a kanapéhoz, ő pedig hálásan lefeküdt, letette a fejét a párnára, és betakarózott a pléddel. Már alig tudta nyitva tartani a szemét. A nő lekapcsolta a villanyt, és visszament a konyhába. Charlie gondolatai körülötte jártak. Festőművész lehet, de vajon mit csinál itt, ebben a rusztikus kis faházban egy szál egyedül? Habozás nélkül beengedte, amikor látta, hogy megsebesült. Hallotta, ahogy a konyhában jön-megy, és ez megnyugtató volt. Békésnek és biztonságban levőnek érezte magát, de még nem fogta fel teljesen, hogy életben maradt. Kimerülve elszundított, közben még hallotta, ahogy a nő elrakosgatja az elsősegélyhez elővett holmikat.
Aude megpróbált minél halkabban mozogni, hogy ne ébressze fel az alvó férfit. Leült a konyhában, és azon gondolkodott, min mehetett keresztül ez az ember, és milyen hihetetlen csoda, hogy túlélte. Ő maga teljesen éber volt, és azon törte a fejét, hogy szüksége van-e a férfinak szakszerű orvosi ellátásra. Noha a testén esett vágások és karcolások elég csúnyák voltak, meglepő módon szinte sértetlenül úszta meg a zuhanást a köves partra, és azt, hogy majdnem a tengerbe veszett. Úgy látszik, még nem jött el az ideje, ezért menekült meg a biztos haláltól.
Fülelt, de nem hallotta a hangját. Hajnali három óra volt, amikor elindult a hálószobájába. Lábujjhegyen osont el mellette, s egy pillanatra megállt, hogy közelebbről megnézze. Látta, hogy lélegzik, majd párat pislogva kinyílt a szeme. Felnézett Aude-ra, s amikor felismerte, elmosolyodott.
– Mindig arról álmodom, hogy zuhanok – suttogta, s közben azt nézte, hogy milyen gyönyörű ez a nő, ahogy itt áll a holdfényben fürdő szobában.
– Azt hiszem, emlék lesz az, nem álom – felelte Aude halkan, és arra gondolt, hogy nem lenne meglepő, ha ezt az embert az átéltek után egy ideig rémálmok gyötörnék. – Aludjon tovább. – Úgy beszélt hozzá, mintha gyerekhez szólna. Jobban betakarta, és Charlie hagyta. Jóleső érzéssel töltötte el, hogy a nő itt van vele. Biztonságot jelentett.
– Folyton az jár a fejemben, amikor a kocsi lerepült az útról, és a lenti kövek felé zuhanva biztos voltam benne, hogy most meg fogok halni. De nem féltem, és most itt vagyok. Olyan szürreális az egész. Sajnálom, hogy megijesztettem.
– Nem ijesztett meg. Nem félek itt egyedül – válaszolta Aude. – A felesége viszont aggódni fog magáért – tette hozzá, és Charlie egy hosszú percig válasz nélkül hagyta.
– Nem, nem fog – mondta végül kicsit erősebb hangon. Már teljesen éber volt. – Valószínűleg arra gondol, hogy úgy döntöttem, reggelig nem ülök autóba. Volt ugyanis egy vitám a főnökömmel – magyarázta kicsit elbizonytalanodva. A nő türelmesen hallgatta, s közben leült mellé a kanapéra. Maga sem tudta az okát, de Charlie teljes biztonságban érezte magát mellette, mintha egy másik univerzumba lépett volna be. Szinte mintha meghalt és szellemmé változott volna. Hátborzongató érzés volt, olyan, mint egy testen kívüli élmény. Mintha az elméje különvált volna a testétől.
– Min vitatkozott vele? – Aude kíváncsi volt a férfira, vajon kicsoda, és honnan jön. Olyan volt, mint aki az égből pottyant le egyenesen a háza küszöbére.
– Egy általunk gyártott termékről vitatkoztunk, ami veszélyes lehet a gyerekekre. Játékokat gyártunk. Korábban könyvkiadó voltam – felelte Charlie kissé csapongva, és a nő figyelmesen hallgatta. – Jobban szerettem írókkal és könyvekkel dolgozni. Apám író volt.
– És miért hagyta abba? Miért váltott munkahelyet?
– Ott is volt egy vitám a főnökömmel.
Aude elmosolyodott.
– Sok emberrel vitatkozik.
Charlie ezen elgondolkodott. Halkan beszélgettek, de már nem suttogva.
– Az lehet. Én vezetem a céget, a főnököm a tulajdonos. Néha nem értek egyet azzal, amit a főnök akar. – így tudta a legegyszerűbben és az igazságnak megfelelően elmagyarázni a dolgot.
– Szereti a munkáját? – faggatta tovább szelíden a nő, mire Charlie megrázta a fejét.
– Nem, nem szeretem. Abban a percben, amikor már tudtam, hogy a kocsim a tengerbe készül zuhanni, nem bántam, hogy meghalok. Megbékéltem a gondolattal, és aztán a kocsi a víz alá merült, én meg kiúsztam belőle. Úgy látszik, mégsem voltam még kész meghalni –mondta meglepetten, és egy kicsit csalódottan. Aude megsajnálta, amiért ennyire meg akart halni, még ha csak egy pillanatig is. Ez nem sok jót árult el az életéről.
– Örülök, hogy nem halt meg – mondta kedvesen. Nem ismerte ezt a férfit, de rendes embernek látszott, és a tekintete kedvességet sugárzott. A feleségéről nem kérdezte, tolakodónak érezte volna. Fontosabbnak tűnt, hogy bevallotta, hajlandó lett volna meghalni. Gyengéden megérintette a kezét, mire a férfi ránézett. Pár percig mindketten hallgattak.
– Én is örülök, hogy nem haltam meg – szólalt meg végül Charlie halkan. – Egy kicsit olyan vagyok most, mint egy kísértet. Halott is lehetnék azóta. – A gondolat nem rémítette meg, inkább meglepte. Már nem félt a haláltól. Túl közel került hozzá.
– Biztosan sokan lennének nagyon szomorúak, ha meghalt volna.
Charlie elgondolkodott az asszony szavain.
– Én nem vagyok olyan biztos ebben. Kellemetlen lenne nekik, ha meghaltam volna, de ez nem ugyanaz, mint a szomorúság. Vannak, akiket támogatnom kell.
– Vannak gyerekei? – kérdezte a nő. Sötétben beszélgettek, és Charlie nem vette észre, amikor megfogta a nő kezét, és azóta is bekötözött tenyerében tartotta. Olyan természetes volt a mozdulat, mint ahogy az is, hogy itt van vele és beszélgetnek. Úgy érezte, ebben a pillanatban épp a megfelelő helyen van, azzal a nővel, aki kitisztította és bekötözte a sebeit, és olyan gyengéden ápolta. Olyan volt, mint egy angyal, aki egy vadidegen segítségére siet.
– Egy fiam van és egy lányom. A fiam Londonban él, a lányom New Yorkban. Felnőttek, már nincs rám szükségük. Nem is tudom, van-e rám valakinek úgy igazán szüksége. Talán ezért éreztem békességet, amikor azt hittem, hogy meg fogok halni. Mégis kiúsztam a kocsiból, és visszamásztam a sziklafal tetejére. Ez talán mond valamit az élni akarásomról.
– Maga nagyon sokára fog meghalni – mondta Aude, mire Charlie felnyújtotta a kezét, és gyengéden megérintette a nő arcát. – Jöjjön. Túl magas ehhez a kanapéhoz, lelóg róla a lába. – Megfogta a plédet, és felsegítette Charlie-t, aki még kicsit mereven, de már biztosabban állt a lábán. Aude akkor kézen fogta, és bevezette a hálószobába. – Ma reggel cseréltem ágyneműt, még nem aludtam benne – Segített Charlie-nak bebújni a tiszta és hűvös ágyba, és be is takarta.
– Maga hol alszik? – kérdezte a férfi aggodalmasan.
– A kanapén – mosolygott a nő, és indult vissza. De Charlie elkapta a kezét.
– Ne menjen el – kérte könyörgő tekintettel. Nem akarta elárulni, de úgy érezte, ha egyedül kell aludnia, álmában éri a halál. Ha azonban a nő itt marad vele, nem történhet semmi baja. Ő az Élet Angyala, nem pedig a másik, a Halál Angyala, akit követett a szikláról le, egyenesen a tengerbe.
Aude leült mellé az ágy szélére, és Charlie nem tudta levenni róla a szemét. Kisvártatva Aude végignyúlt a pléden, s a fejét a párnára tette, Charlie pedig lassan odagördült hozzá, és megcsókolta. Maga sem tudta, mit csinál, de noha idegenek voltak egymásnak, mindketten természetesnek érezték, ami történik. Charlie úgy gondolta, talán nem is létezne, ha Aude nem lenne itt vele. Ő az a pókfonál-finomságú, de mégis erős szál, ami összeköti az élettel.
Hirtelen ellenállhatatlan vágyat érzett, hogy szeretkezzen a nővel, átölelje vele együtt az életet, és bebizonyítsa mindkettőjüknek, hogy él. A halál még nagyon közelinek, míg az élet múlékonynak és drágának tűnt.
Aude levette a ruháját, és bebújt Charlie mellé a takaró alá. Meztelen volt, és nem tudta, helyes-e, amit csinálnak, de hirtelen ugyanolyan heves vágy fogta el, mint Charlie-t. A sérüléseire tekintettel gyengéden vették birtokba egymás testét, és szeretkezés után Aude átölelte, és álomba ringatta Charlie-t. Órákig tartotta a karjában, nehogy felébressze. Fényesen sütött a nap, amikor Charlie felébredt, és rámosolygott Aude-ra, aki az elmúlt órákban hol elszunnyadt, hol felriadt, mindig készen arra, hogy teljesen felébredjen, ha a férfinak szüksége lenne rá. Úgy érezte, mintha azért küldték volna hozzá, hogy vigyázzon rá, és visszavezesse az életbe.
Az elmúlt éjszaka teljesen valószerűtlennek tűnt Charlie szemében, egyedül a mellette fekvő meztelen nő látszott nagyon is valóságosnak. Sokkal valóságosabbnak, mint bármi vagy bárki más az életében.
– Úgy érzem, mintha ismernélek, Aude – súgta neki. Egészen közel feküdtek egymáshoz, és a nő úgy ölelte, mintha védelmezni akarná. Mindketten örökre meg akarták őrizni az emlékezetükben ezt a percet és az elmúlt éjszakát. Varázslatos volt. Aude tudta, hogy a férfi nem maradhat itt, van saját élete, amihez vissza kell térnie. De most, életüknek ebben a percében egymáshoz tartoztak. És ez végtelenül egyszerűnek, tisztának és őszintének látszott.
Charlie újjászületésének, az életbe való visszatérésének a pillanata volt ez, amikor eldöntötte, hogy élni fog. Évek óta nem érezte ezt az életörömöt. Mintha a halál közelébe kellett volna kerülnie ahhoz, hogy újra élőnek érezze magát. Alomnak tűnt az egész mindkettőjüknek. Mintha éjszaka, amikor szeretkeztek, Aude is belépett volna vele együtt az álmába.
Charlie sohasem találkozott ilyen nővel. Aude szabadnak tűnt, ahogy így egyedül, csak a festményeivel élt a faházában. És ahogy itt látta maga mellett gyönyörű, meztelen testét, ő is megtelt élettel. Ez a nő erőt adott neki. Nézte-nézte a nyúlánk, kecses testet, és ebből a végén megint szeretkezés lett. Később Aude felsegítette, kikísérte a fürdőszobába, majd elment, hogy reggelit készítsen. Röviddel ezután Charlie kiment utána a konyhába. Már rajta volt a tőle kapott ing és overall, míg ő fürdőköpenybe bújt. De Charlie már ismerte az alatta lévő test minden négyzetcentiméterét, a bőre sima bársonyát, és a sok csodát, amit a köpeny elrejtett.
Aude ínycsiklandó illatú szalonnás rántottét tett elé. Ő maga egy csésze kávét ivott, és közben nézte, ahogy Charlie eszik. Hirtelen minden másnak látszott – a hangok, az illatok, még a színek is élénkebbnek tűntek.
– Ha már minden kinyitott, beviszlek a városba, hogy telefonálhass – mondta Aude, miután megreggeliztek, és berakta az edényeket a mosogatóba.
– Az elmúlt éjszaka olyan volt, mintha álmodtam volna. Remélem, valóság volt – felelte Charlie halkan, mosolyogva.
– Én is remélem. – De Aude nem látott rá lehetőséget.
– Van itt valahol egy autószerviz, ahol kocsit bérelhetek, amivel haza tudnék menni? – Aude-nak emlékeztetnie kellett magát, hogy ez a férfi másokhoz tartozik, nem hozzá. Az elmúlt éjjel hozzá tartozott, de ennek vége. Ez még drágábbá tette minden együtt töltött percüket. Már csak egy-két órájuk maradt, azután Charlie elmegy, és ő nem látja soha többé. De a közös éjszakájukra örökké emlékezni fognak.
– Van, és Armand, a tulajdonos, kölcsön tud adni neked egy autót, amivel hazamehetsz – válaszolta csendesen. Nem ajánlotta fel, hogy hazaviszi; tudta, nem lenne helyénvaló, ha belépne a férfi világába. Charlie-nak itt kell őt hagynia, és vissza kell mennie oda, ahová tartozik. Ezért szeretkezett vele az elmúlt éjjel.
Amikor a reggeli után elment zuhanyozni, Charlie döbbenten látta a saját arcát a fürdőszobai tükörben. Zúzódások, vágások, horzsolások lepték mindenütt, a szeme alatt pedig sötét karikák látszottak. De a tükörből egy addig nem létező békés, mi több, bölcs, sőt örömteli tekintet nézett vissza rá. Szembenézett a halálával, és valahogy életben maradt.
– Úgy nézek ki, mint egy szörnyeteg – mondta csüggedten.
– Nem, úgy nézel ki, mint aki autóstól lezuhant az útról az óceánba, és kis híján vízbe fulladt. Nagyon szerencsés ember vagy – emlékeztette Aude. Charlie bólintott. Hálás volt, hogy élhet, és együtt lehet Aude-dal. Régóta nem érzett hálát semmiért.
Együtt álltak a zuhany alá, majd tudva, hogy fogytán az idejük, mint a homok a homokórában, lassan, minden pillanatot kiélvezve, egymás testében gyönyörködve felöltöztek. Charlie visszavette az inget és az overallt, Aude pedig farmernadrágba és piros pulóverbe bújt. Amikor biztos volt benne, hogy már minden kinyitott a közeli városkában, Vattet-ot-sur-Merben, odaautózott Charlie-val.
Kézen fogva sétáltak végig az utcán az apró, különös és békességet sugárzó házak között. Charlie tudta, hogy jelentenie kell a rendőrségen a balesetét, de nem érzett magában elég erőt hozzá. Kijelentette, hogy majd később, otthonról, telefonon bejelenti. Az autószervizben jutott eszébe, hogy nincsenek személyazonosító okmányai, sem készpénze, sem bankkártyái. Aude kölcsönözte neki a pénzt, amivel bérelhetett egy autót, egy öreg, ütött-kopott Renault-t, amin a szerelő épp dolgozott. Armand ismerte Aude-ot, és így kölcsönadta Charlie-nak pár napra a kocsit. Ránézésre megállapította róla, hogy a kinézete ellenére tisztességes, rendes ember. Egy helyen megálltak, és vettek neki inget, farmernadrágot és egy edzőcipőt, az elázott és tönkrement cipőjét kidobták, az overallt és a festéshez hordott inget pedig Charlie visszaadta Aude-nak. Egyikük sem tartott meg semmit, ami a másikra emlékeztette volna.
Charlie utoljára még megcsókolta Aude-ot, azután a szerviz előtt beült a Renault-ba. Aude feszülten figyelte; amikor rákérdezett, Charlie azt felelte, hogy van kedve vezetni. Most, hogy kiderült számára, hol van, tudta, hogy még másfél órát kell autóznia a kastélyig. Integetett a kocsiból, és Aude biztos volt benne, hogy többé nem látja. De egy csodálatos éjszakát töltött vele, amikor megmenekült a halálból, és erre az éjszakára mindketten emlékezni fognak életük végéig. A férfi most visszatér a saját életéhez, oda, ahová ő nem mehet vele.
Miközben a távolodó autó után nézett, könnyek peregtek végig az arcán. Armand figyelte. Még sohasem látta, hogy Aude férfival jött volna a kocsiját javíttatni. Aztán beszállt az autójába, és hazament. Otthon befeküdt az ágyba, ahol a párnán még érezte a férfi illatát. Eltűnődött, hogy vajon milyen életbe tért vissza. Azt már tudta, hogy nem szereti a munkáját, vagy a főnökét, és nem hitte, hogy a feleségének hiányozna, ha meghalna, de a gyerekeinek igen, habár ők meg messze élnek. Mindez szomorú életet sejtetett.
A férfi, akit alig ismert, aki úgy jelent meg az életében, mint egy szellemalak, máris hiányzott neki. Soha életében nem csinált ilyesmit, és nem is ismert senkit, aki hasonló lett volna ehhez a férfihoz. De a lelke mélyén tudta, hogy helyes volt, amit tett, hogy megnyitotta előtte a szívét, még ha csak egy éjszakára is. És abban is biztos volt, hogy többé nem látja, de nem felejti el.
Harmadik fejezet
A kastély gyönyörű helyen, Párizstól kicsivel több mint háromórányi távolságra, az egyik legszebbnek tartott normandiai falu, a hatszázötven lelket számláló Veules-les-Roses közelében épült. A szomszédságban, tőlük mintegy harmincpercnyi autóútra volt egy másik kastély, a híres Château de Cany.
Isabelle az ebédlőben tartózkodott, ahol a hétvégi alkalmakra felfogadott komornyik felszolgálta a reggelit. Ilyenkor szakács is jött, hogy elkészítse számukra a kívánt fogásokat. Isabelle híres volt arról, hogy a kastélyában mindig kitűnő ételek kerültek a vendégek asztalára, nem beszélve a jól felszerelt borospince borairól. Stéphanie Bonnard, a legjobb barátnője ült mellette.
Stéphanie éles eszű, éles szemű és még élesebb nyelvű nő volt, Isabelle mindig élvezte a társaságát. Vele nyugodtan lehetett őszinte, és ketten együtt könyörtelenül kibeszélték a barátaikat. Isabelle sokkal közelebb érezte magát Stephanie-hoz, mint a testvéreihez, akiket kispolgárian unalmasaknak tartott, és nagyon ritkán látott. Charlie sem kedvelte különösebben a sógorait, akikről az volt a véleménye, hogy unalmasak, buták, viszont nagyképűek.
Hozzájuk képest Stephanie sokkal izgalmasabb volt. Kétszer vált el, amiből anyagilag jól jött ki. A második válását a jó híre megsínylette kissé. Egy sokkal idősebb, vagyonos ember volt a férje, a szándékai tehát eléggé nyilvánvalók voltak. Stephanie hasznos tanácsokkal látta el Isabelle-t, hogyan költse el Charlie pénzét. Szerettek együtt utazgatni, gyakran jártak vásárolni Londonba, Rómába és Milánóba.
– Sikerült Charlie-nak végül hazajönnie az éjjel valami lehetetlen órában? – kérdezte Stephanie a reggeli kávéját szürcsölgetve, mire Isabelle csak rántott egyet a vállán, miközben a többi vendég az asztal köré telepedve csevegett. Isabelle öt házaspárt hívott meg a hétvégére, ehhez jött még Stephanie, az egyetlen szingli nő, és Edmond, egy roppant udvarias, kulturált megrögzött agglegény, aki bájt és eleganciát vitt bármely társaságba. Stephanie néha igényt tartott rá kísérőként. Ide is ő hívta meg. Megbízható, nagyon kedves szállóvendég volt, a háziasszonyok boldogok lehettek, ha ő is megjelent a vendégek között.
Isabelle kérte Stephanie-t, hogy hozza magával Edmondot, noha tudta, hogy Charlie mennyire nem kedveli. Beképzelt csalónak tartotta, és nem hatott rá a varázsa. Kerülte is Edmondot, hacsak lehetett, és Stephanie-ért sem volt oda. Úgy látta, rossz hatással van Isabelle-re. Ahogy öregszik és csökken a vonzereje, egyre nyilvánvalóbbá válik, hogy csak a pénz érdekli. Abban is teljesen biztos volt, hogy ha Isabelle nem bánhatna szabadon az ő pénzével, és egy napon nem örökölne az apja vagyonából, Stephanie öt percet sem töltene vele, így azonban gyakori vendég volt a kastélyban.
Ő és Charlie nehezen jöttek ki egymással. Mindketten átláttak a másikon, Charlie ismerte Stephanie játszmáit, ő pedig gerinctelen fajankónak tartotta a férfit, aki valószínűleg csalja is Isabelle-t. Stephanie szerint Isabelle sokkal jobban is járhatna más partnerekkel, és állandóan biztatta a barátnőjét, hogy nézzen új lehetőségek után. Jóllehet Isabelle anyagilag a lehető legjobban járt Charlie-val, a házasságuk évek óta halott volt. Stephanie szerint Isabelle-nek egy idősebb és gazdagabb pasit kellene keresnie, lehetőleg olyat, akinek van valami címe és rangja, hogy előkelőbb társadalmi körökben mozoghasson. Charlie sohasem biztosította számára azt a társadalmi előmenetelt, ami Stephanie szerint megillette volna, és amire maga is törekedett.
– Ha a megbeszélés későig elhúzódott, nyilván úgy döntött, hogy éjszakára a városban marad – válaszolta Isabelle a barátnője kérdésére. – írtam is neki üzenetet, hogy maradjon ott, ha fáradt, de nem válaszolt. Ebédre biztosan megérkezik – tette hozzá minden aggodalom nélkül, amire Stephanie nem tett megjegyzést. Alacsony nő volt, méretes implantátummal a mellében, amit az első férje fizetett, és túlságosan élénkvörösre festett hajjal, de jól öltözött, és lenyűgöző ékszereket viselt. Ő segített Isabelle-nek kiválasztani azokat az ajándékokat, amiket évente megvetetett Charlie-val a születésnapjára és karácsonyra. Charlie igazi bajkeverőnek tartotta, aki állandóan újabb és újabb pazarló költekezésre buzdította Isabelle-t.
– Lehet, hogy elment valahova szórakozni az éjjel, és későig alszik – jegyezte meg végül Stephanie, és Isabelle bólintott. Őt ez hidegen hagyta, úgy gondolta, ha Charlie ebédre megjön, akkor nincs mit a szemére hánynia.
Reggeli után a társaság felkerekedett, hogy sétáljanak egyet, és megcsodálják a kertet. Isabelle nagyon sok időt töltött a megtervezésével, és élvezte a vendégek elismerő szavait. Ezek után kisebb csoportokká alakulva kiültek a földszinti teraszra, és élvezték a késő tavaszi napsütést. Könnyű szellő fújt a tenger felől, és kéken ragyogott felettük az ég. Négy vendég teniszezni ment, Isabelle pedig a konyhába indult, hogy megbeszélje a szakáccsal az ebédet. Az este homárt és kaviárt szolgáltak fel. Isabelle még örült is, hogy Charlie nem érkezett meg, így nem volt alkalma morogni érte. Nehezményezte ugyanis, hogy túl sokat költenek a hétvégi vendégeskedésekre. Az is bosszantotta volna, hogy Isabelle a legjobb boraiból hozatott fel a pincéből.
Charlie még akkor sem jelent meg, amikor fél kettőkor leültek ebédelni. Isabelle kétszer is hívta a mobilján, de sikertelenül. Tudta, hogy Charlie vezetés közben sohasem veszi fel a telefonját, így ez nem lepte meg. Nem örült annak, hogy a férje ebédre sem érkezett meg, és még csak nem is telefonált. Az egyik vendég udvariasan megjegyezte, hogy reméli, nem érte baj vagy baleset az úton, ami addig Isabelle-nek eszébe sem jutott.
Tudta, mennyire nem szereti Charlie a bulizós hétvégéiket, különösen amikor a vendégek mind Isabelle barátai közül kerültek ki. Az asszony szerint kettőjük baráti köre nem passzolt egymáshoz, ezért többnyire csak a saját barátait hívta meg. Charlie „barátai" valójában mind üzleti kapcsolatok voltak, akiket Isabelle unalmasaknak tartott, a feleségeiket meg túl egyszerű teremtéseknek.
Fél négykor, amikor a finom ebéd és a még kitűnőbb bor után felálltak az asztaltól, Isabelle-en már látszott némi aggodalom, és amikor a vendégek szétszéledtek, egyesek sétálni, mások beautózni a faluba, ők ketten pedig egyedül maradtak, szóvá is tette a dolgot Stephanie-nak.
– Gondolod, hogy történt vele valami? Nem veszi fel a telefonját. – Akkor már négy óra volt. – Ezt eddig még nem csinálta. Tudom, hogy utálja ezeket a hétvégéket, amikor tele van a ház vendégekkel, de azt mégsem teheti meg, hogy egyáltalán nem jön haza. Rémesen veszi ki magát. Az is lehet, hogy valami nagyon rosszul sült el a tegnapi megbeszélésen, és nem meri elmondani nekem. – Ez nem tűnt valószínűnek, de Isabelle állandóan attól rettegett, hogy Charlie egy feldühödött pillanatában otthagyja az állását, vagy úgy összevész Jerome-mal, hogy végül kirúgatja magát. A két rémálomszerű év után, mialatt Charlie állás nélkül volt, ettől félt a legjobban. Nem akarta elveszíteni a kastélyt.
– Azt hiszem, a helyedben már én is ideges lennék – ismerte el Stéphanie. – Fel kéne hívnod néhány környékbeli kórházat, csak hogy biztos lehess benne, nem történt vele semmi. Utána még mindig ráérsz dühösnek lenni rá – vigyorgott Stephanie, amin Isabelle jót nevetett. – Biztos vagyok benne, hogy jól van, de sohasem lehet tudni, és talán nem akarta, hogy aggódj miatta.
– Az rá vallana. Egyszer begipszelt karral jelent meg, mert eltörte, amikor a teniszklubjában elesett a lépcsőn, és akkor sem hívott fel. Macsó úr sohasem vallaná be, ha fáj valamije. – Ezek után Isabelle bement a hálószobájába, és felhívott négy kórházat a lakóhelyük és Párizs között, de egyikbe sem vittek be ilyen nevű balesetest.
– Ezek szerint nem sérült meg – számolt be Stephanie-nak, mielőtt a vendégek visszaszállingóztak volna. – Akkor most már haragudhatok? – kérdezte.
– Hát persze! – nevetett Stephanie. – Nyugodtan leüvöltheted a fejét, ha végre beállít. És amiért ilyen szépen helytálltál egyedül háziasszonyként, és még aggódtál is érte, megérdemelsz tőle egy szép ékszert Van Cleeftől. Majd mondd neki azt, hogy végigsírtad a délelőttöt.
– Gonosz vagy! – zsémbelt vele Isabelle, de tetszett neki a terv. Stephanie-nak volt érzéke ahhoz, hogy a dolgokat a maga javára fordítsa, barátnőként pedig hasznos tanácsokat adott neki. – Bevallom, kicsit aggódom érte. Még sohasem fordult elő, hogy ennyit késett volna.
– Charlie nem hülye. Nem menne el egy nőhöz ilyen nyilvánvaló módon, úgyhogy abban legalább biztos lehetsz, hogy nem valami ribanccal van. Ennél ő sokkal okosabb. Talán csak nincs kedve hazajönni, amíg tele van velünk a ház. Vagy beteg lett, kapott egy csúnya ételmérgezést.
Számba vették a legkülönbözőbb forgatókönyveket, de ahogy a vendégek sorra visszaértek, Isabelle félretette az aggodalmait, és bridzspartit szervezett, néhányan pedig leültek pókerezni. A társaság élvezte ezeket a hétvégéket a kastélyban. Isabelle értett hozzá, hogyan kell nagyszerű partikat rendezni. Bridzsezni is remekül tudott, rendszerint nyert is a partnerével, Stephanie-val.
A kis motorcsónak a parthoz közel állt, s a benne ülő két helybeli horgász – egyikük ácsmester, a másikuk vízvezeték-szerelő – épp bevonta a horgászzsinórokat. Jacques-nak és Emile-nek eddig jó napja volt, elég halat fogtak, hogy egy jó vacsora legyen belőle, és a maradékot eladhassák a helyi piacon. Évek óta együtt jártak a hétvégéken horgászni. Nem mentek ki túl messzire, és egy ponton közelebb sodródtak a parthoz, mint akarták, amikor egyikük észrevette, hogy valami van a horgán, ami nyilvánvalóan nem hal. Először nem tudták megállapítani, micsoda. Valami átázott fekete dolog loccsant a csónak fenekén, és csak ekkor látták, hogy egy pénztárca. Egyikük tréfálkozva megjegyezte, hogy talán még pénz is van benne. Levették a horogról, és amikor kifolyt belőle a víz, Jacques belenézett, majd elkerekedett szemmel a társára bámult.
– Megnyertük a lottót! – A pénz át volt ázva, de sértetlen maradt. Kivették és megszámolták a bankjegyeket. Ezernégyszáz eurót találtak a tárcában, ennyi volt mindkettőjük egyhavi fizetése. Látták, hogy hitelkártyák és egy átázott jogosítvány is van a pénz mellett. A tárca egy bizonyos Charles Louis Vincent tulajdona volt, a jogosítványon párizsi lakcím szerepelt. Emilé csalódottnak látszott.
– Ez túl sok pénz, nem tarthatjuk meg, el kell vinnünk a rendőrségre. – Jacques egyetértett vele, már csak a hitelkártyák miatt is. – Boldog lesz, hogy visszakapja a pénzét. – A csónak padjára dobták a tárcát, és újabb csalit tűztek a horgokra. A pénztárca egy percre elvonta a figyelmüket a horgászásról. A nap végén majd elmennek vele a rendőrségre. Lehet, hogy a tárca tulajdonosa nem is jelentette, ha tudta, hogy a tengerbe ejtette, mert azt feltételezte, hogy örökre elveszett.
Ez alighanem így is lett volna, ha történetesen nem jár arra két hétvégi pecás Charles Louis Vincent szerencséjére, bárki legyen is az. Mázlista fickó, annyi szent, nem vesztette el a pénzét, sem a hitelkártyáit, habár új pénztárcát kell vennie, és a jogosítványát is ki kell cseréltetnie. Ezek után végig horgászással töltötték a délutánt. Közben a pénztárca megszáradt a napon, a tartalma is biztonságban volt, köszönhetően két becsületes embernek, a megtalálóinak.
Aude egy órát aludt azok után, hogy az éjszaka nem sokat aludtak Charlie-val. Az ágyban fekve beszívta a férfi illatát, amit otthagyott a párnán, aztán felkelt, és kiment a konyhába, hogy elmosogasson. A kis házban mindenütt felfedezhető volt Charlie nyoma. Összehajtogatta a plédet, ami a kanapén maradt, amikor bementek a hálószobába. Még érezte a férfi szelíd érintését, és emlékezett a tekintetére. Semmi más nem maradt utána, csak az emlékek. Szomorúan tette be a plédet a szekrénybe, és összerezzent, amikor egy hangot hallott a háta mögött. Megfordult, és meglátta, hogy Charlie ott áll a nappali közepén. Elakadt a lélegzete, odafutott hozzá, egyenesen a két karja közé, Charlie pedig megcsókolta. Amikor elfúló lélegzettel kibontakozott az öleléséből, a férfi mosolyogva nézett le rá.
– Mit keresel itt? – kiáltotta Aude. – Azt hittem, azóta már hazaértél. – Nem tudta, hogy a „haza" egy kastélyt jelent, de egyébként sem törődött volna vele.
– Félúton meggondoltam magamat – felelte Charlie, és fél karjával átfogva lehúzta maga mellé a kanapéra. – Egy percig gondolkoztam rajta, aztán megfordultam, és visszajöttem.
– Telefonáltál? – Charlie megrázta a fejét. – Már biztosan nagyon aggódnak érted.
– Mi van, ha nem? Mi van, ha senki sem törődik azzal, hogy ott vagyok-e vagy sem? – Ismerve Isabelle-t és az embereket, akik ezen a hétvégén ott vendégeskedhetnek náluk, ezt sokkal valószínűbb forgatókönyvnek gondolta. – Isszák a boromat, és tökéletesen jól érzik magukat nélkülem is. Gondoltam, ellopok pár napot kettőnknek – tette hozzá elkomolyodva.
– Hogyan? Nem fogja értesíteni a rendőrséget, és nem kerestet?
– Nem raboltam bankot, Aude. Lezuhantam egy szikláról. Arra gondoltam, azt mondom majd, hogy balesetem volt, és beütöttem a fejemet, amitől félig öntudatlan állapotba kerültem, és pár napig össze voltam zavarodva. Vagy valami ilyesmit. A feleségem nem annyira ijedt, mint inkább dühös lesz. Valószínűleg nem is nagyon érdekli, ott Vagyok-e vagy sem. Csak pár napot, csak ezt a hétvégét... Nem akartalak így itt hagyni – mondta, és újból megcsókolta Aude-ot.
– Nem akartam, hogy elmenj – vallotta be Aude de tudtam, hogy muszáj.
– Talán nem. – Charlie tudta, hogy ilyesmi számtalanszor megtörténik a világban... emberek eltűnnek pár napra, azután valami valószínűtlen magyarázatot adva újra előkerülnek. Rendszerint azért, hogy együtt lehessenek a barátnőjükkel, a szeretőjükkel vagy a pasijukkal. Ő most csak annyit tudott, hogy még nem képes elszakadni Aude-tól. Azt nem tudta, mit tesznek ezután, de határozottan érezte, hogy múlt éjszaka valami nagyon fontos dolog történt.
Nem állt készen arra, hogy vége legyen, még akart némi időt kettejük együttlétére. Nem bánta, akármilyen dühös lesz Isabelle. Évek óta nem feküdtek le egymással, és ettől valahogy úgy érezte, joga van ezekhez az elcsent órákhoz azzal a nővel, akinek a házikójába az elmúlt éjjel véresen beállított, akár egy hajótörött.
Aude boldog mosollyal hallgatta a tervét, jóllehet érzett némi bűntudatot, amiért aggodalmat okozhatnak Charlie feleségének.
Ám ez nem volt elég ahhoz, hogy elküldje őt. Nem akarta elküldeni, és nem volt ereje végignézni, ahogy a férfi ismét autóba ül, és megint elhajt. Istentől kapott ajándéknak, a túlélésére ráadásnak tekintette Charlie újbóli megjelenését. Talán így volt rendelve mindkettőjüknek.
– Jó, de tényleg csak pár napot – mondta, miközben Charlie már húzta is le róla a pulóvert a fején át, felfedve ezzel Aude feszes mellét. Reggel, amikor öltöztek, a nő nem vett fel melltartót. Charlie elgyönyörködött formás, jó izomzatú testében, és eszébe jutott, hogy nem is tudja, Aude hány éves. Semmit sem tudott róla azon kívül, hogy a leggyönyörűbb teremtés, akit valaha látott, hogy soha nem érezte még azt, amit most, és hogy teljesen belebolondult ebbe a nőbe.
– Hány éves vagy? – kérdezte.
– Miért? Túl öregnek tartasz? – kérdezte Aude aggódva.
– Inkább túl fiatalnak – nevetett Charlie. – Én ötvenhárom vagyok, és szeretnék mindent tudni rólad!
– Harminchat éves vagyok – válaszolta Aude óvatosan. Charlie harminckét-harminchárom évesnek gondolta, amikor útban a kastély felé ezen tűnődött a kocsiban.
– És hová valósi vagy? Hol nőttél fel?
– Bordeaux-ban, amíg el nem kezdtem festészetet tanulni a párizsi Beaux-Arts-ban. Itt nyolc évig éltem.
– És mindig festettél?
– Mindig, már gyerekként is.
– Vannak testvéreid?
– Nincsenek – rázta a fejét Aude. – A szüleim már idősebbek voltak, azt hitték, már nem lehet gyerekük. Két tanárember meglepetésgyerekeként jöttem a világra. Csodálatosan bántak velem.
– Ez közös bennünk. Én is egyetlen gyerek vagyok, és anyám a Sorbonne-on volt professzor, mellesleg nagyszerű anya. Apám ismert író volt. Fiatalon maradtam árva.
– Az én szüleim lakástűzben haltak meg, mialatt én a Beaux-Arts-on tanultam. Kigyulladt a karácsonyfájuk, és nem tudtak kimenekülni. Szenteste haltak meg. Eladtam a házukat, és egy darabig abból a pénzből éltem, amit a házukért kaptam, hogy folytathassam a tanulást. Egy párizsi galériában adtam el a munkáimat. Azóta is adnak el a képeimből, amikor pénzre van szükségem.
– Van barátod? – kérdezte Charlie aggodalmasan, és megkönnyebbült, amikor Aude megrázta a fejét. – Voltál már férjnél?
– Voltam – válaszolta őszintén, de a vártnál lassabban Aude. – Párizsban, a szüleim halála után. Nem voltak más rokonaim, a szüleim is testvér nélkül nőttek fel. Magányos voltam és riadt. Pault a főiskolán, barátok révén ismertem meg. Szörnyű ember volt, de erre eleinte nem jöttem rá, ahhoz túl fiatal voltam. Nagyon okos volt, és rengeteget hazudott. Őrült féltékenységében többször is megvert, csak mert más férfiakkal is beszélgettem.
Aztán beleszerettem egy fiúba, akivel egy iskolába jártam még Bordeaux-ban. Ő is a Beaux-Arts-on tanult, csak ő építészetet. Kedves volt, tehetséges és jó ember. Egy napon a férjem rajtakapott vele. Engem megvert, őt pedig megölte – mesélte szomorúan. – Börtönbe zárták érte.
Charlie Aude kezét fogva, borús arccal hallgatta. Rettenetes lehetett a világban egyedül, védelmező család nélkül élő fiatal lányként átélni mindezt. Hiszen még most is olyan sebezhetőnek, törékenynek, ugyanakkor erősnek látszott.
– Hol van most?
– Még börtönben. Évek óta nem hallottam felőle. És elköltöztem, hogy akkor se találjon rám, ha kiszabadul. Akkor váltam el tőle, amikor bevonult a börtönbe. A galériámon kívül minden párizsi ismerősömmel megszakítottam a kapcsolatot, és új életet kezdtem itt, ahol senki sem ismeri a múltamat. Szégyelltem magam. Még évekig rács mögött lesz, tíz vagy tizenkét évre ítélték. Nyolc éve csukták le. Utoljára úgy értesültem, hogy a réau-i börtönben van.
– Fogadd együttérzésemet, Aude, ez borzasztó. Az én múltam sokkal kevésbé izgalmas. Nekem is jó szüleim voltak. Apám keményen bánt velem, anyám viszont elkényeztetett. Párizsban nőttem fel, teljesen átlagos gyerekként. Anyám végtelenül aranyos asszony volt, apám viszont szigorúan ragaszkodott hozzá, hogy író legyek, dacára annak, hogy nem volt hozzá tehetségem. Mivel azonban szerettem a könyveket, és szerettem olvasni, könyvkiadóban kezdtem dolgozni.
A HEC-be jártam – Aude tudta, hogy az a legjobb üzleti iskola Párizsban –, és fiatalon nősültem. A lány, akit elvettem, és akit diákként ismertem meg, okos volt, vicces, és izgalmasnak tartottam. Csodáltam a merészségét és a magabiztosságát.
Azt hiszem, akkor kezdtünk eltávolodni egymástól, amikor gyerekeink születtek. Ő fényűzőbb életet szeretett volna, mint amilyet én nyújtani tudtam. Ezt akkor még nem fogtam fel, hiszen nagyon fiatalon kerültünk össze. Elkényeztetett lány volt, és azt várta tőlem, hogy olyan legyek, amilyen soha nem akartam lenni. Nagyjából tíz évig még viszonylag jól mentek a dolgok. A könyvkiadóban dolgoztam, és szerettem a munkámat.
Fiatalabb koromban indulatosabb természetű voltam, és vitába keveredtem a főnökeimmel, akik be akartak szállni a szoft pornó üzletbe. Nekem viszont az volt a véleményem, hogy a pornó nem méltó hozzánk. Ebből az lett, hogy otthagytam őket, és két évig sehol sem tudtam elhelyezkedni. A kiadói világban elterjedt rólam, hogy „nehéz" ember vagyok, és a kétéves munkanélküliség és pénztelenség tönkretette a házasságunkat. A feleségem nagyon világosan a tudomásomra hozta, hogy bukott embernek tart, és ez a tíz- és tizenhat éves gyerekeinknek sem volt könnyű
Két évig nagyon kevés pénzből kellett élnünk. Mire el tudtam helyezkedni egy másik iparágban, a házasságunk már kimúlt, és a feleségem gyűlölt. Sohasem heverte ki azt a két évet, és én sem. Akkor jöttem rá, hogy kicsoda ő valójában. Így vagyunk immár tizenhárom éve, ami túl hosszú idő ahhoz, hogy még rendbe hozhassuk a dolgot, amit mellesleg egyikünk sem akar. Ez van.
– Ez hosszú idő ahhoz, hogy valaki boldogtalan házasságban éljen – mondta Aude csendesen.
– Megszokja az ember. Már nem remélem, hogy valaha is megváltozik. De mivel hű vagyok az elveimhez és a hagyományokhoz, megmaradtam mellette.
– Csaltad a feleségedet? – Aude is mindent szeretett volna tudni Charlie-ról.
– Igen – vallotta be becsületesen. – De csak futó viszonyaim voltak, azok sem túl gyakran. Soha senkit nem vezettem félre. És többé nem lettem szerelmes senkibe. Azt hiszem, ez a rész kihalt belőlem... a múlt éjszakáig – tette hozzá halkan, és odahajolva megcsókolta Aude-ot. E rövid idő alatt sok mindent megtudtak egymásról. Ezek után bementek a hálószobába, és újból szeretkeztek. És már nem voltak idegenek.
Később kimentek a konyhába, hogy egyenek valamit. Annyira kevés ennivaló volt a hűtőszekrényben, hogy Charlie csodálkozva kérdezte Aude-ot:
– Nem szoktál enni?
– Nem sokat – nevetett Aude. – Kicsi a hűtőm, és pár naponként megveszem azt, amire szükségem van. Nem szeretek csak magamra főzni. – Charlie alaposabban megnézte Aude képeit, és gyönyörűeknek találta őket. A fal mellé letámasztva sorakozott néhány csendélet, az óceánról festett kép és egy kislány portréja, akinek szomorú tekintetű szeme emlékeztetett Aude szemére. – Ez én vagyok gyerekként. Pár hónapja festettem.
– Gondoltam, hogy te vagy.
– Próbáltam anyámról is készíteni képet, de sohasem sikerült. Portrét festeni nagyon nehéz. – Elmosolyodott. – Szívesen készítenék egyet rólad.
Charlie meghatódott.
– Várj vele, amíg rendbe jön az arcom – felelte mosolyogva a férfi.
Aude omlettet készített ebédre, amihez salátát, kenyeret és sajtot ettek, és elfelezték az egyetlen őszibarackot, ami otthon volt. Azután ittak egy pohár bort, majd visszabújtak az ágyba, és ott töltötték a délután hátralévő részét.
Aude másnap el akarta vinni őt a termelői piacra. Charlie számára ez tökéletes nap volt, éppen így szeretett volna élni, itt, ebben a kényelmes kis faházban, azzal a nővel, akibe beleszeretett. Ennél jobb életet elképzelni sem tudott volna. Épp az ellenkezője volt annak az életnek, amelyet annyi év óta élt, szöges ellentéte a pompás kastélynak, amit Isabelle-nek vásárolt, a puccos párizsi lakásuknak, a munkájának, amely sohasem érdekelte igazán. És ott voltak a gyerekei, akiket szeretett, de csak ritkán látta őket, mert időközben felnőttek. És ott volt az asszony, aki már nem szerette őt, ha szerette valaha egyáltalán.
Mindig is olyasmiről álmodott, amit itt és most élt át Aude-dal. Elképzelhetetlennek tartotta, hogy tovább élje a kiüresedett életét.
Leautóztak a part egy közeli szakaszára, a homokban sétálva beszélgettek, nagyokat nevettek, és alig várták, hogy hazaérve ágyba bújjanak. Visszafelé Vattetot-sur-Merben megálltak egy bisztrónál, és ettek egy egyszerű ételt. Charlie-t zavarba ejtette, hogy engednie kell Aude-ot fizetni, de most nem volt sem pénze, sem hitelkártyája.
– Számon tartom a rám költött pénzedet, és ígérem, hogy visszafizetem neked, amint tudom. Már tartozom a kocsibérlet és a ma reggel vásárolt ruhák árával.
Hihetetlennek tűnt, hogy aznap reggel még megpróbálta elhagyni Aude-ot, de rájött, hogy nem képes rá. És még különösebb volt, hogy csak előző este ismerte meg őt. Soha senkivel sem érezte magát ilyen fesztelenül, és nála jobban nem szeretett nőt. Amikor a szikláról az óceánba zuhanva nem halt meg, egyik napról a másikra teljesen megváltozott az élete. Mintha csak most kezdene élni.
Aude fizetett, azután elindultak vissza a kis faházba, amelyet Charlie máris az otthonának érzett.
Negyedik fejezet
Szombat délután valaki bejelentette a helyi rendőrségen, hogy az adott területen áthajtva úgy látta, mintha ott történt volna egy baleset. Járművet vagy sebesült embert nem látott, de bizonyos jelek arra utaltak, hogy egy autó letért az útról, és lezuhant. Az út széléről darabok törtek le, és keréknyomok vezettek le onnan meg a padkán. Miután az autós megtette a kötelességét, elhajtott, és mivel azóta sem jött hír sérültről, a rendőrség nem sietett ellenőrizni a bejelentést.
Voltak fontosabb és sürgősebb dolgaik, mint például a szomszédos faluból jelentett betörés, vagy az egy órával korábban, öt mérfölddel feljebb az úton történt kisebb autóbaleset, ráadásul a mezőn holtan találtak egy részeget. Annyi munkájuk volt, hogy csak késő délután jutottak el az állítólagos baleset helyszínére.
Hitték is, nem is, de odaérve alaposan megvizsgálták az adott útszakaszt és a leomlott földet az út szélén, ahol Charlie autója lezuhant. Távcsővel nézték végig a sziklafalat, és a kövek közé beszorulva láttak a karosszériából letört apró darabkákat, krómszilánkokat, valamint egy oldalsó visszapillantó tükröt, amely a napfényben csillogott. Az ismerős jelek láttán a két rendőr egymásra nézett.
– Igaza volt a bejelentőnek, egy kocsi tényleg lezuhant itt, csak éppen nem látni sehol. – Megegyeztek abban, hogy beleeshetett a vízbe. Búvárokkal kell megkerestetniük az autót, és a benne rekedt egy vagy több holttestet. Az elmúlt huszonnégy órában nem jelentettekbe eltűnt személyeket, tehát az illető valószínűleg kimenekülhetett. Furcsállották, hogy senki sem jelentette a balesetet, de nyilván nem volt szemtanú, és a közelben nincsenek házak.
A rendőrség búvárokat kért a tengerészeti csendőrségtől, de aznap már túl késő volt ahhoz, hogy bármit is csináljanak az ügyben, ígéretet kaptak, hogy vasárnap reggel egy járőrhajóval kiküldik a búvárokat. Az árapály levonultával az autó, benne a holttestekkel, jó messzire sodródhatott. Egy ilyen kutatást levezényelni nagyon kellemetlen tudott lenni.
A rendőröknek fogalmuk sem volt arról, hogy vajon ki tudott-e menekülni valaki az autóból, amely lemerülhetett akár túl mélyre is a benne ülőkkel együtt. Ha szerencséjük lesz, a búvárok megtalálják az autó és az emberek maradványait. Másnap foglalkozniuk kell majd vele, még akkor is, ha a víz közben a partra sodor egy vagy több holttestet. De eddig egyet sem jelentettek be.
A két pecás túl sokáig időzött a halpiacon a fogásukat árulva, így ők is másnapra tervezték, hogy leadják a talált tárcát. Gondolták, ráér, a tárca nem szalad el. Biztonságban van náluk. Becsületes emberek voltak.
A kastélyban Isabelle egy újabb elegáns vacsorát adott a vendégeinek Charlie távollétében, hazugságok sorozatával mentve ki őt, hogy férje eltűnése ne keltsen nyugtalanságot az ismerősökben. Charlie még sohasem vált ilyen hosszú ideig elérhetetlenné. Egyedül Stephanie tudta, hogy Isabelle nem is sejti, hol lehet, és aggódik érte.
– Mit gondolsz, viszonya van valakivel? – kérdezte suttogva vacsora után. – Vagy lehet, hogy baleset érte, és most sebesülten, eszméletlenül fekszik valahol?
– Felhívtad az összes kórházat, de sehol sem tudtak róla – emlékeztette Stephanie. – A pasiknak vannak fura dolgaik. Lehet, hogy csak egy kis szabadságra van szüksége. Egyszer Martin is megtette ezt velem. Elment Monte-Carlóba, végigjátszotta a hétvégét, és három nap múlva megjelent. Így lett a zafírköves gyűrűm – nézett a barátnőjére mosolyogva. – Különben is, a rendőrség már telefonált volna, ha elképzelhető lenne, hogy baleset érte. A nevednek szerepelnie kell az irataiban, mint annak a személynek, akit vészhelyzetben értesíteniük kell. Nem, biztosan csak valami rövidzárlat, és most épp leissza magát valahol. Holnap biztosan előkerül, amikor már nem kell összefutnia a vendégekkel.
– De legalább felhívhatott volna, hogy tudjam, mi az oka a távollétének. – Isabelle felváltva aggódott és mérgelődött. – Hogy tud ilyen átkozottul tapintatlan lenni!? – Ha nem szerették is egymást, mégiscsak házastársak voltak, és Isabelle törődött Charlie-val.
– A férfiak már csak ilyenek. Azt csinálnak, amit akarnak.
– Igazad van, nyilván nem fekszik sérülten valahol. Csak bunkó – nyugtatta magát Isabelle, hogy igazolja, miért dühös a férjére. Azzal, hogy egyáltalán nem jött haza, kínos helyzetbe hozta őt a vendégei előtt.
– Szerintem is – bólogatott Stephanie.
Isabelle aznap este Charlie miatt dühösen feküdt le. Még sohasem maradt távol egy egész hétvégére. Remélte, hogy Charlie nem csinál rendszert ebből. A házasságuk már épp eléggé rossz, nem kell, hogy a férje rászokjon ezekre a titokzatos eltűnésekre. Unta, hogy egész hétvégén falaznia kell neki.
Elhatározta, hogy botrányt rendez, ha Charlie megjön. Reménykedett, hogy nem hagyta ott az állását, vagy nem rúgatta ki magát, és más őrültséget sem követett el. Még egyszer nem tudná végigcsinálni azt a nyomorult időszakot. Az életük végre olyan, amilyennek mindig is szerette volna. Semmi kedve rejtélyes eltűnésekkel foglalkozni. Ha pedig felmondott, akkor gondolkodás nélkül elhagyja.
Csak sokára tudott elaludni. Újra meg újra elpróbálta, mit fog neki mondani, ha előkerül, valószínűleg vasárnap este a városban. Aligha várható, hogy a nap folyamán megjelenik a kastélyban, miközben a vendégek elmenni készülnek. A bunkóság netovábbja lenne, ha épp akkor toppanna be.
A tengerészeti csendőrség járőrhajója vasárnap reggel kilenc órakor érkezett meg a búvárokkal. Amikor a partvonal mentén haladva megkezdték a környék átkutatását, értesítették Vattetot rendőrségét. A sekély vízben először nem láttak semmilyen járművet, de két órával később megtalálták, amit kerestek. A dagály levonultával a jármű messzebbre sodródott, mint gondolták. A kocsi üres volt, a vezetőülés melletti ajtót nyitva találták. A kaszni a zuhanás közben alaposan megrongálódott. A biztonsági öv nem volt bekötve, a sofőr tehát vagy nem kötötte be, vagy kiszabadította magát, és a holtteste a nyitott ajtón át kiúszhatott a nyílt tengerbe.
Vagyis bárhol előkerülhet, vagy még valószínűbb, hogy nem fog előkerülni, mert megrohamozzák a halak, vagy egy áramlat kiviszi messzebbre, ahol örökre nyoma vész a mélyben. Nyilván nincs túlélő, mert ha lenne, a rendőrség már tudna róla. Az emberek, ha életben maradnak, nem szoktak eltitkolni egy ilyen balesetet.
Az autót egy roncskiemelő cégnek kellene felhoznia a felszínre. A búvárok megjegyezték a rendszámát, úgyhogy fel lehet kutatni a tulajdonosát, és értesíteni lehet a családot. A búvárok délben, épp ebédidőben értek vissza a járőrhajóra. Megkönnyebbültek, hogy nem kellett holttesteket a felszínre hozniuk. Csak az autót kell kiemelni, de az nem az ő dolguk. Megmondták a rendőröknek az autó rendszámát, és azzal az ő küldetésük véget ért.
A két pecás vasárnap délelőtt, a templomból hazafelé menet leadta Charlie tárcáját a rendőrségen. Ott feljegyezték a naplóba, de nem volt senki, akit felhívhattak volna, így várni kellett amíg valaki jelentkezik érte. Nem hozták összefüggésbe a búvárok által megtalált autóval.
Az óceánban talált pénztárca sorsa nem tűnt sürgős ügynek, és mivel a lezuhant autóban nem volt túlélő, a regisztrációs adatokat csak hétfőn kapják meg, amikor kinyit a gépjárműnyilvántartási hivatal. Egy fiatal rendőr, aki aznap este kezdte a szolgálatot, felvetette a kérdést, de hétfő reggelig várni kellett az egész üggyel. Nem jelentettek be eltűnt személyt, így senki sem kereste a tengerbe esett jármű vezetőjét. Az ügy egyelőre rejtély maradt.
Isabelle hétvégi vendégei vasárnap ebéd után a csodálatos víkendet megköszönve, hálálkodva távoztak. Isabelle még aznap délután kocsiba ült, és magában dühöngve a városba hajtott. Stephanie már visszament Edmonddal Párizsba. Isabelle teljesen biztos volt benne, hogy Charlie-t a lakásban találja, és majd valami gyatra kifogással mentegeti magát, amiért megszegte az ígéretét. Eltervezte, hogy óriási botrányt rendez, amiért cserben hagyta őt, és egyedül kellett lebonyolítania a hétvégi vendégeskedést. Azt nem bánta, hogy Charlie nem volt ott a vacsoráknál, de hogy az egész hétvége alatt még csak nem is telefonált, az azért megbocsáthatatlan volt.
Meglepődött, amikor nem talált senkit a sötét lakásban, és üzenet sem várta Charlie-tól. Bármi dolga volt is, még nem jött haza. Először még nagyobb haragra gerjedt, de vasárnap estére már őszintén kezdett aggódni, és felhívta Stephanie-t.
– Azóta sem jött haza. Azt hiszem, valami baj történhetett. Holnap telefonálok a rendőrségre, és bejelentem az eltűnését.
– Ha történt volna vele valami, a rendőrség már értesített volna – válaszolta Stephanie, továbbra is a legrosszabbat feltételezve Charlie-ról. Isabelle-t valamelyest megnyugtatta, hogy á barátnője nem aggódik. Stephanie-nak igaza van, a rendőrség már telefonált volna, ha valami komoly baja lenne, például karambolozott volna az úton.
Isabelle elhajtott a hely mellett, ahol hazafelé menet Charlie autója az útról a tengerbe zuhant, de nem vett észre semmit. Az út túloldalán haladt, és vezetés közben egyenesen előre nézett. Nagyon rosszul aludt az éjjel, és eldöntötte, hogy hétfő reggel telefonál a rendőrségre, csak előbb felhívja Charlie irodáját, hogy megtudja, bement-e dolgozni. Most már bármit el tudott képzelni.
Aude és Charlie vasárnap elmentek a Vattetot-sur-Mer-i termelői piacra bevásárolni. Este közösen készítették el a vacsorát, és miután ettek, Aude komoly arccal megkérdezte Charlie-tól:
– Mikor akarsz visszamenni? – Várt valami jelzésre, hogy felkészülhessen. Már negyvennyolc varázslatos órát töltöttek el együtt, aminek egyikük sem akart véget vetni, de Aude tudta, hogy ez elkerülhetetlen. Charlie-nak vissza kell térnie a saját életéhez, a munkájához, a feleségéhez, a családjához.
– Gondolkoztam rajta – felelte Charlie ugyanolyan komolyan. Megmondta, amikor szombat reggel visszajött, hogy pár napig vele szeretne lenni, mielőtt elmenne. Még nem tudott betelni vele, többet szeretett volna belőle. – Talán néhány nap múlva.
– Megteheted ezt? Mi lesz a munkáddal?
– Ennyit ki fognak bírni nélkülem.
– És mi van a feleségeddel? Nem kegyetlenség tőled, hogy egyáltalán nem adsz hírt magadról? Azóta már betegre aggódhatta magát. Legalábbis én így lennék vele.
– Az te vagy, és nem ő. Biztos vagyok benne, hogy remekül töltötte a hétvégét a barátaival. Mostanára valószínűleg kész lenne megfojtani, arra meg kész vagyok megesküdni, hogy nem tört össze a szíve, amiért egy hétvégére eltűntem. Nem akarok visszamenni, Aude. Az emberek nap mint nap csinálnak ilyesmit. Eltűnnek egy időre, és vannak, akik örökre. – Ezen is eltöprengett már, de nem akarta elmondani, nehogy megrémítse Aude-ot. – Vannak, akik soha többé nem mennek vissza, ha kapnak egy ilyen lehetőséget.
– Képes lennél ilyesmire? – nézett rá döbbenten Aude. – Te nem vagy ilyen. – Felelősségteljes embernek ismerte meg, nem olyannak, aki fogja magát, és kisétál az eddigi életéből, ugyanakkor az is világos volt előtte, hogy otthon és a munkahelyén egyaránt boldogtalan volt. – És a gyerekeid? – Charlie sokat beszélt róluk, méghozzá büszkén és szeretettel. El sem tudta képzelni, hogy elhagyná őket.
– Az a dolog nehéz része. Előbb-utóbb megkeresném őket. Úgy nem tudnék élni, hogy soha többé ne lássam a gyerekeimet. Csak még együtt akarok lenni veled, ennyi az egész. Még nem tudok visszamenni. Nem akarok. – Aude látta, hogy amikor ezeket mondta, megfeszült az álla. Ez új volt, ezt eddig még nem látta. Most minden új volt közöttük. Még sokat kellett tanulniuk egymásról. – Bevallom, nem tudom, visszamegyek-e egyáltalán. Lehet, hogy ez az egyetlen esélyem, hogy kiszabadítsam magamat, és felépíthessek egy új életet.
– Nem teheted, ha ezzel ártasz másoknak. Az nem te vagy. – Aude ennyire már ismerte a férfit.
– Nem tudom, ki vagyok most. Jegyet kaptam a szabadsághoz. El akarok szaladni vele, mielőtt valaki elveszi tőlem, és újra bezár a ketrecembe. Az élet, amit eddig éltem, semmit sem jelent számomra. Nekem abból az életből nem kell semmi. Minden, amit most akarok, itt van.
– És hogyan élnél?
Charlie mosolygott a kérdésen.
– Szereznék valami munkát. Dolgozhatnék az autószerelődnél. Gyerekkoromban jól bántam az autókkal. – Már visszavitték a bérelt autót. Nem volt rá szüksége, nem ment sehová.
– Komolyan mondod? Beállnál autószerelőnek? – kérdezte Aude meglepetten. Mindannak alapján, amit e rövid idő alatt megtudott róla, a végzettségéről, a munkáiról, a kötelezettségeiről, ezt elég valószínűtlennek találta.
– Akár – nevetett Charlie. – Szórakoztató lenne, legalábbis egy darabig.
– Beszéljünk komolyan, Charlie. Én is szeretném, ha maradnál. De nagy dolog kilépni egy olyan életből, mint a tiéd, és meghagyni a családodat abban a hitben, hogy meghaltál.
– Mindenük megvan, amire szükségük lehet. Isabelle még örülne is neki. A gyerekeim szomorkodnának egy darabig, de már most is alig látom őket. Végül kapcsolatba léphetek velük. Csak Isabelle-hez és a munkámhoz nem akarok visszamenni. Itt akarok maradni veled. – Charlie életében először érezte magát felelőtlennek, és voltaképpen élvezte ezt az újfajta szabadságot.
– Más módjai is vannak, hogy ezt megtehesd – próbált okosan érvelni Aude.
– Tudom. És lehet, hogy végül azt fogom tenni. De most el akarok tűnni, szép csendben lelépni az éjszakában, és veled lenni, veled élni, itt és most. És ez már megvalósult, már együtt élünk. Nem, most nem megyek vissza. Nem bánod, ha itt maradok? – Aude intett, hogy rendben van. – Mert ha azt akarod, elmegyek.
– Nem akarom, hogy elmenj, de azt sem akarom, hogy valami átláthatatlan, kusza életet teremts magadnak.
– Bármikor mondhatom, hogy elvesztettem az emlékezetemet. Ez is elő szokott fordulni emberekkel.
– Mint oly sok más. Tényleg meg akarod tartani őket abban a hitben, hogy meghaltál?
– Egy darabig igen. Már korábban is halott voltam. Most viszont élek. Sokkal inkább élek most, mint életemben bármikor, és ezt neked köszönhetem. Reggel felkelek, és azt csinálhatok, amit akarok.
– Akkor menj vissza, hagyd ott a munkahelyedet, és hagyd el Isabelle-t. Úgy gondolom, hogy hosszú távon őszintének kell lenned velük, mindegyikükkel. Ez sokkal inkább te volnál.
– Ez voltam mindig. De most egy időre halott akarok lenni. Halottnak lenni annyival egyszerűbb. Már eltűntem. Most csak tovább kell mennem ezen az úton.
Aude látta, hogy Charlie komolyan beszél, és valóban ezt akarja tenni. Arra gondolt, hogy vajon meddig tart ki e melett az elképzelése mellett, meddig akar egyszerű életet élni vele, és valahol helyben dolgozni.
– Másképp akarok élni, mint ahogy eddig éltem. Még nem találtam ki, hogyan csináljam, és amíg kitalálom, eltűnők a világomból. És ha majd azt akarod, hogy menjek el, csak szólj, és elmegyek – mondta Charlie. Nem akarta rákényszeríteni magát Aude-ra.
– Nem akarom, hogy elmenj, azt szeretném, ha maradnál – felelte Aude halk, fátyolos hangon. – Egész életemben rád vártam. Nem akarlak elveszíteni. Csak nem szeretném, hogy olyasmit csinálj, amit később megbánsz.
– Csöppet sem bánom meg, amit most csinálok. Biztos vagyok benne. Soha semmiben nem voltam még ennyire biztos.
Aude elmosolyodott, Charlie pedig átölelte, és magához vonta. Ahhoz képest, hogy halott volt, még soha nem érezte boldogabbnak magát.
Hétfő reggel a Vattetot-sur-Mer-i rendőrségen ellenőrizték Charlie kocsijának rendszámát, és megtudták, hogy Charles Louis Vincent nevére regisztrálták Párizsban. Szerepelt mellette egy munkahelyi és egy otthoni telefonszám meg lakáscím. Ugyanaz a fiatal rendőr ellenőrizte a horgászok által leadott tárcában lévő személyi igazolványt is. A kettő tökéletesen passzolt, és máris összeállt egy teljesen más történet.
Charles Vincent alighanem autóstól a vízbe esett a szikláról, eközben elvesztette a tárcáját, és ő maga kisodródott a tengerbe. A holtteste nem került elő, és talán nem is fog soha. Az azonban nyilvánvaló volt, hogy valahol a környéken fulladt a vízbe, a holttestét pedig elvitte a víz, és eltűnt az óceán mélyén. A rendőr nem hitte, hogy valaha is megtalálják. Vagy ha igen, a maradványai egy messzi partszakaszon fognak előkerülni, de ez kevésbé volt valószínű.
Most pedig fel kell hívniuk a legközelebbi hozzátartozóját, a feleségét, és értesíteni kell a férje haláláról. Telefonáltak a házaspár lakóhelyéhez tartozó 7. kerületi rendőrségre, ahol megígérték, hogy egy órán belül kimennek a rendőrök Isabelle lakására. A normandiai rendőrségen nem irigyelték őket a feladat miatt. Ugyanakkor meglepte őket, hogy senki sem jelentette be a férfi eltűnését. Persze elképzelhetőnek tartották, hogy a család még nem jött rá, vagy nem is tudták, hogy elment.
A rendőrautó délután kettőkor megállt a Champ de Mars-on lévő ház előtt, és két rendőr szállt ki belőle. Miután a házfelügyelő kaput nyitott nekik, a rendőrök felcsengettek a lakás kaputelefonján. Isabelle látta a videó képernyőjén, hogy rendőrök, és beengedte őket. Eközben elfogta a szörnyű érzés, hogy most valami rossz történik. Amikor megérkeztek, bevezette a nappaliba, és hellyel kínálta őket. Aztán várta, hogy elmondják azt, amit nem akart hallani.
A rendőrök beszámoltak neki a balesetről, elmagyarázták, amit sejtések alapján tudhattak, azt, hogy mi történt az autóval, hogyan merült a víz alá, ahol elsodorták az áramlatok. Elmondták, hogy a férje holtteste kiszabadult a kocsiból, és kisodródhatott az óceánba. És hogy bár nagyon valószínűtlen, hogy megtalálják, afelől nincs kétségük, hogy a férje meghalt, vagy a kocsiban fulladt meg a baleset közben, vagy utána. Nagyon sajnálták, és ott maradtak vele, amíg Isabelle visszanyerte a nyugalmát. Sokkos állapotba került. Charlie meghalt.
Amennyire vissza tudtak következtetni, péntek este tűnt el. A két rendőr közül az idősebb elmondta, hogy a rendőrség ki fog adni egy nyilatkozatot, amely a rendelkezésükre álló bizonyítékok alapján megerősíti a férje halálát. Holttest hiányában a bíróságon kell hitelesíttetnie a rendőrségi nyilatkozatot. Ezek után kapja majd kézhez a halotti bizonyítványt, ami lehetővé teszi a férje életbiztosításának a kifizetését, a végrendelete végrehajtását, a vagyona és egyéb hagyatéka szétosztását az örökösei között.
A rendőrök biztosították Isabelle-t, nem kérdéses számukra, hogy Charles Vincent meghalt, nem élhette túl a balesetet, vagy azt, amikor az autója elsüllyedt az óceánban. A bírósági meghallgatás pusztán formaság lesz, és azt a célt szolgálja, hogy a végrendelet végrehajtható legyen.
Isabelle-nek fogalma sem volt, mit tartalmazhat Charlie végrendelete, s hogy vonatkozik-e bármi őrá. Könnyen el tudta képzelni, hogy az egész élete összeomlik, és még a kastélyt is elveszíti, ha Charlie nem gondoskodott róla és a fenntartásáról. Nem tudta, kötött-e Charlie életbiztosítást, mint ahogy azt sem, hogy ki tudna-e fizetni egy örökösödési adót. Most jött csak rá, mennyi mindent nem tud. Charlie nem tervezte, hogy meghal. Ő még el sem sírta magát. Túl nagy volt ez a sokk. Mihelyt a rendőrök elmentek, az asszony felhívta Stephanie-t.
– Meghalt. – Ezek voltak az első szavai a telefonban.
– Ki halt meg? – Stephanie nem értette.
– Charlie. A kastély felé jövet balesete volt, lezuhant egy szikláról, és vízbe fulladt. Halott volt egész hétvégén, mialatt mi buliztunk. – Isabelle rosszul lett a gondolattól, és attól, hogy ő egyfolytában arra várt, hogy Charlie egyszer csak megjelenik.
– Ó, istenem! Ne! Az nem lehet. Miért nem keresett eddig a rendőrség?
– Ma reggelig nem volt információjuk az autó tulajdonosáról. A kocsit a tenger fenekén találták meg, most is ott van. Az előbb mentek el a rendőrök. Fel kell hívnom a főnökét. Steph, fogalmam sincs, hogy lesz tovább. Mi van, ha nem hagyott elég pénzt, vagy ha nem rám hagyta a pénzét? Mindent elveszíthetek. – Percekkel azután, hogy értesült a férje haláláról, már a saját jövőjére gondolt Normális körülmények között Charlie elvesztésének fontosabbnak kellett volna lennie számára a kastélynál vagy a pénznél, neki először mégis a kastély jutott az eszébe. – A holttestét magával sodorta a tenger. El kell mennem a bíróságra, hogy megkapjam a halotti bizonyítványát, amit a rendőri jelentés alapján állítanak ki.
– Felelősségteljes ember volt. Biztos, hogy nem hagyna cserben téged – felelte Stephanie nyugodtan, habár ő is megdöbbent.
– Másokkal is megtörtént már, velem is megtörténhet.
– Tíz perc, és ott vagyok. Csak ülj nyugodtan, kitaláljuk, mi legyen. És meg kell mondanod a gyerekeknek, mielőtt valaki mástól hallanák meg.
– Rajtad kívül még senki sem tudja. – Isabelle úgy érezte, mintha köd ereszkedett volna le rá. Rémületében még sírni is elfelejtett. Most csak arra tudott gondolni, hogy vajon mit hagyott rá Charlie, és miből fog ezentúl megélni. El sem tudta képzelni, hogyan zuhanhatott le a szikláról a lenti kövekre úgy, hogy örökre eltűnjék az óceánban. De nem is akarta elképzelni, csak remélte, hogy nem szenvedett.
És most meg kell mondania a gyerekeiknek. Fogalma sem volt, hogyan éli túl a következő napokat. Haragudni akart Charlie-ra, de nem tudott, sőt még szomorú sem volt. Most csak félelmet érzett. Féltette magát, az életét.
Ötödik fejezet
Amikor a telefonbeszélgetésük után húsz perccel Isabélle ajtót nyitott Stephanie-nak, úgy mozgott, mint egy robot, sőt minden jel szerint a barátnője is hasonlóan sokkos állapotban volt. Nehéz volt úgy tekintenie Isabelle-re, mint egy özvegyre. Bementek a nappaliba, és leültek – éppen oda, ahová korábban a rendőrök. Isabelle azóta is próbálta felfogni, amit mondtak. Most megismételte mindazt, amit egyszer már elmondott Stephanie-nak, de ezúttal sem értette jobban, és elhinnie sem volt könnyebb, mint az első alkalommal.
– Későn hagyta el a várost – mondta halkan. – A rendőrség szerint elaludhatott vezetés közben, vagy valami miatt elvesztette az uralmát a kocsi felett. Lehet, hogy fel sem ébredt, miközben a lenti kövekre, és onnan a vízbe esett, de amúgy sem tudta volna megállítani a zuhanást, azok után, hogy kirepült az útról. Onnantól megpecsételődött a sorsa.
Isabelle észrevette, hogy Stephanie furcsán néz rá, mintha nem hinné el, amit barátnője mondott.
– Mi van? – kérdezte idegesen. – Csak azt mondom el, amit a rendőrök mondtak nekem. Persze az egész csak feltevés, kivéve, hogy a kocsija lezuhant az útról. Látták a keréknyomokat, és. megtalálták a kocsit négy és fél méter mélyen a vízben. Nem nehéz kitalálni! – rivallt rá Stephanie-ra a történtektől kiborulva. – Szerintük biztos, hogy meghalt.
– Csak támadt egy különös gondolatom – felelte Stephanie. – Előfordul néha, hogy emberek eljátsszák a saját halálukat, és az ilyen és ehhez hasonló alkalmakat megragadva, kilépnek az életükből, felszívódnak, és valahol másutt új életet kezdenek. Nem azt mondom, hogy ő ezt tette volna. Csak átfutott az agyamon. Vagy talán depressziós volt, és szándékosan csinálta.
– A rendőrök ezt is megkérdezték tőlem. És hogy nem tartom-e lehetségesnek, hogy öngyilkosságot követett el. Hogy nem volt-e valamilyen anyagi természetű nehézsége.
– És mit mondtál nekik?
– Hogy az öngyilkosság kizárt dolog. Ahhoz, hogy elhagyjon minket vagy megölje magát, túlságosan szeretett engem és a gyerekeket. – Isabelle ezt olyan határozottan állította, mintha önmagát akarná meggyőzni.
– Nem lehet, hogy csak egy rövid szabadságra ment? – erőltette a témát Stephanie.
– Kizárt dolog. Még a gondolat is visszataszító. Charlie sohasem bújna ki a felelősség alól. Soha nem szökne el még pár napra sem. Ő nem olyan ember volt. Ezt meg is mondtam nekik.
– Akkor szerinted mi történt? – kérdezte Stephanie kertelés nélkül. – Mit súgnak az ösztöneid?
– Az ösztöneim és az agyam működése pillanatnyilag leállt, de azt hiszem, úgy történt minden, ahogy feltételezik – válaszolta Isabelle. – Elaludhatott a volánnál, és az autó lecsúszott az út széléről. Nem hiszem, hogy depressziós volt. Nem szenvedett depresszióban. Semmi oka nem volt rá, hogy öngyilkos legyen, mint ahogy arra sem, hogy halottat játszva eltűnjék. Tökéletes életet élő, boldog ember volt. Szerette a gyerekeket és engem. Lehet, hogy már nem voltunk őrülten szerelmesek egymásba, de csodásan éltünk, és remek állása volt. Mindene megvolt, amit akart.
– Isabelle úgy beszélt, mint aki biztos abban, amit mond, a feszülten figyelő Stephanie azonban nem volt ebben olyan biztos.
– Tényleg? Régóta nem éltetek jól egymással, és az a műanyagos állás sem volt éppenséggel az álma. Mindig emlegette, mennyire szerette a régi munkáját, a mostani miatt meg többször is kiborult. Ezt a főnökét még jobban utálta, mint az előzőt, és te magad mondtad, hogy örökké vitatkozott vele. Lehet, hogy péntek este is összevesztek valamin, azért jött el olyan későn. Elképzelhető, hogy ez volt az utolsó csepp a pohárban az amúgy is gyűlölt munkahelyén.
Ki ne szeretne néha kilépni az életéből? Milyen jó erről fantáziáim! Történik valami, mire fogod magad, és mindent otthagyva eltűnsz, amitől egy csapásra megszűnik minden gondod. El tudom képzelni, hogy Charlie ezt tette. Ő nem volt harcos alkat. Azt hiszem, előbb tűnne el szó nélkül, mint hogy harcoljon a szabadságért és a tiszteletért.
– Én tiszteltem őt! – vágott vissza Isabelle sértetten. Nem értette, amit a barátnője mondott, és hogy miért mondja. Stephanie nyers tudott lenni néha, de mindig nevén nevezte a dolgokat, és nem köntörfalazott, ha valamit meg akart mondani Isabelle-nek. Nem volt kedves, de mindig őszintén elmondta a véleményét, különösen a legközelebbi barátainak.
– Tisztelted? – visszhangozta a szót gúnyosan. – Kíváncsi lennék, ő is így gondolta-e.
– Persze hogy így gondolta – válaszolta Isabelle, de látszott rajta, hogy kellemetlenül érinti ez a beszélgetés. – Tizenhárom évvel ezelőtt pechsorozata volt. De aztán túljutott rajta, és talált egy jobb állást.
– Kinek jobbat? Attól kezdve, hogy Jansennek kezdett dolgozni, te mindent megkaptál, amit akartál. Ő mit kapott? Egy hangzatos címet, és jó sok pénzt. A házasságotok ettől nem lett a régi. Te csak elhitetted magaddal. Nézd, nem tudom, mi történt, és te jobban ismerted Charlie-t, mint én, végtére is te vagy a felesége. Én csak azt mondom, hogy az emberek néha furcsa dolgokat tudnak művelni. Ha kiszabadult az autóból, amikor a tengerbe zuhant, azzal kapott egy lehetőséget. Nem tudom, élt-e vele vagy sem. Voltak esetleg súlyos adósságai?
Stephanie maga sem tudta, miért, de gyanúsnak találta, hogy nem lett meg a holttest, noha a rendőrök magyarázata logikus volt, ha nem is teljesen meggyőző. Isabelle nem kérdőjelezte meg, hitt a rendőröknek. Bosszantotta, hogy Stephanie kételkedett bennük, és inkább zavarba ejtő saját elméletekkel állt elő. Stephanie szeretett néha csak úgy, szórakozásból zavart kelteni.
– Nem, nem voltak adósságai – válaszolta Isabelle. – Nem szeretett hazardírozni.
– Néha az egyenes és felelősségteljes pasik okozzák a legnagyobb meglepetéseket. De azt hiszem, igazad van. Charlie nem az a típus volt, aki csak úgy lelépne. Nem akart volna sem téged, sem senki mást cserben hagyni. Nem szeretett csalódást okozni. Az egész csak egy érdekes ötlet volt.
– Ez nem egy regény vagy egy tévésorozat – jegyezte meg Isabelle, megorrolva a barátnőjére. – Ez a való élet. Normális ember nem hagyja ott csak úgy a családját, a munkáját, az egész életét. – Voltak, akik megtették, de nem sokan, ebben Stephanie egyetértett vele. Ilyesmit tenni furcsa módon bátor cselekedetnek tűnt, nem pedig gyávaságnak, mint egyesek gondolhatják. – Ilyet sohasem tett volna a gyerekekkel – közölte Isabelle határozottan.
– És most mi lesz? – kérdezte Stephanie.
– Meg kell terveznem egy temetést... és el kell mondanom Jerome Jansennek és a gyerekeknek, hogy mi történt. Folyton arra gondolok, hogy Charlie mindjárt belép az ajtón, és közli, hogy tévedés volt az egész, valahol lerobbant a kocsija.
– Ugyanezt érzem én is – vallotta be Stephanie. – Valahogy még nem tűnik valóságosnak. Az egyik pillanatban még itt van, a következőben meg már nincs. És egy holttest nélküli temetés is olyan különös.
– Még mindig rátalálhatnak valahol a partra sodródva, de a rendőrök nem tartották valószínűnek. Ha az árapály áramlatai messzire sodorták, akkor soha nem fogják megtalálni. Úgyhogy a rendőrségi jelentés alapján a bíróságon kell megszereznem a halotti anyakönyvi kivonatot.
Isabelle ezek után felhívta Jerome Jansent, és miután mindent elmondott neki, a vonal túlsó végén csend volt.
– Péntek éjjel történt? – kérdezte végül Jansen megrendülve.
– Arra gondolnak. Senki sem látta a balesetet. Horgászok találták meg a tárcáját szombat reggel, tehát még ez előtt kellett történnie. Úgy volt, hogy vacsorára megérkezik a kastélyba. Barátok voltak nálunk egész hétvégére. Charlie azt várta, hogy beszélhessen magával, emiatt később kellett eljönnie az irodából, mint ahogy eredetileg ígérte.
– Összekülönböztünk bizonyos figyelmeztető címkék miatt – felelte Jansen bűntudatosan. – Nem kellett volna feltétlenül felragasztanunk a különböző játékszerekre, de ő félt, hogy a gyerekek megsérülhetnek az új trambulinjainkon. Charlie mindig is túlzottan óvatos volt. A rendőrség biztosra veszi, hogy meghalt, amikor lezuhant a kocsijával? – kérdezte az öreg reménykedve.
– Azt mondták, hogy nem élhette túl. Nagyon magasról zuhant le az útról a lenti sziklákra, és onnan a tengerbe, ahol azonnal elsüllyedt. – Mindketten hallgattak egy darabig, miközben elképzelték a jelenetet. Szörnyű halálnak tűnt. Isabelle csak azt remélte, hogy mindez gyorsan lezajlott. Mellesleg a vízbe fulladás is rettenetes halálnak hangzott.
– Fogadja részvétemet, Isabelle. Tudok valamiben segíteni?
– Volt nyugdíja? – kérdezte Isabelle kertelés nélkül.
– Természetesen, de nem életre szólón. Az ő korában, azt hiszem, egy vagy két évre szóló nyugdíjra volt jogosult, és bár sohasem beszéltünk erről, biztosra veszem, hogy volt biztosítása. Gondoskodni akart volna önről, ha vele történne valami. – Jerome tudta, hogy Isabelle olyan nő, aki sokba kerül, és akinek nagy elvárásai vannak a férjével szemben. Charlie nagy néha utalt rá. Egy vagyont költött a kastélyra, hogy boldoggá tegye az asszonyt, és megújítsa a házasságukat.
Jerome nem volt biztos abban, hogy sikerült neki. Nem olyan embernek látta Charlie-t, mint aki boldog házasságban él. Eléggé rezignált volt. Jerome sohasem értette igazán, miért hajtja magát annyira, hogy Isabelle kedvében járjon. Nem ilyennek képzelt egy szerelmi házasságot, de Charlie az a fajta fickó volt, aki az elégnél is többet tesz a feleségéért és a családjáért.
– Lehet már tudni, mikor lesz a temetés? – kérdezte a főnök.
– Még hozzá sem kezdtem a szervezéséhez. Elsőként magát hívtam fel. Még a gyerekeknek sem mondtam meg.
– Köszönöm, hogy tudatta velem. Rettenetesen fog hiányozni. Úgy harcolt velem, mint egy ördög, de mindig azt nézte, hogy mi az üzlet érdeke, még akkor is, ha nem értettem egyet vele. – Jerome szájából ez nagylelkű kijelentés volt. Isabelle sohasem kedvelte őt, közönséges, rossz modorú embernek tartotta, és tudta, hogy Charlie is ezt gondolja róla. De a nagy fizetés, amit Jerrytől kapott, sok mindenért kárpótolta, legalábbis Isabelle felfogása szerint.
– Akkor a temetésen találkozunk – búcsúzott Jerome.
Letették a telefont, és mielőtt Isabelle felhívta volna a gyerekeket, Stephanie a kezébe adott egy pohár bort. A gyerekek tájékoztatása olyan nehéz volt, ahogyan számított rá. Judith kikészült a hírre. New Yorkban kora reggel volt, még nem indult el a munkahelyére. Azt mondta, hogy az első repülőgéppel, amit elér, indul haza. Bálványozta az apját, akihez nagyon hasonlított. Az elveihez hű, becsületes, felelősségteljes, megbízható, csupa szív lány volt. Olivier-t is megdöbbentette a hír, és aggódott az anyjáért. Sírva mondta, hogy máris indul az Eurostarral, és pár óra múlva otthon lesz.
Judith is zokogott, alig lehetett érteni a szavait a telefonban. El sem tudta képzelni, hogy ezentúl nem beszélgethet az apjával, nem hallhatja a hangját, nem kérhet tőle okos tanácsot minden dolgában. Charlie gyakrabban beszélgetett vele, mint a nála idősebb és önállóbb Olivier-vel, de most, hogy már felnőttek, és külföldön dolgoztak, egyikőjüket sem látta valami gyakran. Az anyjukkal még ritkábban beszéltek. Charlie ugyanis melegszívűbb és megközelíthetőbb volt. Sohasem akart olyan szigorú és rideg lenni, mint amilyen az ő apja volt vele, és mindig sokkal kedvesebben és nyitottabban közeledett a gyerekeihez, mint Isabelle.
Isabelle úgy fogta fel, hogy amikor a gyerekei betöltötték a tizennyolcadik évüket, és kollégiumba költöztek, neki egyszer és mindenkorra véget ért az anyai szerepe, anyaként nincs több dolga velük. Charlie ezzel nem értett egyet, ő az apaszerepet és az ezzel járó felelősséget egy életre szóló kötelezettségnek tekintette. Attól kezdve, hogy a gyerekek elköltöztek, Isabelle minden idejét a barátnőivel töltötte, vagy a kastéllyal, a kerttel tervezgetett valamit, vagy partit szervezett, és ezek kiszorítottak minden mást. Charlie mindig szakított rájuk időt, akármilyen elfoglalt volt. Mostantól eltűnik az életükből az értelmes hang, s vele együtt az apjuk, aki szerette őket. Bár sohasem mondták ki, mindketten tudták, hogy anyjuk anyai ösztöneinél erősebb az énközpontúsága.
Charlie-nak is fájt, amikor erre gondolt, és az, hogy el kell hagynia a gyerekeit, majdnem elég volt ahhoz, hogy a fantáziavilágából visszatérve hazamenjen. Csak előtte még egy kis időt együtt akart tölteni Aude-dal. Nem akarta végleg elhagyni őket, de most az egyszer magára akart gondolni. Soha életében nem helyezte önmagát az első helyre.
Nem lepte volna meg, ha tudja, hogy az Isabelle-lel folytatott beszélgetés után, mihelyt letette a telefont, Jerome nyomban leszólt a gyártási osztályra, hogy mégse ragasszák fel a figyelmeztető matricákat a trambulinokra. Rögtön jobban érezte magát, még akkor is, ha tudta: hiányozni fog Charlie. Okos, tisztességes, szorgalmas ember volt. Jerome gyanította, hogy otthon hamar napirendre fognak térni a halála felett. Isabelle nem az a nő volt, aki hosszas gyászra pazarolja az idejét. Jerome biztosra vette, hogy újra férjhez megy, amint talál egy elég gazdag és erre kapható férfit.
Persze meglehet, hogy Charlie elég jómódban hagyta ott a feleségét, így a nőnek nem kell majd ehhez folyamodnia. Mindenesetre Isabelle olyan nőnek tűnt számára, aki nem sokáig gyászolja a férjét. Ott volt a kastélya, amivel büszkélkedhet, és Jerome el tudta képzelni, milyenek lehetnek azok a nagyszabású vendégeskedések, amiket Charlie annyira utált, és ezt nem is titkolta. Mostantól Isabelle még inkább kedvére rendezheti az efféle partikat. Eddig is nyakló nélkül, két kézzel szórta Charlie pénzét, és Jerome esküdni mert volna rá, hogy özvegyként is ezt fogja tenni.
Furcsa volt belegondolnia, hogy Charlie meghalt. De hát így esett. Éled az életedet, aztán egy pillanat alatt, többnyire minden előzetes figyelmeztetés nélkül, vége lesz. Bármit próbáltál elérni, mert fontosnak tartottad, már semmit sem számít. Az élet már csak ilyen.
Jerome nyolcvankét évesen gyakran gondolkodott ezen. Az egyetlen fia Los Angelesben élt, évente egyszer-kétszer látta, és ma már alig ismerte őt. Az évek során idegenné váltak egymás számára. Egy olyan baleset, mint ami Charlie-val történt, elgondolkodtatja az embert, hogy miről is szól ez az egész, és hogy megéri-e. Furcsa volt, hogy a jó emberek meghalnak, a rosszak meg örökké élnek, vagy legalábbis úgy néz ki. Ennyi idősen már eleget látott az életben, hogy tudja, ez az igazság. A jó emberek túl gyakran halnak meg fiatalon.
Míg ezek a gondolatok foglalkoztatták, úgy elérzékenyült, hogy le kellett törölnie egy könnycseppet az arcáról, mielőtt kilépett az irodájából. Örült, hogy legalább a címkék dolgában keresztül tudta vinni az akaratát anélkül, hogy újabb csatát kelljen vívnia Charlie-val. Jerome tisztelte őt azért, mert minden ügyért, amiben hitt, képes volt foggal-körömmel harcolni.
Tudta, hogy Charlie hiányozni fog neki. Őt közelebb érezte magához, mint a saját fiát. Most majd új vezető után kell néznie. Tudta, hogy Charlie-val, aki tizenegy évig vezette a vállalatot, szerencséje volt. Jó munkát végzett, és olyan fejlesztéseket honosított meg, amelyek túl fogják őt élni. Az ő érdeméből születtek a legnagyobb sikereik, és mindannyiuk javára megsokszorozta a cég értékét.
Miután Isabelle beszélt a gyerekeivel, felhívta a temetkezési irodát és a templomot. Elmondta, hogy nem lesz holttest, sem koporsó. Nem látta értelmét egy jelképes üres koporsónak, inkább egy gyászszertartásra gondolt. Késő délután volt, mire befejezte az előkészületeket, aztán csak ült, és nézett maga elé a levegőbe. Stephanie már hazament, Olivier pedig minden percben megjöhet Londonból. Judith majd csak éjszaka érkezik New Yorkból.
Minden olyan valószerűtlennek tűnt. Útban a fürdőszoba felé bement Charlie öltözőszobájába, ahol megállt, és bámulta a ruhákat. Olyan volt, mintha Charlie bármelyik pillanatban hazaérhetne, képtelenség volt elhinni, hogy meghalt. Egyszerűen nem lehetett igaz. Isabelle még most sem tért magához a döbbenetből, ami szinte elzsibbasztotta.
A temetési előkészületek intézése annyi munkát adott, hogy nem maradt ideje Charlie ügyvédjével, Philippe Delacroix-val beszélni. Délelőtt még a virágost is fel kell hívnia, és a zenét is ki kell választania a szertartáshoz. A temetkezési hivatal gondoskodik a programokról, az ő dolga lesz a fotó kiválasztása és a szertartás utáni otthoni fogadásra a büfé
Legelőször az ügyvéddel akart beszélni. Meg kell tudnia, mi szerepel Charlie végrendeletében, hogyan gondoskodott róla, és hogy a kastély biztonságban van-e. Most, hogy Charlie nincs többé, gondolnia kell magára. Sírás nélkül csinálta végig az egész napot, de amikor belegondolt, hogy mostantól milyen védtelen lesz, mert nincs mellette Charlie, aki gondoskodjék róla, zokogva feküdt végig az ágyán. Nem a férfit siratta, akit elveszített, hanem azt az életmódot, amit a férje esetleg magával vitt a hullámsírba. Ha azt is elveszítené, az hiányozna neki a legjobban.
Mialatt Isabelle lázasan intézte a temetést a városban, Charlie és Aude beautózott a faluba a nő öreg tragacsával. Őt nem érdekelte, hogy néz ki a kocsija, elég volt, hogy működött, és elvitte őt oda, ahová mennie kellett. A külsőségek sohasem számítottak Aude-nak, és ez így volt most is. Nagyon takarékosan, és mindenre odafigyelve élt abból, amit a képeivel keresett. Charlie jókat viccelődött vele, amikor meglátta, milyen öreg és rozzant autóval jár.
Mobiltelefont akart venni mindkettőjüknek. Megfordult a fejében, hogy elsősorban Aude-nak lenne szüksége új telefonra, hiszen ő nem akarta használni a sajátját, legfeljebb Aude~ot hívná, ha külön mennének valahová. Végül mégis két készüléket vett, magának egy kitalált névre, és Aude címét adta meg. Ő akarta fizetni mindkét telefont, ezért felíratta őket az egyre hosszabb tartozási listájára – ezen tartotta nyilván azokat az összegeket, amelyeket vissza akart fizetni Aude-nak, mihelyt lesz pénze. Ehhez persze minél előbb valami munkát kell szereznie.
Bement az autószervizbe, mialatt Aude a postán volt, hogy feladjon néhány vázlatot a párizsi galériának. Húsz perc múlva nyugodt, mosolygós arccal fogadta a kocsinál a visszatérő Aude-ot.
– Mivel töltötted az időt? – kérdezte a nő csak úgy mellékesen.
– Szereztem magamnak állást. Armand-nál fogok dolgozni hetente három napot. Esetleg négyet, ha elégedett lesz a munkámmal – felelte Charlie büszkén.
– Csak így? Ez ilyen egyszerű? Mostantól autószerelő leszel? – Aude-nak láthatóan tetszett a dolog.
– Csak így. Nem tarthatsz el a végtelenségig, amúgy meg sokat tudok az autókról, különösen a régiekről – mondta Charlie, és odahajolva megcsókolta Aude-ot. Az asszony még nem találkozott olyan férfival, akinek fontos lett volna, hogy támogassa őt. Az életében eddig előfordult férfiak habozás nélkül kihasználták, bármilyen kevésből kellett is élnie. Charlie teljesen más volt, ő tudta, hogy Aude-nak szüksége lenne arra a pénzre, amit olyan nagylelkűen rá költ. – Holnap kezdek. Az első pár fizetési csekkemet neked adom. Jut eszembe, Armand készpénzben akar fizetni. – Ez egyébként jobb is volt Charlie-nak, mert így nem maradt nyom, ami elvezetne a tartózkodási helyéhez, és nem tűnne fel senkinek, hogy életben van.
Aude a fejét csóválta, hiszen ő már felajánlotta, hogy intézi a férfi bankügyeit, de Charlie nem akart a meglévőnél is több gondot okozni az asszonynak. Aude mindvégig lazán vette a helyzetet, de Charlie nem szeretett volna tartozni neki, amikor a pénzre neki magának is szüksége volt.
Ezután hazamentek, hogy elkészítsék a vacsorát. Charlie szívesen vacsorázott volna kettesben a helyi bisztróban, de amíg az arcán lévő horzsolások nem gyógyultak be, a dolog meglehetősen kockázatosnak tűnt: hátha akadnának, akik felfigyelnének rá, és megsejtenék, hogy kicsoda ő. Vagy szöget ütne a fejükbe, hogyan tudta így elintézni az arcát.
A nyugodt, békés este folyamán igyekezett nem gondolni arra, vajon most mi történik Párizsban. A szerelőműhelyben hallotta, hogy megtalálták és azonosították az autóját, ebből kitalálhatta, hogy mostanra már folynak az előkészületek a temetésére. A gyerekei is valószínűleg hamarosan megérkeznek, miután az anyjuk elmondta nekik, hogy ő halálos balesetet szenvedett. Szégyenkezés fogta el, amikor elképzelte, hogyan reagáltak a hírre, és mennyire kiborulhatott Judith. Mindig is ő volt a lánya támasza és védelmezője, és bűntudattal töltötte el, hogy már nincs a közelében. Gyűlölte, hogy épp ő okoz fájdalmat nekik. Mindez nem változtatott az elhatározásán, hogy kilép a régi életéből, és újat kezd.
Elképzelte, ahogy Isabelle felhívja Jeromot, aki őszintén beszél vele. Abban is biztos volt, hogy mihelyt beszéltek egymással, Jerome leszedeti a játékszerekről a figyelmeztető címkéket, amikhez ő foggal-körömmel ragaszkodott.
Morbid ötletnek tűnt, de kíváncsi volt, milyen temetést szervez neki Isabelle. Gyanította, hogy látványosra, sőt grandiózusra, és mindenképpen hagyományosra tervezi, nem pedig olyanra, ami valami jelentéssel bír, aminek köze van hozzá, az ő személyére utal. Charlie valami egyszerűt szeretett volna, olyat, ami hasonlít erre az új, mondhatni véletlenül megtalált életére, amit folytatni szeretne a helyett a régi helyett, amit Isabelle akart. Mert ahogy Isabelle ragaszkodott az általa megfelelő színvonalúnak ítélt élethez, szinte egyáltalán nem véve tekintetbe, hogy Charlie-nak mik az igényei, alighanem ugyanígy gondolkodott a férje temetéséről is.
Elgondolkodott azon, hogy Isabelle ismerte-e őt egyáltalán, vagy meg akarta-e valaha is ismerni. Az életük teljes egészében Isabelle-ről szólt, és az útról, amit kijelölt számára, ő pedig mindig alkalmazkodott hozzá. Most azt sajnálta a legjobban, hogy minden további nélkül hajlandó volt lemondani a saját igényeiről az övéi javára. Csodálkozott, hogy miért hitte fontosabbnak Isabelle szükségleteit a sajátjainál. Az az egyszerű világ, amelybe Aude révén belekerült, sókkal jobban illett hozzá, mint azok a győzelmek, amelyeket korábban olyan értékesnek, sőt döntő fontosságúnak tartott. Úgy érezte magát, mintha börtönből szabadult volna, és nehezen tudta elképzelni, hogy visszamenjen, vagy hogy ezt akarná.
Aznap éjjel békésen aludt Aude mellett. Reggel korán felkelt, felvette a farmernadrágot és az inget, amit Aude vett neki, és már a pirítóst sütötte, miközben a kávéját itta, amikor Aude álmosan besétált a konyhába. Hosszú, kócos, szőke hajával, gyermekien ártatlan arcával gyönyörűnek látta. Az egyik régi inge volt rajta, kilátszott alóla meztelen lábszára.
– Korán keltél. És már fel is öltöztél – mondta, és leült. Charlie úgy tette elé az erősre főzött kávét, ahogy Aude szerette, mintha évek óta így kezdenék a napot
– Dolgozni megyek – mosolygott rá derűsen Charlie.
– A szervizbe? Ez most komoly? – Charlie minduntalan ámulatba ejtette sokoldalúságával, és azzal, hogy mindig meg tudta lepni valamivel.
– Természetesen. Armand-nak szüksége van segítségre. Valamikor egész jól értettem a motorok felújításához és a régi autók megbütyköléséhez. – Aude csodálta benne, hogy megpróbál felépíteni egy új életet, és ehhez olyan munkát végezni, ami messze elmarad a képességeitől. De Charlie boldognak tűnt. – Jó móka lesz!
– Menj a kocsimmal! – Már máskor is felajánlotta, és Charlie most megköszönte, majd pár perc múlva egy csókkal elköszönt, és elment. Aude hallotta, ahogy öreg járgánya lezötyög a ház melletti földúton.
Figyelmesen nézte a legutóbbi festményét, majd kisvártatva dolgozni kezdett rajta. Volt egy ötlete, hogy még mit szeretne hozzátenni, és örült, hogy egy egész napja van rá, nem kell számolnia a kísértéssel, hogy minden idejét Charlie-val töltse, leginkább az ágyban. Mindketten próbálták megtalálni, mi lenne a „normális" abban az új életben, amit együtt akartak kialakítani.
Charlie úgy viselkedett, mint aki maradni akar, amit Aude még mindig nehezen hitt el. Attól félt, egy napon arra ébred, hogy a férfi visszatért a régi életéhez. Nem tudta elképzelni, hogy Örökre, vagy legalábbis huzamosabb ideig itt marad mellette. Hiszen az ő életében a személyén kívül minden idegen volt számára. Charlie azonban úgy érezte, mintha mindig is ismerték volna egymást, és így volt ezzel Aude is. Az együtt töltött nappalok és éjszakák pedig varázslatosak voltak mindkettőjüknek.
Munkába menet Charlie végig Aude-ra gondolt. Milyen izgalmas lesz egy egész napos fizikai munka után hazatérni hozzá! Mindig is szerette azokat a projekteket, ahol a nap végén látta, mit végzett el. Ha nem kellett egy évet várnia, hogy meglásson egy mintapéldányt, aztán várni a tesztelésre, a jóváhagyásra, és újabb két évet a gyártásra. A kétkezi munka azonnali megelégedettséggel jár, és ez már maga jutalom.
Armand, aki előre örült, hogy lesz társasága, és hogy nem kell mindent egyedül megoldania, a szervizben várta. Négy lánya mellé nem sikerült egy fiút is összehozniuk, akit bevihetett volna a cégbe. Szerencséjére Aude új barátja épp munkát keresett. Azt persze nem tudta, meddig szándékozik nála dolgozni, de hálás volt minden időért, amit a műhelyében tölt.
Charlie okos srácnak látszott, azt mondta, ismeri az autókat, és el tudja végezni a munkát. Armand kíváncsi volt, vajon ez csak duma, vagy csinálni is tudja. Sokan mondták már, hogy értenek az autókhoz, aztán kiderült, hogy csak hobbi volt számukra, semmi több. Miután Armand részletesen elmagyarázta, mit kell csinálnia, Charlie overallt vett fel, fogott egy szerszámosládát, bebújt egy öreg teherautó alá, és munkához látott.
Armand többször is ellenőrizte, és mire eljött az ebédidő, gondolatban megemelte a kalapját. Charlie tudta, mit csinál, nem beszélt sokat, ellenben talált egy olyan hibát is, amit Armand nem vett észre.
– Remek munka – mondta elismerőn, majd átmentek a szemközti kávézóba ebédelni. Armand többnyire otthonról hozott ebédet, de ma kivételt tett. Mindketten kifizették, amit ettek, és egy óra múlva folytatták a munkát. Charlie nem vesztegette az időt.
Már majdnem vége volt a napnak, amikor egy lapos platójú teherautó érkezett, rajta egy ronccsá tört autóval. A férfiak, akik hozták, megkérdezték, hová tehetik le a roncsot, mire Armand azt felelte nekik, hogy a műhely mögé. Charlie azonnal felismerte a kocsit.
– Ez már menthetetlen. A rendőrség meghagyta, hogy ide hozzuk – mondták az emberek, Charlie pedig, elnézve a roncsot, ismét megállapította: óriási szerencséje van, hogy túlélte a balesetet.
– Ebben, tényleg nem maradhatott életben senki – felelte Armand. Charlie szótlanul állt mellette. Esze ágában sem volt bármit is elárulni, főleg azt nem, hogy a kocsi az övé. – A hétvégén történt. A benne ülőt magával vitte a víz a tengerbe. A csendőrség tengeri búvárai öt méter mélyen találták meg az autót. – Armand még azt is hozzátette, hogy nem sok csúnyábban összetört autót látott életében. Ezek után visszatértek a munkájukhoz. Eközben Armand elmondta, hogy a roncsot el kell szállítaniuk a nyolcvan kilométerre lévő autóbontóba, amihez bérelnie kell egy teherautót.
A nap végén megköszönte új alkalmazottja munkáját, mire Charlie azzal köszönt el tőle, hogy másnap találkoznak. Hazafelé menet egy helyen megállt, és újságot vett, amit éppen a nekrológok rovatánál nyitott ki. Rögtön meglátta a róla szóló közleményt, amelyhez egy tíz évvel korábban készült képet mellékeltek. Öltönyt és nyakkendőt viselt rajta. Emlékezett rá, hogy körülbelül egy évvel azután készítették, hogy Jerome-nál kezdett dolgozni, és együtt mentek egy konferenciára New Yorkba. A képen komoly üzletembert látott, de alig pár nap alatt el is felejtette, hogy ő volt ez az ember. Nézte ennek az idegennek az arcát, akit sem megismerni, sem a bőrébe visszabújni nem akart. A kép egy másik életből itt maradt emlék volt.
Magával vitte az újságot, hogy hazaérve elolvassa. Aude-ot a konyhában találta, amint figyelmesen nézi a képet, amelyen reggel óta dolgozott, és látszott rajta, hogy elégedett az eredménnyel. Széles mosollyal üdvözölte Charlie-t.
– Hogy ízlett a munka? – Ezt úgy kérdezte, mint egy anya az iskolából éppen hazaérkező gyereket.
– Élveztem – felelte Charlie örömmel. Nem árulta el, hogy behozták a szervizbe az összetört kocsiját. Ledobta az újságot a konyhaasztalra, mire Aude átölelte, és megcsókolta. – Lehet, hogy ma itthon kellett volna maradnom veled – mondta a férfi elfúló hangon, orrát a nő nyakához dörgölve. Megfeledkezett a nekrológról, amit el akart olvasni, és csak azután vette észre, hogy egy róla szóló cikk is szerepel az újság első oldalán, miután szeretkeztek, és már arról beszélgettek, hogy mi legyen a vacsora.
„Egy megbecsült vezérigazgató baleset következtében életét vesztette vasárnap a normandiai parton." A cikk részletesen ismertette a karrierjét. Gyorsan elolvasta az írást is, meg a nekrológot is, mialatt Aude hozzáfogott a vacsorához. Véreshurkát ettek a piacon vásárolt friss zöldbabbal, és brie sajtot puha bagettel. Charlie odaadta az újságot Aude-nak.
– Nagyon imponáló – mondta Aude csendesen, miután mindkét írást elolvasta. – Elégedett vagy vele?
– Nem igazán – vallotta be Charlie, de Aude ezt már leolvasta az arcáról. – Ez mind nem számít. Nincs jelentősége. Ennyi a harminc év hozama. Nem derül ki belőle, hogy ki voltam, milyen ember voltam. Verhettem volna a feleségemet, erőszakoskodhattam volna a gyerekeimmel, úgy is elérhettem volna ugyanazokat a dolgokat. Nincs benne semmi rólam, az emberről, semmi, ami személyes, ami valódi. Elpazarolt életnek tűnik a szememben, amire egyáltalán nem lehetek büszke.
– Mégis felkerültél az újság címoldalára – mosolygott rá Aude, de Charlie erre csak megvonta a vállát, és fanyarul elmosolyodott.
– Hát igen. És ehhez nem kellett mást tennem, mint lezuhanni egy tíz méter magas sziklafalról az óceánba... és megtalálni téged. – Mosolyogva megcsókolta Aude-ot. – Látod, ennek lett volna hírértéke. A többi... olyan, mintha egy önéletrajzot olvasnék... Mindez már megtörtént, és ahhoz, hogy megcsináld, nem kell nagy embernek lenned.
Charlie most már teljesen biztos volt abban, hogy helyesen cselekedett, amikor úgy döntött, hogy nem megy vissza. Ez volt élete legjobb döntése, és az egyetlen, amit azóta sem bánt meg. Most, hogy az újságban olvasta élete summázatát, sokkal könnyebb volt elszakadnia tőle.
Hatodik fejezet
Charlie temetése a Szent Klotild Bazilikában pontosan olyan volt, amilyenre mindenki számíthatott. Ez volt az a templom a 7. kerületben, ahová vasárnaponként sok társaságbeli és vagyonos ember járt, ahol az esküvője volt, ahol a gyerekeit keresztelték, és ahol most eltemették. Isabelle és Charlie egyaránt ehhez a plébániához tartozott, így hát a papok készségesen beleegyeztek, hogy itt tartsák Charlie temetési szertartását, jóllehet sem ő, sem pedig Isabelle nem járt el rendszeresen a templomba.
Isabelle apja megdöbbent, és szomorúsággal töltötte el, hogy váratlanul elveszítette azt a tiszteletre érdemes vejét, aki apósa megelégedésére teljesítette kötelezettségeit. Charlie végül nem bizonyult annak a szenzációsan sikeres férfinak, akit a lánya mellett szeretett volna tudni, de ezt a hiányosságát kárpótolta a Jansen Plasticsnál betöltött jövedelmező állásával. Sajnálta Isabelle-t, amiért ilyen fiatalon megözvegyült, ugyanakkor biztos volt benne, hogy miután vigyázott a kondijára, a kastéllyal a birtokában és Charlie vagyonával ötvenkét évesen is egykettőre tud szerezni magának egy második, talán még jobb, még befolyásosabb, még vagyonosabb férjet, olyat, aki még lenyűgözőbb nyomot akar hagyni a világban, mint amire Charlie képes volt. Apósa magasra emelte a lécet számára.
A temetésen Isabelle fekete Chanel-kosztümjében, amit Stephanie-val együtt választottak, és a tőle kölcsönkapott elegáns fekete kalapban jól alakította a gyászoló özvegy szerepét. Judith az anyjától kölcsönzött egyszerű fekete ruhát, Olivier pedig a szülei lakásán hagyott, mert amúgy sohasem hordott fekete öltönyét viselte. A szűk család ünnepélyesen komoly arccal, leverten ült a Szent Klotild első padsorában, mögöttük háromszáz gyászolóval, akiken látszott, mennyire megdöbbenti őket, hogy milyen körülmények között lett vége ötvenhárom évesen Charlie életének.
Judith apja sötét haját és szemét, és anyja nyúlánk, karcsú termetét örökölte. Nagyon szép lány volt, és még inkább az lesz kicsit érettebb korában. A komoly fekete ruhában, amely kissé nagy volt rá, úgy nézett ki, mint egy diáklány. Végigsírta az egész szertartást, s közben szorosan fogta a bátyja kezét. Stephanie mellettük ült az első sorban, Isabelle másik oldalán. Olivier mind a huszonkilenc évével igyekezett méltónak látszani új, családfői szerepéhez. Londoni munkahelyén háromnapi szabadságot vett ki, hogy együtt lehessen anyjával és a húgával, és ő lett volna a koporsóvivő, ha lett volna koporsó.
Mögöttük, a második sorban ültek a nagyszülei, a nagynénik és a nagybácsik. Olivier és Judith alig ismerték anyjuk rokonait, mivel sem ő, sem apjuk nem tartotta őket érdekesnek. Charlie ugyan kedvelte némelyiküket, de soha nem törekedett arra, hogy kapcsolatot tartson velük. Túlságosan elfoglalt volt.
A szertartás minden szempontból kifogástalanul zajlott. A pap gyászbeszédében Charlie sikeres karrierjéről, hátrahagyott családjáról, szerető feleségéről, kedves lányáról és apja örökébe lépő fiáról beszélt, akire ő mérhetetlenül büszke lenne. A lánya kétségbeesett arcán kívül semmi sem utalt arra, hogy rettentően hiányozna a hátramaradóknak.
Isabelle a mise egész ideje alatt egyenes derékkal, méltóságteljesen ült, az arcát nem lehetett látni az elegáns kalap rövid fátyla alatt. Gyönyörűnek, nyugodtnak és kiegyensúlyozottnak tűnt, ami nem okozott különösebb meglepetést Charlie-nak, minthogy pontosan ezt várta tőle. Még kevésbé lepődött meg azon, hogy a szertartásból hiányzott minden melegség, híven tükrözve azt, ahogy Isabelle megszervezte.
A különleges virágokat Párizs egyik legjobb virágkertészete szállította. A hatalmas fehér virágkompozíciók ugyanúgy illettek volna egy esküvőhöz is. Nem volt benne semmi személyes, semmi, ami Charlie-ra emlékeztetett volna. Egy sikeres üzletember temetése volt, aki végül alig hagyta ott a nyomát a világban, és a maroknyi emberen kívül, akik jól ismerték őt, senkinek sem volt igazán fontos.
Jerome Jansen.az Isabelle szülei, testvérei és azok házastársai mögötti padsorban ült. Mindnyájan csendben hallgatták végig a misét. A mögöttük lévő sorokban Isabelle barátai, valamint Charlie néhány, főleg a régi kiadójából megmaradt barátja foglalt helyet, akik kedvelték és elismerték őt, és akiknek hiányzott, amikor otthagyta a kiadót. A jellegtelen temetési szertartás után szinte mindenki átvonult a gyászoló család lakásába, egy hasonlóan elegáns, Isabelle által pazarul megszervezett fogadásra.
A szertartáson Charlie egyetlen barátja sem mondott beszédet. Isabelle semmi ilyesmit nem akart, mert nem tudhatta előre, és nem is befolyásolhatta, hogy ezekben a visszaemlékezésekben mi hangzik el. Judith túlságosan zaklatott volt, semhogy felolvasson a Bibliából, Olivier pedig nem akart, ha a testvére sem vállalkozik rá, az pedig, hogy Isabelle, az özvegy tegye, nem volt helyénvaló.
Minden simán, zökkenőmentesen zajlott, és mire az utolsó vendég is elment, Judith elaludt a szobájában. Olivier elment, hogy a barátaival találkozzék, Isabelle pedig lerogyott egy karszékbe. Stephanie éberen és pletykára éhesen készült, hogy megtárgyalják, ki volt ott. Több ismerős férfira is felfigyelt az összegyűltek között, akik idővel érdekesek lehetnek Isabelle számára.
Egy fejezet, egy korszak ezzel véget ért. Charlie életének könyve csendben, méltóságteljesen, bár talán nem olyan meghitten, ahogy szerette volna, becsukódott. Hirtelen halála ellenére a temetése nem volt megható, sem olyan érzelmes, mint amilyen hasonló esetben lenni szokott, de Isabelle részéről ez nem is volt elvárás. Utálta az érzelgős temetéseket, ahol mindenki sírt, amivel nevetségessé tették magukat, ilyesmire ő semmiképpen sem vállalkozott volna. Ez sem volt meglepő Charlie számára. Miután kettőjük közös életére nem volt jellemző a gyengédség vagy az érzelmesség, miért lett volna ilyen a temetése, amit teljes egészében Isabelle szervezett meg? Judith biztosan adott volna hozzá személyes vonatkozásokat, de ő túl fiatal volt ahhoz, hogy tudja a módját, anyja különben is mindig felülbírálta. Ezért is érezte magát sokkal közelebb az apjához, ami most egyértelműen látszott.
– Minden szempontból tökéletes volt – dicsérte Stephanie Isabelle-t. Véleménye szerint a temetési szertartartás barátnője partijait is felülmúlta, pedig azok is tökéletesek szoktak lenni. Isabelle kritikus szemmel figyelt minden részletre. Fáradtnak, de összeszedettnek látszott. Az egyik pincér hozott nekik egy-egy pohár pezsgőt, amitől az egésznek kicsit ünneplés jellege lett, de a szertartást végző pap éppen az élet ünnepléséről beszélt, úgyhogy a dolog rendben volt. – Charlie élvezte volna – mondta Stephanie egy hosszú korty után. A fogadás közben végig pezsgőt ivott, ennek ellenére józan maradt, csak egyfolytában beszélni akart.
– Nem, ami azt illeti, inkább utálta volna – válaszolta Isabelle a legcsekélyebb bűntudat nélkül. – Neki ez túlságosan szertartásos volt, és vagy ki nem állhatta volna a megjelentek többségét, vagy közömbös lett volna irántuk. Sohasem ugyanazokat az embereket kedveltük. Most is nagyrészt az én barátaim jöttek el, hogy támogassanak engem. Egyikük sem ismerte jól Charlie-t. Nehéz eset volt, állandóan azon lovagolt, hogy amit csinálunk, annak legyen valami „értelme". Én fontosabbnak tartottam, hogy a szertartás szép legyen, máskülönben a temetések olyan lehangolok.
– Láttad, hogy eljött a belügyminiszter is? – kérdezte Stephanie. A nagyon fontos ember ráadásul jóképű is volt, de lévén boldog férj, egyikük számára sem tűnt alkalmas célpontnak.
– Charlie segített megjelentetni a könyvét, amikor még a kiadóban dolgozott. Mindig mondta, hogy kedveli őt, de nem ismeri közelebbről. Meglepett, hogy eljött. – A megjelentek között itt-ott feltűnt egy-egy fontos ember, aki nem tartozott Isabelle baráti köréhez, és ebből arra lehetett következtetni, hogy Charlie személyiségének egyes részeit Isabelle figyelmen kívül hagyta. Ezeket az embereket sohasem hívta meg a partijaikra vagy a kastélyba. Pontosabban a belügyminisztert egyszer meghívta az egyik vacsorapartijukra, de a miniszter udvariasan elhárította, a temetésre viszont eljött, aminek Charlie valószínűleg örült volna. Jó kapcsolat volt közöttük, amikor a könyv megjelent.
– De legalább a temetőben nem kellett szertartást rendeznünk – folytatta Isabelle megkönnyebbülve. – Apám szándékában áll felállíttatni egy sírkövet a családi parcellában, ami alatt természetesen nem lesz senki, hacsak nem találják meg őt. Kedves dolog apámtól, és így nem nekem kell ezt is elintéznem. Szeretnék túllépni ezen a dolgon. Kicsit még várnom kell, de úgy tervezem, hogy ősszel rendezek egy házibulit a kastélyban, hogy újra beinduljanak a dolgok. Nem ülhetek itt tétlenül, örökké gyászolva – mondta a pezsgőt kortyolgatva.
– Persze, hogy nem – helyeselt Stephanie. Charlie még csak öt napja halt meg, és alaposan meglepődtek volna mindketten, ha látják őt overallban, autószerelőként dolgozni egy normandiai kis faluban, pár órányi távolságra tőlük. – Ezt Charlie sem várná el tőled. – Stephanie szája mosolyra húzódott. – Mostantól szabad vagy. Azt csinálsz, amit akarsz.
Charlie végrendelete nem volt olyan kedvező, mint Isabelle remélte, de ez is annyira jellemző volt rá. A párizsi lakást a gyerekekre hagyta, azzal, hogy Isabelle használhatja élete végéig, vagy amíg újra férjhez nem megy, hogy ne adhassák el a feje fölül, így ott biztonságban volt. És korrekt módon, ami szintén jellemző volt Charlie-ra, a feleségére hagyta a kastélyt, mivel amúgy is neki ajándékozta, amikor megvette, kárpótlásul a munkanélkülisége két nehéz évéért. De azzal a kikötéssel hagyta rá, hogy a gyerekek is szabadon használhatják leendő családjukkal együtt. Ennek Isabelle nem nagyon örült, mert úgy gondolta, idővel, ha majd újra férjhez megy, ez zavaró lehet számára. Míg gyerekek voltak, felelősségteljes, de semmiképpen sem meleg vagy szeretetteljes anyjuk volt, nagyobb korukban már határozottan kikötötte, hogy ne hozzák haza a barátaikat. A kastélyban csak elegáns embereket akart látni maga körül, nem pedig a gyerekeinek a haverjait. A kastély az övé volt, most még inkább, mint valaha.
Charlie-t a törvény kötelezte, hogy a vagyona kétharmadát a gyerekeikre hagyja, ám ő a háromnegyedét hagyta rájuk, és csak egynegyedét Isabelle-re. Időbe telik, mire felmérik a befektetési portfolióját, és megnézik, hogyan oszlik meg közte és a gyerekek között, valamint Judith és Olivier között a vagyon. A készpénz, függetlenül a mennyiségétől, Isabelle-t illette, akárcsak mindaz, ami a két lakásukban volt. Ha azonban valamit a gyerekek kifejezetten szerettek volna megkapni, azt jogukban állt jelezni Charlie ügyvédjének.
Összességében nagyon tisztességesen osztotta el a vagyont közöttük, jórészt a fia és a lánya érdekét tartva szem előtt, de Isabelle-ről is megfelelően gondoskodott. Charlie fizetése nélkül ugyan nem fog dúskálni a pénzben, de elég jövedelme lesz ahhoz, hogy ha odafigyel, fenn tudja tartani a kastélyt, ha pedig több pénzre lenne szüksége, eladhatja a férje által ráhagyott befektetéseket. S ha mindez nem elég az általa megszokott életstílus fenntartásához, akkor akár el is adhatja a kastélyt, vagy újra férjhez mehet, hogy továbbra is élvezze egy gazdag vagy sikeres férfi támogatását, mivel az „odafigyelés" ismeretlen fogalom volt számára. Az utóbbi években Charlie kimondottan kényeztette őt, hogy kárpótolja, amiért már nem éreznek egymás iránt semmit.
Isabelle számára minden a pénzről szólt, így értelmezte Charlie iránta érzett szerelmét. Megbecsülte Isabelle-t mint a feleségét és a gyerekei anyját, de még a végrendelete is nyilvánvalóvá tette, hogy már nem voltak mély érzelmeik egymás iránt. Két életbiztosítása volt, ezeket a gyerekeire hagyta, hogy ki tudják fizetni az örökösödési adó rájuk eső részét. Ugyanezt nem tette meg Isabelle-nek. Neki abból kell kifizetnie az adót, amit Charlie ráhagyott. Isabelle nem örült ennek, rá is kérdezett az ügyvédnél, nincs-e egy harmadik életbiztosítási kötvény is, aminek ő a kedvezményezettje, de ilyen nem volt. Panaszra így sem lehetett oka, és nem kellett túlzottan aggódnia a pénzt miatt, de világos volt, hogy a férje nem részesítette őt előnyben a gyermekeikkel szemben. Az ügyvéd felhívta rá a figyelmét, hogy ha egyszer úgy alakulna, hogy elfogy a pénze, eladhatja a kastélyt, hogy csökkentse a kiadásait, és az összeget befektetheti vagy felélheti.
Tudta Charlie-tól, hogy az asszony hajlamos a túlköltekezésre. Egy napon az apjától is fog örökölni, de hogy mikor, azt még nem lehetett tudni. Isabelle apja még nem volt öreg, hetven-egynéhány évesen jó egészségnek örvendett, és noha tekintélyes vagyonnal rendelkezett, az örökösödési adók sokat levesznek belőle, és a vagyon amúgy is megoszlik Isabelle és a három lánytestvére között. Isabelle szülei elélhetnek akár még húsz évig is, tehát fontos volt számára, hogy mit örököl Charlie után. Remélte, hogy bőkezűen gondoskodik róla, amíg hozzá nem jut a szülei örökségéhez.
Miután megismerte a végrendeletet, és beszélt Charlie ügyvédjével, nem érezte magát teljes biztonságban. Stephanie látta a szeméből, hogy aggasztja valami, és miután jól ismerte a barátnőjét, biztos volt benne, hogy a pénz miatt nyugtalankodik.
– Remélem, megfelelően gondoskodott rólad – mondta, miután lenyelték az utolsó korty pezsgőt.
– Eléggé. A lehető legtöbbet a gyerekekre hagyta, de legalább a kastély az enyém.
– Az jó, feltéve, hogy fenn tudod tartani.
– Arra mindig lesz! – válaszolta Isabelle harciasan. – Igaz, a gyerekeknek használati joguk van rá, ami problémát jelenthet később, amikor megházasodnak és gyerekeik lesznek.
– Ezek szerint nem árt, ha körülnézel, kik érhetők el azok közül, akik biztosíthatnák a jövődet – tanácsolta Stephanie bölcsen, de mint ő is nagyon jól tudta, gazdag férjet nem könnyű szerezni. Olyat, aki bőkezű, és nincs túl sok gyereke. Ő például az első alkalommal jól csinálta, a másodikkal már nem annyira, és a válásai után a mai napig a házastársi tartásdíjakból élt, fél szemmel mindig egy harmadik férjet kutatva. Eddig nem jött össze. A férfiak mindig észrevették, amikor Stephanie közeledett hozzájuk. Túl nyíltan csinálta. Amúgy is köztudomású volt, hogy Stephanie a pénzre megy, és ez bizony nem vált előnyére.
Isabelle azonban gyönyörű volt, és még elég fiatal, hogy egy megfelelő férjet találjon. Az is emelte az értékét, hogy harmincévi házasság után vált özveggyé, így kapzsi és pazarló természete nem volt annyira nyilvánvaló, mint Stephanie esetében. Ráadásul volt egy gazdag apja, míg a barátnőjének nem volt.
Stephanie fiatal, szexi légiutas-kísérő volt, amikor az első férje megismerte. A férfi hamarosan megbánta ezt a házasságát, és ott is hagyta Stephanie-t, amikor az asszony megpróbálta rávenni, hogy ne bánjon olyan bőkezűen a gyerekeivel, és ritkábban látogassa őket. Ez rosszul érintette a férjét, és leleplezte előtte az asszony indítékait, amit mások kezdettől fogva láttak, csak ő nem. De gyorsan helyrehozta a tévedését, igaz, hogy jó sokat fizetett érte. Stephanie egykettőre a nyakára hágott a pénznek, és újra férjhez ment – puszta szórakozásból, meg persze a pénzért. A második férje okosabb volt, így Stephanie hamarabb lebukott a férfi előtt a szándékait illetően.
Isabelle ismerte a barátnője múltját, de nem érdekelte. Jó barátnő volt, és Isabelle mindig figyelmen kívül hagyta Charlie kifogásait vele szemben. Charlie gyakran emlegette, hogy Stephanie rossz hatással van rá, és az a fajta nő, akit nehéz volna tisztelni. Isabelle is ilyen volt, csak ügyesebben csinálta, és neki jobban állt. Stephanie időnként súrolta a közönségesség határát, ami kellemetlenül érintette Charlie-t, de Isabelle-nél semmi ilyesmit nem tapasztalt. A felesége jól nevelt, jó iskolákat végzett nő volt.
Stephanie ezúttal is ott maradt a buli után, hogy Isabelle-lel együtt elfogyassza a büfé maradékát, és csak kora reggel ment el. Isabelle ezek után hosszasan elidőzött a forró fürdővízben, és miközben a jövőjén gondolkodott, elfogta az idegesség és a Charlie iránti harag. Jobban is gondoskodhatott volna róla. Ezek után nem érzett iránta sem sajnálatot, sem több szeretetet, mint amikor még élt. Az utóbbi években egyébként Charlie-nak sem voltak illúziói vele kapcsolatban.
Pár nap múlva az ügyvédjével együtt elmennek a bíróságra, ahol megkapja a halotti anyakönyvi kivonatot, hogy a hagyatékot ki lehessen adni az örökösöknek. A benyújtott kérelmet a gyerekeivel is alá kellett íratnia. A gyerekeknek összetörte a szívét, hogy apjuk halotti bizonyítványát kell kikérniük. Inkább szerették volna őt életben tudni, mint bármennyi pénzt örökölni utána. Anyjukat ezzel szemben jobban érdekelte a pénz, mint a veszteség.
Miközben Armand autószervizében dolgozott, Charlie gondolatai gyakran időztek a gyerekeinél. Szerette volna, ha valami úton-módon tudathatná velük, hogy él, csakhogy azzal semmissé tenné mindazt, amit tett, hogy kilépett a régi életéből, és megszakított Isabelle-lel minden kapcsolatot. Eltökélte, hogy egy nap majd visszamegy, és találkozik a gyerekeivel. Nem tudta, hogy mikor, de egyelőre nem akart lemondani arról a békességről, amit a balesete után megtalált.
Olyan volt az egész, mintha az élete filmjéből kivághatta volna a rossz részt, a rosszul sikerült éveket, a gyűlölt munkát, amely megsértette az elveit, és nem vette igénybe az elméjét, a házasságát, amely vakvágányra futott, miközben ráeszmélt, hogy mi lett Isabelle-ből, vagy hogy talán mindig is ilyen volt. Vissza tudta tekercselni a filmet, és visszamehetett egy tisztább helyre, ahol még számított az, amiben hitt, amire szüksége volt, és amit akart, méghozzá egy tisztességes nővel, aki fontos volt neki, akibe beleszeretett, és aki a maga becsületes, egyszerű módján viszontszerette. Charlie számára Aude jelképezte a szabadságot, ő volt a jutalom kárpótlásul a sötét évekért, amiket egy szeretet nélküli házasságban töltött egy nővel, aki képtelen volt szeretni időnként még a saját gyerekeit is. Olyan emberek vették körül őket, akiket látni sem bírt az otthonában, ők vették át az irányítást az életükben, lévén állandó meghívásuk a feleségétől, hogy könnyen bejuthassanak az otthonukba.
Kiszabadult egy börtönből, ahová úgymond becsületből hagyta magát bezárni. Most eltűnődött, hogy nem inkább gyengeségből vagy gyávaságból tette-e, hogy ne kelljen kiállnia azért, amiben hitt, és amit akart. Egészen addig elment, amíg már nem volt visszaút.
Az egész felnőtt életét méreg járta át. Most végre tiszta levegőben tudott lélegezni, egy olyan nő mellett, aki merő véletlenségből ugyanazokat az értékeket vallotta, amiket ő. Sem vele, sem azzal nem tudott betelni, hogy megpróbálja pótolni azokat az éveket, amikor még nem ismerték egymást.
Charlie úgy gondolta, megéri feláldozni érte mindent, a pénzt, a házat, az állást, amíg a vagyon nagy része a gyerekei kezében van. Nem volt benne megbánás. Semminek sem érezte hiányát a régi életéből, különösen most, hogy a gyerekei már felnőttek, és elmentek hazulról. Azelőtt minden egyes nap vereség volt számára, és halálos ítélet a lelkének. Most újra élt, mint eddig soha, és esze ágában sem volt feladni ezt.
Többet beszélgetett Aude-dal, mint eddig bárkivel. Minden percet ajándékként éltek meg. A mostani identitása volt a valódi és az egyetlen – valójában ez volt ő, ezzé kellett volna válnia, de eddig sohasem sikerült. Útközben valahol eltévedt, de most magára talált. Egyre erősebbnek érezte magát, egyre inkább tisztában volt a saját értékeivel és céljaival, tudta, mit akar elérni az életben, és hogyan kívánja megvalósítani a céljait. Kivirult Aude mellett, és élvezte a nő csendes, szenvedélyes természetét.
Aude mindent látott benne, a legrejtettebb dolgokat is, és szerette őt. Látta a hibáit, a gyengeségeit, de rögtön meg is bocsátotta ezeket, és minden további nélkül elismerte a saját hibáit és gyarlóságait. Charlie volt az első olyan férfi az életében, aki előtt szabadon meg mert nyílni. Charlie szerette a nyugodt, egyszerű életüket, egyelőre nem is vágyott ennél többre. Nagyon kevés pénzből éltek, Aude festett, Charlie pedig Armand műhelyében dolgozott, ahol élvezte a munkát. Armand vállalkozását illetően voltak jó ötletei, amiket a kellő tisztelet megadásával megosztott vele, ő pedig értékelte Charlie tanácsait, és hálás volt értük. El tudta képzelni, hogy egyszer majd beveszi őt a cégbe társnak.
Egyik este munka után megálltak egy sörre, és Armand feltett neki egy kérdést, ami nyugtalanságot váltott ki Charlie-ból. Armand érezte, hogy a múltjában, sőt talán a jelenében is, vannak titkok.
– A törvény elől menekülsz? – Időbe telt, mire meg merte kérdezni. Egy évvel volt idősebb Charlie-nál, de hússzal öregebbnek tűnt. Keményen bánt vele az élet, és erre ő is rátett az italozással. A borban keresett feledést és vigaszt, hogy másnap ismét el tudjon indulni dolgozni. Minden erejére szüksége volt, hogy el tudja tartani a feleségét és a négy lányát, akik közül kétten házasságon kívül szültek gyereket. A kicsikkel és a partnereikkel ma is a szüleiknél élnek, tízen egy négy hálószobás, egy fürdőszobás kis házban. Nem volt könnyű életük,
Charlie becsületes módszereket mutatott Armand-nak a profitja növelésére. Armand kipróbálta őket, és látta, hogy működnek. Charlie javasolt egy egyszerű rendszert, amivel jobban tudták követni egy adott munkával eltöltött idejüket, tehát Armand a ténylegesen elvégzett munkáért számlázott, nem pedig találomra, amivel sokszor becsapta magát a kuncsaft javára. Az ügyfeleiket eleinte meglepte az új módszerrel, de mivel jó munkát végzett, hajlandók voltak kifizetni érte a valamivel magasabb árakat is. Hosszú távon mindenképpen megérte nekik, mert Armand minőségi munkája megkímélte őket az autó gyakori javíttatásától. Száz mérföldes körzetben az övét tartották a legjobb autószerviznek.
– Nem, nem menekülök a törvény elől – felelte Charlie, hosszasan bámulva a poharába. Eszébe jutott, mi elől fut, és Armand szemébe nézve folytatta. – Régi szellemalakok elől menekülök. Én is közülük való voltam. Útközben eltévedtem, aztán itt találtam magamat. Az a múlt, ahová vissza akarnék menni, nincs sehol, a régi tévutakra viszont nem vágyom.
– Sohasem beszélsz a múltadról. Okos, tanult fickó vagy, nem gondolod, hogy boldogtalan leszel, ha egész életedre egy autószerelő műhelybe kényszeríted magadat?
– Most boldog vagyok, boldogabb, mint valaha, és ez elég nekem. És ígérem, nem fogok elmenni innen úgy, hogy nem figyelmeztetlek. – Tudta, hogy Armand tart ettől. Megbízott benne, és kezdett számítani rá. És Charlie az aggályosságig becsületes volt.
– Aude Saint-Martin rendes nő – mondta Armand csendesen. – Ő is menekülve érkezett ide. Jót tett neki a hely.
– Nekem is. És szeretem azt a munkát, amit nálad végzek.
– Egész jó szerelő vagy – vigyorgott rá Armand, Charlie pedig elnevette magát a kelletlen dicséret hallatán. – Még jobb leszel, ha pár dolgot megtanítok neked. – Már megtanított pár dolgot, Charlie pedig élvezte az órákat.
– Remélem, maradsz – tette hozzá Armand őszintén.
– Én is remélem. Az a szándékom. Ezt most tényleg nem tudnám feladni. Egy jó társat, egy jó életet, egy jó munkát. Ezekre vágytam egész életemben.
– Újra rá fogsz találni az utadra. Nem tévedtél el, csak most egy másik úton mész – fejtegette Armand bölcselkedve. – Most, hogy rátaláltál a számodra helyes útra, maradj is rajta. Ne hagyd, hogy bárki elijesszen róla. Tudod, hogy mit csinálsz, és bármik legyenek is a titkaid, nálam biztonságban vannak. Nem kell tudnom, hogy mik azok. Járj el dolgozni a szervizbe, és közös erővel elvégezzük a munkát. – Aznap este heti négy napra változtatta Charlie szerződését, és ő tudta, hogy az elveihez hű, megbízható munkaerkölcsű Armand-ban barátra talált.
Eszébe jutott Jerome, és a két ember közötti különbség nevetésre ingerelte. Mindenki, aki korábban ismerte Charlie-t, megdöbbent volna, ha megtudja, hogy autószerelőként dolgozik egy kis műhelyben, és szereti a munkáját. Isabelle felháborodna, ha tudná. De a végrendeletében gondoskodott róla, és Charlie úgy érezte, már nem tartozik neki semmivel, ezentúl azt tehet, amit akar. Eljátszotta, hogy meghalt, hogy Isabelle és a gyerekek megkaphassák a pénzt. Ez volt a legtöbb, amit tehetett értük. Egy perccel sem tudta tovább eladni a lelkét, és elárulni magát. Eleget csinálta.
Hagyta, hogy Isabelle túl magasra tegye a lécet, hogy irreális követeléseket támasszon vele szemben, és örökké pénzért nyaggassa. El kellett adnia a lelkét, hogy ki tudja elégíteni őt. Most visszaszerezte, és többé senkinek sem engedi meg, hogy újra elvegye tőle. Mostantól ő dönt a sorsáról. Más vágya nem volt, mint hogy megoszthassa az életét Aude-dal. Ha akkora szerencséje lesz, hogy kap még negyvennegyvenöt évet, azt mind vele akarja leélni. Még rövid együttélésük után is tudta, hogy ez a helyes döntés. Ez a sorsa. Csak remélni tudta, hogy Aude sorsa is egyben. Az idő megmutatja, neki pedig lesz türelme kivárni, és megtudni. Nem siet, nem rohan sehova. Van ideje. Ahogy Aude-nak is. Ő is úgy gondolta, ahogy Charlie.
Megitták a sört, és miután sikerült eloszlatnia munkaadója félelmeit, Charlie hazament. Otthon Aude várta, aki egy hosszú napot töltött a festőállványa előtt, és most épp kilépett a zuhany alól. Gyönyörű volt, ahogy ott állt Charlie előtt meztelenül, mosolyogva. Charlie örökké emlékezni akart a pillanatra, ahogy elindult felé, aztán a karjába zárta, és újra eltemette a múltat.
Hetedik fejezet
Az idő múlásával Isabelle kezdett felocsúdni a sokkból, és egyre dühösebben gondolt Charlie-ra, amiért a kötelező résznél többet hagyott a gyerekekre, amiért nekik adta a párizsi lakást, még ha ő is használhatja élete végéig, amennyiben nem megy férjhez újra, és amiért életük végéig ingyenes bejárást engedélyezett számukra a kastélyba. Igaz, hogy kettejük közös gyerekeiről volt szó, de nem akarta, hogy idővel odahordják a házastársukat és a gyerekeiket is. Haragudott Charlie-ra azért is, amiért lehetővé tette nekik, hogy a családi otthonukból elvigyék azt, ami nekik tetszik. Judith például egy olyan, kifejezetten értékes festményt választott, ami mindig is tetszett neki, és két kis Rodin-szobrot, amelyek modellként szolgáltak a művész nagyobb műveihez.
Függetlenül attól, hogy mennyi mindent hagyott rá, Isabelle minden olyasmiért dühös volt Charlie-ra, amit a gyerekek kaptak, és ő nem. És mindenekelőtt dühös volt rá, amiért meghalt. Egyik napról a másikra belökte a középkorú vagy még idősebb özvegyek közé, akik kétségbeesetten vágytak rá, hogy újból férjhez menjenek. Most majd neki is a lányával egykorú, húszon- meg harmincvalahány évesekkel kell versengenie.
Isabelle nem volt kétségbeesett, de nagyon is vágyott rá, hogy találjon egy férfit, aki hajlandó őt a kívánt mértékben támogatni. Eddig közel-távol nem látott ilyet. Nemhogy férjnek, de még a vacsorapartikra is nehéz volt elérhető egyedülálló férfiakat találni. Ráadásul Isabelle köztudomásúan drága nő volt.
Stephanie-nak ugyanez volt a problémája, de Isabelle előnyösebb pozícióból indult a versenyben. Charlie jóvoltából neki ugyanis volt egy kiváló állapotban lévő kastélya, egy elegáns párizsi lakása, lenyűgöző ruhatára, és ott volt a Charlie-tól megörökölt befektetési portfoliója is. Ám ezek csak arra voltak jók, hogy odavonzzák a párizsi szerencsevadászokat, akik rendszerint az Isabelle-korú vagy még idősebb nőket vették célba. A társaságban nem volt jó férjnek ígérkező, partiképes férfi. Három szóba jöhetővel már randizott, de olyan arcátlanok és otrombák voltak, hogy később már nem fogadta a hívásaikat sem.
– Szánalmas alakok – kesergett Stephanie-nak, aki jól ismerte a választékot, közülük többel maga is randizott már. Társadalmilag az ő köreikben Párizs kisváros volt, ahol nagyon kevés dolog maradt titokban. Isabelle sem számíthatott kedvező fogadtatásra ezen a piacon. Az ismerős férjes asszonyok óvakodtak tőle, és jó okkal. Isabelle a nős embereket is szabad prédának tekintette. Nem nagyon voltak erkölcsi aggályai, ha az életminősége javításáról volt szó. Úgy gondolta, megérdemli, sőt arról is meg volt győződve, hogy többet érdemelt volna, mint amit Charlie valaha is adott neki, és amit végül ráhagyott, amikor meghalt.
– Szar helyzet, nem igaz? – mondta Stephanie, és Isabelle egyetértett vele. Többé nem költhetett annyit, amennyit szíve szerint költött volna a Hermésnél vagy Chanelnél, mivel most neki kellett kiegyenlítenie a számlákat, és ha túl sokat költené, végül a befektetései látnák kárát. A valóság hetekkel Charlie halála után kezdett tudatosulni benne. Sok elfoglaltsága közepette ugyan nem hiányzott neki, mégis nagyon hamar folytatta a megszokott társasági életét. Nem volt vesztegetni való ideje. Küldetésben járt. Minden hétvégén házibulit rendezett a kastélyban, kárpótlásul, amiért kevesebb meghívást kapott a férjes asszonyoktól, akikre nézve a személye most fenyegetést jelentett. És ádáz versenyben volt a negyvenéves elvált nőkkel, az ötven-hatvan éves özvegyekkel, és a még elszántabb idősebbekkel, legfőképpen pedig a húszas és harmincas éveikben járó, gyönyörű szingli lányokkal.
Korábban Isabelle időről időre eljátszott a gondolattal, hogy talán jobban járna, ha elválna Charlie-tól, de fogalma sem volt, mivel kellene akkor szembenéznie. Most már tudta, és a megoldást abban kereste, hogy minden valamirevaló párizsi agglegényt rendszeresen meghívott a kastélyban rendezett hétvégéire. Ami azt illeti, a férfiak között sokkal kevesebb volt a partiképes, mint a nők között, de ettől csak kevés férfi esett kétségbe. Isabelle ezt a típust nem kedvelte.
Rájött, hogy közülük sokan titokban melegek, és már csak emiatt sem érdekelték őt. Olyan férjet akart, akinek annyi pénze van, hogy mellette a Charlie-tól rá maradt vagyon csak a hab lenne a tortán. Mint kiderült, Charlie halála nem csupán sajnálatos és túlságosan korai volt, de pénzügyileg is aggasztónak bizonyult. Pontosan ez volt az, amitől Isabelle a legjobban félt. Persze még így is sokkal jobb helyzetben volt, mint Stephanie, akinél jóval pénzesebb férfiaknál próbálkozhatott, mert úgy gondolta, hogy többet érdemel, és többet is tud ajánlani.
Stephanie néhány évvel idősebb volt a barátnőjénél, és külsőre is kevésbé vonzónak tartották, ráadásul sem ingatlannal, sem befektetésekkel nem rendelkezett. És az is a hátrányai közé tartozott, hogy Franciaországban a válás stigmának számított, az özvegység viszont nem. Más kérdés, hogy aki Isabelle-t látta, egy pillanatig sem gondolta azt, hogy szívből gyászolja a férjét. Időnként, ha nem is gyakran, hiányzott neki Charlie, de többnyire inkább dühös volt rá, ám ezt okosan nem verte nagydobra. Csak Stephanie tudta, mennyi keserűség és harag van benne a férje iránt. Régóta nem szerette őt, és a hajdani szerelem helyét a sértett harag foglalta el. Arcvonásai ettől megkeményedtek, s a boldogtalanság ráncait még a botox sem tudta elsimítani a homlokán.
Ostobaságnak és felelőtlenségnek tartotta, hogy késő éjszaka, fáradtan autózott hazafelé, és vagy nem figyelt eléggé, vagy elaludt a volánnál, csak annyi bizonyos, hogy letért az útról. Ezzel azt érte el, hogy az ő addig gondtalan élete kényelmetlenné vált. Nem hiányzott neki Charlie, de nagyon is hiányzott a státusz és a biztonság, amit feleségként élvezett Charlie mellett. És ahelyett, hogy a gyász meglágyította volna, a harag megkeményítette, és ez nyomot hagyott rajta. Amikor az emberek sorra részvétet nyilvánítottak neki, minden erejére szüksége volt, hogy ne mondjon rosszat Charlie-ról.
Szeptember végén Charlie már három hónapja kilépett a régi életéből. Ez a nyár olyan boldogságban és szerelemben telt el Aude-dal, amilyenben soha addigi életében nem volt része. Hosszú szerelmes éjszakákat töltöttek el együtt, és szeretkezhettek, amikor csak akartak. Aude ebben az időszakban festett néhányat a legjobb festményei közül, például egy portrét Charlie-ról, amit ő maga a legsikerültebb képének tartott – nem is állt szándékában eladni.
Sokat sétáltak és úsztak. Charlie horgászni vitte Aude-ot. Hétvégeken elutaztak Normandia távolabbi vidékeire, kis fogadókban szálltak meg, olyan partszakaszokat és védett öblöket fedeztek fel, ahol Aude még sohasem járt. Minden percük idillinek tűnt, boldogan sütkéreztek szerelmük melegében.
Charlie sebei régen begyógyultak, leszámítva két kis heget az arcán, és egy csúnyább vágást a karján, de ezekkel nem törődött. Aude már egyre ritkábban aggódott, hogy egy nap nem találja Charlie-t az otthonukban, mert visszatért a régi életéhez. Továbbra is beszélt arról, hogy találkozni akar a gyerekeivel, de még nem találta ki, hogyan lehetne ezt megoldani úgy, hogy ne veszélyeztesse az időközben felépített életét. Minthogy az örökségét azóta felosztották, jogilag igencsak bonyolult volna visszatérnie a halálból, és bevallani, hogy él. Voltaképpen azt tette, amit másokról nemegyszer állított: kivonult az életéből, és egy másik helyen kezdett teljesen új életet. Nem hiányolta a régit, különösen nem a feleségét.
Majdnem olyan volt, mintha a múlt sohasem létezett volna. Újjászületett, és mindent sokkal jobban szeretett ebben a mostani életében, de legfőképpen a nőt szerette jobban. Azt kívánta, bár hamarabb talált volna rá, és eltörölhetné a múltat, a gyerekei kivételével, mert hozzájuk ragaszkodott. De nem emelhetett ki részeket a régi életéből, miközben magáévá teszi az újat. A szíve Aude-dal volt, méghozzá itt, ezen a helyen, ahol most élt.
Kidolgoztak egy rendszert, amely szerint Armand készpénzben odaadta neki a fizetését, Charlie pedig Aude házában, egy zárt fiókban tartotta a pénzt. Már régen megadta neki a tartozását, és most már mindent a fiókban tartott pénzből fizetett. A galériától kapott honorárium Aude saját pénze volt. Olyan egyszerű életet éltek, hogy minden szükségletüket fedezni tudták Charlie fizetéséből. Továbbra is segített Armand-nak, hogy olyan változtatásokat hajtson végre, amelyek révén jövedelmezőbbé teheti a vállalkozását. Egy hétvégéjét arra szánta, hogy segítsen kitakarítani a műhelyt. Újrafestették, kicseréltek pár dolgot, Aude pedig új, élénk színű táblákat készített, amelyek feldobták az egész helyet.
Armand már pedzegette, hogy szeretné, ha Charlie betársulna az üzletbe, de ő meg volt elégedve az alkalmazotti státuszával, és azzal, hogy amit tud, megtesz a főnökének. Armand még két hajadon lányát is felbátorította, hogy költözzenek el gyerekestől, így a lakáskörülményei is javultak. Charlie áldásnak bizonyult azok életében, akikkel érintkezett, de különösen Aude-éban;
– Attól tartok, hogy nem leszel boldog, amíg vissza nem mész Párizsba, el nem mondod nekik az igazságot, és rendbe nem teszed a dolgokat – mondta neki Aude az egyik hosszú sétájukon, egy patak mellett a selymes fűben heverészve.
– Már most is boldog vagyok – válaszolta Charlie békésen. – És az nagyon kínos helyzet lenne. – Egyáltalán nem bánta, hogy halottnak hiszik. Anyagilag jót tett velük, közben élvezhette a szabadságát és az életét Aude mellett.
– Túl tisztességes vagy te ahhoz, hogy ezt a helyzetet örökké fenntartsd – érvelt Aude.
– Talán mégsem vagyok az. – Az elmúlt hónapokban olyan dolgokat fedezett fel önmagában, amikről korábban nem is tudott. Itt volt ideje a befelé figyelésre, akár munka közben, a szervizben, akár olyankor, amikor együtt volt Aude-dal. Megkapta az időt ajándékba, és vele együtt a szerelmet is. – Egyébként meg szeretek halottnak lenni. Leegyszerűsíti a dolgokat – ugratta az asszonyt, majd fél karral átölelve megcsókolta Aude-ot. – Már értem, miért csinálnak néha ilyesmit emberek. Ez volt életem legjobb döntése, és veled boldog vagyok. – Legbelül azonban motoszkált benne egy gondolat: rádöbbent, hogy ha nem találkozik Aude-dal, valószínűleg visszament volna.
– Szeretlek, és attól tartok, később nem hagy majd nyugtot neked ez a tudat – vetette fel Aude.
– Nem kellene inkább majd akkor aggódnunk emiatt? – kérdezte Charlie, és egy fűszállal megcsiklandozta Aude nyakát. Utoljára gyerekkorában vette ilyen könnyedén az életet.
– Ha éveket vársz vele, a gyerekeid sohasem fogják megbocsátani, hogy ilyen hosszú időre elhagytad őket. Most még csak hónapokról van szó. – Aude aggódott, mert tudta, hogy Charlie mennyire szereti a gyerekeit.
– Meg akarsz szabadulni tőlem?
– Nem, csak nem akarom, hogy később bármit is megbánj.
– Nincs mit megbánnom. Elégedett vagyok azzal az élettel, amit veled élek. Nem vágyom ennél többre. Harminc éven át másokért éltem. Most én jövök.
– Nem kell meghalnod azért, hogy ezt tehesd. Meghúzhatod jobban a határaidat, kereshetsz új állást, és elválhatsz.
– A végrendeletemben nagylelkűbb voltam, mint amilyen akkor lettem volna, ha elválok. A feleségem ezt már nem akarná megváltoztatni, és biztos vagyok abban is, hogy özvegyként nagyon boldog. Meg mernék esküdni rá, hogy nem sok időbe telik, és újra férjhez megy.
– És azzal bigámiát követ el, méghozzá a tudta nélkül.
– Felőlem nyugodtan. Engem csak az bánt, hogy nem vehetlek feleségül, mert már házas vagyok. De egyszer majd szeretnélek feleségül venni.
– Nem vágyom a házasságra. Már voltam férjnél, de most sokkal inkább vagyok a te feleséged.
– Így vagyok ezzel én is. A kérdés tehát eldőlt. Maradok halott. – Semmi kedve nem volt komolyan venni a dolgot. Ahogy a levegő hűvösebbé vált, beültek a kocsiba, és kényelmesen hazaautóztak. Az együtt töltött időt mindketten drága ajándéknak érezték.
Az ősz közeledtével Charlie esténként már tüzet gyújtott, hogy bemelegítse a nappalit, és ettől a kis ház egyre meghittebbnek tűnt. A sétáik során már óvatosabbnak kellett lenniük, mert az erdőben megjelentek a vadászok, olykor hallották a puskalövéseket. Charlie-t nem érdekelte a vadászat. Ez a sport sohasem vonzotta, és Aude sem szerette a lőfegyvereket. Isabelle apja szenvedélyes vadász volt, társaival keresztül-kasul bejárták Európa erdeit. Többször hívta Charlie-t is, de ő mindig elhárította a meghívást. Madarakat lelőni az égről, vagy egy vadászlesen fagyoskodni értelmetlennek, nagyobb vadra lőni pedig kegyetlenségnek tűnt számára.
Egyik este, miután lefeküdtek, szorosan összebújtak, mert a szobában hideg volt. A kandallóban már kialudt a tűz, a hősugárzót pedig Aude veszélyesnek tartotta, ezért nem szerette. Nagyon félt a tűztől, miután a szülei a lángok között lelték a halálukat. Egymást átölelve feküdtek, és Charlie már épp szeretkezni kezdett Aude-dal, amikor lövéseket hallottak a háztól nem túl messze. Mindketten megijedtek. Charlie-nak nem tetszett, hogy a házukhoz ilyen közel lövöldöznek. Megfordult a fejében, hogy vajon nem néhány tinédzser szórakozik-e az apjuk puskájával, aminek szintén nem örült volna.
– Éjjel is szoktak vadászni? – kérdezte Aude-tól megütközve.
– Nem hinném. Biztos, hogy nem kellene. – Egy darabig hallgatóztak, de nem hallottak újabb lövéseket. Amikor megnyugodtak, ismét átölelték egymást, és kisvártatva elaludtak. Hajnali négy órakor újabb, ezúttal kicsit távolabbról hallatszó lövéssorozatra riadtak fel. Charlie egy ideig feszült figyelemmel feküdt az ágyban, azután felkelt, és bezárta az ajtót. Aude megvárta, amíg visszafekszik, és akkor újra átölelte.
– Semmi vész – mondta. – Aludj nyugodtan, csak vadászok. Ilyenkor ősszel ez van.
Öt perc múlva már mindketten aludtak, és az éjszaka a továbbiakban békésen telt.
– Ez valahogy nem tetszik nekem – jegyezte meg Charlie másnap a reggelinél. Túl közel jártak a házhoz. És az ilyen vaktában lövöldözés veszélyes is tud lenni. Az is lehet, hogy részegek voltak.
– Ezt csinálják minden évben. Ártalmatlan ügy. Nyulakra, kisebb állatokra és madarakra vadásznak. A nyolc év alatt, amióta itt lakom, soha nem lőttek emberre – igyekezett megnyugtatni Aude.
– Nagyon örülök, hogy az emberek halottnak hisznek, de nem szeretném, ha egy helybeli vadász igazmondó embert csinálna belőlem, vagy téged lőne le. Mit gondolsz, nem kéne jelentenünk a rendőrségen?
– Tudnak róla, de semmit sem tehetnek ellene. Hébe-hóba előfordul, hogy lelövik valakinek a kutyáját, és akkor elszabadul a pokol. Aztán a következő évben ugyanez megy. Most egy darabig, amíg tart a vadászati idény, jobb, ha nem mászkálunk az erdőben. De ha kint a szabadban meglátnak, nem fognak lelőni minket – magyarázta Aude nyugodtan.
– Ma ki kell cserélnem egy sebváltót – mondta Charlie szórakozottan, majd elmosolyodott. Milyen más volt ez, mint igazgatósági ülést, termékbemutatót, kormányzati hatósággal megbeszélést tartani. Most sebességváltókat, fékeket cserélt, és egyáltalán nem érezte rosszul magát miatta. Sőt nagyon is kedvét lelte benne.
Nem hiányzott a korábbi élete, és magában mosolygott, ha arra gondolt, mennyire fel lenne háborodva Isabelle, ha tudná, hogy egy autószerelőhöz ment férjhez, akinek a nap végére fekete a keze a gépolajtól, és overallban dolgozik, mint egy közönséges munkás. Mert most az volt, és egyáltalán nem bánta. Azelőtt sohasem gondolt rá, hogy egy ilyen útra lépjen, de kiderült, hogy épp erre van szüksége.
Aznap éjjel és a következő napokban nem hallottak több lövést.
Isabelle azon a hétvégén is vendégeket fogadott. Az új szakácsa, akit most próbált ki, még jobbnak bizonyult, mint akit eddig alkalmazott. Tizennyolc vendég tartózkodott a kastélyban, és ezúttal új, csak nemrég megismert embereket is meghívott. Megpróbálta bővíteni a társasági körét, hogy ezáltal őt is több partiba hívják meg. A nyár folyamán a társasági élete jócskán veszített a lendületéből. Sokan elutaztak, mások meg úgy érezték, hogy a férje idő előtti halála miatt túl korai lenne buliba hívni őt. Egyébként is a legtöbb vendégfogadó háziasszony szemében egy egyedülálló nő pária volt, szemben a nagy becsben tartott szingli férfiakkal. Látva a vendégeit elbűvölő, közöttük fesztelenül jövő-menő Isabelle-t, senki sem gondolta volna, hogy alig négy hónapja vesztette el a férjét.
– Belevaló lány! – súgta oda az egyik vendég egy másiknak, akivel együtt nézték, ahogy mosolyogva, nagyokat nevetve beszélget a hétvégére meghívott két szingli férfi közül az egyikkel. – Jókedvet mutat, pedig biztosan össze van törve a szíve.
Stephanie, aki hallotta őket, tudta, milyen messze jár az illető hölgy az igazságtól. Isabelle megkönnyebbült attól, hogy végre szabaddá vált, noha a jövője aggodalommal töltötte el, mert mi lesz, ha elfogy a pénze? Jobban oda kellett figyelnie erre, mint amikor Charlie még élt, és emiatt keserűséget és haragot érzett iránta.
A férje halála kiborító, kínos és felesleges volt, nem kellett volna egy hosszú munkanap és vélhetően stresszes megbeszélés után fáradtan nekivágni egy veszélyesen kanyargós útnak.
De ha fel is zaklatták a történtek, Charlie halála nem törte össze a szívét, és kifejezetten jónak találta benne azt, hogy mostantól szabadon találkozhatott, szórakozhatott vagy randizhatott bárkivel, akivel csak akart. Ahogy Charlie-nak, úgy Isabelle-nekis a szabadulást jelentette kettejük szerelem nélküli házasságából. Ebben a dologban Charlie egyetértett volna Isabelle-lel.
Egy héttel az első eset után Aude és Charlie éjszaka újból hallották a lövéseket. Ezúttal a házhoz közelebbről, hangosabban hallatszottak. Charlie ki akart menni, hogy odakiáltson, de Aude azt tanácsolta, hogy ne tegye. Nem szerette volna, ha eltalálná egy eltévedt golyó, különösen ha valaki részegen lövöldözik, amire, tekintve a késői órát, jó esély volt. Hajnali három felé járt az idő. A falu, ahol Aude lakott, békés közösség volt, erőszakról nemigen lehetett hallani közöttük. Évekkel ezelőtt előfordult egy csúnya családi ügy, a férfi féltékenységből megölte a feleségét, azután öngyilkos lett. A testvérével kapta rajta az asszonyt az ágyban. Az eset egy időre felbolygatta a helybeliek életét, de viszonylag hamar napirendre tértek fölötte, mondván, hogy az családon belüli erőszak volt, nem egy véletlenszerű bűncselekmény.
Aude biztos volt benne, hogy vadászok lövöldöznek, talán részegek, vagy elragadta őket a hév, de semmiképpen sem bűnös vagy emberellenes szándék vezeti őket. Charlie-nak azonban nem tetszett a dolog, és kérte Aude-tól, hogy legyen óvatos, amikor elmegy hazulról. Aude újra megnyugtatta, Charlie pedig másnap a szervizben megemlítette az éjszakai lövöldözést. Armand megerősítette, amit Aude mondott, ő is arról beszélt, hogy minden évben előfordul ilyesmi a környéken, de emiatt még soha senki nem sebesült meg.
Charlie hitt nekik, de nem volt kibékülve azzal, hogy emberek ilyen hanyagul bánnak lőfegyverekkel, még ha teljesen békések is a szándékaik. A hűvös októberi estéken nem mentek sétálni, és amikor legközelebb hallották a lövéseket, Charlie nem kelt ki az ágyból. Az ajtót a biztonság kedvéért egy ideje amúgy is zárták. A harmadik ilyen alkalommal már nem törődött a dologgal, a másik oldalára fordult, és aludt tovább.
Reggel, amikor munkába indult, három elpusztult mókust és egy megnyúzott nyulat talált a küszöbön. Valaki szántszándékkal tette oda őket. Tréfából? Vagy figyelmeztetésnek szánta? Nem tudhatta. Aude közvetlenül mögötte állt, és amikor Charlie megfordult és ránézett, látta, hogy falfehér az arca.
Nyolcadik fejezet
Aude arca nem véletlenül volt falfehér: az ájulás környékezte, amikor meglátta a küszöbön az élettelen állatokat. Charlie megkérte, hogy menjen be a házba, azután kivitte a tetemeket a közeli erdőbe, majd visszament, hogy kezet mosson, és beszéljen Aude-dal. Ő a konyhában várt rá, de úgy remegett a lába, hogy le kellett ülnie.
– Ez is elő szokott fordulni ilyenkor ősszel? – Számára a megnyúzott nyúl volt a legnyugtalanítóbb.
– Nem – rázta meg a fejét Aude. – Az éjszakai lövöldöző részeg lehetett, vagy őrült. Ilyet még soha senki nem csinált.
– Bejelentem a rendőrségen. Vagy inkább neked kellene – kérte Aude-ot, attól tartva, hogy megfelelő személyazonosító papírok nélkül gyanús alaknak tartanák, és egyrészt nem akarta felhívni magára a figyelmet, másrészt magyarázkodni sem szeretett volna, hogy miért nincsenek okmányai. Halottnak hitték, és azt akarta, hogy ez így is maradjon.
Új életében a neve egy részét megtartva Charles Martinnak mondta magát. Mostanáig senki sem kérdőjelezte meg, és Aude közösségén túl, az őket nem ismerők azt feltételezték róluk, hogy férj-feleség. A tizenhét év korkülönbség ellenére úgy néztek ki, mint bármelyik másik átlagos pár. Charlie megszokásból továbbra is viselte a jegygyűrűjét, és elég fiatalosnak látszott, hogy együttlétük elfogadható legyen.
– Azt hiszem, nekem nem kellene a rendőrségen mutatkoznom – ismételte meg a kérését, átgondolva a dolgot. Aude aggódó tekintettel nézett rá, de a szín már kezdett visszatérni az arcába. – Te tudod, ki tehette az ajtónk elé a tetemeket? – kérdezte gyanakodva. Ahogy leült Aude-dal szemben az asztalhoz, Charlie-nak hirtelen az a határozott benyomása támadt, hogy Aude tudja. Nem tetszett neki, amit az arcán megfigyelt. Rémültnek tűnt, mintha kísértetet látott volna. Nem felejtette el, amit Aude a volt férjéről mondott. A korábbi életében sokakról tudta, hogy csalják egymást, de hasonló bűncselekményt senki sem követett el. Az ő esetükben szó sem volt erőszakról. – Lehet valami köze a volt férjedhez?
– Nyolc éve nem hallottam róla. A válásunk óta egyszer sem próbált kapcsolatba lépni velem, és még évekig börtönben lesz. Két évig, vagy még tovább. Tudom, hogy még nem szabadulhatott. De szenvedélyesen szerette a fegyvereket, és már gyerekkorában előszeretettel vadászott kis állatokra. És szerette megnyúzni őket. Egyszer láttam is, ahogy csinálja, szörnyű volt. Az is nyúl volt, mint amit a küszöbünkön láttunk. Rajta kívül nem ismerek senki mást, aki ilyesmit tenne. Az egész olyan, mint egy aláírás, és egy nekem szánt emlékeztető, hogy még él valahol.
– Lehetett akármelyik környékbeli fiú vagy férfi – próbálta megnyugtatni Charlie. – Ha az exed még börtönben van, akkor nem ő volt – tette hozzá nyugodtan. – Nem ő az első ember, aki mókusokat gyilkol, és megnyúz egy nyulat. Valószínűleg csak véletlen.
– Nem hiszem – válaszolta a rémülettől kerekre tágult szemmel Aude. – Szerintem ő az, és azt akarta, hogy tudjam, itt van a közelben.
– Van egy egyszerű megoldás a kérdés eldöntésére. Legalábbis lennie kell. Anélkül, hogy ő erről tudomást szerezne, utána tudsz nézni, hogy börtönben van-e még?
– Nem tudom. Gondolom, igen.
– Tudja, hogy hol laksz?
Aude bólintott.
– A címem rajta volt a válási papírokon. Ma utánanézek, mit tudok kideríteni. És Charlie... sajnálom. – A legkevésbé sem akarta a saját múltját bevinni Charlie életébe, sem veszélybe sodorni őt vagy önmagát.
– Nem számít. Ha tudja, hol laksz, előbb vagy utóbb úgyis tudomást szerzett volna rólam. És nincs semmi titkolnivalónk, vagy legalábbis neked nincs. Elvált, szabad nő vagy. Ami pedig engem illet, hivatalosan halott vagyok, ami problémát jelenthet. – Elmosolyodott. Próbálta felvidítani Aude-ot, látva, mennyire aggódik.
– Őrülten féltékeny. Nem akarom, hogy bántson – mondta Aude könnyes szemmel. Számára ami most történt, az megismétlése volt annak, ami nyolc évvel ezelőtt a szerelme halálához vezetett. – Nem értem, hogyan szabadulhatott ki. Legalább tíz év börtönre ítélték Jean-Michel haláláért. – Charlie-nak nem kellett megkérdeznie, kiről van szó. Sejtette, hogy ő az a férfi, akivel Aude randizott, miután elvált a férjétől.
– Derítsük ki, hol van, aztán, ha kell, elmehetsz a rendőrségre, és bejelentheted az esetet – tanácsolta. Nem sokkal ezután elment dolgozni, de meghagyta Aude-nak, hogy zárja be utána az ajtót, és majd számoljon be neki arról, hogy mit tudott meg.
Aude várt egy órát, azután telefonált a börtönbe. Tudta, hogy a Réau-ban tartják fogva. Megőrizte a papírt, amire felírta a börtöne telefonszámát és minden lényeges információt. Azt remélve, hogy könnyebben kap tájékoztatást, a telefonban a feleségeként mutatkozott be, mire átkapcsolták a szociális előadóhoz. Aude arra számított, hogy a volt férje még mindig ugyanabban a maximális biztonságú börtönben van.
Hosszas várakozás után végre meghallotta a szociális előadó, Virgil Thomas hangját. Azt kérdezte, ki ő, és miért érdeklődik Paul Pasquier felől. Aude elismételte, hogy ő a felesége, mire a férfi szigorú hangon közölte vele, hogy a szóban forgó elítélt elvált. Aude ekkor „a volt feleségére" helyesbített, és megkérdezte, hogy Paul a börtönben van-e még, vagy szabadon engedték. Hosszú hallgatás következett, majd Virgil Thomas közölte vele a rideg tényt.
– Pasquier tíz nappal ezelőtt megszökött. – Aude-nak elakadt a lélegzete. – Van valami információja a hollétét illetően? – kérdezte a férfi, mire Aude beszámolt az éjszakai lövésekről, valamint a háza ajtajában talált mókus- és nyúltetemekről. – Azokat bárki odatehette. – Vagyis Virgil Thomast nem győzte meg. – Ő szeretett állatokat megnyúzni – folytatta Aude félénken. – Aggódtam, hátha kiengedték, ezért is telefonáltam. – A szociális előadó megkérdezte a nevét, a lakcímét, a telefonszámát, és arra kérte, hogy hívja fel, ha bármilyen egyéb információja van, vagy ha hall Paul Pasquier felől. Aude ekkor már biztosra vette, hogy Paul volt az, és a rémülettől összeszorult a torka.
– Ez nem elégbizonyíték, hogy meggyőzzön engem, valóban Pasquier volt a tettes, de mindenképpen számolhatunk a lehetőséggel, főleg ha mindmáig dühös magára a válás miatt. Legyen nagyon óvatos! – figyelmeztette érezhetően barátságosabb hangon a férfi. – Egyedül él?
– Én.., ööö... nem – hebegett Aude. – Thomas elárulta, hogy a hatóságok veszélyesnek tartják Pasquier-t. Újabb tizenöt év letöltésére ítélték, amiért három évvel ezelőtt megölte egy rabtársát.
– A fennmaradó büntetése letöltésére a börtön közepes biztonságú részébe szállították, ahol verekedésbe keveredett. – Virgil Thomas ismét óvatosságra intette, és arra, hogy ha meglátja valahol a volt férjét, értesítse a rendőrséget vagy a börtönt. – Feltételezzük, hogy fegyver van nála, és tudjuk, hogy veszélyes. Nagyon vigyázzon magára! – mondta komolyan, mert most, hogy beszélt Aude-dal, aggódott érte.
– Köszönöm. – Aude remegő kézzel tette le a telefont. Rögtön felhívta a szervizben Charlie-t, és elmondta neki, amit megtudott. A férfi kérte, hogy maradjon a házban, tartsa zárva az ajtókat és az ablakokat, ő pedig majd ebédidőben hazaugrik, hogy megbeszélje vele a helyzetet.
Ezután szólt Armand-nak, hogy néhány órára el kell mennie, és nem sokkal dél előtt röviden kopogott a faház ajtaján. Aude óvatosan közeledett az ajtóhoz, és amikor hallotta, hogy Charlie az, beengedte. Aggodalommal eltelve ültek le, hogy megbeszéljék, mit tegyenek ezután. Aude most már biztos volt benne, hogy a volt férje a közelben van, ő rakta le az állatok tetemeit az ajtajuk elé figyelmeztetésül, és hogy megrémítse őt. Beszámolt Charlie-nak arról, hogy a szociális előadó riasztotta a helyi rendőrséget.
– El kell tűnnöd innen – felelte Charlie határozottan. – Nem ülhetsz itt tétlenül várva, hogy mikor bukkan fel. Ha csakugyan ő lövöldözött, akkor több mint egy hete itt ólálkodik, és tegnap éjjel egészen az ajtódig merészkedett. Valószínűleg látott bennünket.
Aude felsóhajtott. Biztos volt benne, hogy Charlie-nak igaza van.
– Talán most megfelelő az időzítés – mondta halkan.
– Hogy megöljenek? – nézett rá Charlie. – Remélem, nem. Szeretném, ha amilyen hamar csak el tudjuk intézni, elmennél innen, Aude.
– Én meg azt hiszem, haza kellene menned – felelte Aude. – Már több mint négy hónapja, hogy eltűntél. A gyerekeid megérdemlik, hogy megtudják, életben vagy. Szép illúzió volt, hogy kiléphetsz az életedből, de a valóságban vannak kötelezettségeid. Nem szökhetsz el tőlük végérvényesen. Ahhoz, hogy közös életet kezdhessünk, annak rendje és módja szerint szakítanod kell a régivel.
Charlie tudta, hogy ez az igazság, de megpróbált kibújni alóla. Eljön az a pont, amikortól „halottnak" lenni egyre bonyolultabb lesz. Megtudta, amit meg kellett tudnia önmagáról és a házasságáról, de még a munkájáról is. És már itt volt neki Aude. Vele akart élni, nyíltan, nem bujkálva. Talán házasságról, sőt egyszer még gyerekekről is szó lehetne, habár erről nem kérdezte meg Aude-ot. De nem kell most rögtön eldönteni.
Gondolatban már most is házasoknak érezték magukat, a valóság azonban megint más, és annak is megvoltak a hátrányai, hogy halottnak adta ki magát. Komoly segítségre lenne szükség ahhoz, hogy visszafordítsa, amit tett, hogy visszafizethesse a már szétosztott biztosítási kifizetéseket, és rendet rakjon abban a káoszban, amit minden bizonnyal az adókkal okozott.
De tudta, hogy Aude-nak igaza van. Tartozik azzal a gyerekeinek, hogy visszamenjen, megszüntesse a rendetlenséget, amit az életükben és a fejükben okozott, és szembenézzen Isabelle-lel. Neki vissza kellene fizetnie a kapott nyugdíjat. Jerome-nak is magyarázattal tartozik, és rendesen ki kell lépnie a munkahelyéről.
– Charlie, el kell menned, méghozzá most rögtön – sürgette Aude. – Biztos, hogy lát bennünket, és ha tudja, hogy velem vagy, megöl. Egyszer már megtette. Te nagyobb veszélyben vagy, mint én. Ez az ember őrült.
– Hiszek neked, de nem foglak itthagyni. Életem során bármikor újra a felszínre jöhetek, de most azt akarom, hogy amilyen gyorsan csak lehet, elköltöztessünk téged innen.
– Hová? Ez az otthonom. Itt dolgozom. Nincs más hely, ahová mehetnék.
– Szerzünk neked egy olyan helyet, ahol nem talál rád.
– És ha most is figyel bennünket? – Aude-on látszott, hogy nagyon fél, míg Charlie próbált ellenállni, nehogy ő is pánikba essen.
– Ha figyelne, akkor már bekopogott volna. Próbáljunk nyugodtak maradni. Kiveszünk neked egy kis házat valahol, és ha már elhelyezkedtél, elmegyek Párizsba, és rendezem ott a dolgokat. Időbe fog telni, amíg megoldjuk a technikai részleteket. Nem akarlak belerángatni abba a káoszba, amit összehoztam. Keresünk egy nyugodt helyet, bérelünk neked ott egy házat, és ha már biztonságban érzed magad, elintézem az ügyeimet Párizsban. Ha ilyen sokáig elboldogultak nélkülem, ki fognak bírni még pár hetet, amíg visszatérek. Most te vagy a legfontosabb. Minél gyorsabban el akarlak innen vinni.
– Mikor? – nézett rá a félelemtől tágra nyílt szemmel Aude.
– Ma este, ha lehet. Legrosszabb esetben holnap.
– Ilyen hamar nem mehetek el – nézett körül Aude, mire Charlie megfogta a kezét.
– De, elmehetsz. Számomra nincs fontosabb a biztonságodnál. Nem számít rá, hogy elmegyünk. Valószínűleg nem figyel minket állandóan, ha figyel egyáltalán. Kezdjél csomagolni. Én megyek, és beszélek Armand-nal. Nem akarom szó nélkül itthagyni, de el kell mennünk, nincs más választásunk.
Aude bólintott, és indult, hogy elővegyen egy bőröndöt. Aztán újra Charlie felé fordult.
– Mit csináljak a festményeimmel?
– Egyelőre hagyd itt őket. Visszajövünk értük, ha már megszűnt a veszély, mert elkapták őt. Azt mondtad, már keresik. Biztos vagyok benne, hogy amilyen hamar csak lehet, el akarják kapni. Később visszajövünk a többi holmiért, vagy ha itt akarsz maradni.
– Azt mondtad, ha itt „akarsz" maradni – nézett rá Aude. – Te nem jössz vissza velem? – Érezte, hogy Charlie gondolatban távolodik tőle, és ez majdnem olyan félelemmel töltötte el, mint hogy a volt férje megtalálhatja őket. Nem akarta elveszíteni őt, de tudta, ha úgy dönt, hogy visszamegy a régi életéhez, nem tudná megakadályozni. Lehet, hogy az egész csak képzelődés volt, kettejük rövid ideig tartó közös álma, amely most véget ér. Az arckifejezését látva Charlie gyengéden magához ölelte.
– Nem hagylak el, Aude. Tiszta helyzetet akarok teremteni számunkra. Csak miattad megyek vissza. Ha te nem lennél, tovább bujkálnék és futnék az emberek elől. De ennél te jobbat érdemelsz, és a gyerekeimmel kapcsolatban igazad van. A gyors és könnyű utat választottam, amikor lehetőségem nyílt rá. Most jól kell csinálnom, mindannyiunk érdekében. Bárhol leszel is, vissza fogok jönni hozzád. Lehet, hogy többször is meg kell tennem az utat oda-vissza, amíg rendbe nem teszek magam körül mindent. Nem hagylak el, de azt akarom, hogy biztonságban élhess.
Aude bólintott, és letörölte a könnyeit.
Charlie még egyszer a lelkére kötötte, hogy zárkózzon be, még a függönyöket is húzza be, és elment, hogy beszéljen Armand-nal. Nagyon nem volt ínyére, hogy rossz hírt közöljön vele, de ha Aude volt férje a környéken ólálkodik, és figyeli őket, akkor félő, hogy Aude nincs biztonságban ezen a helyen, úgyhogy amilyen gyorsan csak lehet, el kell vinnie innen. Ha valóban Pasquier lövöldözött a közelben, akkor éjszaka semmi sem védi őket a kis faházban. Charlie erősen hajlott rá, hogy elhiggye, ha tényleg megölt már két embert, Pasquier valóban őrült. Számára ez meggyőző bizonyítéknak látszott, és minden veszélytől a lehető legtávolabb akarta tudni Aude-ot.
Miután beért a szervizbe, elmagyarázta Armand-nak, milyen helyzetben vannak.
– És most elmentek? – nézett a főnök szomorúan reménybeli üzlettársára.
Charlie bólintott.
– Kénytelenek vagyunk. Az elvált férje veszélyes alak. Megszökött a börtönből, és gyilkos. Aude szerint itt van valahol a közelben.
– Akkor igazatok van, ha elmentek. Gondolod, hogy ha visszakerül a börtönbe, ti is visszajöttök ide? – kérdezte Armand reménykedve.
– Nem tudom – válaszolta Charlie becsületesen. – Jelenleg az én életem is bonyolultnak tűnik. Rendet kell tennem benne, és ehhez bizonyos dolgokat tisztáznom kell. Az az autó, amit behoztak hozzád azzal, hogy a parti őrség tizenöt méter mélyen találta meg a tengerben, az én kocsim volt. Aznap este lezuhantam a szikláról, de valahogy túléltem. Vissza kell mennem, és rendbe kell tennem a dolgokat. Felnőtt gyerekeim vannak, de még szükségük van az apjukra. Az a négy hónap, amióta itt vagyok, életem legjobb időszaka volt, és nagyon szerettem veled dolgozni. Ezt sem fogom elfelejteni.
– Ha visszajössz, a partneremmé teszlek a szervizben – mondta erre Armand meleg mosollyal. Ők ketten időközben barátokká váltak, akik kölcsönösen tisztelték egymást.
– Évek óta ez a legjobb állásom. És rengeteg dolgot tanítottál nekem.
– Néhány dolgot én is tanultam tőled. Olyan ember vagy, akivel jó együtt dolgozni. De minden tekintetben jó ember vagy. Vigyázz magadra, és ha rendezted az ügyeidet, gyere vissza. A szerviz és én várni fogunk.
– Még találkozunk – ígérte Charlie.
– És most tűnjetek el a városból, még mielőtt az a seggfej megtalálna benneteket! – köszönt el Armand.
– Vigyázz magadra, barátom! – veregette vállon Charlie Armand-t, majd nehéz szívvel visszaindult Aude házához. Nem szívesen hagyta ott az autószervizt, ahol jól keresett, és élvezte a munkát, de most így kellett tennie.
A kopogtatását hallva Aude beengedte. Már három tele bőrönd és egy tömött táska várta, hogy elmenjen innen. Vászonba és műanyagba csomagolt festményei egymásra rakva feküdtek a konyhaasztalon. Legalább húsz olyan volt, amit még nem küldött el a galériájába, mert az utolsó simításokat még el akarta végezni rajtuk. Elcsomagolt egy vázlattömböt és néhány ceruzát. A házban rend és tisztaság volt. Aude farmernadrágot, fehér pulóvert és egy meleg dzsekit viselt. Charlie körbenézett a kis házban, ahol minden elkezdődött, és ahol olyan boldogok voltak.
– Visszajövünk – ígérte, és megölelte Aude-ot. Ezek után gyorsan berakta a csomagokat a kocsiba, mert bár nem volt olyan érzése, hogy figyelik, ebben nem lehettek biztosak. Mialatt Aude bezárta a házat, Charlie a kocsiban várakozott, és arra a pillanatra gondolt, amikor az erdőben botladozva először látta meg a fák között derengő fényt, majd amikor a nő kinyitotta előtte az ajtót, és kezdetét vette a varázslat.
Már járt a motor, amikor Aude beszállt a kocsiba, és elindultak a földúton. Hoztak magukkal valamennyi ennivalót, a maradékot pedig Aude kidobta. Minden olyan gyorsan történt, de ha Paul Pasquier itt van valahol a közelben, akkor nem lehetett maradásuk. Ez volt a legokosabb, amit tehettek.
– Hová megyünk? – kérdezte Aude.
– Halvány sejtelmem sincs – felelte Charlie, és kiérve az útra, amelyen a balesete estéjén jött, az ellenkező irányba indult tovább. Ezen haladva két óra alatt elérnék Párizst, de útközben sok más lehetőség közül választhattak. Charlie elég jól ismerte a vidéket, és eszébe jutott néhány hely, ahol Aude kényelmesen és biztonságban érezheti magát, amíg rá vár.
Az út kalandnak tűnt mindkettőjük számára, és ahogy távolodtak a falutól, ahol nyolc évig élt, és ahol újabban a volt férje rejtőzhetett, Aude máris jobban nézett ki. Végig az óceán mellett autózva eltelt egy kis idő, mire megláttak egy másik falut, és jóval messzebb egy várost. Elhaladtak a hely mellett, ahol az útról letérő kocsija lezuhant. Charlie rögtön felismerte.
– Itt kezdődött minden négy és fél hónappal ezelőtt. Mintha egy másik életben történt volna – nézett a mellette ülő Aude-ra, aki bólintott, és odahajolva megcsókolta Charlie-t. A következő falu elég messze volt, és Charlie már az ismerős úton ment, amit számtalanszor megtett a kastély és a város között. Most Aude leharcolt autóját vezette, de mivel nemrég feltuningolta, új féket szerelt be és új gumikat rakott fel, úgy működött, mint egy új autó.
A tengerparti Equemauville-ben, ahol Charlie még sohasem járt, megálltak ebédelni. A kis kikötővárosnak a múltat idéző főutcája és tizenkétezer lakosa volt, vagyis négyszer több, mint Vattetot-nak. Az egyik kis szállodában Charlie kivett egy szobát éjszakára. Amikor vacsorázni mentek, útközben felfigyelt egy ingatlanirodára, amelynek kirakatába bérelhető szép kis házak fényképeit rakták ki. Kevesebb mint egy óra távolságra voltak attól a helytől, ahol Aude eddig lakott, és inkább nyaralóhelynek tűnt, de népesebb volt, ami Aude szempontjából Charlie-nak jobban tetszett. Nem szerette volna valami néptelen helyen hagyni őt, ahol nincs senki a közelben, akihez segítségért fordulhatna, amíg ő Párizsban időzik.
A jól sikerült vacsora után egyenesen a szállodába mentek. A kellemes kis szobában kandalló is volt. Korán ágyba bújtak, és Charlie magához ölelte Aude-ot. Tudta, hogy nyugtalanítja a jövő, a volt férje, de érezte, hogy itt, ebben a bájos kisvárosban biztonságban lesz. Barátságos helynek tűnt, sok üzletet, néhány éttermet és egy híres templomot és kolostort is láttak, amelyben egy szent élte az Istennek szentelt életét, amit Charlie jó jelnek vélt.
Bezárták a szobájuk ajtaját, és aznap éjjel mindketten jól aludtak, nem kellett az éjszakában felhangzó puskalövésektől, sem bűnöző exférjtől tartaniuk. Menekülésszerű távozásuk a kis faházból felizgatta őket, de ebben a festői kisvárosban biztonságban érezték magukat. Nehéz volt elképzelni, hogy ezeken a csinos házakkal, éttermekkel és üzletekkel tele, jól megvilágított utcákon bármi rossz történhet. Gyanús alakok itt biztosan nem ólálkodhatnának észrevétlenül.
Croissant-t és tejeskávét reggeliztek a szállodában, reggeli után pedig elsétáltak az ingatlanügynöki irodába. Az irodát vezető nő elmondta, hogy a nyaralóközösség távozása után, a téli időszakban kedvezményes áron érhetők el a bérleményeik, amelyekből jelenleg öt közül lehet választani. A többit a tulajdonosok használják a téli hétvégéken. Aude elképedt, amikor meghallotta a téli, kedvezményes árakat, és Charlie-ra nézve megrázta a fejét. Meg volt győződve róla, hogy ezeknél olcsóbbat is találnának, de Charlie mindenképpen meg akarta nézni őket.
Úton volt vissza a bankszámlával és hitelkártyákkal felszerelt való életbe, bár egyelőre mindezek Isabelle-é és a gyerekeié voltak. El volt szánva, hogy a megélhetése biztosítására legalább egy részüket visszaszerezze. És bármelyik házat, amit megmutatnak neki, kétség kívül minden további nélkül megengedhette magának.
Aude-nak nem volt tiszta képe arról, és nem is akarta tudni, hogy mije van vagy volt Charlie-nak, de most hirtelen az a benyomása támadt, hogy több lehet az, mint gondolta. Charlie soha nem beszélt neki a Veules-les-Roses-ban lévő kastélyról. Amilyen szerény és tapintatos volt, Aude-ban fel sem merült, hogy akár gazdag is lehet. Őt magát szerette, nem a pénzét.
A házak közül kettőt nagyon nyomasztónak találtak. A harmadik egy régimódi nagy családi ház volt, sokkal több hellyel és több hálószobával, mint amennyire szükségük volt, kettő pedig régies, jó állapotban lévő kis ház. Aude bármelyikben kényelmesen ellakhatna, amíg Charlie-val együtt vissza nem térhet a házába. Ő azt választotta, amelyikről látta, hogy a legjobb lesz Aude-nak, és havonta fizetendő bérleti díjjal kivette.
Mindketten remélték, hogy hamarosan elkapják Pasquier-t, és visszaviszik a börtönbe, a veszély pedig ezzel elhárul Aude feje fölül. Akkor visszaköltözhet a faházba, hogy ott várja meg, amíg Charlie visszatér az élők földjére, visszaszerzi a pénze egy részét, és beadja a válókeresetet.
– Máris beköltözhetnek – mondta az ingatlanos. Charlie-nak most is, mint kezdetben, Aude-ot kellett megkérnie, hogy fizesse ki az első havi lakbért és a letétet, azzal az ígérettel, hogy megadja neki, mihelyt újra lesz bankszámlája, számítása szerint napokon belül. Kijelentkeztek a szállodából, és a csomagjaikkal meg egy kulccsal felszerelkezve indultak új lakóhelyükre. A csomagokat Charlie vitte be abba az óceánra néző hálószobába, amit Aude használni akart.
– Nem lesz túl drága? – nézett rá Aude aggodalmas arccal, mire Charlie rámosolygott.
– Megoldom.
Ezek után vásárolni mentek, és megtöltötték a hűtőszekrényt. A házban egy mindennel felszerelt konyha, a nappaliban pedig tévé és lemezjátszó berendezés is volt. Az ingatlan kényelemben és szépségben felülmúlta az erdei faházat, és Aude felvillanyozva fedezte fel és próbálta ki mindazt, ami újdonság volt számára.
– Még soha nem volt ilyen elegáns házam – mondta. Charlie-nak eszébe jutott a kastély, amit azóta Isabelle megörökölt, és amit a váláskor oda szándékozik neki adni. Hol volt ez a kis nyaraló a kastélyhoz képest, de Aude hálásabb volt érte, mint Isabelle valaha is bármiért. Este korán lefeküdtek, és önfeledten szeretkeztek. Mivel nem voltak körülöttük a megszokott tárgyaik, a ház egyelőre személytelen hangulatot árasztott, mégis kezdték otthonosan érezni magukat benne. Charlie ma már bárhol otthon tudta érezni magát, ha Aude is vele volt.
Másnap délelőtt hosszú sétát tettek a parton, és csak azért mentek vissza a házba, hogy Charlie elintézhesse azt a négy hónapja esedékes telefonhívást, amiről azt hitte, soha nem kell sort kerítenie rá. Nem Isabelle-t hívta, az túl nagy lépés lett volna, hanem az ügyvédjét. Amikor bemondta a nevét, Philippe Delacroix titkárnője azonnal bekapcsolta őt.
– Kivel beszélek? – kérdezte az ügyvéd nyersen, arra gondolva, hogy egy szélhámos akarja kiadni magát Charlie-nak. De a következő pillanatban felismerte a hangját.
– Én vagyok az, Philippe. Charlie.
– Úristen! – kiáltotta az ügyvéd mélyen megrendülve. – Mi történt? Hol voltál? Ott voltam a temetéseden!
– Tudom. Hosszú – felelte Charlie az aggódó Aude kezét fogva. – Majd elmondom személyesen.
– Most hol vagy?
– Körülbelül másfél órányira Párizstól. – Az életem szerelmével, akarta hozzátenni, de meggondolta magát. Philippe-nek bőven lesz mit megemésztenie, ha majd sor kerül a találkozásukra. Meglepett hangját hallva megértette, hogy újbóli felbukkanása döbbenetes hatású lesz.
– Végig kórházban voltál?
– Nem, egyáltalán nem voltam.
– Felhívtad már Isabelle-t?
– Nem, először téged hívtalak.
– Mielőtt hazamennél, gyere be hozzám az irodába.
– Férjhez ment már? – kérdezte Charlie félig viccnek szánva. Mindent el tudott képzelni. Jól ismerte Isabelle-t.
– Természetesen nem. De mindannyian azt hittük, hogy meghaltál, és annak megfelelően kezeltük a helyzetet. Most, hogy visszajöttél, rengeteg adminisztratív munka vár ránk.
– Sejtettem, hogy így lesz. Közel jártam ahhoz, hogy ne jöjjek vissza, de nem lenne méltányos a gyerekekkel szemben. És hiányoznak nekem. Hogy vannak?
– Amennyire tudom, jól. – Charlie a feleségére nem kérdezett rá. Hamarosan úgyis találkozik vele, és gyanította, hogy Isabelle nem lesz boldog a viszontlátástól. Aggódni fog a pénz miatt, amely talán nem maradhat az övé. Arról nem tudhatott, hogy Charlie nagylelkű akar lenni vele. – Mikor jössz vissza a városba?
– Ma – felelte Charlie egy sóhaj kíséretében, vágyakozó pillantást vetve Aude-ra. Egyáltalán nem akart visszamenni, de tudta, meg kell tennie a gyerekei és talán a saját érdekében. Aude-nak igaza volt. Ezt becsületesen és szépen végig kell csinálnia. Aude kezdettől fogva ezt mondta, és tudta, hogy valahol a lelke mélyén Charlie is ezt akarja. Elszökni és elbújni könnyebb volt, mint most, csaknem öt hónap után visszamenni. De készen állt rá. Már egy ideje töprengett rajta, Paul Pasquier csak előbbre hozta az idejét.
– Amint megérkeztél, gyere be az irodába – figyelmeztette Philippe határozottan. – És Charlie – tette hozzá immár jóval melegebb hangon –, jó, hogy újra itt vagy! Hiányoztál. – Bármit tett is Charlie, Philippe boldog volt, hogy a barátja él.
– Lehet, hogy te vagy az egyetlen – válaszolta Charlie. Meghatotta, hogy az ügyvédjének, aki egyben a barátja is volt, hiányzott, és örül annak, hogy visszajött. Gyanította, hogy a gyerekein kívül Philippe lehet az egyetlen ember, aki őszintén örül ennek a fordulatnak.
Amikor letette a telefont, Aude már tudta, hogy Charlie el fog menni. De megígérte, hogy nemsokára visszajön, és amíg a dolgait intézi, hacsak teheti, eljön, és néhány napig vele marad. Mobiltelefonon tartani tudják a kapcsolatot, és Charlie azon lesz, hogy mindent a lehető leggyorsabban elintézzen. Azt tanácsolta Aude-nak, hogy rögtön telefonáljon a rendőrségre, ha látja az exét, vagy sejti, hogy a közelében van. Amikor mindent apróra megbeszéltek, búcsúzóul még egyszer összebújtak az ágyban, aztán Aude kiállt a ház ajtajába, és integetett a kocsi után, amivel Charlie elment. Az autót aznap bérelte, hogy Aude-ét nála hagyhassa.
Életük egy fejezete véget ért, és mindketten sejtették, hogy soha többé nem lesz olyan, mint amikor kettesben éltek Aude kis faházában egy olyan világban, ami mindenestől az övék volt. A jövőben más emberek is jelen lesznek az életükben. De most még ott voltak egymásnak a saját magánuniverzumukban, és történjék bármi a későbbiekben, tudták, hogy együtt lesznek. Addig még tisztáznia kell magát a gyerekei előtt, és sárkányokat kell legyőznie.
Kilencedik fejezet
Nagyobb volt a forgalom, mint amire számított, így majdnem két órába telt, mire a belvárosba ért. Elakadt a lélegzete, amikor meglátta az ismerős környéket, ahol az eddigi életét leélte. Már el is felejtette, milyen gyönyörű város Párizs, és hogy mennyire szereti. A Champs-Élysées-t keresztezve elnézett a Diadalív felé, ahol a hatalmas francia zászló lobogott a szélben. Könny szökött a szemébe. Itthon volt.
Egyenesen az ügyvédje irodájához hajtott, ami a 8. kerületben, a rue François Premier-n, a legelegánsabb üzletek tőszomszédságában volt. Isabelle jutott az eszébe, miközben felfelé ment vele a lift. Philippe Delacroix rögtön kijött a recepcióra, és elérzékenyülve megölelte Charlie-t. Bevezette az irodájába, ahol ügyfele és barátja már vagy százszor járt. Philippe valamivel fiatalabb volt nála, a második feleségével élt, és mindkét házasságából két-két gyereke született. Hellyel kínálta Charlie-t, és miközben ő maga leült vele szemben az íróasztala mögé, figyelmesen végignézett rajta. Úgy látta, hogy Charlie jól néz ki, kipihent és boldog, és ebből rögtön gyanút fogott, hogy alighanem nő lehet a dologban. De percek alatt rájött, hogy egy sima nőügynél nyilván komolyabb történetről van szó. Charlie-t majdnem öt hónapja halottnak hiszik, és ez hosszú idő arra, hogy valaki csak úgy eltűnjék, és hagyja, hogy a szerettei halottnak higgyék, sőt el is temessék. Ha pedig most visszajött, akkor bizonyára meggondolta magát.
– Mi történt? – kérdezte, és Charlie nem tudta, hol is kezdje.
– Balesetem volt. Arra gondoltam, hogy azt fogom mondani Isabelle-nek és a gyerekeknek, hogy beütöttem a fejemet, és elvesztettem az emlékezetemet, de ez nem igaz. Azért jöttem vissza, hogy elintézzem a dolgokat, és elmondjam az igazságot. Fáradt voltam, késő este volt, és a kastélyhoz vezető út pokolian rossz állapotban van: Elaludtam a volánnál, lezuhantam a szikláról a tengerbe, és elég csúnyán megsérültem. Nem tudom, hogyan, de a kocsi ajtaja kinyílt, és ki tudtam úszni, még mielőtt az autó elsüllyedt volna. A felszínre vergődtem, visszakapaszkodtam a sziklafalra, és elindultam gyalog az úton. Menet közben jöttem rá, hogy itt a soha vissza nem térő alkalom, hogy kisétáljak az életemből, és eltűnjek örökre, hadd higgye mindenki, hogy meghaltam. Gyűlöltem az életemet.
– Ezt még azelőtt gondoltad, hogy bármi is történt volna, mielőtt találkoztál volna valakivel? – kérdezte Philippe, és Charlie határozottan bólintott.
– Mindent gyűlöltem az életemben, a munkámat annál a seggfej Jansennél, a házasságomat, a kastélyt, az embereket, akiket Isabelle minden hétvégén odahívott. Utáltam az egészet, úgy, ahogy volt. Semmi értelmét nem láttam az életemnek. Arra is gondoltam, hogy hagyom, hadd fulladjak bele a tengerbe, de aztán mégsem tettem. El akartam futni örökre. A baleset volt az egyetlen esélyem a menekülésre. Korábban sosem gondoltam, hogy ennyire vágyom rá. De most megragadtam az alkalmat. Másnap elindultam a kastély felé, de képtelen voltam visszamenni.
– Voltak, akik nagyjából ugyanezt megtették, és soha nem találták meg őket – jegyezte meg Philippe, akire nagy hatással volt, amit eddig hallott.
– A házasságunk évek óta halott volt. Tudtam, hogy Isabelle-t nem viselné meg különösebben, ha meghalnék, talán még örülne is neki. Nem is emlékszem, mikor volt az, amikor még szerettük egymást. Egy szó, mint száz, amikor a baleset után gyalog mentem tovább, legalább egy órán keresztül egyetlen házat, embert vagy autót sem láttam. De aztán a fák között megpillantottam egy kis házat, amelyben égett a villany. Odavánszorogtam a maradék erőmmel, és a kopogásomra egy nő nyitott ajtót. Egy nő, aki megváltoztatta az életemet. Gyönyörű, okos és kedves. Festő, a Beaux-Arts-on tanult. Bámulatos ember. Azóta is együtt élünk a kis házában, autószerelőként dolgozom, amit mellesleg nagyon szeretek. Ő mindig mondogatta, hogy a gyerekek miatt vissza kellene jönnöm, és igaza volt, úgyhogy most itt vagyok. Tisztában vagyok vele, hogy neked ezzel rengeteg munkát okozok.
– És ő hol van most? Magaddal hoztad? – Philippe remélte, hogy nem, mert az alaposan megnehezítené a dolgukat, de az ember sohasem tudhatja. Charlie-nak több esze volt, és Aude-ot is védeni akarta.
– Nem, egyedül jöttem. Az ügyemet magamnak kell intéznem.
– Mit akarsz? Visszamenni Isabelle-hez? – Eddig nem úgy hangzott, de Charlie becsületes ember volt, néha akár a maga kárára is. És Philippe látta az ujján a jegygyűrűjét.
– Természetesen nem. Évekkel ezelőtt véget kellett volna vetnünk a házasságunknak. El akarok válni. Megtarthatja a kastélyt, amit a végrendeletemben ráhagytam. A lakást használni akarom, de a tulajdonjogát a gyerekekre ruházom, ahogy a végrendeletemben szerepelt. Egyetlen dolog van, amit vissza akarok kérni a gyerekeimtől. Az aktíváim és befektetéseim hetvenöt százalékát adtam nekik a törvény által megszabott hatvanhat százalék helyett. Megtarthatják a hatvanhat százalékot, de visszakérem a kilencszázalékos különbözetet. Ebből fogok élni. Isabelle-nek vissza kell adnia a Jansentől kapott járadékot, mivel nem haltam meg. Vissza kell utalnunk a biztosítási pénzt, amit az örökösödési adók kifizetésére szántam, de az államnak is vissza kell fizetnie az adókat, mivel nem vagyok halott, szóval ezek visszakerülnek a biztosítóhoz, úgyhogy ez rendben lesz. A vagyonom huszonöt százalékán, amit Isabelle kapott, a váláskor osztozni fogunk.
Charlie hagyott pár perc gondolkodási időt az ügyvédnek, mielőtt összegezte volna a várható anyagi helyzetét és a teendőket.
– Mindent összevéve visszakapok kilenc százalékot a pénzemből a gyerekektől, és további tizenkét és fél százalékot Isabelle-től. Ennyi nekem több mint elég. Szerzek valami munkát. Remélhetőleg ezúttal sikerül olyat találnom, amit szeretni fogok. Jó lenne újra a könyvkiadás területén dolgozni, lehetőleg szerkesztőként. Nem kell, hogy az életben még egyszer vezérigazgató legyek. Nem is akarok.
Philippe lenyűgözve bámult rá. Minden, amit Charlie mondott, tökéletesen értelmes, alaposan átgondolt, és mindenkivel szemben méltányos és igazságos volt. Tudta, hogy Charlie gyerekei boldogok lesznek attól, hogy az apjuk visszatért. Ugyanezt nem mondhatta el Isabelle-ről. Charlie-hoz hasonlóan ő is gyanította, hogy Isabelle jobban örül a pénznek, amit kapott, mint egy élő férjnek.
– Szerényebb lettél, barátom. Nem úgy, mint az „özvegyed". Lehet, hogy egy fillérről sem akar majd lemondani. – Ismerve Isabelle-t, Charlie ezt is elképzelhetőnek, sőt egyenesen valószínűnek tartotta. Küzdeni fog, hogy megtarthassa a pénzt. Fel volt készülve rá.
– Van választása?
– Lehet, hogy harcolnunk kell vele. Azzal, hogy visszatértél a halálból, nagyon rossz bizonyítványt fog kiállítani magáról, ha semmit sem hajlandó visszaadni neked, amikor olyan sok pénzt, ráadásul egy átkozottul szép kastélyt kapott tőled. Azt bármikor eladhatja, ha pénzre lesz szüksége. A Jansen-féle járadéknak, a kapott pénze felének és a lakás haszonélvezetének búcsút inthet. De így is csinos összeg marad nála, és a kastély nagyon sokat ér. Ismerve a válások kimenetelét, biztosan nem jár rosszul.
– Szentül hiszem, hogy jobban örült volna, ha meghalok, mint annak, hogy elválunk, de hát így alakult. – Charlie továbbra is nagylelkű volt Isabelle-lel, de akárcsak Philippe, ő is sejtette, hogy a felesége nem így gondolja majd. Az ügyvéd tudta, hogy Isabelle még azt is nehezményezte, amit a saját gyerekei kaptak. Voltaképpen mindent ő szeretett volna örökölni. – Kétlem, hogy örülni fog, ha meglát.
– Hogy akarod tudatni vele, hogy itt vagy?
– Nem tudom. Hívjam fel? Te mondod meg neki? Vagy írjak üzenetet?
– Akármilyen formában jut el hozzá az üzenet, nem hiszem, hogy jó hírnek tartaná – jósolta Philippe.
– Erre számítok. El akarom rendezni vele ezt a dolgot, azután egy időre megint elmegyek, és keresek valami állást. Amíg távol vagyok, kiköltözhet a lakásból.
Philippe nem tudta volna megmondani, miben és hogyan változott meg Charlie, de azt látta, hogy már nem ugyanaz az ember, aki volt. Erősebbnek, magabiztosabbnak, határozottabbnak tűnt, és nyoma sem volt rajta a lehangoltságnak és a lúzerségnek. És Philippe hirtelen rájött a megfejtésre: Charlie boldog embernek látszik. Olyan sokáig volt boldogtalan, hogy végül úgy döntött, kilép a régi életéből, és öt hónapig vissza sem nézett. Ehhez bátorság kellett. És nagy szerencséjére találkozott egy nővel, aki hozzá való, és aki boldoggá teszi. Philippe megkönnyebbülve hallotta, hogy Charlie elválik Isabelle-től. Sohasem kedvelte azt a nőt, mindig is kapzsinak és kemény szívűnek tartotta.
– Azt hiszem, muszáj lesz őt felhívnom – mondta végül Charlie elgondolkodva. Nem volt biztos abban, hogy mit kellene mondania, de végül is még férj-feleség voltak, tartozott hát neki valami magyarázattal. Maga is beismerte, hogy amit tett, meglehetősen szokatlan volt, és messze túlment minden határon.
Két órát töltött az ügyvédjénél, ami alatt felvázolták a továbblépés módját, aztán elment a bankba, hogy folyószámlát nyisson, mivel a számláit zárolták. Hitelkártyákat is akart váltani, hogy végre Aude segítsége nélkül tudjon vásárolni. Ezek után felhívta Aude-ot, és elmondta, mit végzett. Végül kivett egy szobát a Four Seasons George V Hotelben, nem túl messze az ügyvédje irodájától. Egy ideig, amíg rendezi a dolgait, és tárgyalásokat folytat Isabelle-lel és a felesége ügyvédjével, szüksége lesz Philippe segítségére. Előbb Isabelle-t akarta felhívni, utána a gyerekeit.
A szállodai szobájából telefonált Isabelle-nek, aki nem ismerhette fel az új mobilja számát. Az asszony óvatosan válaszolt az ismeretlen számról jövő hívásra.
– Szervusz, Isabelle! – köszönt Charlie a tőle telhető legnormálisabb hangon. – Sok mindent kell elmagyaráznom neked, a lényeg az, hogy visszajöttem. – A vonal túlsó végén egy teljes percig csend volt, mialatt Isabelle feldolgozta, amit hallott, és azt, hogy ki a hívó. – Sajnálom. Nem lehetett neked könnyű ez az öt hónap – mondta Charlie együttérző hangon.
– Ezt most komolyan mondod? – rikoltotta a telefonba Isabelle. – Nem haltál meg, csak elhitetted mindenkivel? Miféle elmebeteg játék volt ez? Most meg közlöd, hogy sajnálod, és vissza akarsz jönni? – kiabálta teljes pánikban. Elképzelte, hogy Charlie most majd mindent visszavesz tőle. Miután meghalt, ez mind az övé lett, és milyen kínos, hogy mégsem halt meg.
– Azt mondtam, hogy sajnálom, nem azt, hogy vissza akarok jönni. Nem akarok. Már túl késő nekünk. Már akkor az volt, amikor a baleset ért. Évekkel ezelőtt véget kellett volna vetnünk a színjátéknak. Nem is értem, miért nem tettük. A házasságunk sokkal inkább halott volt, mint én valaha is.
– Szóval, baleset ért? Mi történt? És mostanáig amnéziád volt, vagy kómában feküdtél? – Isabelle nem tudott mást elképzelni, ami miatt Charlie öt hónapig hallgatott.
– Amikor a Jerome-mal folytatott megbeszélés után a kastély felé tartottam, vezetés közben elaludtam, és lezuhantam az útról a tengerbe. Valami őrült csoda folytán életben maradtam. De nem voltam kómában. Az életemen gondolkoztam.
– Mi tartott ilyen sokáig? – kérdezte Isabelle csípősen. Nyilvánvalóan nem örült Charlie jelentkezésének, ami nem volt meglepő.
– Sok mindenre rá kellett jönnöm. Hogy mi romlott el kettőnk között. Arra, hogy gyűlöltem a munkámat, és csak azért csináltam tovább, hogy téged boldoggá tegyelek. Évek óta külön életet éltünk, és ez egyikünknek sem tett jót. Nem tudom, miért maradtunk együtt. Gondolom, megszokásból. Miután a gyerekek kirepültek, nem volt rá okunk. Most van pár dolog, amit el kell intéznünk, és utána megszabadulsz tőlem. Sajnálom, ha boldogtalanná tettelek. De legalább tiéd a kastély.
– Vissza akarod venni? – kérdezte rémülten Isabelle.
– Természetesen erről szó sincs. Mindig is neked szántam. És most jogosan a tiéd. A többit elrendezhetjük az ügyvédeinken keresztül, ha akarod. Úgy talán könnyebb lenne. – Isabelle nem kérte, hogy találkozzanak, és ő sem akart találkozni vele. Bármit is éreztek egykor egymás iránt, az mára halott volt. Isabelle nem is játszotta meg, mintha örülne, hogy Charlie életben van. Nem örült. Sőt most, hogy visszajött, az asszony egyenesen rettegett, vajon mi az a „többi", amit el kell intézniük egymással. Ő mindent akart, amit Charlie végrendeletileg ráhagyott, de sejtette: most, hogy a férje már nem volt halott, ebből problémák lesznek. – Most pedig felhívom a gyerekeket. Magam akarom elmondani nekik, ha nem bánod.
– Azt, hogy elválunk?
– Nem – válaszolta Charlie szelíden. – Azt, hogy élek. Fontosabbnak érzem, hogy először ezt tudják meg.
– Oh.
– Megkérem Philippe-et, hogy hívja fel az ügyvédedet, és indítsák el az ügyek intézését. Az az érzésem, hogy mindketten minél hamarabb túl szeretnénk lenni ezen az egészen.
Isabelle erre nem mondott semmit, úgyhogy egy perc múlva be is fejezték a beszélgetést, és letették a telefont. Charlie ezek után felhívta Judithot New Yorkban, aki apja hangját meghallva felsikoltott. Charlie bocsánatot kért, amiért ilyen hosszú időre eltűnt, elmesélte a balesetét, és megígérte, hogy hamarosan meglátogatja. Amikor elbúcsúztak, Judith sírva-nevetve mondta, hogy szereti. Túláradó örömében, hogy apja él és visszajött, a pénz eszébe sem jutott. Boldogan visszaadott volna mindent, cserébe azért, hogy életben tudja őt.
A lánya után Olivier-nek telefonált, aki elsírta magát, és ettől Charlie-nak is sírnia kellett. Megígérték egymásnak, hogy ha találkoznak, sok mindenről fognak beszélgetni, és Charlie külön ígéretet tett, hogy amennyire tudja, elmagyarázza, mi történt. Erre most már bőven lesz idejük. Aude-ról egyiküknek sem beszélt. Nem lett volna helyénvaló.
Miután Charlie-val befejezték a beszélgetést, Isabelle felhívta Stephanie-t, hogy elmesélje, mi történt, és hogy attól fél, Charlie vissza fog venni mindent, habár már megmondta, hogy a kastély az övé. De a pénzt nyilván vissza akarja kapni, hiszen élnie kell valamiből. Mint ahogy neki is.
– Ezt a csatát meg kell vívnod vele a váláskor – figyelmeztette Stephanie. Neki már volt ebben tapasztalata. – Ne mondj le semmiről, amiről nem muszáj! – tanácsolta. – Ez háború. Valószínűleg van barátnője. Megkérdezted tőle?
– Nem, de úgysem mondta volna meg. Valahogy más ember lett belőle, másképp beszélt, és valahogy erősebbnek tűnt. Azt hiszem, valamiféle ébresztő volt számára, hogy autóstól lezuhant egy sziklafalról. – Furcsa módon Charlie is másnak hallotta Isabelle hangját. Keményebbnek, erősebbnek, minden eddiginél rátartibbnak.
– Az a fő, hogy ne mondj le semmiről, és addig üsd a vasat, amíg meleg – biztatta a barátnőjét Stephanie.
Amikor megszólalt a telefon, Judith hívta az anyját, és túláradó örömmel számolt be apja jelentkezéséről. Nemsokára Olivier telefonja is befutott – őt is mélyen megindította apja visszatérése. Egyikük sem rótta fel neki, hogy négy és fél hónapig nem adott hírt magáról, meghagyva őket abban a hitben, hogy meghalt. Biztosak voltak benne, hogy van rá magyarázat, és noha nem tudtak semmit, tökéletesen megbíztak az apjukban. Isabelle-t bosszantotta, hogy ennyire készek a megbocsátásra. A gyerekeik csak örömet éreztek, amiért az apjuk él, és szereti őket. Az értékrendjük nem változott – ahogy az anyjuké sem.
Charlie mindent elintézett, amit aznapra eltervezett: beszélt a családtagjaival, és találkozott az ügyvédjével. Philippe már tudta, mit szeretne elérni, és a megállapodásig neki kellett eljutnia. Charlie kijelentkezett a hotelből, és visszaindult Normandiába, a kis tengerparti nyaralóba, ahol Aude várt rá. Meg akarta lepni őt. Aude arca felderült, amikor a kopogtatásra ajtót nyitott, és meglátta Charlie-t. Aude arra számított, hogy napokig, talán hetekig Párizsban lesz, de legnagyobb örömére a férfi mindössze egyetlen éjszakát töltött távol.
Charlie ugyanis azt tervezte, hogy vele marad addig, amíg az ügyvédje vissza nem hívja a városba. Még fel akarta hívni Jerome Jansent is, hogy közölje vele: visszakapja a kifizetett járadékot, még akkor is, ha neki magának kell visszautalnia. Megmaradt ugyanannak a becsületes embernek, aki mindig is volt.
Az egyetlen rossz hír, amivel Aude fogadta, az volt, hogy felhívta a börtönben azt a szociális előadót, akihez a volt férje tartozott, és megtudta, hogy még nem találták meg. Még szökésben volt, de legalább már nem a közelükben. Charlie megkönnyebbült, hogy Aude biztonságban van ebben a kis bérelt nyaralóban.
A hétvégét a környék felfedezésével töltötték, és finom ételeket ették a közeli éttermekben. Charlie tömött pénztárcával érkezett vissza; a készpénzt Philippe kölcsönözte, amíg megérkeznek a hitelkártyái. Most végre megadhatta, amivel adós volt Aude-nak.
Beszámolt neki a gyerekeivel folytatott telefonbeszélgetéseiről, és megköszönte az asszonynak, hogy kitartóan sürgette, vegye fel velük minél előbb a kapcsolatot. Ezt kellett tennie, és bízott benne, hogy idővel minden a helyére kerül. Alig várta, hogy újra láthassa őket, és hogy Aude is találkozzék velük.
Aude szinte az első pillanatban észrevette, hogy a jegygyűrű eltűnt Charlie ujjáról. Végre, gondolta, és elmosolyodott.
A parton sétálva Aude vázlatokat készített a magával hozott mappába. Egyikük sem örült annak, hogy Paul Pasquier még szökésben van, de ez ellen nem tehettek semmit, és itt, Équemauville-ben Aude biztonságban volt.
Charlie hétfőn felhívta Jerome-ot, és megmondta neki, hogy életben van. Megdöbbent, amikor Jerome sírva fakadt a telefonban. Bevallotta, hogy amikor Charlie meghalt, az majdnem olyan volt, mintha a fiát vagy az öccsét vesztette volna el. Az, hogy a főnöke minden nézeteltérésük ellenére a barátjának tekintette, mélyen meghatotta Charlie-t. Jerome emberibb volt, mint gondolta. Nem volt rossz ember, csak a Charlie-étól jelentősen eltérő etikai kódex szerint élt, és a rossz modora miatt sem volt kellemes együtt dolgozni vele. Charlie el sem tudta képzelni, hogy újra nála vállaljon állást, mint ahogy azt sem, hogyan volt képes tizenegy évig vele dolgozni, akármilyen jó pénzt fizetett is. A választ persze tudta: csakis Isabelle-ért csinálta. De már semmi pénzért nem lenne képes rá. Kis híján az életével fizetett érte.
Jerome kérte, hogy menjen vissza hozzá. Már felvett valakit a helyére, de nem volt megelégedve a munkájával, és mint mondta, egy pillanat alatt hajlandó kirúgni az illetőt Charlie kedvéért.
– Nem megyek vissza hozzád, Jerome – felelte Charlie sajnálkozást tettetve. – Túl sokáig voltam távol.
– Öt hónap az semmi. – Jerome fizetésemelést ígért, és meghatódott, amikor Charlie elmondta, hogy vissza fogja utalni a kifizetett járadékot.
– Egyébként mit csináltál azokkal a matricákkal? Amiket el akartál távolítani, de én ragaszkodtam hozzájuk? Amik miatt a balesetem előtt veszekedtünk?
Jerome először ki akart térni a válaszadás elől, de aztán nevetve bevallotta, hogy leszedette őket. Ezen aztán jót nevettek mindketten. De nem tudott volna olyasmit ajánlani, ami rávehette volna Charlie-t, hogy újra vele dolgozzék, és a beszélgetésük végére ezt Jerome is megértette. Most, hogy már nem volt a főnöke, jobban kedvelte Jerome-ot. Goromba pokróc volt, akit csak a pénz érdekelt, de amit a haláláról mondott, az megérintette Charlie szívét, mert tudta, hogy a szavai őszinték voltak.
Charlie-t erősen foglalkoztatta a munkakeresés is, egyelőre azonban hiába tapogatózott a könyvkiadók háza táján, nem járt sikerrel. Túl sokáig volt távol ettől a szakmától. Azok közül, akiket felhívott, senki sem ragadta meg az alkalmat, hogy újra foglalkoztathassa őt. Majdnem tizennégy év telt el azóta, hogy a könyvkiadásban dolgozott.
– Armand-hoz bármikor visszamehetek – mondta Aude-nak, miután beszámolt az álláskereséséről.
– Meglátod, a megfelelő időben adódik majd valami jobb is – bátorította Aude, és Charlie hitt neki.
Azt szerette volna, ha Aude is vele tartana, amikor legközelebb Párizsba kell mennie az ügyei intézésére. Aude azonban idegenkedett a nagyvárostól, és attól, hogy belépjen a férfi világába. Sokkal fesztelenebbül érezte magát, amikor Charlie volt jelen az övében. Hiányzott neki az erdei faháza, de amíg az exe szökésben volt, nem tűnt biztonságosnak visszamenni oda. Tudva, hogy Aude a tengerparti nyaralóban van, ahol Pasquier nem talál rá, Charlie jóval nyugodtabb volt.
Miután Jerome-mal beszélt, Philippe másnap jelentkezett, hogy elmondja, mit végzett Isabelle ügyvédjével. Nehezebb dolga volt, mint gondolta, mert Isabelle nem akart engedni. Párizs egyik legrámenősebb ügyvédjét fogadta fel, aki burkoltan megfenyegette Charlie-t, hogy Isabelle akár meg is vádolhatja azzal, hogy a halála megjátszásával biztosítási csalást követett el. Üres fenyegetés volt, csak nyomást akart gyakorolni rá.
– Ha meggondoljuk, hogy milyen nagylelkű volt a végrendeleted, a fenyegetőzésük abszurd, és nem is jutnak vele messzire. Amikor a beszélgetésünk után megkerestem a biztosítótársaságot, és elmondtam nekik, hogy szándékodban áll visszafizetni a pénzt, le voltak nyűgözve. Nincsenek erős érveink a baleset után bekövetkezett memóriavesztésre, mivel nem kerültél kórházba, noha egy ilyen baleset után talán nem ártott volna. Annál inkább hivatkozhatunk pszichés traumára, amely vitán felül befolyásolhatta az ítélőképességedet, és magyarázatot adhat arra, hogy miért tartott ilyen sokáig rászánnod magadat a kapcsolat felvételre és a visszatérésre. Mennyire tartod megbízható tanúnak a festőművész barátnődet? Hogy viselkedne tanúként?
– Ő a becsületesség mintaképe, és valószínűleg nagyon jó tanú lenne. De nem fogom megkérni, hogy hazudjon a kedvemért. Az az igazság, hogy torkig voltam az életemmel, évek óta nyomorultul éreztem magamat. Gyűlöltem a munkámat és a főnökömet, habár mint kiderült, sokkal rendesebb fickó, mint gondoltam. A házasságunk Isabelle-lel jóval régebb óta csődben volt, annyira, hogy amikor a kocsim a tengerbe zuhant, arra gondoltam, hogy jobb is lenne meghalni és itthagyni mindent. De aztán győzött az életösztönöm, és teljes erőmből úszni kezdtem, hogy kievickéljek az áramlatokból, és feljussak a felszínre, vissza a sziklafal tetejére, ahonnan lezuhantam. Tíz körömmel kapaszkodtam fel a sziklafalon. De a gyűlölt életemhez soha többé nem akartam visszatérni. Most is csak azért tettem, hogy lássam a gyerekeimet, és ne hagyjam cserben őket. Négy és fél hónapba telt, mire rá tudtam szánni magamat.
Semmit nem kérek tőle vissza ok nélkül. Megkapja a kastélyt, enyém a párizsi lakás használati joga, a tulajdonjoga megmarad a gyerekeknek, mert így igazságos. Azt a lakást soha nem adom oda neki. Visszakérem tőle a pénz és a befektetések felét, mert még élek, és szükségem van rá, mert nem tudom, mikor találok valami állást. Lehet, hogy soha. A munkaerőpiacon nincs valami nagy kereslet a hozzám hasonló ötvenhárom éves férfiak iránt. Visszamehetnék Jansenhez, de inkább levágnám a fél karomat. Keserves munka volt egy olyan cégnél, ami egyáltalán nem érdekelt. A műanyagokkal való foglalkozás sohasem szerepelt az álmaim között. Ha úgy adódna, inkább vállalnék egy kisebb presztízsű munkát egy könyvkiadónál.
Nagyon szerettem azt a világot, hülyeség volt harminckilenc évesen hirtelen felindulásból otthagynom. Ha visszamehetnék, alacsonyabb fizetésért is megtenném. De eddig egyik kiadó sem tett ajánlatot. Pedig nincsenek túl nagy igényeim, semmiképpen sem vágyom még egyszer arra a sok fejfájásra, ami együtt jár a vezérigazgatói pozícióval. Nem nagyon értem, mi oka van Isabelle-nek a panaszra. Megtarthatja a kastélyt és a befektetési portfolióm felét, ami több, mint amit megérdemel, és amit egy váláskor kapna.
– Csakhogy neki a másik fele is kell – jegyezte meg Philippe komoran. – Pontosan látom, mi a problémája. Még nem talált egy másik gazdag férjet, pedig hallottam pletykákat arról, hogy keményen dolgozik az ügyön, csak eddig nem sok sikerrel. Túlságosan átlátszóan csinálja. Pénz kell neki, sok pénz, akár a tiéd, akár másé. Ebben a dologban nem válogatós. A másik probléma az, hogy elég tapintatlan módon életben maradtál, tehát vissza kell adnia a Jerome Jansen által folyósított járandóságát. Akkor lesz boldog, ha neki adod az összes befektetésedet, és te fizeted vissza a pénzeket Jerome Jansennek, így ő megtarthatja a járadékot és a kastélyt.
– És én mit kapok? – kérdezte Charlie.
– Elégedj meg azzal a leckével, amit azért kaptál, amiért őt vetted feleségül, és ehhez kapsz még egy nagy semmit. Az már a te magánügyed, hogy miből fogsz megélni. Ja, és házastársi tartásdíjat is követel, úgyhogy mindenképpen nagyon jól fizető állást kell találnod. Amilyen vérszívó, nem csoda, hogy senki sem akarja elvenni. Ha annyira kell neki a pénz, eladhatja a kastélyt.
– Soha nem fogja eladni. Imádja – felelte Charlie.
– Akkor azt javasolom, tartsunk ki amellett, hogy vissza kell adnia a befektetéseid felét és a járadékot, te pedig a következő munkahelyeden kapott béreddel arányosan fizetsz házastársi tartásdíjat. Ennél többre ne számítson. A tartásdíj alól nem mentesülhetsz, mivel hosszú ideje vagytok házasok. De nem jár neki járadék egy olyan férj után, aki nem halt meg. Nincs olyan bíróság, amelyik ezt jóváhagyná, vagyis nem tarthatja meg csupán azon az alapon, hogy mint kiderült, tévesen vette fel. Nem túl elegáns a hozzáállása, de ez nem lep meg. Az első perctől kezdve morgott a végrendeleted miatt, amiért a gyerekek olyan sokat kaptak. Nyugodt szívvel megrövidítette volna a saját gyerekeit. És azt sem akarta, hogy használhassák a lakást, vagy ellátogathassanak a kastélyba.
Charlie ezen meglepődött.
– Úgy ám, pazar bulikat rendezett ott minden hétvégén, amióta meghaltál... bocsánat – javította ki magát Philippe – ... június óta. Egyszóval ragaszkodjunk az álláspontunkhoz. Amíg a befektetési portfolió tárgyában nincs végleges döntés, az egészet befagyasztjuk, tehát a neki járó feléhez sem juthat hozzá. Mit szólsz ehhez?
– Igazságosnak és észszerűnek tartom. Egy nagyon nagy értékű ingatlannal, a megélhetését biztosító nagyon stabil befektetési portfolióval és házastársi tartásdíjjal lép ki egy házasságból. Ez a legtöbb, amit tehetek.
– Több, mint amit az emberek nagy többsége megtenne. – Jól példázta ez, miért volt Charlie olyan boldogtalan ebben a házasságban: mert Isabelle csak pénzt akart tőle, semmi mást. Igazából nem törődött vele. Isabelle szíve helyén egy pénztárgép volt. – Azt javasolja, hogy vegyél vissza többet a gyerekektől, és azt add neki – mesélte Philippe felháborodva azon, hogy Isabelle mennyire kicsinyes a saját gyerekeivel szemben is. De Charlie ezen nem lepődött meg.
– Erre nem vagyok hajlandó – közölte nyugodt hangon.
– Ezt mondtam én is az ügyvédjének. Tudtam, hogy nem tennél ilyet. Tartjuk magunkat ahhoz, amit eddig mondtunk, és meglátjuk, mit szól hozzá. Szerintem a végén visszakozni fognak – foglalta össze Philippe higgadtan.
Miután letették a telefont, Charlie beszámolt Aude-nak a beszélgetésükről. A két nő közötti kontraszt megdöbbentő volt. Az egyik szelíd, kedves, értelmes, gondoskodó, együttérző, és ami a fő, szerette őt. A másik kemény, szenvtelen, és csak a pénz érdekelte. Nem is leplezte, mennyire nem örül annak, hogy Charlie nem halt meg. Az érett korú Isabelle-t nehéz volt szeretni, és Charlie egy fikarcnyi lelkifurdalást sem érzett, amiért el akar válni tőle. Aude egy rossz szót sem szólt Isabelle-ről Charlie-nak, de már jobban értette, miért akart kilépni az életéből, és eltűnni.
Arra gondolt, hogy Isabelle talán kezdettől fogva a lehetőséget látta Charlie-ban, és nem egy embert, vagy talán az évek során megfogyatkoztak az iránta táplált érzései. Olyan emberhez akart feleségül menni, aki éppoly gazdag és sikeres, mint az ő saját apja, és amíg Charlie sikeres volt a munkájában, hiányoztak belőle a gyilkos ösztönök. Ezért vonzotta a könyvkiadók úriemberhez méltóbb világa, és a szülei miatt is erősen kötődött érzelmileg az irodalomhoz meg a könyvekhez, mivel egyikük regényíró, a másikuk költő volt.
Charlie jól teljesített a kiadóban, és tudta, hogy okosabb lett volna ott maradnia. De fiatalabb korában forrófejű volt. Azóta lehiggadt, érettebb és felelősségteljesebb lett, jobban érdekelte az élet minősége és az, hogy az elveit ne áldozza fel a pénz oltárán. Aude sok egyéb mellett ezért is szerette, és ezért illettek olyan jól egymáshoz. Az ő életfilozófiája teljes mértékben harmonizált Charlie-éval. Mindketten dolgozni akartak, de fontos volt számukra, hogy szeressék azt a munkát, és értelmet találjanak benne.
Philippe megígérte, hogy kapcsolatban marad vele, és egy határozott hangú levélben megírja Isabelle ügyvédjének, hogy fenntartják az álláspontjukat.
Charlie-t a beszélgetés felzaklatta, és hogy megnyugodjon, Aude indítványozta, hogy délután menjenek moziba. El is mentek, és mozi után beültek egy étterembe vacsorázni. Hazaérve Charlie magához ölelte Aude-ot, és azt mondta:
– Remélem, nem követtem el hibát azzal, hogy visszajöttem. Nem szeretném a következő két évet bíróságra járkálással tölteni. Az Isabelle-lel való házasságunknak vége van, a gyerekeink felnőttek. Már csak el kellene tudnunk engedni.
– Ő nem akarja a pénzt elengedni – foglalta össze a helyzetet Aude. Csak most értette meg, hogy itt sok, talán nagyon sok pénzről lehet szó.
– Én meg csak vissza akarok menni a házikódba, mihelyt újra rács mögé dugták az exedet – nézett rá mosolyogva Charlie. – Nincs semmi hír róla?
– Még szökésben van, eddig nem sikerült elkapni.
– Egy dolog vigasztal, az, hogy itt biztonságban vagy, ha megint el kell mennem Párizsba. – A kis nyaraló, a hosszú tengerpart, ahol nagy sétákat lehetett tenni, és a környék sok kis étterme, amelyek többsége télen is nyitva tartott, némi változatosságot hozott az életükbe. – Persze mindig is tudtuk, hogy ha visszamegyek, egy darabig rázós lesz. De legalább a gyerekek tudják, hogy élek, és hogy nem hagytam el őket.
Aude okos tanácsot adott neki, és az Isabelle-lel folytatott harc sem tarthat örökké. Remélhetőleg Aude volt férje is visszakerül hamarosan a börtönbe, és végre normális életet élhetnek. Ez volt minden, amit akart, és hogy azt az életet már Aude-dal oszthassa meg. Mindketten ezt akarták.
Tizedik fejezet
– Egy percre se hátrálj meg vele szemben. Előbb-utóbb engedni fog – tanácsolta Stephanie Isabelle-nek, aki egyetlen fillért sem akart visszaadni, amit nem volt muszáj. A legutóbbi vacsorapartiján megismerkedett egy férfival, aki tetszett neki. Saját repülőgépe és hajója volt. Már a hetvenes éveiben járt, de Isabelle nem bánta, akármilyen öreg is. A férfi megígérte, hogy a legközelebbi partijára is eljön a kastélyba.
Meghívta Isabelle-t a Dominikai Köztársaságban lévő házába. Ott volt a hajója is, mert télen a Karib-tengeren, nyáron pedig a Földközi-tengeren tartotta.
Isabelle dühös lett, amikor az ügyvédje közölte vele, hogy nem fogadhatja el a meghívást. Párizsban kell maradnia, mert tanúvallomást kell tennie. Ez most minden más programjánál fontosabb.
Isabelle nem mondta meg az új barátjának, Yves Napier-nek, hogy miért nem mehet a férfival. Azzal mentette ki magát, hogy egy befektetéssel kapcsolatos üzleti üggyel kell foglalkoznia. Nem akarta Napier orrára kötni, hogy a pénz miatt harcol a férjével, aki hamarosan a volt férje lesz. Tartott tőle, hogy nem vetne rá jó fényt, ha esetleg kapzsinak tűnne a szemében.
Charlie sem örült, hogy neki is Párizsba kell mennie tanúskodni. Kérte Aude-ot, hogy kísérje el, és azzal próbálta csalogatni, hogy együtt újra felkeresik a város legszebb részeit. Aude évek óta nem járt Párizsban, csábító volt, hogy most legalább elmehetne a galériájába is. De nem akarta megzavarni Charlie válási procedúráját.
Végre vett festőkellékeket, mivel a meglévők ott maradtak Équemauville-ben, és most kifejezetten örült, hogy újra dolgozhat egy megkezdett képén. Fiatalabb korában rajongott Párizsért, de úgy döntött, hogy amíg nem mondják ki a válást, nem mutatkozik Charlie-val a városban. Erről nem lehetett lebeszélni.
Még a puszta gondolattól is ideges lett, hogy milyen lenne összefutni a feleségével.
Az indulás napján Charlie-val együtt ő is korán felkelt, reggelit készített neki, sok szerencsét kívánt, és búcsúcsókkal indította útnak. Mihelyt Charlie elment, hozzálátott, hogy felvázolja a vásznon a megfesteni szándékozott részt. Izgalomba jött attól, hogy újra dolgozhat.
Amikor búcsúzóul integetett Charlie-nak, egyikük sem vette észre az utca túloldalán álló kocsijából őket figyelő férfit. Sűrű fekete szakálla volt, baseballsapkáját mélyen a szemébe húzta, és lejjebb csúszott az ülésen. Néhány percnyi várakozás után átsétált az utca másik oldalára, a nyaraló felé. A nála lévő, szinte minden garázs kinyitására alkalmas távirányítóval hangtalanul szabaddá tette a garázs bejáratát. Aude az utcán parkolt, így a garázs üres volt, a bentről a házba vezető ajtót pedig nem zárták.
A férfi másodperceken belül ott állt a konyhában, szemtől szemben Aude-dal; a távirányítót zsebre vágta, és a kezében most egy vadászkést tartott. Aude ugrott egyet ijedtében, amikor tőle alig egy méterre meglátta a férfit. A nagy fekete szakáll miatt nem ismerte fel az arcát, de amikor megszólalt, már tudta, ki az, noha nyolc éve nem látta. Paul Pasquier, a volt férje állt előtte.
– Még mindig festesz? – kérdezte a férfi, miközben egy gyors pillantással felmérte, hogy egyedül vannak, rajta kívül senki más nincs a közelben.
– Mit keresel itt? – Aude megpróbálta leplezni, mennyire meg van rémülve. A férfi majd felnyársalta az asszonyt a tekintetével.
– Látni akartalak – válaszolta, és szája gonosz mosolyra rándult a szakáll mögött. – Csak egy kis látogatás. Rég találkoztunk. Örülsz, hogy viszontláthatsz?
Egy festéksimító kés hevert Aude mellett az asztalon, de azzal nem ment volna sokra a férfi vadászkése ellenében, és ő különben sem számított ellenfélnek, sem most, sem a múltban. A férfi magas volt, széles vállú, izmos karú. A börtönben rendszeresen súlyzózott, és keményebb fickó lett belőle.
– Mikor szabadultál? – kérdezte Aude. Próbált uralkodni a hangján, és kitalálni, hogyan menekülhetne ki innen. Sehogy. A férfi jó stratégiai érzékkel elállta az utat az ajtó felé. Őrült létére megvolt a magához való esze. Aude ettől a helyzettől rettegett, amióta csak megtudta, hogy a volt férje megszökött a börtönből.
– Akkor, amikor akartam – hangzott a rejtélyes válasz. – Pár hete.
– El kell menned – jelentette ki Aude határozottan, mire a férfi felnevetett.
– Miért? Hol van a barátod? És ne hazudd nekem azt, hogy a szomszéd szobában, mert láttam elmenni. Mi van, újabban az öreg pasikra hajtasz? – gúnyolódott Charlie-n.
A harmincnyolc éves Paul Pasquier még őrültebbnek nézett ki, mint régen. Mintha fekete tűz égett volna a szemében; Aude-ban felébredt a gyanú, hogy talán használt valamit – kokót, speedet, metet. Fel volt dobva, vagy az is lehet, hogy mostanában ez volt a természetes állapota. Úgy nézett ki, mint egy elmebeteg. Akkor is ilyen volt, amikor megölte Aude szerelmét.
– Azt akarom, hogy menj el – emelte fel Aude kissé a hangját, de a férfi mintha meg sem hallotta volna, nagy léptekkel körbejárta a konyhát.
– Nem megyek sehová. Még mindig festesz – mondta a festővászonra pillantva.
– Mit akarsz, Paul? – próbált értelmes beszélgetést kezdeni vele Aude.
– A feleségem vagy. Azt akarom, hogy viselkedj annak megfelelően. Főzzél rám, takarítsd a házamat, legyél jó feleség, ne hazudj nekem, és ne csalj meg, ahogy akkor tetted. És most megint megcsalsz, mert kurva vagy.
– Elváltunk – felelte Aude fagyosan, s közben lázasan töprengett, hogyan szabadulhatna meg a férfitól.
– Nem volt jogod elválni tőlem. Különben sem érvényes a válási papírod, mert nem töltöttél ki minden rubrikát. Továbbra is házasok vagyunk.
– Minden rubrikát kitöltöttem. Hét éve elváltunk. – Ennek a beszélgetésnek nem volt semmi értelme.
– Azt hitted, gyáván elfuthatsz előlem? Könnyű volt megtalálni az interneten, a címed meg rajta volt a válási papírokon. Egyébként hogy tetszettek a kis állatkák, amiket a házadnál hagytam? – kérdezte nevetve. Beteg ember volt. A börtönben töltött évek a még megmaradt agyának az utolsó darabját is megrohasztották. – Azt hitted, azzal, hogy ide jöttél, elszökhetsz előlem? Követtelek. Még csak nem is láttál.
Aude nem válaszolt a kérdéseire és a vádjaira. Érezte, hogy lassan erőt vesz rajta a pánik. Nem menekülhetett. Nem lehetett tudni, vajon mit forgat a fejében ez az ember, és Aude már attól félt, hogy itt akar maradni egész nap, megvárja, amíg Charlie hazaér, és féltékenységi dührohamában őt is megöli, akárcsak azt az iskolatársát, akinek a meggyilkolása miatt börtönbe zárták.
– Tudod, hogy nekem is van egy faházam – emlékeztette Aude-ot az exférje. – Az erdőben, ahová régen eljártunk. Most is olyan, mint volt, nem változott semmi. Talán szeretnéd újra látni.
Párszor járt ott vele, még a kapcsolatuk kezdetén. Nagyon szép helyen, de túl messze volt, és a kezdetlegessége miatt túl kényelmetlennek, ráadásul nyomasztónak és elszigeteltnek érezte. Félelmet keltett benne. Egyszer, amikor távoli, még az ember által tönkre nem tett helyekről beszélgettek, mesélt róla Charlie-nak. Ő a természetes, de emberek lakta, ezért értelemszerűen kényelmesebb helyeket kedvelte.
Paullal annak idején mindig az érintetlen természetbe jártak kempingezni, ahol nem volt se villany, se vízvezeték. Neki ez kész megpróbáltatás volt, de Paul imádta. Egyszer lőtt egy szarvast, pedig nem volt vadászidény, de senki sem járt arra, aki nehezményezte vagy tiltakozott volna. Paul ennek lelkendezve örült, dicsérte önmagát az ügyességéért és a szemfülességéért. Amikor utoljára jártak együtt azon a távoli vidéken, Aude-ban felmerült, hogy vajon Paul épelméjű-e.
Amikor megismerte, viccesnek, izgalmasnak és kicsit vadnak találta, de nem tűnt veszélyesnek. Később előjött a féltékenysége, az ok nélküli, alaptalan vádaskodások, és sokkal később a többi ember iránti gyűlölete. Akkor mesélt neki a gyerekkorában elszenvedett bántalmazásokról, a kegyetlen szüleitől kapott büntetésekről és verésekről. Végül tőlük megszabadult, de a nevelőszülei sem voltak sokkal jobbak. Mindez oda vezetett, hogy teljesen tönkretette őt a gyerek- és kamaszkora.
Aude sajnálta őt, de ahhoz nem eléggé, hogy kitartson mellette. Elhagyta, és viszonyt kezdett egy diáktársával, Jean-Michellel. El akart válni Paultól, de még nem engedhette meg magának. Az, ami gondtalan és izgalmas kapcsolatnak indult a fiatalon zabolátlan, szexuálisan túlfűtött sráccal, idővel rémisztővé vált, és a barátja számára tragédiával végződött. Mindez örökre nyomot hagyott Aude-ban, és nem múló bűntudatot érzett Jean-Michel halála miatt. Egészen Charlie felbukkanásáig nem volt dolga férfival. Nyolc év kellett hozzá, hogy a lelke meggyógyuljon. És Paul most visszajött.
– Paul, nincs itt semmi keresnivalód. Menj el, kérlek – próbált újból higgadtan és józanul beszélni vele.
– Nem megyek sehová. Adj valamit ennem.
Aude habozott. Nem akarta sem feldühíteni, sem további maradásra bírni, de Paul lökdösni kezdte a hűtőszekrény felé, ő pedig arra gondolt, hogy ha enni ad neki, akkor talán elmegy. Remegő kézzel készített hát egy szendvicset, és letette Paul elé. A férfi kettévágta a vadászkésével, és úgy falta be, mintha farkaséhes lenne. Aztán felállt, ijesztően közel lépett Aude-hoz, és benyúlt a zsebébe.
Aude egy pillanatig azt hitte, hogy most mindjárt elővesz egy pisztolyt, és lelövi, ám amikor a férfi kivette a kezét a zsebéből, egy maroknyi vattával vagy valami hasonlóval megtöltött nejlonzacskó volt benne. A másik kezével erősen megragadta Aude tarkóját, és a bódító szagú folyadékkal átitatott anyagot a szájába tömte. A folyadék a sebészetben altatószerként is használt éter volt. A holmit a börtönkórházból lopta.
Aude megpróbált ellenállni, de a szer gyorsan hatott. Kifordult a szeme, a tagjai elernyedtek, és tehetetlenül rogyott a földre, a férfi lába elé. A bűnöző elmosolyodott, amikor látta ott heverni, aztán gyorsan munkához látott. Felkészülten jött. Egy másik zsebéből egy tekercs erős ragasztószalagot vett elő, a vadászkésével levágott egy darabot, és beragasztotta vele Aude száját. A háta mögött összekötözte a kezét, majd a két bokáját. Beszaladt a hálószobába, lerántott egy takarót az ágyról, leterítette a földre, és belegöngyölte a tehetetlen testet. Aztán otthagyta, amíg kiment, hogy a kocsijával beálljon a garázsba, és újra bezárja az ajtót.
Percekkel ezután bevitte Aude-ot a garázsba, és bedobta az autó csomagtartójába. A viharvert öreg autót egy barátjától kérte kölcsön, akit nemrég helyeztek feltételes szabadlábra. Aude eszméletlen volt. Paul a távirányítóval kinyitotta a garázst, és kihajtott. Aude mobiltelefonja ott maradt a konyhaasztalon, és a házban mindenütt égett a villany, mivel ködös, borús nap volt.
A kis ház, amelyet észak felé tartva Paul maga mögött hagyott, a fényesen kivilágított ablakaival vidámnak tűnt. A férfinak küldetése volt. Épp csak elkezdte, de eddig jól ment. Vezetés közben jókedvűen bekapcsolta a rádiót. Számára ez tökéletes nap volt. Évek óta erre a percre várt. Most végre bekövetkezett.
Charles Vincent vallomástétele hosszadalmas és alapos volt. Nem örült annak, hogy itt kell lennie, de az ügyvédje utasításának megfelelően válaszolt a kérdésekre. Ha valamire nem emlékezett, azt is megmondta. Nem emlékezni valamire elfogadható volt, a hazugság nyilvánvalóan nem, a találgatás pedig haszontalan és nem megengedhető.
A kérdések zöme a balesete pontos részleteire vonatkozott, hogy mi az, amire emlékezett utána, mit csinált, milyen lelkiállapotban volt, miért nem hívta fel a feleségét, és miért nem kért orvosi segítséget. Egyes részletekre tényleg nem emlékezett abból az éjszakából, mert megsebesült, beütötte a fejét, és sokkos állapotban volt. A legtöbb döntés, amit azon az éjszakán és a rákövetkező napokban hozott, teljesen érthető volt.
Az ezt követő négy hónapos hallgatást és elszánt bujkálást már nehezebb volt megmagyarázni. De elképzelhető volt, hogy a trauma és az ebből fakadó poszttraumás stressz továbbra is jelentős befolyást gyakorolt rá. Isabelle ügyvédje tájékoztatta Philippe-et, hogy teljes körű pszichiátriai vizsgálatot fognak kérni annak eldöntéséhez, hogy Charlie cselekedetei csaláson alapultak, vagy pszichiátriai értelemben sérült volt-e. De bármilyen lelkiállapotban volt is Charlie a baleset után, Philippe rámutatott, hogy a végrendeletet ép elmével írta, kifejezve akaratát az örököseinek szánt hagyatékkal kapcsolatban.
Tiltakozott a kérdések és az érvek sora ellen, miszerint a végrendelet nem érvényes, mivel azóta kiderült, hogy Charlie nem halt meg. Isabelle ügyvédje egy darabig még megpróbált érvként ragaszkodni a vizsgálathoz, de végül feladta. A bíróságon még újra próbálkozhat vele, ha eljutnak odáig, amennyiben nem tudnak tető alá hozni egy válási megállapodást.
A másik fél ügyvédje megkérdezte Charlie-tól, hogy előre kitervelte-e a balesetet, vagy öngyilkos akart-e lenni. Charlie mindkét kérdésre nemmel válaszolt. Kimerült volt egy hosszú nap után, vezetés közben elaludt, és az út veszélyes volt. Az ügyvéd megkérdezte, miért nem húzódott félre, és próbált szundítani kicsit, mire Charlie azt felelte, hogy nem akart csalódást okozni a feleségének, mivel vendégeik voltak arra a hétvégére, és megígérte neki, hogy ott lesz. Ráadásul azon az útszakaszon nincs leállósáv, ahová biztonságosan lehúzódhatott volna.
Isabelle ügyvédje rákérdezett, hogy hol élt a balesetet követő hónapokban, és ő megmondta. Az ügyvéd ezek után azt firtatta, hogy ő és Aude szerelmesek-e egymásba, mire Charlie igennel felelt. Arra a kérdésre, hogy a balesetet megelőzően is szerelmesek voltak-e, vagy ismerték-e egymást, Charlie elmondta, hogy azon az éjszakán találkozott vele először, amikor több mérföldes gyaloglás után rátalált a házára.
Philippe elégedett volt a válaszaival, és úgy ítélte meg, hogy Charlie jól viselkedett. Nem jött ki a sodrából, akármilyen gorombák és vádlók voltak is a kérdések. A válaszai őszintének hangzottak, és nyugodt, tiszteletteljes hangon beszélt Isabelle ügyvédjével, a magával hozott jogász gyakornokkal és a feleségével, aki szintén eljött, és aki örökösen félbeszakította, megjegyzéseket tett, az ügyvédjének kellett figyelmeztetnie, hogy hagyja abba.
Az ügyvéd ezek után egy sor kérdést tett fel Charlie-nak a pénzköltési szokásaikról, a költekező életmódjukról, amihez Mrs. Vincent szokva volt, a munkájáról, a keresetéről, az elhelyezkedési terveiről, a baleset utáni és jövőbeli munkaképességéről. Megkérdezte, miből tartotta fenn magát csaknem öt hónapig, tekintve, hogy a banki folyószámláin vagy a hitelkártyáin semmilyen aktivitás nem mutatkozott.
Charlie elmondta, hogy autószerelőként dolgozott egy helybeli autószervizben. Ezzel sikerült megdöbbentenie Isabelle-t és az ügyvédjét, ami hangos nevetésre késztette Philippe-et, de aztán bocsánatot kért érte. Isabelle láthatóan felháborodott. Az ügyvédje megkérdezte Charlie-t, szándékában állt-e visszajönni, amire ő azt válaszolta, hogy nem biztos benne. Gondolt rá, azért, hogy lássa a gyerekeit, de addig nem döntötte el, amíg ténylegesen hozzá nem fogott, és meg nem tette. Kérdésre válaszolva azt is elmondta, hogy Aude-tól kapott pénzt kölcsön, mivel neki nem volt, és újabb kérdésre azt is elárulta, hogy négyszázhuszonkilenc eurót kapott, amit azóta visszafizetett.
Mindabból, ami a tanúvallomása közben elhangzott, egy becsületes ember képe rajzolódott ki, aki sokkoló élményt élt át, és aki hónapokig tanácstalan lévén nem tudta eldönteni, mit tegyen. Semmit sem mérlegelt előre, nem voltak csalárd szándékai, és nem akart ártani a feleségének. A vallomástétel négy órán keresztül zajlott. A végére Charlie kimerült; és ez látszott is rajta. Az ebédszünet után Philippe akarta kérdezni Isabelle-t; arra számított, hogy érdekes válaszokat kap, különösen a pénzügyek témájában.
Ebéd előtt Charlie felhívta Aude-ot, de ő nem vette fel a telefont. Charlie arra gondolt, hogy talán sétálni ment, vagy lenémíthatta a telefonját, hogy ne zavarja meg senki, tudjon a festésre összpontosítani. Csalódott volt, amiért nem tudott beszélni vele, de nem aggódott. Kettesben ebédeltek Philippe-pel az ügyvéd irodájában, hogy közben még egyszer átnézhessék az Isabelle-nek szánt kérdéseket, és pontban fél háromkor értek vissza a tárgyalóterembe. Isabelle húsz percet késett, de senki nem tett megjegyzést, amikor megjelent.
Nagy gonddal fogalmazták meg a neki szánt kérdéseket, hogy a lehető legpontosabb képet adják arról a hatalmas mennyiségű pénzről, amit könnyelműen elszórt a vendégeskedésre, a kastély és a lakás dekorálására, és persze a ruhatárára. Philippe kérdései nyomán kirajzolódott egy pazarlóan költekező, önmagától a férje költségére semmit meg nem tagadó nő képe, aki miatt óriási nyomás nehezedett Charlie-ra, hogy meg tudjon felelni az igényeinek. Isabelle azt hitte, indokoltan követel ilyen összegű házastársi tartásdíjat, a valóságban azonban ettől csak rosszabbnak és arra kevésbé érdemesnek tűnt. Éveken át egy vagyont herdált el semmivel sem indokolható, nem elfogadható kiadásokra, amivel egyetlen bíró szimpátiáját sem vívná ki.
Philippe egy ponton megszakította a pénzügyi vonatkozású kérdéseket, hogy néhány váratlan kérdéssel lepje meg. Mindjárt az első úgy hangzott, hogy Charlie eltűnése után mennyi idővel kezdett férfiakkal találkozgatni. Isabelle kimérten azt válaszolta, hogy nem emlékszik. Arra sem emlékezett, hogy kikkel, illetve hány férfival randevúzgatott. Az ügyvéd arra kérte, hogy nagyjából becsülje meg a számot, mire Isabelle ellenséges tekintettel közölte vele, hogy húsz, vagy talán huszonöt lehetett.
Philippe a válasz hallatán meglepett arcot vágott – ezt havi négy-öt férfira becsülte, és úgy tett, mint aki soknak tartja. Charlie-nak uralkodnia kellett magán, hogy komoly tudjon maradni. Isabelle igencsak elfoglalt volt a távollétében, és korán elkezdte a meghallgatásokat. Azt állította, hogy nem emlékszik, kik voltak ezek a férfiak, neveket sem árult el, de Charlie biztosra vette, hogy valamennyien gazdagok voltak. Annak kellett lenniük, hogy megfeleljenek Isabelle elvárásainak, és a jövőben kielégítsék az igényeit, ha Charlie pénze elfogyna.
A tanúkihallgatás során ha más nem is, az világosan kiderült, hogy mennyire nem illenek egymáshoz. Isabelle hosszan sorolta Philippe-nek, milyen dolgokhoz van szüksége asszonytartásra, és a felsorolt dolgok, valamint a megnevezett összegek elképesztők voltak. Élete végéig úgy akart élni, mint egy hercegnő, természetesen Charlie költségére.
Csakhogy a jól fizető állás elúszott, Charlie a jövőben kisebb presztízzsel és kevesebb pénzzel járó állást akart vállalni. Nem vágyott egy újabb lélekölő munkára, hiszen a gyerekei felnőttek, ők maguk is dolgoznak, és szükség esetén támogathatják az anyjukat. Isabelle a jövőben nem várhatja el tőle, hogy fedezze a költekező életmódját. Ez páni félelemmel töltötte el, ezért is kellett nagyon gyorsan vagyonos férjet találnia. A jachttal, magánrepülőgéppel és több házzal rendelkező Yves Napier, a legújabb partnere, akinek a nevére nagyon is emlékezett, szóba jöhető jelöltnek tűnt.
Charlie az eljárás minden szünetében telefonált Aude-nak, de ő nem vette fel a telefont. Miután egész nap nem tudott beszélni vele, és a tanúkihallgatásnak este hétkor lett vége, úgy döntött, hogy nem tölti az éjszakát a szállodában. Törölte a szobafoglalását a Crillon Hotelben, és kocsiba ülve hazaindult. Be akart számolni Aude-nak a tanúvallomásokról, és együtt akart lenni vele. Megviselte, hogy egész nap hallgatnia kellett Isabelle Philippe kérdéseire adott válaszait, és hiányzott neki Aude.
Már úgy megszokták, hogy állandóan együtt vannak, hogy az egynapi távoliét is örökkévalóságnak tűnt, és Aude mindig olyan intelligensen rálátott a dolgokra. Charlie alig várta, hogy hallja, mit gondol erről az egészről.
Útban a tengerparti kis nyaralóváros felé, gondolatban végigvette a kérdéseket és a válaszokat. Utána az ügyvédjével még kiértékelték és elemezték az eseményeket, és az úton is elég nagy volt a forgalom, így kilenc óra lett, mire megállt a kis ház előtt. Az ablakok fényesen, vidáman világítottak, és Charlie mosolyogva gondolt arra, hogy odabent Aude várja őt. Már nagyon vágyott rá, hogy lássa. Egyszer sem vette fel a telefont, és nem is hívta vissza.
Sietve ment fel a lépcsőn, a kulcsával kinyitotta az ajtót, és bekiáltott. Aude nem volt a konyhában, sem a hálószobában, de a konyhaasztalon látott egy tányért, szólt a rádió, és az egyik konyhaszék feldőlt. Aude mobiltelefonja az asztalon hevert, és egyetlen beérkezett üzenetre sem válaszolt. El sem olvasta őket. Charlie érezte, hogy a torkát összeszorítja a félelem.
Berohant a hálószobába, hogy újra körülnézzen, és meglátta, hogy eltűnt a takaró az ágyról, az összegyűrt ágyterítő lent van a földön, ami nem vallott Aude-ra. Mintha sietve ment volna el valahova. Amikor kint is körülnézett, és látta, hogy a kocsija ott van, arra gondolt, hogy mégsem mehetett el. Talán sétál... de nem ez volt a benyomása.
Akkor észrevette, hogy a garázs belső ajtaja nyitva van, és egy pillanatra felvetődött benne, hogy valaki a garázson keresztül bejuthatott a házba. Azt az ajtót egyikük sem tartotta zárva. Ő ugyan mondta, hogy kellene, de Aude mindig megfeledkezett róla.
A sírás kerülgette, amikor a lakás minden zugát átnézte, de sehol sem találta Aude-ot. Majd amikor a konyhában lenézett a földre, és egy darab durván levágott ragasztószalagot látott odaragadva, rémülten döbbent rá, hogy mi történhetett. Valaki ott járt, és Aude eltűnt. Abban a pillanatban már azt is tudta, hogy elrabolták. Paul Pasquier megtalálta, és magával vitte őt.
Tizenegyedik fejezet
Megállás nélkül, még a hajtűkanyarokat is maximális sebességgel véve, a reggeli órákban gyér forgalmú úton egyenesen észak felé robogva, Paul Pasquier alig több mint egy óra alatt ért a kis házhoz, amelyet Aude és Charlie csak napokkal korábban hagyott el, hogy elszökjenek előle. Egy lélek sem járt ott, az útról nem lehetett látni a házat, így nem kellett attól tartania, hogy meglátják, mit csinál. Kinyitotta a kocsi csomagtartóját, lehúzta a takarót Aude arcáról, és ránézett.
Aude már magához tért, de még kábult volt, zavartnak tűnt, amikor meglátta Pault. A leragasztott szája miatt nem tudott beszélni. Csuklója hátul szorosan össze volt kötözve, a válla ettől hátrafeszült, a bokáinál szintén összekötött két lábát maga elé húzta. Hosszú szőke haja csapzottan keretezte az arcát. A nyitott csomagtartóba beáramló friss levegőn visszanyerte az eszméletét, és a rémület jelei ütköztek ki az arcán.
– Jól utaztál? – kérdezte a férfi gúnyosan. Új bőrtokba dugott vadászkése az övszíján lógott, több más felszerelési tárggyal együtt, amikről tudta, hogy szüksége lesz rájuk, és rögtön azután vásárolta, hogy megszökött a börtönből. Ha a szükség úgy hozta, egyetlen késsel meg tudott ölni egy embert, és a kocsi hátsó ülésének a padlójára terített ponyva alatt egy géppuskát rejtegetett. Megígérte, hogy az autót visszaadja a feltételes szabadlábon lévő börtönbeli cimborájának. A tervet előre kidolgozták, még mielőtt az a másik hónapokkal korábban elhagyta a börtönt. Paul már akkor eltervezte, hogy megszökik.
Mialatt odabent volt, drogot árult a többi fogolynak, és gyűjtötte a pénzt, amire majd szüksége lesz odakint. Gondosan megtervezte a szökését, és eddig minden rendben ment. Tudta, hogy a rendőrség keresni fogja, de ügyelt rá, hogy észrevétlen maradjon, kerülte a tömeget és a rendőröket. Most, hogy Aude már a markában volt, úgy eltűnhet, hogy senki sem talál rájuk.
Meg volt róla győződve, hogy Aude volt a felelős azért, amiért börtönbe került. Aude, mert kurva volt. Miután különváltak, lett egy barátja, akivel lefeküdt, ezért neki nem volt más választása, meg kellett ölnie a srácot. És most le kell számolnia ezzel az új fickóval is. Az ő felfogása szerint a vérük Aude kezéhez tapad, nem az övéhez. Ő csak azt teszi, amit bármelyik férfi megtenne.
Számára nem volt kérdéses, hogy Aude a hibás, és fizetnie kell azokért a bűnökért, amiket elkövetett ellene. Kiemelte a csomagtartóból, és mint egy tele zsákot, a vállára dobta, nehéz csizmájával berúgta a faház ajtaját, besétált, és ledobta a nőt a nappali padlójára.
Aude-nak egy pillantás elég volt hozzá, hogy tudja, hol van. Otthon, a saját házában, a lehető legrosszabb helyzetben, Paul foglyaként. A tekintetével követte őt mindenhová. Látta, hogy benéz a hűtőszekrénybe, és mivel azt üresen találta, teljes erőből belerúgott. Charlie-val ők ketten nem hagytak benne semmit, hiszen nem tudták, mikor jönnek vissza. A konyhaszekrények is majdnem üresek voltak. Paul valami zabpelyhet talált, megtöltött vele egy tálkát, vizet öntött hozzá, és enni kezdte, közben őt figyelte.
– Szép kis hely – mondta gúnyosan a földön fekve őt szemlélő Aude-nak, aki félt, mert nem tudta, nem tudhatta, mire készül most Paul. Azt látta, hogy már nem sietős neki. Paul tudta, hogy itt nem talál rájuk senki, legalábbis egy darabig biztosan nem, és addigra ők már nem lesznek itt. Paul hónapokig tudott élni az erdőben, ahol azt ette, amit elejtett és megölt.
Rápillantott a konyhában Aude szépen elrendezett festményeire, és vállat vont. Benézett a faliszekrényekbe, kinyitogatta a fiókokat, de semmi érdekeset nem lelt bennük. Leborogatta a tartalmukat a földre, Aude pedig a padlón fekve nézte, ahogy a férfi szétszedi az otthonát.
Így telt el egy óra, miközben Aude azon töprengett, vajon Paul itt akarja-e túszként fogva tartani. Mert Charlie itt fogja keresni őt, és akkor biztos, hogy Paul megöli. Kíváncsi volt, vajon őt öli-e meg elsőként. Látta, milyen vérszomjas tekintettel néz rá, miközben a földre dobál mindent, ami a keze ügyébe kerül.
A puskáját letámasztotta az ajtó mellett egy sarokba. Aude reménykedett, hogy itt maradnak éjszakára, ezzel lehetőséget adva Charlie-nak és a rendőrségnek, hogy megtalálják. Megszólalni nem tudott, mert a ragasztószalag továbbra is a száján volt. Paul vég nélkül mondta a magáét, mialatt átkutatta az egész házat, aztán kiment valamiért a kocsihoz. Amikor visszajött, két nehéz, benzinnel teli kannát hozott magával, és letette őket Aude mellé.
Kinyitotta a kannákat, és hozzáfogott, hogy szétlocsolja a benzint. Aude a rémülettől tágra nyílt szemmel nézte. Nyilvánvaló volt számára, hogy mit akar tenni a férfi, és határozottan az volt a benyomása, hogy Paul őt is fel akarja gyújtani.
A férfi megsejtette, mire gondol, és megrázta a fejét.
– Nem, nem. Az túl könnyű lenne. Neked dolgod van, amit el kell végezned. Velem jössz, és a feleségem leszel. Erre a helyre nincs szükséged többé, ezért úgy gondolom, búcsút inthetünk neki. Nincs itt semmi, ami kelleni fog ott, ahová viszlek. – Minden, amit Aude szeretett, és amit az elmúlt nyolc évben összegyűjtött, a szüleitől rámaradt néhány emléktárggyal együtt ebben a kis házban volt. Ez volt az otthona, máig a biztos menedék és a béke szigete, amit Paul most meggyaláz, és végül megsemmisít. Most éppen egyik könyvet nyitotta ki a másik után, lapokat tépett ki belőlük, hogy meggyújtva a földre dobálja őket, és felgyújtotta a függönyöket.
Eközben Aude némán, összekötözve feküdt a földön, és nézte őt. A szétlocsolt benzintől gyorsan terjedt a tűz, perceken belül lángokban állt a ház és a berendezés. Csak az utolsó pillanatban, amikor már azt hitte, mindjárt lángra lobban a haja vagy a ruhája, kapta fel őt Paul a földről, hogy ismét a vállán átvetve, mint egy zsákot, kivigye a kocsihoz, ahol megint bedobta a csomagtartóba, amit rögtön lezárt.
Mosolyogva visszanézett a faházra, majd beült a kocsiba, sebességbe tette, és lezötyögött az Aude otthonához vezető földúton. A faház ekkor már lángokban állt, ideje volt kereket oldani. Előbb-utóbb felfigyel valaki a füstre, de addigra a házból már nem marad semmi. Alaposan belocsolta a festményeket is, különösen egy férfi portréját, amely hasonlított Aude barátjára. Ezek után Aude-nak nincs miért visszajönnie ide, és senki más nem lesz az életében, csak ő. És Paul éppen ezt akarta.
A börtönévekkel Aude elmondhatatlan fájdalmat okozott neki, és most fizetnie kell érte.,
Ha a barátja valahol felbukkanna, őt is megölné, és arról is Aude tehetne. De biztos volt benne, hogy ott, ahová most megy, senki sem találja meg őket. Esze ágában sem volt visszamenni a börtönbe. Eltökélt szándéka volt, hogy mostantól úgy élnek, ahogy ő diktálja. Aude az övé. Többé nem szökhet meg tőle.
Útközben megállt ennivalót venni, később meg egy zálogháznál, ahol zálogba tette Aude x óráját. Nem vette le a baseballsapkáját, inkább még jobban a homlokába húzta. Aude nem evett, nem ivott egész nap – a börtöntöltelék Paul nem akarta levenni a szájáról a ragasztószalagot, amíg meg nem érkeznek oda, ahová vinni akarta. Arrafelé egyszer sem látott erdőőrt. Senki emberfiát. Teljesen egyedül lesznek. Hosszú utat kell megtennie odáig, de aztán évekig élhetnek ott anélkül, hogy felfedeznék őket, és egy vadász számára bőven akad arrafelé elejteni való vad, amit majd Aude megfőz neki.
Az asszony is kap majd valami ennivalót és vizet, ha megérkeztek, addig meg kibírja, nem fog belehalni. A koplalásba nem, abba viszont. igen, ha nem teszi azt, amit ő mond neki. Vagy ha szökni próbálna, és ő megtalálja. Ismerte az erdőt, és tudta, hogyan maradhat az ember életben az erdőben. Aude nem tudta.
Paul Pasquier már órák óta úton volt, amikor Charlie megérkezett a tengerparti nyaralóba, és látta, hogy Aude eltűnt. Egyenesen a rendőrségre ment, hogy bejelentse az eltűnését, és azt, hogy szerinte elrabolták. Kétkedve fogadták a szavait, de amikor elmondta, hogy Aude volt férje egy jelenleg szökésben lévő fegyenc, arra már felfigyeltek. Ellenőrizték a számítógépeikben, és megtalálták a jelentést meg Paul Pasquier adatait. Közölték Charlie-val, hogy az illető jelenleg is körözés alatt áll, és a körzetük minden rendőrsége keresi. Charlie előadta a gyanúját, hogy Pasquier ejthette foglyul Aude-ot. Ezzel az információval kiegészítették a számítógépben tárolt anyagot, hogy aki rákeres Paul Pasquier-ra, erről is értesüljön.
Charlie személyleírást adott Aude-ról, ami szintén bekerült a hivatalos jelentésbe, de a rendőrök elmondták neki, hogy egyelőre semmit sem tehetnek. Reggel kikérdezik a szomszédokat, hogy láttak-e valamit, de nincs más nyom, amin elindulhatnának. Nem tudni, milyen kocsival mentek, nincs szemtanú, nem ismerik a rendszámot, nem maradt egyértelmű bizonyíték a helyszínen. Charlie részéről az egész bejelentés csak találgatásnak számított, lehet, hogy igaz, lehet, hogy nem. Aude eltűnt a bérelt nyaralóból, de Charlie nem talált kézzelfogható bizonyítékot Paul Pasquier személyére.
Charlie visszament a nyaralóba, és hosszas töprengésbe merült. Eközben az is eszébe jutott, hogy vajon Paul nem vitte-e vissza az asszonyt a faházba. Nem sok esély volt rá, de úgy döntött, beül a kocsiba, odamegy, és megnézi.
Enyhe borzongást érzett, amikor elhajtott a hely mellett, ahol hónapokkal korábban lezuhant, és éjjel volt, mire a faházhoz ért. De még a sötétben is látta, mi történt. Aude kis háza porig égett; itt-ott még izzott a parázs és sercegett a tűz. A ház és mindaz, ami benne volt, a festményekkel együtt hamuvá lett.
A törmelék között meglátta a benzineskannákat, és ebből nyomban rájött, hogy gyújtogatás történt, sőt arra is, hogy ki tette. De Aude-nak nyomát sem látta. Charlie megrémült, hogy Paul talán hagyta bennégni a lángoló házban. Azonnal hívta a rendőrséget, és beszámolt nekik.
Húsz perc múlva meg is érkeztek a tűzoltósággal és egy mentőautóval. A tűzoltók átkutatták a romokat, de nem találtak emberi maradványokat, tehát Aude nem halt meg a tűzben. Charlie-t azonban a jelek megerősítették abban, hogy Paul túszul ejtette, és magával vitte Aude-ot. Elmondta a rendőröknek, hogy szerinte Pasquier fogva tartja a nőt, de bizonyítani nem tudja. Hittek neki, együtt éreztek vele, és ők is aggódtak. Charlie megadta nekik a mobiltelefonja számát, és a rendőrök megígérték, hogy felhívják, ha megtudnak valamit, vagy ha látják valahol Aude-ot Pasquier-val, akit a rendkívül veszélyes, fegyverrel rendelkező körözött személyek közé soroltak. Biztosították Charlie-t, hogy a megkeresése elsőrendű fontosságú számukra, ő pedig reménykedett, hogy igazat mondanak.
Ezek után Charlie bent a faluban aludt pár órát a kocsijában. Nem volt hová mennie, és ahhoz túl későre járt, hogy kivegyen egy szobát egy szállodában vagy panzióban. Mire Armand reggel megérkezett, már a szerviz előtt várta.
– Mi történt? – kérdezte Armand meglepetten, miközben kinyitotta a kaput. Míg kávét készített, Charlie elmondta, hogy Paul még mindig szökésben van, Aude pedig egy napja eltűnt, és hogy szerinte a volt férje vitte magával, a rendőrség pedig országos körözést adott ki Pasquier és Aude előkerítésére.
– Sohasem fogják megtalálni – jelentette ki Armand a gőzölgő kávét szürcsölve. Charlie-nak azóta is hiányzott ez a minden reggeli közös kávézás Armand-nal.
– Miért nem? – nézett rá csüggedten Charlie.
– Nincs elég emberük. Az országot nap mint nap terrortámadások fenyegetik. A városokban veszélyes dolgok történnek. A fickó, akiről beszélsz, szabadon jön-megy az országban. Vidéken, amilyen ez is itt, még kevesebb rendőr van, és a jelek szerint az emberünk nagyon is tisztában van ezzel. Évekig bujkálhat. Meg kell találnod Aude-ot – mondta Armand nagyon komolyan. – Nem lehet tudni, mit szándékozik művelni vele az az alak. Szerintem őrült. Két embert már megölt. Harmadszorra is megteszi. Akár nő is lehet az áldozata.
– Épp ezt akarom. Megtalálni – válaszolta Charlie kétségbeesett elszánással. Látszott rajta, hogy az elmúlt éjszaka megviselte.
– Ahelyett, hogy a rendőrségre hagyatkoznál, akik egyszerre száz problémával próbálnak megbirkózni, magánnyomozót kéne fogadnod. Az az érzésem, hogy megengedhetnéd magadnak a költséget. Fogadj fel egy fifikás detektívet, egy olyat, aki túl tud járni a pasi eszén, és kerestesd meg vele a barátnőnket, még mielőtt megöli őt – mondta Armand komoran. Ezt hallva Charlie hátán végigfutott a hideg, és határozottan úgy érezte, egy percig sem várhat tovább. Még a szervizből felhívta Philippe Delacroix-t.
– Egy magánnyomozóra van szükségem. – Rögtön ezzel kezdte, amikor Philippe felvette a telefont.
– Nem nyersz vele semmit – felelte kevés lelkesedéssel az ügyvéd.
– Miért? – kérdezte Charlie elkedvetlenedve.
– Mert a bírót a legkevésbé sem érdekli, hány gazdag pasival fekszik le Isabelle, míg megtalálja a következő pénztárcáját. Az emberek erre már oda sem figyelnek. Ma már minden a matematikáról szól, és hogy a bíró szerint a pénzed hány százalékát kell megkapnia a nőnek harmincévi házasság után.
– Fütyülök rá, hogy kivel fekszik le Isabelle! Kisebb gondom is nagyobb annál. Fontosabb dologról van szó. A nő, akivel együtt élek, a múlt éjjel eltűnt. A volt férje bűnöző, gyilkosságért börtönbe zárták, de pár hete megszökött. Volt némi bizonyítékunk arra, hogy egy ideje figyelhette Aude-ot, ezért pár napja ideiglenes helyre költöztünk. Tegnap, mialatt a tanúkihallgatáson voltam, Aude eltűnt. És az éjjel valaki felgyújtotta és porig égette a faházát, ami körül benzineskannákat láttam.
A rendőrség számítógépében minden benne van, de nincs elég emberük, így nem sok mindent tehetnek az ügyben. Félek, hogy az az ember megöli Aude-ot. Elvált tőle, amikor a pasit lecsukták, aki ezt nem képes megemészteni.
– Úristen, ez szörnyű! Ismerek egy jó nyomozót. Korábban rendőr volt, és katonai kiképzésen átesett kommandós. Eltűnt személyekre, ipari kémkedés és egy sor fajsúlyos ügy felderítésére specializálódott. Utánanézek, és elküldöm az elérhetőségét üzenetben. Hívj, ha megtudsz valami újabbat.
Egy perc sem telt belé, Charlie üzenetben megkapta a kért információt. Philippe elküldte a nyomozó, Robert Bercy e-mail címét és mobiltelefonszámát. Charlie azonnal, még Armand műhelyéből felhívta őt. Bercy rögtön felvette. Tárgyszerű volt és lényegre törő, Charlie pedig elmagyarázta neki a helyzetet.
– Mit gondol, hol lehet most?
– Fogalmam sincs. A faház, amit szerintem ő égetett porig, a forgalomtól függően autóval körülbelül kétórányira Párizstól, Normandiában van. Sejtelmem sincs, hová mehetett innen. Vélhetőleg valami félreeső helyre, ahol senki sem találkozik velük. Ő amúgy afféle hegyi ember, vadászik, horgászik, szeret abból élni, amit a természet ad, emberkerülő, szeret lövöldözni, és ha ahhoz van kedve, elejt valami állatot. És ha tényleg magával vitte a barátnőmet, akkor a szokottnál is óvatosabbnak kell lennie, nehogy valaki meglássa őket.
– Elindítanék egy számítógépes keresést a vidéken, hogy lássam, milyen sűrű erdők vannak arrafelé, vagy onnan egyenes vonalban távolodva. Valószínűleg elrejtette a barátnőjét valahol az autójában, nehogy az emberek meglássák.
A gondolattól, hogy Pasquier összekötözve, túszként vitte magával Aude-ot, Charlie-t a rosszullét környékezte.
– Meg kell találnunk, mielőtt megöli a barátnőmet!
– Értem. Ismerem a típust – felelte Bercy.
– Mit fog szólni a rendőrség ahhoz, hogy maga is bekapcsolódik a keresésbe? Kihátrálnak belőle, vagy csak kevésbé érdekli őket? – Charlie emiatt is aggódott, és nem akart kizárólag egy idegenre hagyatkozni, még ha Philippe jónak mondta is. Azt meg végképp nem szerette volna, ha a rendőrség megorrolna rá, és leállna Pasquier keresésével.
– Végig együtt fogok dolgozni velük. Nagyon együttműködő vagyok. Nem fogok a tyúkszemükre lépni, de nekem több időm lesz rá, hogy foglalkozzam az üggyel. A rendőrségnek mostanában sok komoly problémával kell megküzdenie, egy szökött fegyenc kézre kerítésénél súlyosabb problémákkal, még akkor is, ha itt egy élet foroghat kockán, és drága az idő. – Charlie pontosan ezt akarta hallani, és ezért hajlandó volt fizetni. – Vissza fogom hívni – ígérte Róbert Bercy, Charlie pedig indult, hogy megkeresse Armand-t, és elmondja neki, megfogadta a tanácsát, és szerzett egy magándetektívet.
– Gyors voltál – jegyezte meg Armand elismerőn.
– Jó tanács volt – felelte Charlie. – Én szeretem őt – tette hozzá, és leült egy támla nélküli székre, Armand pedig folytatta a munkát. Nem kérte Charlie-t, hogy segítsen; tudta, hogy most másutt jár az esze. Bercy félóra múlva hívta vissza.
– Három különböző terület jöhet szóba. Az egyikhez két napba telik eljutni, ráadásul nagyon nehéz megközelíteni. A másik kettő határozottan esélyes. Egyelőre nem tudom eldönteni, melyiket vegyem figyelembe először. Az egyik nehezebb terep. Ember vagy ház nincs a közelben. Pusztaság az egész, nincs vízvezeték, se áram, ember nem lakja. A másik civilizáltabb, több mint tízezer hektár nemzeti erdő, elvétve egy-egy házzal, amelyek leginkább faházak, és egy kempinggel, amit csak nyáron nyitnak ki.
– Annak alapján, ahogy leírta, én erre a másodikra gondolok. Mi a neve?
– La Forèt de Tronqais – felelte Bercy, mire Charlie-t mintha áramütés érte volna, izgatottan felkiáltott.
– Jaj, istenem! Említette nekem ezt a helyet, járt ott vele párszor, és gyűlölte! Szerintem oda vihette. Logikus lenne.
– A Massif Centralban van, kocsival öt-hat órás út onnan, ahol most van. Tízezerhatszáz hektár erdő, sűrű aljnövényzettel. Többnyire csak gyalog vagy szamárháton járható. Van néhány út, ahol egy autó is el tud menni, de nem sok. Értesítem az ottani rendőrséget, késő délután pedig elmegyek magáért, és elautózunk oda. Éjfél előtt biztosan nem érjük el a helyet, de a hajnal beálltával már elkezdhetünk körülnézni. Hozzon egy hálózsákot, a terepjárómban alhatunk is.
Charlie-nak eszébe jutott valami.
– Fegyver lesz magánál?
– Lesz – válaszolta Bercy habozás nélkül. – Törvényesen. Zsaru voltam. Csak aktív és nyugdíjas rendőrök, engedéllyel rendelkező vadászok és katonák viselhetnek fegyvert Franciaországban – emlékeztette Charlie-t, aki egyébként tudta ezt. Megkönnyebbült, hallva, hogy Bercynél lesz fegyver. Lehet, hogy szükségük lesz rá. – Hol tudom felvenni? – Charlie megadta neki Armand autószerelő műhelyének címét, Bercy pedig közölte vele, hogy hat órára, vagy ha tud, korábban odamegy érte.
Charlie még megkérdezte, mennyit kér a munkáért, csak hogy tudja, mire számítson. Egyébként bármennyit hajlandó lett volna fizetni, csak megtalálják Aude-ot. Bercy megmondta az átlagos napi díj át, ami a körülményektől függően változhatott, és Charlie elfogadta.
A beszélgetés után beszámolt Armand-nak arról, amiben megállapodtak, majd levett egy overallt a fogasról.
– Ma még dolgozni akarsz? – lepődött meg Armand.
– Ha nem foglalhatom el magam valamivel, bedilizek az aggodalomtól – válaszolta Charlie.
– Annak a fékrendszerét meg kéne nézni – mutatott Armand egy kocsira a műhely sarkában, mire Charlie fogott egy szerszámkészletet, és elindult. De hirtelen eszébe jutott valami.
– Van egy hálózsákod, amit kölcsön tudnál adni? – kiáltotta oda Armand-nak.
– Van, csak otthon. Ebédidőben elhozom.
Charlie intett, hogy köszöni, és ment a kocsihoz, hogy ellenőrizze a fékjét. Valamit tennie kellett, hogy ne bolonduljon meg az Aude miatt érzett aggodalomtól.
Aznap reggel Paul Pasquier szociális előadóját is felhívta a börtönben, és bejelentette neki, hogy Pasquier nagy valószínűséggel elrabolta a volt feleségét, és most úton van vele valahová. Azt is elmondta, hogy az asszony faháza a múlt éjszaka rejtélyes módon leégett. Valaki felgyújtotta. Virgil Thomas megígérte, hogy számítógépre viszi a bejelentését, és kért tőle egy fotót Aude-ról, amit Charlie pár perc múlva el is küldött. A képről a rendőrség is készített másolatot.
Charlie a nap nagy részében több autón is dolgozott, és fél hatkor ott állt pehelykabátban, farmernadrágban, vastag pulóverben és túrabakancsban, amiket aznap délután vásárolt. Egy kis táskában összekészítette a tisztálkodószereit, és a hóna alatt ott volt Armand hálózsákja. Feszültnek és idegesnek látszott.
Robert Bercy pontban hat órakor megérkezett Magas, erős testalkatú, ötven felé közeledő, katonás tartású férfi volt. Kommandósként szolgált a hadseregben, korábban rendőrtiszt volt, és pár évvel ezelőtt elindította őrző-védő vállalkozását. Olyan ember benyomását keltette, akire lehet számítani.
Indulás előtt Armand sok szerencsét kívánt nekik. Charlie igyekezett nem gondolni arra, hogy azóta mi történhetett Aude-dal, ha még életben van egyáltalán. Mást nem tehettek, mint amit tettek, azaz mindent, amit csak lehetett, hogy megtalálják, kimentsék a volt férje karmai közül, és hazahozzák.
Armand integetett a távolodó kocsi után, és Charlie nem láthatta a könnyeket a barátja szemében. Ha mindaz igaz volt, amit Charlie Aude volt férjéről elmondott, márpedig Armand hitt neki, akkor csak reménykedni tudott, hogy idejében odaérnek, és megmentik Charlie szerelmét.
Tizenkettedik fejezet
Mire elértek az erdő szélére, ahová Paul vinni akarta, Aude a kocsi csomagtartójában már kábult félálomba zuhant. Miután megálltak, a páni félelemtől a reményvesztettségen át eljutott a reménykedésig, hogy hátha el tud szökni. És végül, mivel egész nap egy falatot sem evett és egy korty vizet sem ivott, úgy érezte, mintha ködben lenne. Órákkal korábban bepisilt, mert nem álltak meg sehol, hogy mosdóba mehessen, de nem érdekelte. Végignézte, ahogy Paul felgyújtja az otthonát, benne mindazzal, ami drága volt neki, és tudta, hogy még mire képes. Tudta, ha itt marad, Paul meg fogja ölni. Csak akkor van reménye arra, hogy életben marad, ha egy alkalmas pillanatban meg tud szökni. Mindent meg kell tennie, hogy kijusson onnan, ahová Paul viszi.
Hosszú utat tettek meg, és fogalma sem volt, hol járhatnak. Töprengett, vajon átlépték-e a határt, és már egy másik országban vannak-e, de valószínűbbnek tartotta, hogy Paul egy távoli vidékre tart, ahol senki sem fogja meglátni őket. Nem tudta, mit tesz majd Charlie, ha felfedezi az eltűnését, de semmiképpen sem szerette volna, ha beleesik Paul csapdájába, és ő is áldozatává válik.
Riadtan ébredt, amikor az autó megállt, és hosszú ideig nem mozdult. Olyan forró és fülledt volt a levegő a kocsi csomagtartójában, hogy addigra megszáradt a farmerja. Nem tudta, mennyi ideje, de órák óta úton voltak. Miután megálltak, Paul egy darabig a csomagtartóban hagyta őt. Aude töprengett, hogy tovább mennek-e vagy megérkeztek.
Sötét volt, amikor Paul kinyitotta a csomagtartót, durván megragadta, és kirángatta áldozatát. Ő úgy lemerevedett, hogy nem tudott megállni a lábán. Pár botladozó lépés után nekidőlt az autónak, ezalatt Paul letépte a ragasztószalagot a bokáiról, levette róla a cipőt, és berakta a vadászkabátja mély zsebébe.
– A föld itt tele van éles kövekkel, fenyőtobozokkal és letört ágakkal, úgyhogy ha megpróbálsz elfutni, szétvagdossák a lábadat, és nem jutsz messzire. De akárhová mennél, úgyis megtalállak – közölte nyersen. Aude a leragasztott szájával nem tudott válaszolni, és a férfi a csuklójáról sem vette le a ragasztószalagot. Csak a bokáját szabadította ki, hogy tudjon járni, ne neki kelljen cipelnie a nőt. Aude-nak a háta mögött ragasztószalaggal összefogott kézzel kellett boldogulnia. Ha megbotlana vagy elesne, nem védhetne ki a kezével az esést, arccal előre vágódna a földhöz. – Akkor fogom levenni a ragasztószalagokat, amikor már megbízom benned. Ahhoz előbb be kell bizonyítanod, hogy jó feleségem vagy – magyarázta Paul, és látva az őrület csillogását a szemében, Aude-nak le kellett küzdenie a hullámokban rátörő pánikot, és nem reagált.
Látta, hogy egy erdőben vannak. A hold a feje fölött fénylett, de a lombozat sűrű volt, és a fák magasra nőttek. Az volt az érzése, hogy járt már itt, és arra gondolt, vajon nem az a minden komfortot nélkülöző hely-e, amit annyira gyűlölt. A sötétben nem tudta megállapítani. Bárhol lehettek, akár egy másik, Franciaországgal határos országban is. Nem lehetett tudni.
Paul kivett egy nehéz hátizsákot a hátsó ülésről, és otthagyta őt egy percre, amíg a szeme hozzászokott a sötétséghez. Hűvös volt az éjszaka, és Aude már reszketett, mire Paul visszajött hozzá, és minden magyarázat nélkül teljes erejéből pofon vágta. Aude megdöbbent, mert az ütés teljesen váratlanul érte.
Nem csinált semmit, amivel feldühíthette volna a gazembert. Az ütés erejétől a földre zuhant, és egy percig fel sem tudott állni. Érezte az arcán lecsorgó vért, és amíg lent feküdt a földön, a szeme megtelt könnyel.
– Még jó sok ilyen van ott, ahonnan ez jött, szóval nem árt, ha észben tartod – mondta Paul gonoszul. – És kapsz is belőle, ha nem csinálod, amit mondok, vagy ha felbosszantasz. Ha rendesen viselkedsz, kapsz enni, de ha nem, felőlem éhen is halhatsz. Az ennivaló, amit hoztam, az enyém. Akkor adok belőle, ha akarok, ha megérdemled. Állj fel! Innen gyalog kell mennünk.
Aude a háta mögött összeragasztott csuklóval, mezítláb követte. Többször kibillent az, egyensúlyából, és a föld olyan durva volt a talpa alatt, amilyennek a férfi mondta. Ő vitte a nehéz hátizsákot és egy kis táskát, a többi holmiját egyelőre a kocsiban hagyta. Nem járt itt senki, aki elvihette volna, vagy meglephette, esetleg megláthatta volna őket. Aude-nak olyan érzése támadt, hogy évekig élhetnek itt anélkül, hogy élő emberrel találkoznának.
Sokszor megbotlott, egyszer térdre is esett egy kiálló gyökérben, de amilyen gyorsan csak képes volt rá, követte a férfit. Kanyarogva haladtak az erdőben, amelyben Paul láthatóan otthonosan mozgott.
Aude látta, hogy Paulnak a nagy teljesítményű puskája a vállán lóg. Olyan érzése támadt, hogy a világ végén vannak. Itt nem volt hová futni, szökésről szó sem lehetett. Itt addig lesz együtt Paullal, ameddig a férfi akarja, akár évekig is. Eszébe jutott, hogy olvasott ilyen történetekről az újságokban, és a könnyei végigfolytak az arcán.
Elhaladtak egy folyó és egy kis vízmosásos árok mellett, és hosszú gyaloglás után Aude meglátott egy kis házat, vagy inkább kunyhót, mellette egy fészert, és mögötte egy budinak látszó valamit. És már emlékezett. Ide hozta őt Paul egyszer-kétszer nem sokkal azután, hogy összeházasodtak, ez volt az a hely, amit annyira gyűlölt. Itt sejtette meg először, hogy Paul fejében nincs minden rendben. Megölt egy őzgidát és az anyját, és ezen is csak nevetett. Egész idő alatt, amíg itt voltak, furcsán viselkedett, de amikor visszatértek a civilizációba, normálisabbnak látszott, vagy annak tettette magát. Aude szörnyen szenvedett ezen a helyen. Akkor is ebben a kunyhóban lakták.
Paul ledobta a nehéz csomagot meg egy hálózsákot a kunyhó padlójára, és megállt az ajtóban, hogy az időközben odaért Aude ne tudjon belépni. Ő a talpán keletkezett vágások miatt alig tudott járni. Paul a hátizsákban kotorászva elővett néhány szerszámot, egy lakatot és egy láncot, és lökdösni kezdte Aude-ot a kunyhó melletti fészer felé.
– Gyerünk! – mondta, és kinyitotta a fészer ajtaját. Odabent valami állat ürüléke hevert a földön. Paul egy acélgyűrűt szegezett a falra, keresztülfűzte rajta a nehéz láncot, amit többszörösen Aude dereka köré tekert, majd rá tette a lakatot. Ezzel a kezdetleges módszerrel rögzítette őt a fészer falához, hogy ne tudjon elszökni. Leülni még úgy-ahogy sikerülhetett, lefeküdni viszont a lánctól már nemigen tudott volna. Ülve, a falnak támaszkodva kellett aludnia, de már ezt sem bánta.
Mielőtt lelakatolta volna, Paul levette róla a láncot, durván karon ragadta, és a budi felé kezdte tuszkolni, nem törődve azzal, hogy Aude közben belelépett egy deszkából kiálló szögbe. Paul letépte a csuklóit rögzítő ragasztószalagot, és belökte a budiba. Megvárta, amíg kijött, és akkor újra leragasztotta a csuklóit. Semmit sem bízott a véletlenre. Visszavonszolta Aude-ot a fészerbe, újra rátette a lakatot, és otthagyta nyitott ajtóval, hogy ha kinéz a kunyhója ablakán, hallhassa és láthassa őt. Bármilyen arra kóborló állat bemehetett, és megtámadhatta volna a védekezésre képtelen nőt. De az erdő legveszélyesebb állata mégis maga Paul volt.
– Ne izgulj, ha valami bejönne, és meg akarna támadni, le fogom lőni – kiáltott be kintről. És ha elvéti, legfeljebb őt lövi le.
Aude nem értette, hogy képes valaki így bánni egy másik emberrel. Ahogy múltak a percek, egyre inkább bizonyítva látta, mennyire beteg és eltorzult személyiségű Paul, és mennyire tele van félelemmel és gyűlölettel. Sehol sem talált nyugalmat a lelkének, és már ezerszer betegebb volt, mint amikor megismerte. Csak nagyon rövid ideig voltak házasok. Alig néhány hónap elteltével kezdett erőszakossá és veszélyessé válni, mintha odabent valami félrement és elromlott volna. Mára csak a gyűlölet, az őrület és a büntetés vágya maradt benne. Ijesztő mértékben vált kegyetlenné.
A falhoz láncolva ült továbbra is leragasztott szájjal, a sorsán gondolkodva, míg végül elaludt. Napkeltekor ébredt, de nem tudott elmenni sehová. Csak ült a falnál, és azon töprengett, hogyan fog megszökni egy napon, talán majd ha Paul kicsivel jobban megbízik benne, és valamivel több szabadságot ad neki. Meg kell találnia a módját. Nem adhatja fel a reményt.
Paul egy-két óra múlva került elő, amikor neki is ki kellett mennie a budiba. Utána levette Aude-ról a láncot, őt is belökte oda, majd újból feltette a ragasztószalagot, és a falhoz láncolta, de mindezt anélkül, hogy egy szót is szólt volna hozzá. Mielőtt ismét magára hagyta, minden előzetes figyelmeztetés nélkül letépte a szájáról a ragasztószalagot, és vele együtt a bőréből is valamennyit. Aude érezte a vér ízét a száján. Paul a kezébe nyomott egy palack vizet, és ő fuldokolva ivott. Nem evett, nem ivott, amióta Paul elrabolta. Ez is a büntetés része volt, amiért elvált tőle, és az ő felfogása szerint a különélésük alatt megcsalta. Paul magát tekintette minden jogos büntetés megtervezőjének és kimérőjének.
– Sikoltozhatsz, amennyi jólesik, úgysem hallja senki – mondta a nőnek. De Aude egy hangot sem adott ki. Semmi értelme nem volt, és feldühíteni sem akarta a férfit, nehogy újra megüsse.
Már tudta, hol van. Abban a nemzeti erdőben, ahová Paul egyszer már elvitte őt. Emlékezett rá, hogy a magas fákon sasokat láttak, egyet Paul le is lőtt, ami az év minden szakában tilos volt, elvégre természetvédelmi területen jártak, de neki az sem számított. Az állatokat éppoly kevéssé tisztelte, mint az embereket. Felvillanyozta, ha olyasmit csinálhatott, amit nem volt szabad, különösen ha abban a halál is szerepet kapott.
Aznap délelőtt hosszú időre eltűnt, és Aude lövéseket hallott, de Paul üres kézzel jött vissza. Egy pillanatra, csak hogy megijessze, ráfogta a fegyvert, azután nevetve bement a kunyhóba, és evett valamit. Aude akkor már több mint huszonnégy órája egy falatot sem evett. Paul két müzliszeletet hozott neki, kiszabadította a kezét, hogy meg tudja enni, és megihasson hozzá egy újabb palack vizet. Aztán egy új ragasztószalag-darabbal összefogta a csuklóit, még szorosabban, mint korábban. A szalag bevágott, elzsibbadt tőle a keze.
Paul ezután elment a kocsival bevásárolni, és két szatyor ennivalóval jött vissza. Aude emlékezett rá, hogy jó messzire kellett menniük a boltba, ha élelmiszert akartak vásárolni. Fél órát is kellett autózniuk odáig. Paul hűtőszekrény híján a patakba tette le az üveg tejet, hogy hideg maradjon, és a szabadban kellett tüzet gyújtania, ha főzni akart. Egyelőre nem bajlódott ezzel, de majd erre is sor kerül, ha lő valamit, amit meg kell főznie. Láthatóan teljesen otthon érezte magát az erdőben.
Robert Bercy és Charlie ugyanazon az éjszakán, amikor Paul és Aude megérkeztek, röviddel éjfél után, kicsit más szögből érték el az erdőt. Nem tudhatták, hogy a másik kettő ott van-e. Az erdő óriási volt. A terepjáróban aludtak, reggel pedig jártak egyet, keresve az emberi jelenlét nyomait, de ilyet nem találtak.
Paul kocsija jól el volt rejtve a bokrok mögött. Hallottak lövéseket, ebből tudták, hogy van valaki arrafelé, de látni nem láttak senkit. Azt persze nem lehetett tudni, Pasquier lövöldözik-e, és abban sem voltak biztosak, hogy oda vitte-e Aude-ot. Robert és Charlie elrejtették a terepjárót, hogy senki ne tudjon az ottlétükről.
– Hónapokig élhet valaki ebben az erdőben, és még úgy is eltévedhet – jegyezte meg Róbert. – Kísérteties hely. Egyszer már jártam itt, akkor is kirázott tőle a hideg.
– Ahogy most engem – vallotta be Charlie.
– Mit gondol, hol lehetnek?
– Arra, ha ugyan itt vannak – felelte Robert az erdő mélye felé mutatva. A nem túl távoli lövéseket hallva Charlie remélté, hogy itt vannak. Megnyugtatta a gondolat, hogy Aude valahol a közelben lehet, még ha egyelőre nem tudta is, hogy hol. Meg kell találniuk őt, és már csak azért imádkozott, hogy életben legyen.
Paul egy szelet sonkát, egy almát és egy kulacs vizet dobott oda Aude-nak ebédre, de még mielőtt kiszabadította a kezét, jó erősen arcul csapta, és túrabakancsos lábával hasba rúgta.
– Ezt minden fájdalmas pillanatért kapod, amit nekem okoztál – mondta, és csak ezután vette le a ragasztószalagot a kezéről, hogy enni tudjon. De Aude már nem akart; a rúgástól megfájdult a hasa. Hálás volt, amiért Paul szexuális értelemben nem mutatott érdeklődést iránta. Minden jel szerint csak büntetni akarta, csak rúgni, ütni, fájdalmat okozni.
Csupán annyi ennivalót adott neki, hogy életben tartsa, de rendes ételt nem kapott, és inni is csak akkor tudott, ha kiszabadította a kezét. Az éhezéstől és a kiszáradástól szédült, csakúgy, mint a pofonoktól.
Paul a délután folyamán lőtt néhány madarat, és miután megtisztította őket, vacsorát készített belőlük magának, de Aude-nak egy falatot sem adott. Ő egy müzliszeletet kapott vacsorára. Töprengett, hogy vajon mikor fogy ki Paul az élelemből, mikor kell újból elmennie feltölteni a készleteit. Az adhatna neki némi esélyt a menekülésre, ha ki tudna szabadulni a láncából. Ahhoz viszont egy Houdini szabadulóművész képessége kellene. Paul már nem bajlódott azzal, hogy beragassza Aude száját, ami repedezett volt, és csupa heg.
– Te magad mondtad, hogy itt nincs hová mennem, és amúgy sem tudok letört ágakon, fenyőtobozokon és töviseken át lépdelni mezítláb, akkor miért kell mindig a falhoz láncolva lennem? – kérdezte, mihelyt Paul felhagyott azzal, hogy beragassza a száját. Ő nem fárasztotta magát a válasszal, de ettől kezdve levette róla a láncot, és engedte, hogy egyedül járjon a budira. Hiszen nem volt hová mennie.
Robert és Charlie hallották a lövéseket, amikkel Paul megszerezte a vacsorának való madarakat, ebből tudták, hogy ő és Aude nincsenek messze – ha valóban ők azok. Az alkalmankénti lövéseken túl közel-távol semmi sem utalt emberi jelenlétre. Bercy eleinte semmit sem látott az éjszaka használt nagy hatótávolságú infravörös messzelátójával, de egyszer csak mozdulatlanul, szemét egy pontra szegezve megállt.
– Tábortüzet látok ott, a fák között, innen fél mérföldre – suttogta. – Ők lehetnek azok, itt nincs senki más. – Nem volt szükség rá, hogy suttogjon, de a távcsőben nagyon közelinek tűnt a tábortűz.
– Látja valamelyiküket? – kérdezte önkéntelenül is súgva Charlie.
– Csak a tűz lángjait. – De Robert a következő pillanatban meglátott egy erőteljes testalkatú, baseballsapkás férfit, amint épp elfordult tőlük. Paul Pasquier. Nem lehet más. – Látom a fickót – súgta Charlie-nak. – A nőt nem. Bezárhatta őt, vagy lehet, hogy egy fához láncolta. – Vagy halott... de ezt már nem mondta ki, Charlie így is épp eléggé aggódott. Bercy tovább figyelt, de nem látta többet a férfit.
Éjfélkor visszamentek a terepjáróhoz, és felhívták a rendőrséget, hogy elmondják, látták Pasquier-t, és azt, hogy hol van pontosan. A rendőrség újbóli megerősítést kért, mielőtt kommandós egységeket küldene a helyszínre. Robert és Charlie megígérték, hogy másnap ismét jelentkeznek.
Másnap reggel, amikor már harmadik napja tartózkodtak az erdőben, Aude a budiból kijőve meglepődött azon, hogy Paul nem tette vissza a ragasztószalagot a csuklójára. Bercy, feltételezve, hogy a táborhelyüket nézi, feszülten figyelte azt a pontot, ahol az éjjel a tábortüzet látta égni. Pault többször megpillantotta azon a helyen, de Aude-ot egyszer sem. Paul ki-be járkált a kunyhó melletti fészerbe, mintha lenne odabent valami, amivel törődnie kell. Attól kezdve, hogy szabadon hagyta Aude kezét, a láncot sem tette rá a fészerben.
– Kimehetsz, ha akarsz – mondta neki álnok mosollyal. Aude nem bízott Paul hirtelen hangulatváltozásában. A harmadik éjszakájukat töltötték az erdőben, és Paul lényegében szabadon engedte őt. De Aude már tudta, itt nincs hová futni, és tudta ezt Paul is. Az erdő éjszaka még veszélyesebb volt, és Aude talán sohasem talált volna ki belőle. A lábát sebek és vágások borították. Elbújhatott volna, de elszökni nem volt hová. – Csaléteknek használlak, tudod?
– árulta el Paul. – Előbb-utóbb megjelenik itt a barátod. Keresni fog téged, és amikor megtalál, elkapom – magyarázta csillogó szemmel.
– És aztán? – kérdezte Aude lélegzetvisszafojtva.
– Megölöm – felelte Paul gonosz vigyorral. – Azt még nem döntöttem el, hogy veled mit csinálok. Én mindenesetre itt maradok, soha nem megyek vissza a börtönbe.
– Kezdj el tárgyalni velük, talán enyhítik a büntetésedet.
Paul érdeklődését mintha egy pillanatra felkeltette volna a javaslat. Hogy bizalmat ébresszen benne maga iránt, Aude megpróbálta elterelni a figyelmét, és együttérzőnek tűnni.
– Erre még nem gondoltam. Ha enyhítenék a büntetésemet, visszamennék, de hosszú időre nem. Inkább itt halnék meg, mint hogy visszamenjek újabb tizennégy-tizenöt évre.
Paul szavai emlékeztették Aude-ot arra, amikor Charlie azt fontolgatta, visszatérjen-e az igazi életéhez, vagy ne. Csakhogy Charlie számára erősebb motivációt jelentett az, hogy látni szerette volna a fiát és a lányát. Pault nem ösztönözte semmi. Nem akart mintafogoly lenni, sem előnyösebb megállapodásra jutni, nem kötődött semmihez és senkihez, amivel nyomást gyakorolhattak volna rá. Itt, ezen a természetvédelmi területen szabad volt, mint a madár. Ez olyan volt számára, mintha a természetes élőhelye lenne, és élvezte, hogy nincsenek körülötte emberek. Az emberekkel ugyanis nem tudott bánni. Ha felidegesítették, ha feldühítették, ha csalódnia kellett bennük, vagy ha beleavatkoztak az ő dolgába, akkor egyszerűen megölte őket.
Robert Bercy megerősítette a rendőrségnek, hogy újra látták Paul Pasquier-t a Trongais-erdőben, de olyan nehezen megközelíthető helyen ütötte fel a táborát, hogy szinte esélytelen újra elkapni. Elmondta még, hogy Aude-ot nem látták. Charlie ettől elcsüggedt, és attól félt, talán Pasquier már meg is szabadult tőle. Róbert ezt nem tartotta valószínűnek. Pault ennél ravaszabbnak gondolta, alighanem tudja, hogy a nő eszköz a kezében, ha megtalálják, és szöknie kell.
– Szüksége van rá, ha tárgyalnia kell a hatósággal. Még nem fogja megölni. Vár, amíg kiderül, hogy biztonságban van-e itt. És talán azt várja, hogy maga felbukkanjon – mondta Charlie-nak. – Valószínűleg inkább magát akarja megölni, mint a volt feleségét – tette hozzá tárgyilagosan. – Csodálatos az, ahogyan egy bűnöző gondolkodik. Minden arról szól, hogy ki a leghasznosabb számára.
A rendőrség biztosította Bercyt arról, hogy egy kommandós egység áll készenlétben, csak az optimális időt és körülményeket várják. És tudni akarták, hogy Aude is ott van-e, kell-e figyelmeztetniük a mesterlövészeket egy túsz jelenlétére. Bercy feszülten figyelt, de sehol nem látta a nőt.
A negyedik napon Aude már nagyon szeretett volna úszni egyet a folyóban, de fagyos volt az idő, és a víz hideg. Mocskosnak érezte magát attól, hogy minden éjjel a fészerben kellett aludnia, és napokat töltött láncra verve. Ugyanazt a ruhát viselte, amióta Pasquier elrabolta. Sejtette, hogy a folyó ahhoz már túl hideg, és a zúgok valószínűleg túl sebes folyásúak lehetnek, hogy meg merje kockáztatni a vízbe merülést. Akár vízbe is fulladhat, ami bizonyos pillanatokban vonzó lehetőségnek tűnt. De inkább csak sétált a folyóparton, s közben azon tűnődött, vajon meddig lesz itt, és túl fogja-e élni. Az igazi világ minden nappal egyre távolibbnak tűnt. Ez volt most az egyetlen valósága.
Épp ezen gondolkodott, amikor Paul hagyta, hogy a szokásosnál kicsit messzebbre merészkedjen az egyik folyóparti sétáján. Ez volt az egyetlen olyan hely, ahol a kunyhótól távolabb éles kövek és faágak nem sértették fel a meztelen talpát. Gondolataiba mélyedve, kétségbeesett menekülési terveket szövögetve lépdelt, és amikor felnézett, egy férfit pillantott meg nem túl messze, az erdő fái között. Terepszínű egyenruha volt rajta, mint a katonákon, de látni lehetett az arcát, és azt, hogy őt nézi. Aude nem tudta eldönteni, feléje fusson-e, vagy minél messzebb tőle.
A férfinál nem volt fegyver, és Aude már tudta, hogy Paul viszont egész fegyverarzenált rejteget a kocsijában. Többet közülük a kunyhóba is magával hozott. Ha segítséget kérve odafut ehhez az emberhez, Paul pedig lelövi a férfit, akkor neki annyi: őt örökre láncra veri. Nem tudta, a férfi barát-e vagy ellenség, de akár ez, akár az, kétségei voltak afelől, hogy tudna rajta segíteni.
Miközben a férfi kissé visszahúzódott a fák közé, a kezével egy jelet mutatott, amit Aude nem ismert, és ujját a szája elé téve csendre intette. Ebből ő levonta a következtetést: a férfi azért jött, hogy segítsen neki, tehát nem szabad elárulnia a jelenlétét. Bólintott, és gyorsabban, mint ahogy jött, elindult vissza a fészerhez, hogy ne hívja fel Paul figyelmét arra a területre, ahol az imént járt. A szíve repesett az örömtől, tudva, hogy nincs egyedül az erdőben. Nem tudta, jöttek-e mások is a terepszínű egyenruhás férfival, hogy rendőr-e, katona vagy valamilyen kormányzati szerv embere, de látták egymást, és tudta, hogy a férfi jelenléte titok. Négy nap óta ez volt számára az első reménysugár.
Charlie közvetlenül Bercy háta mögött állt, de Aude őt nem látta, és Charlie is csak egy pillantást vethetett rá, amikor Aude visszavonult. Ezt az információt várta a rendőrség, hogy fegyveresen vonulhasson fel Pasquier ellen, méghozzá úgy, hogy a túsz feltétlenül életben maradjon. Most, hogy tudták, Aude életben van, ezzel számolva kellett megtervezniük az akciót. Bercy azonnal felvette velük a kapcsolatot.
– Aude volt az – súgta Charlie Robertnek halkan, hogy az erdő ne vigye el a hangját. A hangok néha messzire elhallatszanak a természetben. – Ő volt az. Él! – Egész testében remegett. Ez volt az első bizonyíték arra, hogy Pasquier nem ölte meg, ezt kellett megtudnia a rendőrségnek, hogy megmenthessék.
– Él, és látott engem. Már csak ki kell valahogy bűvészkednünk onnan. A terep veszélyes, és az erdő olyan sűrű, hogy autóval nem lehet bemenni. Egy egész kommandós egységet kell küldeniük, hogy kihozzák a barátnőjét, és megöljék a fickót. Ezt élve nem fogja a pasas megúszni – jósolta Robert. Tudta, mihelyt a rendőrség értesül arról, hogy Aude ott van, be fogják vetni a kommandósokat. Négy napba telt, ami egy örökkévalóságnak tűnt Charlie szemében.
Magánkívül volt az örömtől, hogy egy pillanatra megláthatta őt, ahogy Aude-ot is feldobta, hogy látta Robertet, még ha nem tudta is, ki ő. De érezte, hogy az ő oldalán áll, bizonyára egy olyan csoport tagja, amelyik őt keresi. Megtalálták. Neki csak annyi a dolga, hogy épségben eljusson hozzájuk, de úgy, hogy Paul semmit ne sejtsen.
Aznap éjszaka nem történt semmi. Bercy állandóan figyelte Pault, és látta is a tábortűznél. Aude többé nem mutatkozott, gyanították, hogy a fészerben lehet. Másnap Paul közölte Aude-dal, hogy elfogytak az élelmiszerek, el kell mennie vásárolni. Aude müzliszeleteken élt. Paul azt mondta, hogy már abból sincs egy sem, nincs, amit ehetne, csak víz van.
– Hogy fogunk boldogulni télen? – kérdezte Aude ártatlanul. – Itt biztosan nagy hó lesz, és nincs hol tárolni az élelmiszert. Mi lesz, ha betemet minket a hó, és nem tudunk kiszabadulni?
Szavai azt a benyomást keltették Paulban, hogy az asszony immár beletörődött a sorsába: itt kell maradnia vele, és innen nem tud elmenekülni. Ettől ellazult, és visszavett az éberségéből. Már nem fogta össze ragasztószalaggal a csuklóit és a bokáit, és napok óta nem láncolta a fészer falához. Mostanra elhitte, hogy sikerült kellőképpen megfélemlítenie, így meg sem kísérli a szökést.
Aude nem tudta az okát, de Paul továbbra is fogolyként bánt vele, és nem szexrabszolgaként, amiért nagyon hálás volt. Úgy tűnt, hogy férfiként egyáltalán nem érdeklődik iránta. Csupán túsznak tekintette, és potenciális alkueszköznek, amennyiben szükség lesz rá. Az iránta érzett dühe valamelyest csillapodni látszott. Ha a válásukról beszélt, mindig zaklatottá vált, de amúgy általában nyugodt volt.
– Télen azt esszük, amit elejtek. És hótalppal ki tudok menni – felelte gyakorlatiasan. – Ha olyankor megpróbálsz elszökni, halálra fagysz, szóval ne is ábrándozz róla. Most itt élsz, ez az otthonod, nincs más – emlékeztette Aude-ot, aki látta, amikor a férfi felgyújtotta a házát, tehát tudta, hogy ez az igazság. Nemcsak fizikailag, de lelkileg is tönkretette őt, vagy legalábbis ez volt a célja. Bólintott hát, látszólag engedelmesen. Igyekezett meggyőzni Pault arról, hogy elfogadta ezt a helyzetet, és már nem is reméli, hogy megszökhet, mintha ez egy igazi élet lenne, amit képes megosztani vele. Úgy tűnt, mintha Paul; ebben a tévhitben élne, bár időnként dührohamai voltak, tombolt, és ilyenkor megütötte Aude-ot.
Paul ezek után elment vásárolni, és Aude emlékezett rá, hogy amikor együtt mentek, sokat kellett odáig autózni, tehát legalább egy óráig, vagy akár kettőig távol lesz. Miután Paul elment, Aude észrevette, hogy a telefonját ott felejtette a kunyhóban az asztalon. Őt oda nem engedte belépni, de egyébként már szabadon járkálhatott. Paul összes puskája a kunyhó egyik ablakához közeli falnak támasztva sorakozott, és mind meg volt töltve. Aude azonban nem merte volna megpróbálni lelőni Pault. Nem is tudta, hogyan kell. De miután a férfi elment, meglátta a telefonját az asztalon. Várt még néhány percet, hogy biztos legyen Paul távozásában. Azt sem tudta, van-e azon a területen egyáltalán térerő, de látta, hogy Paul mindennap elviszi a telefonját a kocsihoz tölteni. Ebből gondolta, hogy kell lennie térerőnek, vagyis a telefon üzemképes, bár nem látta, hogy a férfi egyszer is használta volna. Talán nem volt kit felhívnia, vagy nem akarta, hogy bárki megtudja, hol van, vagy a rendőrség a nyomára akadjon.
Aude beszaladt a kunyhóba, felkapta a telefont, és megírta Charlie-nak, hol vannak: „A folyó közelében, kunyhó (ő), fészer (én), budi közvetlenül a folyónál. Nincs cipőm. Nem mehetek messzire. Sok a puska. Néha láncra ver a fészerben. Szeretlek." Miután elküldte, azonnal kitörölte az üzenetet, és imádkozott, nehogy Charlie akkor válaszoljon, amikor Paul már visszajött... ha az üzenet elment egyáltalán. De úgy tűnt, hogy a telefon működik. Csak el ne menjen a térerő!
Charlie jóformán azonnal válaszolt. Bercy elmondta neki, hogy mit írjon. Kaptak hírt a rendőrségtől: jönnek, csak kellett egy kis idő, amíg megtervezik az akciót. „Fuss ma éjjel arra, amerre láttál minket. Amilyen messzire csak tudsz. A rendőrség jönni fog. Kommandós egység jön, hogy kiszabadítson. Szeretlek. Légy óvatos!"
„Te is" – írta vissza Aude, aztán kitörölte mindkét üzenetet, és visszatette a telefont pontosan abba a helyzetbe, ahogyan találta, majd visszarohant a fészerbe. Hideg volt odakint, fázott cipő nélkül, meztelen lábbal, a sarkán lévő vágások és sebek máris kezdtek elfertőződni.
Szüntelenül Charlie üzenete járt a fejében. Fusson ma éjjel... de hova? És hogyan? És ha Paul újra rárakja a láncot? Egy Paul Pasquier és a rendőrség közötti lövöldözős összecsapásban csapdába esne, és tudta, Paul az utolsó lélegzetvételéig harcolna.
A férfinak nincs vesztenivalója, ő viszont elveszítheti Charlie-t, aki a mindenséget jelenti számára. Az egész világot. Pasquier ezzel szemben a börtönőre volt. Úgy érezte, csoda kellene a kiszabadításához, és ahhoz, hogy ő és Charlie túléljék ezt a szörnyűséget. A szíve hevesen vert, miközben várta, hogy Paul visszatérjen a vásárlásból.
Tizenharmadik fejezet
Paul majdnem két óráig volt távol. Amikor felpakolva megérkezett, Aude látta rajta, hogy dühös és rosszkedvű.
– Elfelejtettem a mobilomat – mordult rá Aude-ra, mintha ő tehetett volna róla.
– Ott maradt a boltban? – adta az ártatlant Aude. – Vissza kell menned érte?
– Nem a boltban felejtettem, hanem itt – felelte Paul, és minden figyelmeztetés nélkül olyan erővel vágta pofon, hogy Aude megtántorodott, és hátraesve bevágta a fejét a fészer falába. Paul főleg magára volt dühös, amiért itt felejtette a telefonját, de rajta vezette le a dühét. Aude megtapogatta a fejét, és látta, hogy az ujjai véresek. – Használtad, igaz, te kurva?! Kit hívtál fel? – Ha értesítette a rendőrséget, akkor mélyebbre kell menniük az erdőben, márpedig ő jól érezte magát ezen a táborhelyen.
– Dehogy használtam! Természetesen nem használtam. Azt sem tudtam, hogy itt van – felelte sértett arccal Aude.
– Felhívtad a pasidat? Vagy a rendőrséget?
– Nem hívtam senkit, esküszöm. Nem megyek be a kunyhódba, amikor nem vagy itt. Nem is láttam.
Paul alaposan megvizsgálta a készüléket, és nem talált rajta gyanús üzeneteket, semmi olyat, amit ne ő küldött volna. Mivel nem használta, senki sem tudott a nyomára akadni. Elgondolkodott azon, hogy Aude csakugyan elfogadta-e a helyzetét, és feladta-e a reményét a menekülésre. Látta a tarkóján a vérfoltokat és az összetapadt hajtincseket. Aude tele volt kék-zöld foltokkal, ahol megütötte. Bokszzsáknak használta őt büntetésként, figyelmeztetésként, a múltban elkövetett bűneiért, olyan jövőbeni vétkekért, amelyekre még nem is gondolt. Az egész teste, az arca, karja-lába magán viselte Paul ütéseinek nyomát.
– Hát ne is nyúlj hozzá! – Paul úgy viselkedett, mintha be lenne tépve, és Aude egyáltalán nem tartotta lehetetlennek, hogy drogot vett a városban.
Délután lőtt egy kisebbfajta madarat és egy nyulat, amiket sötétedés után elkészített magának. Aude-ot most sem kínálta meg vele, de a boltban vett neki egy sonkás szendvicset, és ez volt eddig a legtöbb, amit enni kapott. Csak éppen nem tudta megenni – túlságosan ideges volt. Bedobta a budiba, hogy Paul ne vegye észre, aztán megköszönte neki, és megdicsérte, hogy finom volt. Paul nem szerette az elejtett állatokból készített vagy a boltban pénzért vásárolt ételt rá pazarolni. Általában nasit, néha zacskós csipszet vagy kekszfélét adott neki, Aude ezeken élt. De őt nem is érdekelte, hogy mit eszik, csak elszökhessen innen.
A pofon után Paul lecsillapodott. Rendszerint így volt, miután valami miatt feldühödve megpofozta Aude-ot. Ő sohasem tudta, hogy azért-e, mert elfáradt, vagy mert bűntudata lett, de inkább az elsőt tartotta valószínűnek. Miután megvacsorázott, bement a kunyhójába. A telefonját szokás szerint zsebre tette. Lehangoltnak látszott. Aude arra gondolt, talán ő is belefáradt ebbe a kényelmetlen életmódba. Valószínűleg még a börtönben is nagyobb kényelemben élt, mint itt az erdőben. És élete hátralévő részében menekülnie kell, hogy elkerülje a börtönt. Nagy árnak tűnt ez a szabadságért. Ezt mondta Charlie-nak is, amikor azt fontolgatta, hogy mostantól halott emberként él tovább. De Paulnak nem volt otthona, ahová visszatérhetne. Csak a börtönbe mehetne vissza, hogy vezekeljen a bűneiért, vagy

élhet tovább itt, az erdőben, mint egy ősember. Aude úgy vélte, ennek még Paul számára sincs semmi varázsa, az ő esetében pedig ehhez jönnek még a pofonok és a falhoz láncolás, ha Paulnak épp ahhoz van kedve.
Aznap éjjelre Paul – lustaságból, hanyagságból, vagy mert azt gondolta, úgysem tud megszökni – nem rakta rá a láncot a foglyára. Aude nem tudta, hány óra lehet. Paul még a megérkezésük előtt, útközben zálogba csapta Aude óráját, hogy ennivalót és üdítőt vegyen a pénzből.
Aude úgy ment be a fészerbe, és úgy csukta be az ajtaját, hogy Paul hallja, majd pár percnyi várakozás után kiosont. Meglapult, azután lábujjhegyen, a száraz leveleket és gallyakat gondosan kikerülve, hogy zajt né csapjon, elindult a fagyos földön. Egyenesen bevágott egy bozótosba, majd túljutva rajta futott, ahogy csak bírt, miközben a kemény föld és a letört, száraz faágak újabb sérüléseket okoztak sebes lábain.
Fogalma sem volt, merre tart, de megpróbált a folyó mentén futni, ahol a terepruhát viselő magas férfit látta. Reménykedett, hogy valahol arra lehet a csoportjával együtt, és hogy jó irányba fut. Többször is megállt, mert kifulladt, és derékban meghajolva szedte a levegőt. Aztán újra rohant, át az erdőn, ágaknak, fáknak és mindenfélének nekiütközve, ami az útjába került.
Úgy érezte, már régóta fut, amikor távoli puskalövéseket hallott. Tudta, hogy Paul az. Talán eszébe jutott, hogy mégis megláncolja, és felfedezte, hogy nincs a fészerben. Hallotta, amint a nevét kiáltozza az erdőben. Paul gyorsabban futott, mint ő, és jól ismerte az erdőt, ezért Aude biztos volt benne, hogy előbb-utóbb megtalálná. Így ahelyett, hogy tovább rohant volna, elrejtőzött ott, ahol a legsűrűbbek voltak a bokrok, és összegömbölyödve mozdulatlanná dermedt. A lövések közelebbről, majd megint távolabbról hallatszottak. Aude nem mozdult. Maradt, ahol volt, és várt.
Egyszer csak meglátta Paul kocsiját ott, ahová elrejtette, és ebből rájött, hogy elég messzire jutott. Amikor lepillantott, látta, hogy flanelblúzának az ujja elhasadt, egy darab ki is szakadt belőle – valahol fennakadhatott egy bokron. Remélte, hogy Paul nem veszi észre. Magában azért fohászkodott, nehogy ez a közönséges szövetdarabka vezesse a nyomára az elrablóját, a vesztét okozva.
Tudta, hogy akkor hall majd újra lövéseket, méghozzá sokat, amikor megérkezik a rendőrség. Elhatározta, hogy addig nem mozdul innen. Nem szeretett volna eltévedni, hiszen nem ismerte ki magát az erdőben, és a lövések útjába sem akart kerülni, ahol véletlenül eltalálhatja egy golyó, vagy Paul dönthet úgy, hogy lelövi. Sejtelme sem volt, merre lehetnek a rendőrök, sem arról, hogy mikor jönnek egyáltalán. De Charlie azt üzente, hogy fusson, úgyhogy futott, aztán elbújt, és várt.
A rendőrség az erdő szélén gyűlt össze. A rendőrfőnök a helyi seriffel és az embereivel érkezett, a kommandós egység pedig a parancsnok utasítására várt. Ők mennek be elsőként az erdőbe infravörös maszkokkal, védőszemüvegben és a megfelelő felszerelésekkel, hogy közel-távol a legkisebb mozgást is észlelhessék a sötétben. Robert Bercy bemutatkozott a rendőrfőnöknek, és megerősítette, hogy tegnap látták Aude-ot a folyóparton, sőt jeleztek is neki. Aznap rövid üzenetváltás is lezajlott köztük. Elmondták neki, hogy útban van a segítség, és hogy éjjel fusson el, ha tud.
– Nem is tudtam, hogy van nála mobiltelefon – mondta erre a rendőrfőnök.
– Nincs – árulta el Charlie. – Pasquier mobilját használta, de remélhetőleg kitörölt mindent, mielőtt az a gazember visszaért. Pasquier elmehetett valahova, és a kunyhójában felejthette a telefonját.
– Ezen a vidéken kiszámíthatatlan a térerő. Szerencséjük volt, hogy maguk tudták használni a mobilt. Közvetlenül az erdő mögött van ugyan egy mobiltorony, de beljebb az erdőben már nem tudják fogni a jelet.
Korábban mindannyian hallották a lövéseket, de nem tudták, mit jelentenek, a kommandós egység azonban egyértelmű utasítást kapott: szabadítsák ki a túszt, és ha szükséges, lőjék le a túszejtőt. Elvégre Aude-ot akarták megmenteni, és nem Paul Pasquier-t. Aude öt napja esett Paul fogságába, és még nem szabadult ki, ami Charlie számára egy örökkévalóságnak tűnt.
A kommandósok nem sokkal este tizenegy óra után kapták meg a parancsot, és miután behatoltak az erdőbe, a rendőrséget is felhatalmazták, hogy felfegyverkezve haladjanak a kommandósok nyomában. Gyors és hatékony akcióra készültek.
– Elképzelhető, hogy befelé menet összetalálkoznak a tússzal – figyelmeztette őket Bercy. – Ugyanis azt javasoltuk neki, hogy ma éjjel fusson ki az erdőbe, ha tud. Nem tudjuk, megkötözte vagy leláncolta-e, esetleg valami mást csinált-e vele Pasquier. Nekünk a túsz a helyszínről azt írta, hogy az elrablója helye a kunyhóban van, az övé meg a fészerben, és van egy kinti budi is. – Nekik tehát a fészert kell figyelniük. Ezek hasznos információk voltak. A rendőrfőnök arra utasította Robertet és Charlie-t, hogy maradjanak hátul, és ők engedelmeskedtek. A rendőrök nem akarták, hogy civilek – még ha olyan tapasztaltak is, mint Bercy, aki jól láthatóan az oldalán hordta a fegyverét – láb alatt legyenek, vagy megsérüljenek az aprólékosan megtervezett hadművelet közben.
Charlie szenvedett attól, hogy a háttérbe szorítva kell várnia a hírekre, de Róberttól tudta, hogy ennek így kell lennie. Akaratlanul is útban lehetnek, zavarhatják őket, és meghiúsíthatják a mentési akciót, amit véletlenül sem szeretnének. Már maga az is csoda volt, hogy megtalálták az asszonyt, és most képzett szakértői csapatok fogják kiszabadítani az őrült exférje fogságából. Az emberrablót pedig, ha élve megússza, visszaviszik a börtönbe, vagy megölik, hogy megmentsék Aude-ot.
A kommandósok némán hatoltak beljebb az erdőbe. Elhaladtak Aude rejtekhelye mellett, anélkül, hogy tudtak volna a jelenlétéről, ő pedig a hangtalanul előre nyomuló kommandósok közelségéről. Tíz perc múlva elérték a kis kalyibákat. Körbevették a kunyhót. Két kommandós berúgta az ajtót, és ott álltak szemtől szemben Paul Pasquier-val, aki nyomban tüzet nyitott rájuk a géppuskájával. Szerencsére elvétette a lövést, őt viszont lábon lőtték, és a földre teperték.
A többiek ezalatt Aude-ot keresve megrohamozták a kunyhót és a többi helyet. Paul Pasquier a földön vonaglott a fájdalomtól. Közben hangosan átkozta őket, és a mellette fekvő puskáját szorongatta, amíg el nem vették tőle. A csoport többi tagja azzal jött vissza, hogy a fészer üres, és a budiban sincs senki. A tisztást és a környéket is átkutatták, de Aude-ot sehol nem találták.
– Ma éjjel elszökött. Odakint van valahol – mondta Pasquier, de nem azért készségeskedett, hogy segítse a munkájukat, csak szerette volna, ha mielőbb megtalálnák, hogy megölhesse, és remélte, hogy lesz rá lehetősége. Megérdemli a halált.
A kommandósok parancsnoka teljes súlyával ránehezedve a földhöz szegezte Pasquier-t. Gyűlölte a hozzá hasonló embereket, akik kihasználták és megfélemlítették a gyengéket és ártatlanokat, túszul ejtettek, életveszélyesen megfenyegettek és gyakran meg is öltek embereket. A rendőrség pedig továbbra sem tudta, hol és milyen állapotban lehet Aude, vajon mit művelhetett vele ez az ember.
Aude ezalatt reszketve kuporgott a bozótban, miközben a rendőrök reflektorokkal és fényszórókkal elrohantak mellette. A túszejtőt elfogták, már csak őt keresték. Aude ekkor előbújt a rejtekhelyéről, és elindult vissza, a kis táborhely felé. A reflektorok megvilágították a kunyhót és a fészert, így látta, mi történik. És közben minden rendőr és kommandós őt kereste az erdőben.
Aude igyekezett visszajutni a fészerhez, amilyen gyorsan csak bírta mezítláb a nehéz terepen. Egyszer megbotlott, és majdnem elesett, de egy perc múlva már integetett az embereknek, akik rögtön felismerték. Addigra Charlie és Robert Bercy is csatlakozott a többiekhez, mivel az akció véget ért, a jelenlétük már nem akadályozta a hivatásos keresőket.
Aude még épp idejében ért oda, hogy lássa, amint két kommandós közrefogj a és kivonszolj a Pault a kunyhóból. A dühöngő bűnöző is meglátta Aude-ot, és messziről ráüvöltött:
– Te ócska ribanc! Te kurva! – És mielőtt bárki megakadályozhatta volna, a nadrágja rejtett zsebéből előrántott egy kis marokfegyvert, amit nem találtak meg, amikor megmotozták, és célba vette vele Aude-ot. Charlie egy kiáltással odaugrott, hogy megvédje őt, de az egyik mesterlövész megelőzte: egyetlen lövéssel leterítette Paul Pasquier-t, mielőtt az meghúzhatta volna a ravaszt. Már halott volt, amikor a földre került.
Charlie felkapta, és magához szorította Aude-ot; nem sokon múlt, hogy Paul megölje. Ha nem üvölt rá, és a rendőrök nem cselekednek azonnal, már nem élne. Charlie sírva ölelte magához a szorosan hozzásimuló Aude-ot. Ez volt életük leghosszabb öt napja. De véget ért. Aude elvesztette az otthonát, és mindent, ami a házban volt, de az életét nem vesztette el.
Amikor Charlie elengedte, és a területet bevilágító reflektorok fényében meglátta az asszony arcát, megdöbbent. Telis-tele volt zúzóásokkal, de ez semmi volt ahhoz képest, ami a testét borította, és amit most még nem látott.
– Úristen, Aude... – Óvatosan megérintette a vágásokat, horzsolásokat és zúzódásokat. Pasquier ütötte-verte „hogy megleckéztesse". A lánc nyomot hagyott a karjain, és mindkét sarkán mély vágások keletkeztek.
Pasquier holttestét hamar elvitték. A rendőrök megkérdezték Aude-tól, van-e itt valami holmija, amit magával akar vinni, mire azt felelte, hogy nincs semmije. Örül, és hálás nekik, amiért élve elmehet innen. Legalább harminc ember gyűlt össze fogságának a helyszínén. Fotókat készítettek, rádión közölték a bázisukkal, hogy a túsz épségben kiszabadult, majd lassan elindultak vissza, ugyanarra, amerről jöttek. Amikor kiértek az útra, mentőautót hívtak Aude-nak. Ő váltig állította, hogy nincs rá szüksége, de mindenképpen be akarták szállítani a kórházba. Charlie beszállt vele, Bercy pedig a terepjárójával követte a mentőautót.
Aude a történtektől kissé még kábult volt, de hihetetlenül megkönnyebbült, hogy a rémületben eltöltött öt nap után itt lehet Charlie-val, láthatja és maga mellett tudhatja őt. Paul az utolsó percben is lelőhette volna, de most ő fekszik valahol holtan.
– Nem ilyen volt, amikor megismertem, csak később változott meg – magyarázta Charlie-nak. – De most minden eddiginél rosszabb volt. Teljesen megőrült. Csak azért nem ölt meg, hogy csalinak használhasson, és idecsaljon téged. Veled is végezni akart. – Egész testében remegett, és Charlie döbbenten látta, milyen piszkos és összetört.
Vele volt akkor is, amikor a kórházban a nővérek segítettek neki levetkőzni. Kék-zöld foltok, zúzódások borították a hátát, a karjait, a lábait és a mellét, a hasán pedig, ahol Paul megrúgta, látni lehetett a bakancsa sarkának a körvonalát. Az egész testét összevissza verte, és lelkileg is összetörte az áldozatát. Még soha nem élt át ekkora traumát és rettegést. Meg volt győződve róla, hogy teljesen ki van szolgáltatva egy őrültnek, aki meg fogja ölni. Egyedül volt vele az erdőben, védtelenül állt volna vele szemben, ha úgy dönt, hogy megöli, lelövi, agyonveri.
A kórházban egy pszichiáter várta, aki miután elbeszélgetett vele, jobb lelkiállapotban lévőnek találta, mint amire számított. Többnyire olyan áldozatokkal volt dolga, akiket hónapokig, sőt akár évekig fogva tartottak. Aude az öt lidércnyomásos nap után egészen jól volt.
Charlie szerint sokkal rosszabbat élt át, mint ő, amikor lezuhant a szikláról. Az csak egy baleset volt, a maga módján ijesztő, de nem ugyanaz, mint amikor valakit több napon át módszeresen bántalmaz és megöléssel fenyeget egy másik ember. Eltöprengett, hogy vajon valaha is kiheveri-e mindezt Aude. Vajon biztonságban fogja-e érezni magát a saját otthonában? Eltökélte, hogy erről gondoskodni fog, bárhol éljenek is együtt. És bízott benne, hogy idővel elhalványulnak majd a rémítő emlékek.
Robert Bercy a kórházban elvált tőlük, miután Charlie szívből megköszönte szakszerű, kiváló és odaadó munkáját. Az orvos szerette volna, ha Aude a kórházban tölti az éjszakát, de ő menni akart, mert úgy gondolta, attól nem gyógyulnak be gyorsabban a zúzódásai, ha marad. Így miután ellátták és bekötözték sérült és elfertőződött lábait, kórházi pizsamában, papírból készült papucsban hazaengedték, a ruháit meg kidobták. Charlie-n a Bercytől kapott terepszínű szerelés volt. Aude azzal fordult hozzá, hogy haza akar menni, de aztán szomorúan Charlie-ra nézett, és megkérdezte:
– Nincs már otthonom, ugye?
Charlie megrázta a fejét. Ő látta porig leégni a faházat, míg Aude csak az elején volt ott, amikor Paul felgyújtotta. Az is elég borzasztó látvány volt.
– Nem maradt belőle semmi – felelte Charlie halkan. – Esetleg a hamuban kotorászva találsz valamit, amit még meg lehet menteni. – De Charlie a saját szemével látta, milyen reménytelenül kevés maradt ott mindenből.
– A képeim nyilván megsemmisültek, még a te portréd is – sóhajtotta Aude. Szerette azt a képet.
– Majd festesz másikat. Életben maradtál, és ez a lényeg. Engem csak ez érdekel. – A legszívesebben egy pillanatra sem vette volna le a kezét Aude-ról, hogy magához ölelve védelmezze őt.
– Akkor most hol fogunk lakni? – kérdezte Aude, miközben eljöttek az erdőhöz legközelebb eső kórházból, ahová bevitték. Hajnali fél három volt, Charlie már hívott autót, ami elviszi őket a tengerparti bérelt házhoz, amely menedékül szolgált nekik Paul Pasquier elől. Mostantól mindenütt biztonságban lesznek. De egyiküknek sem volt állandó lakása. Charlie hotelszobákban lakott Párizsban, mivel a lakást, amit vissza akart kapni, Isabelle birtokolta, Aude faháza pedig leégett. Egyelőre tehát csak az équemauville-i bérelt nyaralóba mehettek, amely minden kényelme és szépsége ellenére sem volt otthon.
Reggel nyolc órára értek oda, és Aude alig tudott fel vánszorogni a bejárathoz vezető lépcsőn. Szörnyű déjà vu-je volt, amikor meglátta a konyhát, ahol egyszer csak megjelent Paul, besétált, és egyedül találta őt. Akkor kezdődött a rémálom. Aude tudta, hosszú időnek kell eltelnie, mire elfelejti a sok rémséget, ahogy Paul éterrel elaltatta, ragasztószalaggal összekötözte, és berakta a kocsija csomagtartójába. Reszketett, amikor beléptek a házba. Charlie szelíden az ágyhoz vezette, lefektette, maga is mellé feküdt, és átölelve tartotta, amíg Aude el nem aludt.
Reggel Charlie felhívta Armand-t, hogy elmondja neki, Aude biztonságban hazakerült. Ezután az ügyvédjének, Philippe Delacroix-nak telefonált, hogy neki is elújságolja ugyanezt, és megköszönje, hogy összehozta a kiváló Robert Bercyvel.
– Remek fickó, ugye? – lelkesedett Philippe. – És nagyon örülök, hogy a barátnőd jól van.
– Robert fantasztikus volt! Egyszer szeretném meghívni ebédre. Egyébként hogy áll a Házastársak Háborúja? – A tanúmeghallgatások óta nem beszélt Philippe-pel. Nehéz volt elhinni, hogy csak egy hét telt el azóta – élete leghosszabb egy hete.
– Isabelle makacs asszony. Bátor voltál, hogy elvetted. Azt hiszem, közel vagyunk a megállapodáshoz, de facto azonban még nem történt meg. Abban a pillanatban, hogy rávesszük, csökkentsen egy tételt, megemel egy másikat. A kompromisszum fogalma ismeretlen számára.
– Ez jellemző rá – nevetett Charlie bánatosan. – Mesteri tárgyalópartner, az apjától tanulta. Az üzletben nem ismer tréfát. – Isabelle tőle is ezt várta volna el, de csalódnia kellett benne.
– Talán egy-két hét múlva azért végzünk – biztatta Philippe.
Charlie és Aude sokat beszélgettek az erdőben töltött öt napról, mígnem Aude-ból kikívánkozott egy számára kevésbé traumatikus téma.
– Tulajdonképpen min megy a harc közted és Isabelle között? – kérdezte. Olyan kimerült volt, hogy nem tudott felkelni, Charlie az ágyba vitte neki az ételt. Aude nem akart tolakodó lenni, sohasem kérdezett rá a válóperük részleteire. Annyit tudott, hogy valami ingatlanról és befektetésekről folyik a vita, de ez volt minden. Úgy gondolta, a dolog nem tartozik rá, és egyébként sem akart kíváncsiskodni. Charlie diszkréten kezelte az ügyet.
– Hosszú, bonyolult és meglehetősen abszurd történet. Adtam neki egy kastélyt, és örömmel tenném hivatalossá is a dolgot. Az övé lehet, így szerepelt a végrendeletemben, egyszóval most ő a tulajdonosa. Szereti. Én meg a párizsi lakásunkat kérem, ahonnan csodálatos kilátás nyílik a városra, az Eiffel-torony szinte a kertben van, a lakás nagy és tágas, mindenkinek lehetne saját szobája.
És ez csak a kezdet. Először is, én vettem az összes ingatlant. Aztán vissza kell fizetnie a járandóságot, amit a munkahelyem utalt neki. Nem volt jogosult rá, mivel nem haltam meg. És a dráma utolsó felvonása arról szól, hogy a megöröklött befektetéseim és aktíváim huszonöt százalékának a felét visszaigénylem tőle, hogy legyen pénzünk, amiből megélünk. Ő ezzel szemben magának követeli a kastélyt, a lakást, az aktíváim túlnyomó részét, és meg akarja tartani egy olyan ember nyugdíját, aki még nem halt meg. Egyszóval minden kell neki, bár én még élek.
– Várj csak egy percet! – szólt szinte ijedten Aude. Charlie eddig egy szóval sem említette ezeket a részleteket. – Van egy kastélyod és egy lakásod Párizsban, méghozzá, ha jól értem, nem is kicsi, és befektetéseid, és majdnem öt hónapig egy kis faházban éltél velem? Charlie, én egy szegény festő vagyok, és már a házikóm sincs meg! Nincs semmim. Még fehérneműim vagy cipőim sincsenek, mind elégtek a tűzben. Mit kezdesz velem, és hogy lehetsz boldog egy olyan nővel, akinek semmije sincs?
– Pillanatnyilag Isabelle-nek sincs sok, ezért kell neki minden, ami az enyém, és ezért adom neki a kastélyt. – Ezt úgy mondta, mintha azt mondaná: „Neki adom a kenyérpirítót" vagy a konyhaasztalt. – Egyszer majd az apjától is örökölni fog. Nagyon jól meglesz. – Charlie nem aggódott Isabelle-ért.
– Charlie, én sohasem jártam kastélyban, nemhogy a tulajdonosa vagy a lakója lettem volna. Lehetsz majd boldog velem? – kérdezte Aude szinte kétségbeesetten. Önmagán kívül semmit nem tudott Charlie-nak adni. De neki csak ő kellett. Semmi mást nem akart tőle, csak a szerelmét.
– Ez az egyik dolog a sok közül, amit szeretek benned – felelte halkan. – Hogy ezek téged mind nem érdekelnek. Isabelle inkább látna engem holtan, csak minden az övé legyen. És sokkal inkább a kastélyt választotta volna, mint a házasságunkat. Azt szerette, amit kapott tőlem, amit meg tudtam venni neki. Nem hiszem, hogy valaha is tudta, vagy érdekelte volna, hogy ki vagyok én. Egyébként meg sokkal szegényebb leszek, ha már végzett velem. Ehhez nagyon ért. Szeretlek téged kunyhóban, kastélyban, tengerparti nyaralóban, sátorban, mindenütt. Azt szeretném, hogy ha visszakapom, és vissza fogom kapni, együtt élnél velem a párizsi lakásban.
– Biztos vagy benne? Nem vagyok túl hétköznapi hozzád? – kérdezte Aude aggodalmas arccal.
– Ne felejtsd el, hogy ott akartam maradni nálad, vissza se akartam térni a régi életemhez, hadd higgyék csak, hogy meghaltam. Egyik sem fontos nekem. Egyedül te vagy a fontos.
– Szégyellni fogsz. A barátaid falusi libának fognak tartani.
– Nem vagy falusi liba, te egy nagyon tehetséges festőművész vagy. Arról meg fogalmam sincs, hogy én ki vagyok most. Munkanélküli. Talán visszamegyek Armand-hoz, és akkor egy autószerelőhöz mehetsz férjhez. Ez hogy hangzik? Elég hétköznapi leszek hozzád?
Aude elmosolyodott. Charlie-t hallgatva az egész olyan egyszerűnek tűnt. Mintha az, hogy valakinek van egy kastélya, teljesen normális, hétköznapi dolog lenne, ugyanúgy a világ legtermészetesebb dolga, mint onnan átkerülni egy kis házba.
– Őrült vagy. Ha megmondtad volna, hogy egy kastélyból jöttél, be sem engedtelek volna a házamba akkor éjszaka, amikor lezuhantál a szikláról.
– Ne légy már ilyen sznob! – nevetett Aude aggodalmán Charlie.
– Szeretném látni a lakást. Lehet, hogy túl elegáns nekem. – Aude gyanította, hogy az.
– Akkor kénytelen leszel hozzászokni. És szeretnék egy műtermet is kialakítani a lakásban, hogy ott festhess.
– Nem akarsz inkább a saját világodból való, előkelőbb valakit? – kérdezte Aude egész komolyan, mire Charlie megrázta a fejét.
– Ez elől akartam elmenekülni. Téged szeretlek, nem a munkádat, a házadat, azt, ahonnan jössz, vagy amit csinálsz. És remélem, hogy te ugyanezt tudod elmondani rólam. Hogy akkor is tudsz engem szeretni, ha van egy nagy lakásom. Egyébként mi kifogásod van a nagy lakások ellen?
– Nincs hangulatuk.
– A miénknek lesz, mert mi lakunk majd benne. – Aude-nak tetszett, ahogy Charlie ezt kijelentette, és hogy utána megcsókolta. Megkönnyebbülés volt, hogy otthon lehet vele. Csodának tűnt mindkettőjük számára. – De most elég volt, élvezd, ami van! – mondta még, és Aude nevetett. De azért a kastélyról hallani sokkoló volt. Örült, hogy Charlie odaadja a volt feleségének. Nem szeretett volna kastélyban élni. – Egyébként egy darabig még ebben a tengerparti nyaralóban kell laknunk, mert Isabelle-nek egy hónapja van arra, hogy kiköltözzék a lakásból. De lakhatunk szállodában is.
– A Ritzben, gondolom – ugratta Aude, de Charlie bólintott.
– Ha akarod, akár ott is, bár az nekem kicsit túl flancos.
– Csak vicceltem! – fogta el Aude-ot megint az aggodalom. Mindazok után, amiken keresztülment, ezek lényegtelen problémák voltak. Charlie-nak fájt látni Aude arcán a zúzódásokat, neki pedig, miután öt napon át az életét kellett féltenie, megkönnyebbülést jelentett a normális életről, a jövőjükről, de még a férfi válásáról is beszélgetni. Szüksége volt arra, hogy elterelődjék a figyelme.
– Leckéket kell venned, hogyan élvezd, ha egy olyan férfi keresi a kedvedet, aki szeret téged – mosolygott rá Charlie, és magához ölelte. Aude egyáltalán nem volt felkészülve arra, hogy kicsoda az a férfi, aki azon az éjszakán bekopogott a házikójába. Azon az éjszakán megérezte, hogy ez a sorsuk, és bár a rájuk leselkedő csapdák nyugtalanították, továbbra is hitt benne. Mindketten életben maradtak.
Ledőlt a párnára, és végigaludta a nap hátralévő részét. Charlie nézte az alvó nőt, és végtelen hálát érzett. Tudta, időbe telik, amíg Aude az átéltek után teljesen rendbe jön. Már beleegyezett, hogy terapeuta segítségét kéri, de a legfontosabb az, hogy életben maradt. Hogy Paul nem ölte meg. Élt, ahogy Charlie is a júniusi baleset után. A közelmúlt eseményei mindkettőjüket emlékeztették arra, hogy mi a fontos az életben – nem a kastélyok, a remek állások, de még Aude szeretett kis faháza sem. Itt voltak egymásnak, és ennyi elég is volt.
Tizennegyedik fejezet
Három hétbe telt, mire rábírták Isabelle-t, hogy aláírja a válási megegyezést a Charlie által kívánt feltételekkel, amelyeket mindenki, még Isabelle ügyvédje is, észszerűnek és tisztességesnek tartott. Isabelle volt az egyetlen, aki szerint a kastély mellett a lakás is járt volna neki.
– Az ég szerelmére, vehetsz egy lakást, ha akarsz! – fakadt ki Charlie. – Annyi pénzt kapsz tőlem, hogy bárhol Párizsban tudsz egy nagy lakást venni!
Isabelle elismerte, hogy ez igaz, csak éppen úgy érezte, Charlie „tartozik" azzal, hogy mindent megadjon neki, amit csak az asszony akar. Meg volt győződve róla, hogy mindenhez joga van, és semmit sem kell cserébe adnia. Az ő szempontjából ez jelentette a tökéletes megállapodást, Charlie viszont éppen emiatt szökött el tőle.
Isabelle végül mégis beadta a derekát, igaz, úgy költözött ki a lakásból, hogy Charlie hozzájárulásával magával vitte a műtárgyak nagy részét és a teljes berendezést, majd Stephanie-val együtt nyomban nekilátott lakásokat nézegetni Párizs legjobb negyedeiben. Előszeretettel időzött új barátja hajóján is, élvezettel fedezve fel a jachtozás örömeit.
Charlie boldog volt Aude mellett, és a két nő nem is különbözhetett volna jobban egymástól. Amikor végre túljutottak az osztozkodáson, elvitte Aude-ot, hogy megmutassa neki a jövendő otthonukat.
Aude elámult a lakás méretén. A négyszázhatvan négyzetméteres, elegáns lakáshoz gyönyörű terasz és kert tartozott, és karnyújtásnyira látszott az Eiffel-torony. Charlie nagyon szerette, Aude pedig megígérte, hogy megpróbálja otthon érezni magát benne. Azzal tréfálkozott, hogy majd készít magának egy térképet róla, és beszerez egy iránytűt is, hogy el tudjon igazodni benne. Minden tekintetben Isabelle ellentéte volt, ami Charlie-nak különösen tetszett. Tulajdonképpen mindent szeretett Aude-ban, és alig várta, hogy beköltözhessenek. Felajánlotta neki, hogy kedve szerint díszítheti és rendezheti be az otthonukat. Tudta, hogy vannak kevéssé ismert, de általa nagyon kedvelt képzőművészek, akiknek a munkáit megmutogatta Charlie-nak. Nem akart semmit csak azért, hogy lenyűgözzön másokat.
Mivel gyakran be kellett utazniuk a városba, Aude és Charlie egyelőre ingáztak a tengerparti bérelt nyaraló és a különböző szállodák között. Három hónap kellett ahhoz, hogy kifessék a lakást, és új bútorokat vásároljanak, hogy olyan otthonossá tegyék, amilyennek Aude szerette volna. Együtt választottak ki mindent. Előre látható volt, hogy ez a lakás egészen másmilyen lesz attól, hogy ezentúl Isabelle helyett Aude lakik majd benne.
Charlie megkereste a régi ismerőseit, hogy álláslehetőségekről érdeklődjék tőlük. Szeretett volna újból könyvkiadóban dolgozni, de nem olyan magas beosztásban, mint régen. Nem vágyott az igazgatói poszttal járó összes fejfájásra, vonzóbbnak találta a felelős szerkesztői állást. Mohón olvasott mindent, hogy képben legyen az új szerzők és friss megjelenések terén. Jó ideje nem követte a könyvkiadók munkáját.
A tizenhárom év alatt, amióta otthagyta a kiadót, érettebbé vált, és feledésbe merültek a múlt bűnei. Az egyik könyvkiadótól kapott egy állásajánlatot, ami kedvére való volt. Olyan szerzőket adtak ki, akiket tisztelt, és tudható volt, hogy soha nem nyitnának a hard vagy szoft pornó felé. Elfogadta az ajánlatot, és alig várta, hogy újév után elkezdhesse a munkát. A lakás addigra még nem készül el, de így is letáboroznak benne, és ott várják meg, amíg befejeződnek a munkálatok.
Felelős szerkesztőként alacsonyabb lesz a fizetése, mint amikor igazgató volt, és töredéke annak, amit Jerome Jansen fizetett a műanyagfeldolgozóban. De már nem kellett imponálnia egy apósnak, sem megfelelni egy feleségnek, aki mohón vágyott minden drága dologra, hogy felvághasson vele a barátai előtt. És szerkesztőként otthonról is dolgozhat, amikor csak akar, amit szintén ígéretes megoldásnak tartott. Míg ő a kéziratokkal foglalatoskodik, Aude festhet, és így együtt lehetnek.
Élvezték a tengerparti nyaralót, amíg még megvolt, de már azon gondolkoztak, hogy nyáron bérelnek egy másikat, ami remélhetőleg Charlie gyerekeinek is tetszeni fog. Amikor megkérdezték őket, Olivier és Judith is lelkesedett az ötletért. Addig Charlie és Aude sétálgattak a téli tengerparton, és élvezték, hogy együtt vannak. Ez is része volt Aude gyógyulási folyamatának. Időközben a terapeuta segítségével Aude egyébként is kezdett magára találni a Paullal átélt megpróbáltatásokból.
Mihelyt véglegessé vált, hogy a könyvkiadóban fog dolgozni, Charlie elment Armand-hoz az autószervizbe, és tett neki egy számára izgalmasnak ígérkező ajánlatot. Remélte, hogy ő is annak fogja találni. Be akart fektetni a szervizbe, hogy a segítségével Armand korszerűbbé tehesse az üzleti gyakorlatát, azzal a feltétellel, hogy engedje néha Charlie-t is dolgozni a műhelyben. Elárulta Armand-nak, hogy ez volt élete legjobb, legszórakoztatóbb munkahelye, még az új, kiadói állását sem lehet egy napon említeni vele. Armand igencsak meglepődött, de nagyon örült az ajánlatának. Ő is szeretett Charlie-val dolgozni. Kézfogással pecsételték meg a megállapodást, este pedig beszámolt róla Aude-nak.
– Ma kötöttem egy nagy üzletet – kezdte a vacsoránál, amit az egyik kedvenc bisztrójukban ettek. Charlie nem szerette az elegáns éttermeket, amikhez Isabelle ragaszkodott, minél előkelőbb volt, annál inkább. Alain Ducasse, La Tour d'Argent, Lasserre, Taillevent. Charlie otthonosabban érezte magát a régi párizsi bisztrókban, ahol igazi francia ételeket és a kedvenc fogásait szolgálták fel. Aude is ezeket szerette.
– Na, és mi volt az? – kérdezte Aude. – Csak azt ne mondd, hogy vettél egy kastélyt!
– Tudom, hogy boldoggá teszlek azzal, ha elárulom, már nem engedhetem meg magamnak. – Aude láthatóan megkönnyebbült. – Ma beszálltam valamennyi pénzzel Armand autószervizébe. Szüksége van segítségre. Mostantól üzlettársak vagyunk, és dolgozni is enged majd azokon a hétvégeken, amikor megkérem rá. – Aude nevetett, Charlie arca pedig ragyogott az örömtől. A két férfi jó barát lett, Charlie pedig nemcsak szeretett az autókon dolgozni, de időközben jó szerelővé is vált.
– Gratulálok! – mondta Aude, és egy jó borral koccintottak az új partnerségére.
Egy újabb nagy esemény is várt rá. Hat hete tért vissza a „halálból", és mostanáig mindkét gyerekét úgy lefoglalta a munkája, hogy nem tudtak hazajönni. Utána meg Charlie volt távol Aude fogsága miatt. Közben hosszú telefonbeszélgetéseket folytatott a lányával és Olivier-vel, de személyesen még nem találkoztak. Most mindketten Párizsba készültek, hogy megünnepeljék apjuk visszatérését. Charlie szerette volna, ha Aude megismerkedik velük, ők pedig kíváncsiak voltak rá. Anyjuk új barátját, Yves Napier-t már ismerték, s bár vele kapcsolatban voltak fenntartásaik, a hajója tetszett nekik. Őt magát túl öregnek tartották.
Abban állapodtak meg, hogy apjuk elviszi őket vacsorázni, és a desszertnél Aude csatlakozik hozzájuk. Charlie előbb hármasban akart lenni velük, hogy megbeszéljék a válásukat, és elmagyarázza nekik, miért tűnt el a baleset után, és miért tartott olyan sokáig, hogy visszatérjen. El akarta mondani nekik, hogy azt is fontolgatta, egyáltalán nem jön vissza, ami nagy hiba lett volna. Aude-nak igaza volt.
Időt akart hagyni maguknak, hogy válaszolhasson a kérdéseikre, és szabadon, idegen jelenléte nélkül beszélhessenek, és Aude most még idegen volt számukra. Ő megértette ezt, egyébként is ideges volt attól, hogy találkozni fog Charlie felnőtt gyerekeivel. Mindazonáltal remélte, hogy meg fogják érteni, miért szereti őt az apjuk. Charlie nagyon jóindulatú volt az anyjukkal, és egy rossz szóval sem illette őt. Isabelle bezzeg nem volt ilyen jóindulatú Charlie-val szemben, de ő már csak ilyen volt. Semmi sem tetszett neki, amit Charlie csinált. És kis híján tönkretette őt. De a gyerekeinek nem kellett erről tudniuk, elég volt, hogy ő tudja.
Ma már teljesen tisztában volt mindazzal, ami elromlott a házasságukban, és remélte, hogy Aude-dal nem követik el ugyanazokat a hibákat, akár összeházasodnak, akár nem. Ezt még nem döntötték el, bőven lesz rá idejük, mert a válás eltart akár egy évig is. De Aude-dal nehéz lenne megismételni ugyanazokat a hibákat. A két nő teljesen más volt, és ő maga is megváltozott. Őszinte volt önmagával és mindkét nővel, amikor elismerte, hogy miben nem volt igaza. Isabelle örült, hogy mindenért őt hibáztathatja.
Arról beszélt, hogy mihelyt lehet, hozzámegy Yves-hez, és szüntelenül a hajójáról és a repülőgépéről áradozott. Csupa olyasmiért akart férjhez menni hozzá, amit Charlie kárhoztatandónak tartott. Isabelle számára mindennél fontosabbak voltak az anyagi szempontok, és Stephanie egyetértett vele. Mesébe illőnek tartotta Isabelle új partnerét, csak mert rengeteg pénze volt. Charlie ennél többet akart az élettől, és most Aude-dal meg is kapta.
A vacsora a gyerekeivel még a reméltnél is jobban sikerült. Olivier több kérdést tett fel a válásukkal kapcsolatban, mint a húga, mivel ő fiatalabb volt, és feltételezte, hogy mindenben az apjának van igaza. A huszonkilenc éves Olivier még nem tudta pontosan, hogy ki ő, és hogy kivé szeretne válni.
– Nem zavar téged, apa, hogy most majd egy kevésbé fontos munkád lesz, mint azelőtt, és nem leszel többé igazgató? – Olivier feljebb akart mászni a sikerhez vezető ranglétrán, és zavarba ejtette, hogy apja megindult lefelé, ráadásul mintha örülne ennek.
– Egyáltalán nem, Kétszer voltam igazgató, két cégnél. Egyik munkát imádtam, a másikat utáltam. Az elsőt elszúrtam, a másodiktól elmenekültem. Ma már nem szeretném elviselni a nyomást, és hogy engem terhel minden felelősség. Nagy árat kell fizetni érte. Ha fiatalabb lennék, talán újra ezt csinálnám. Ha annyi idős lennék, mint te, biztosan belevágnék. De most szabadon akarok lélegezni. Olyan munkát akarok végezni, amit szeretek, amire büszke lehetek, és aminek értelmét látom. Jól akarom érezni magamat a bőrömben és az életemben, amikor este lefekszem. Már nincs szükségem arra, hogy bárkinek imponáljak. Amit csinálok, magam miatt csinálom. Szerencsés vagyok, mert most egy olyan nővel élek, aki hasonlóan gondolkodik és érez. – Isabelle-nek a látszat volt a legfontosabb, de ezt nem mondta meg a gyerekeinek. Aude szilárd értékrenddel bírt, akárcsak ő.
– Hiányzik neked anya? – kérdezte Judith óvatosan.
– Néha. Fiatal korunkban sokáig nagyon jól megvoltunk együtt. De aztán mindketten mások lettünk. Túl sokban különböztünk egymástól, és akkor már nem működött a dolog. Nem maradhattunk tovább házasok. Az emberek néha megváltoznak. Mi mindketten megváltoztunk.
Sokáig tartott, amíg Olivier feltette a kérdést, de fontos kérdés volt, amire választ kellett kapniuk.
– Miért tartott olyan sokáig, hogy visszatérj a baleset után, és megtarts bennünket abban a hitben, hogy meghaltál? Judithnak és nekem megszakadt a szívünk, és szerintem anyának is, bár ő túl büszke ahhoz, hogy bevallja. – Charlie nem értett egyet maradéktalanul azzal, amit Olivier az anyjáról mondott, de ez most mellékes volt
– Mélységesen elégedetlen voltam azzal, ahogy éltem, a munkámmal, a karrieremmel, az édesanyátokkal való kapcsolatommal, csak azt nem tudtam, hogyan csinálhatnám másképp, vagy hogyan vethetnék véget neki. És váratlanul kaptam egy esélyt az újrakezdésre, arra, hogy más ember, hogy önmagam legyek, más életet éljek, új személy azonosságom legyen. Azt gondoltam, ezt kell tennem, de tévedtem. Nyom nélkül el akartam tűnni, hogy másvalaki lehessek. Életünk egy pontján, amikor rosszul mennek a dolgaink, talán mindannyian azt érezzük, hogy jó lenne elszökni. Ezt éreztem én is azon az éjszakán, amikor majdnem vízbe fulladtam.
Valójában arra volt szükségem, hogy megmaradjak annak, aki vagyok, csak másképp csináljam a dolgokat. Őszintének kellett lennem önmagamhoz és mindenki máshoz. Rá kellett jönnöm, hogyan legyek önmagam, olyan, amilyen én akarok lenni, és ne olyan, amilyennek mindenki más látni akar. Időbe telt, mire rájöttem erre. Nem kellett volna megpróbálnom elszökni, és ilyen sokáig távol maradni, és ezért mindkettőtöktől bocsánatot kérek.
Kezdettől fogva tudtam, hogy vissza fogok jönni hozzátok. Nem állt szándékomban elhagyni benneteket. De meg kellett tudnom, ki vagyok, mielőtt hazajövök, különben a hátralévő életem fabatkát sem érne.
Olivier bólintott. Így már érthetőbb volt mindkettőjüknek. Nem is sejtették, milyen boldogtalan az apjuk.
– Most örülök, hogy itthon vagyok, és butaság volt megjátszanom, hogy meghaltam. Őszintén sajnálom, hogy fájdalmat okoztam nektek és édesanyátoknak – folytatta Charlie. – Az életetek része akarok lenni, együtt lenni veletek, amikor akarjátok, olyan munkát végezni, amit szeretek, élvezni az életemet, és együtt lenni egy olyan nővel, akinek az elképzelései, céljai és elvei megegyeznek az enyéimmel. Ott, ahol ez nincs meg, a házasság nagyon nehéz tud lenni. Amikor összeházasodtunk, anyukátok és én nem különböztünk ennyire, de most már nagyon mások vagyunk. Én az egyszerűséget szeretem, anyukátok meg szeret elegáns lenni. – Annyira igaz volt ez, hogy mindhárman elnevették magukat.
– Mostanában mindig nagyon elegáns – jegyezte meg Judith, – Az új barátjának van egy nagy hajója, amit Monacóban tart, meg egy tíz férőhelyes magánrepülője.
– A barátja a végén vesz neki egy légitársaságot. Vagy egy szállodahajót. – Ezen megint nevetniük kellett.
– Stephanie szerint anyának hozzá kellene mennie feleségül, mert rengeteg pénze van – árulta el Judith. – Azt mondja, az nem számít, hogy olyan öreg. Ha meghal, anyára hagyja az összes pénzét, mert nincsenek gyerekei.
– Na, ez az, ami nem akarnék lenni – felelte Charlie elgondolkodva.
– De anyának biztosan tetszik. Bármit megvehet, amit csak akar – mondta Judith. Neki és Olivier-nek idővel ki kell alakítaniuk a saját értékrendjüket. Charlie tudta, ő nem tehet mást, mint megosztja velük a magáét, de végül nekik kell választaniuk, saját életcélt kitűzve maguk elé. Remélte, hogy a gyerekei okosabbak lesznek, mint ő volt.
Vacsora után átmentek a Ritz Szálló Vendôme Bárjába, hogy ott találkozzanak Aude-dal. A régimódi, hagyományos stílusban berendezett elegáns hely roppant fényűző volt, és gyönyörű. Egy zongorista halk zenét játszott. A találkozás első perceiben Aude kissé elfogódott volt, de inkább a pazar környezet, semmint Charlie gyerekei miatt. Judith kezdettől fogva kedves és barátságos volt vele, míg Olivier tartózkodóbbnak tűnt – neki időre volt szüksége, hogy megismerje Aude-ot, de az este folyamán, miután beszélgettek, ő is feloldódott. Aude kedves, nyitott személyisége meghódította a két fiatalt.
Elkerülhetetlen volt, hogy szóba kerüljön a baleset, mivel annak révén Ismerték meg egymást Charlie-val. Aude elmesélte, hogy apjuk úgy nézett ki, amikor megjelent az ajtaja előtt, mint a Loch Ness-i szörny, ráadásul csúnyán össze volt törve. Súlyos baleset volt, kész csoda, hogy életben maradt. Csoda és áldás, és ő pedig nagyon hálás, hogy apjuk túlélte, és azóta együtt vannak. Charlie nem akarta, hogy a gyerekei azt higgyék, Aude miatt bomlott fel a házasságuk, mert nem ez volt az oka. Ő maga és Isabelle tehetett róla, és ezt el is ismerte nekik.
Aude elmondta, hogy festőművész, nagyon szeret festeni, és fiatal korában a Beaux-Arts-ra járt. A képzőművészetről, műalkotásokról, emberekről, valamint a két fiatal londoni, illetve New York-i munkájáról beszélgettek. Hamar eltelt az este, sokat nevettek, és jó hangulatban hagyták el a Ritzet. Aude elárulta, hogy reméli, tetszeni fog nekik, amit a lakásban elvégeztek, és hogy beépítettek egy házimozirendszert, kialakítottak egy konditermet, és szauna is van, mert Charlie-nak ez volt a kívánsága. Aude azt akarta, hogy mindenki jól érezze magát náluk.
Judith-nak és Olivier-nek tetszett, amit hallottak, és alig várták, hogy láthassák a lakást. Amíg Párizsban voltak, az anyjukkal laktak egy átmeneti időre bérelt helyen. Isabelle már egy olyan új lakást keresett, ahová Yves-vel együtt költözhetnek. De mihelyt a régi készen lesz, Judith és Olivier az apjukhoz és Aude-hoz akartak költözni. Aude elmondta, hogy megtartják mindkettőjük régi szobáját, az összes holmijukkal együtt. Amikor anyjuk lakásánál kiszálltak a kocsiból, öleléssel búcsúztak el egymástól.
– Köszönjük, hogy mindezt elmondtad nekünk, apa – mondta Olivier. – Azt hiszem, most már értem. Amíg nem tudtad, hogyan változtass az életeden, nehéz lett volna visszajönnöd oda, ahol nem voltál boldog.
– Néha muszáj bátran szembenézni a dolgokkal – válaszolta fia nagylelkű szavaira Charlie. – De ez átkozottul nehéz tud lenni. Hamarabb rá kellett volna szánni magamat. Minél inkább rászánod magad, és minél becsületesebb vagy önmagadhoz és azokhoz, akik jelen vannak az életedben, annál kevesebb rendetlenséget csinálsz. A balesetemmel, és azzal, hogy nem jöttem rögtön haza, én óriási rendetlenséget csináltam, de szerencsém volt. Jó dolgok sültek ki belőle, és minden jól alakult.
Már nem félt bevallani, és Aude látta, hogy a gyerekei tisztelik az őszinteségéért. Csodálta Charlie-t azért, ahogy ezt a kényes helyzetet kezelte, és nagyon örült, hogy megismerhette a gyerekeit. Nagyon fiatalok voltak mindketten, még hosszú út állt előttük. Nem irigyelte őket a majdani hibáikért és tévedéseikért, hiszen ő maga is elkövetett szarvashibákat, elég, ha csak Paul Pasquier-t említi. De úgy gondolta, hogy Judith és Olivier szerencsések, mert az apjuk becsületes ember és jó apa. Jó indítást kaptak az élethez, nem úgy, mint ő, aki nagyon fiatalon elveszítette a szüleit. Charlie nem félt attól, hogy bevallja a tévedéseit, hibáit és gyarlóságait a gyerekeinek, neki és önmagának.
Útban vissza a szállodába a kocsiban odahajolt hozzá, és megcsókolta.
– Remek gyerekeid vannak – mondta. – Tudtam, hogy végül vissza fogsz jönni hozzájuk, mert becsületes és bátor ember vagy. Gyávaság lett volna nyom nélkül eltűnni, de te nem vagy gyáva – jelentette ki mély meggyőződéssel. Büszke volt Charlie-ra.
– Csábító volt, de végül mégsem tudtam megtenni. Igazad volt. Különben is túlságosan hiányoztak. Köszönöm, hogy találkoztál velük ma este – nézett Charlie gyöngéd szeretettel Aude-ra.
– Élveztem – mosolygott rá Aude. – Mellesleg a Ritzet is! – nevetett egy kis bűntudattal.
– Nézzenek oda... pedig az aztán előkelő hely!
Aude kicsit oldalba lökte Charlie-t, aztán nevetve egymásba karoltak, és besétáltak a szállodájukba. Charlie számára a baleset egyik legjobb hozadéka volt, hogy együtt lakva időt kaptak egymás megismerésére, és most egy olyan nő élt mellette, akit tisztelt és csodált, és akivel szeretett együtt lenni. Aude pedig ugyanígy érzett iránta. Átmentek a pokol tüzén, és erősebben kerültek ki belőle. Charlie ennél jobbat elképzelni sem tudott.
Tizenötödik fejezet
Charlie Normandiába autózott, hogy másnap találkozzék új üzlettársával. Amikor odaért, Armand épp a reggeli kávéját itta a műhelyben. Megbeszélték a világ folyását, az aktuális kormány dolgait, egy közelgő választás esélyeit, a szerviz működését és a gyerekeik ügyeit. Armand lányai közül ketten olyan, az életüket érintő döntéseket hoztak, amik aggasztották őt, de a másik kettő jól teljesített, ahogy az már a családokban lenni szokott, így Charlie gyerekei esetében is, habár most igazán büszke volt rájuk. Sikereket értek el a munkájukban, és szerették a várost, ahol éltek. Elmesélte Armand-nak, hogy az előző esti bemutatkozásuk Aude-nak gond nélkül, simán ment.
– Derék lány – bólogatott Armand. – Rendbe jött azóta, hogy átélte azt a szörnyűséget a volt férjével?
– Azt hiszem, igen. Nem szeret beszélni róla. Nem csoda. Mindenesetre vége, most már biztonságban van. – Ami azt illeti, meglepően jól kiheverte.
Amikor megitták a kávét, Charlie lekapta az overallját a falba vert kampóról, és ahogy volt, pólóban és farmerban, belebújt.
– Örülök, hogy lett egy partnerem – nézett rá mosolyogva Armand. – Amikor a baleseted után munkát adtam neked, nem gondoltam volna, hogy egyszer majd együtt visszük a céget. Azt hittem, a törvény elől menekülsz, vagy ilyesmi.
– Magam elől menekültem.
Armand bólintott, aztán munkához láttak. Charlie este hatkor lépett ki a műhelyből, hogy vacsorára otthon legyen a tengerparti nyaralóban. Azzal az ígérettel ment el, hogy a következő hét végén újra eljön. Jól sikerült nap volt, három féket javított meg.
Amikor az ismerős úton hajtva arra a helyre ért, ahol a tengerbe zuhant, lepillantott a mélybe, és megint elámult azon, hogy életben maradt, ráadásul azt hitte, hogy csak úgy kisétálhat az életéből, és soha többé nem kell visszamennie. Azt hitte, nyomtalanul eltűnhet. A múltban sokszor eljátszott a gondolattal, de most örült, hogy ellenállt a csábításnak. Örült, hogy Aude belépett az életébe, hogy Armand személyében barátra talált, hogy az új munkahelyén szerkesztőként fog dolgozni, de ha kedve tartja, autószerelőként is dolgozhat.
Minden tökéletesen alakult, és ez így volt rendjén. Ha örökre eltűnt volna, lemarad minderről, vagy legalábbis a legjobb részekről. Mialatt útban a szeretett nőhöz, aki azon az éjszakán bekötözte a sebeit, és élete nagy szerelmének bizonyult, átrobogott Normandián, elöntötte a boldogság. Sohasem tudhatod, mi minden történhet, és hogyan alakulhatnak a dolgaid. Charlie élő bizonyíték volt erre. A baleset után hat hónappal olyan elevennek érezte magát, mint még soha. Minden úgy megváltozott az életében, ahogy el sem tudta volna képzelni.
Az átélt traumák ellenére mindketten boldogok voltak, és sok mindenért kellett hálát adniuk. Mindig a bátorság bizonyult a helyes döntésnek. És a szeretet volt a jutalma.

